
Introducere




La Facultatea de Teologie „Andrei Şaguna” din Sibiu, disciplina Teologie Dogmatică Ortodoxă se predă conform programei analitice în vigoare. Sursele de bază pentru predarea cursului sunt: Pr.Prof.Dr.Dumitru Stăniloae, Teologia Dogmatică Ortodoxă (Bucureşti, 3 vol., ed.a III-a, 2003), Prof.Nicolae Chiţescu,Pr.Prof.Isidor Todoran, Pr.Prof.I.Petreuţă, Teologia Dogmatică şi Simbolică (2 vol., Bucureşti, 1958, ed.a II-a, vol.1, 2004, vol.2, 2005, Cluj Napoca) şi Pr.Prof.Dr.Ion Bria,  Tratat de Teologie Dogmatică şi Ecumenică (Bucureşti, 1999), precum şi prelegeri cu referire specială la opera părintelui Stăniloae.


 De menţionat că Facultatea de Teologie din Sibiu s-a bucurat timp de patru ani (1995-1999) de prezenţa, în calitate de profesor asociat, a regretatului părinte profesor Ion Bria, fost profesor de Teologie Dogmatică la Bucureşti, specialist, recunoscut pe plan mondial, în doctrină creştină comparată, precum şi în misiune şi ecumenism. Prea cucernicia sa activase timp de peste două decenii în cadrul Consiliului Ecumenic al Bisericilor cu sediul la Geneva şi prezentase şi reprezentase Biserica Ortodoxă şi teologia sa în mod strălucit. Prea cucernicia sa a redactat cursul menţionat în mod special pentru mediul ecumenic transilvănean, accentul fiind pe identitatea Ortodoxiei în sine şi nu pe o metodă comparativă incisivă şi contra-productivă, pe cunoaşterea documentelor recente din cadrul catolicismului şi protestantismului.


 La acestea se adaugă alte surse considerate importante pentru situarea în contextul actual, indicate în lista de abrevieri. De notat că studenţii au obligaţia de a promova, în primul semestru, un examen parţial dintr-o bibliografie clar precizată, scopul fiind dobândirea de cunoştinţe, formarea limbajului adecvat, precum şi asocieri şi conexiuni personale care să determine  şi să menţină interesul pentru studiu. 

Se doreşte ca studenţii să facă un efort susţinut în parcurgerea materialelor indicate. Teologia Dogmatică nu poate fi învăţată după scheme şi schiţe simplificatoare, fiind vorba despre credinţa pe care trebuie să o mărturisim chiar cu preţul libertăţii şi al vieţii noastre, asemenea sfinţilor martiri. Se doreşte, de asemenea, reliefarea legăturii între cercetarea trecută şi cea prezentă precum şi oferirea unor modele de cercetare. Dogmatica nu înseamnă dogmatism. Chiar dacă formulele dogmatice sunt definite şi definitive, explicitarea lor, aşa cum ne învaţă părintele Stăniloae, se poate realiza neîncetat, conform expresiei Sfântului Vincenţiu, “infinitus progresus in idem”.


La Sibiu, în mod special datorită prezenţei părintelui profesor Ion Bria, s-a început şi se doreşte să se continue, prin cursuri, lucrări de seminar, de licenţă şi de master, un amplu proces de receptare a operei părintelui profesor Dumitru Stăniloae, cel care în mod indubitabil a avut harisma teologizării. Într-o scrisoare adresată părintelui proesor Ion Bria, cel mai cunoscut teolog român scria: 


“A duce mai departe gândirea teologică românească! Aceasta îmi produce cea mai mare bucurie. O simplă înşirare de citate din studiile mele ar bate pasul pe loc sau chiar ar face mort ceea ce e viu în ele.”
 Iar un deceniu mai târziu  transmitea acelaşi mesaj:

 “Mă bucur că se scrie despre teologia mea, dar mă voi bucura şi mai mult pentru reflexiunile altora care vor spori această teologie, căci doresc să văd că gândurile mele fecundează gândirea altora, ducând astfel mai departe teologia noastră română ”. “Doresc ca gândurile mele să fecundeze gândirea altora ! ”, iată testamentul marelui preot şi teolog Dumitru Stăniloae! ” .
 
Numele Părintelui Dumitru Stăniloae este înscris nu numai în dipticele Bisericii şi teologiei ortodoxe române, ci şi în dipticele Bisericii universale. Când în 1994, Consiliul Ecumenic al Bisericilor a alcătuit volumul “Ecumenical Pilgrims. Profiles of Pioneers in Christian Reconciliation"
, editorii volumului n-au ezitat o clipă să introducă numele său în rândul “Pionierilor în Reconcilierea Creştină” din secolul trecut. El se află în comuniunea marilor teologi ai secolului al XX-lea : Karl Barth, Dom Lambert Beauduin, Paul Couturier, Karl Rahner, Georges Florovsky, Vladimir Lossky, John Meyendorff, Michael Ramsey, Olivier Tomkins, Stephan Zankov, Suzanne de Dietrich, Ioan Coman
.  

Exegeza teologică şi comunicarea ecumenică a “viziunii creatoare” a Părintelui Stăniloae, sublinia părintele profesor Ion Bria, au intrat într-un nou stadiu odată cu publicarea primelor teze de doctorat consacrate operei şi teologiei sale  şi cu traducerea în limba germană şi  în limba engleză a  Teologiei Dogmatice Ortodoxe. O primă încercare de a contura opera şi personalitatea sa este volumul intitulat “Persoană şi Comuniune” publicat la Sibiu în 1993, unde găsim şi impresionanta sa bio-bibliografie. Studiile recente restabilesc simetria teologiei sale cu privire la definirea Ortodoxiei, la comunicarea acesteia pe scena ecumenică.  .

Părintele profesor Ion Bria observa că teologia Părintelui Stăniloae, metoda sa de a îmbina experienţa personală a teologului, practica ecclesială şi receptivitatea socială, cât şi temele dezvoltate în studiile sale, constituie o noutate, o “altă teologie”. Predarea Dogmaticii sale în învăţământul teologic universitar a produs o polarizare latentă în teologia română. Parcă pentru a marca această polarizare, este numit peiorativ “misticul nostru”: 

 “Rectorul Institutului nostru prin 1955 m-a prezentat odată, la o vizită a reprezentanţilor Departamentului Cultelor, cu cuvintele :
 << Iată-l şi pe Părintele Stăniloae, misticul nostru>>.
 La riposta mea că orice teolog e şi mistic, s-a apărat cu furie :

 <<Eu nu sunt mistic>>.

 <<Dar nu te împărtăşeşti cu mystike thysia ?. Şi apoi dacă te aperi ca de un lucru periculos de acest epitet, de ce mi-l arunci mie?>>.


 Părintele Stăniloae a înţeles că învăţământul teologic din România are nevoie de o “altă teologie” care să exprime experienţă, să fie mărturisitoare (din grecescul martyria), nu doar să prezinte anumite cunoştinţe. Paginile scrise de părintele Stăniloae în manualul de Teologie Dogmatică şi Simbolică ( 1958), au fost  cenzurate, şi, oricum, numele său n-a apărut printre autori, nici cel puţin în ediţia a II-a recent tipărită  la Cluj-Napoca( vol.1, 2004, vol.2, 2005).  

Potrivit părintelui profesor Ion Bria mai trebuie să fie reţinută, tot ca observaţie preliminară, ideea că Părintele n-a înţeles redefinirea Ortodoxiei în dialogul ecumenic, fără o critică a teologiei ortodocşilor din diaspora rusă în Occident. El recunoaşte locul important al diasporei ruse în difuzarea misticii răsăritene în Apus, mai ales în rândul laicilor. Dar, în multe capitole ale Dogmaticii sale, el nu urmează viziunea acestora, ca de pildă în eshatologie. Din cauza condiţiei umane în planul istoriei, “Istoria e sortită să rămână mereu într-o anumită imperfecţiune, ceea ce pe de altă parte îi dă o tensiune neîncetată”
 . Opţiunea creştinilor pentru istorie este susţinută de tensiunea eshatologică. Părintele Stăniloae a înţeles că supralicitarea unei culturi şi spiritualităţi dominante ruso-bizantine, ar putea să însemne banalizarea tradiţiilor şi spiritualităţilor locale. Când se reliefează raportul dintre Evanghelie şi cultură, trebuie să se ţină seama de “înrădăcinarea în spaţiul propriu”. Ethosul Ortodoxiei române se menţine numai stând între Orient şi Occident, în acest spaţiu de graniţă, spaţiu-punte. Identitatea sa este dislocată, dar nu este străină de cultura modernă europenă.

Participarea şi contribuţia Părintelui Stăniloae la Mişcarea ecumenică, la dialogul teologic bilateral, n-a avut totdeauna un caracter instituţional, de reprezentare. A fost discret în manifestările sale ecumenice, dar a fost mereu în contact cu mari teologi ai timpului său. “Ecumenismul este rău înţeles”, de aceea nu există capitol din Dogmatica sa fără un comentariu asupra implicaţiilor ecumenice ale acestui capitol. Divergenţele confesionale sunt vizate şi numite fără ocol, cu acurateţe şi fermitate, totuşi situate în cercul mare al unei “sobornicităţi deschise”, al Tradiţiei patristice inclusive, ce aparţine tuturor. Consiliul Ecumenic al Bisericilor i-a solicitat contribuţia în diverse reuniuni, cu înţelegerea că teologia sa ecumenică modifică portretul Ortodoxiei care circula în Occident în prima jumătate a secolului trecut. Ecumenismul era rău înţeles, considera Părintele Stăniloae, şi din cauză că se comunică deficient Ortodoxia, adică nu s-a atins un nivel teologic adecvat şi relevant pentru comunitatea ecumenică în majoritatea ei protestantă.
Prea Sfinţitul Kallistos Ware, profesor universitar la Facultatea de Teologie a Universităţii Oxford,  preferă definiţia Tradiţiei dată de Părintele Stăniloae : “Aceasta nu este o sumă de propoziţii învăţate pe dinafară, ci o experienţă trăită”.
 Tradiţia nu se epuizează în formule dogmatice, deoarece experienţa lui Dumnezeu în istorie este inepuizabilă. Ortodoxia nu poate fi redusă la definiţii scurte cum ar fi “Biserica celor şapte sinoade ecumenice”. De aceea nu a ezitat să vorbească despre înnoirea Tradiţiei şi dezvoltarea doctrinei. “Înnoirea constă pe de o parte în eliminarea unora din excrescenţele neesenţiale sau deviate ale Tradiţiei originare, pe de alta în regăsirea şi aprofundarea sensului ei viu, a potenţelor ei spirituale, şi în trăirea lor. Această regăsire, aprofundare şi trăire face ca veşmântul exterior al Tradiţiei să devină transparent.... Înnoirea Tradiţiei nu o realizăm prin ţinerea exterioară la textul Scripturii, ci prin înnoirea noastră interioară, în conformitate cu împlinirile duhovniceşti cele mai impresionante şi mai autentice din cursul istoriei Bisericii, începând cu perioada apostolică, în care avem primele modele”.
 “Reînnoirea Tradiţiei se produce mai degrabă prin ea însăşi, când ea e trăită prin credinţă de oamenii credincioşi care o transmit şi o acceptă. Şi întrucât aceasta are loc în sânul Bisericii, numai în sânul Bisericii se poate înnoi Tradiţia”.

În ceea ce priveşte “concepţia Bisericii Ortodoxe despre dezvoltarea doctrinei”
 Părintele scria:
 “Plenitudinea misterului mântuirii, adică dumnezeirea în maxima ei apropriere şi lucrare mântuitoare, trăită continuu în Biserică, nu poate fi exprimată deplin în nici un fel de cuvinte, de metafore, de formule. De aici rezultă îndreptăţirea de a exprima acest mister nemărginit continuu în alte şi alte cuvinte, metafore, formule” 
; chiar dacă formulele dogmatice au un caracter definit, “explicarea lor teologică este interminabilă”
,“ credincioşii nu pot rămâne numai la repetarea formulelor schematice ale dogmelor, ci caută să intre în adâncimea nesfârşită a înţelesului lor, ajutaţi de o explicare bazată pe Sfânta Scriptură şi pe Sfânta Tradiţie. Teologia este astfel o necesitate impusă de trebuinţa Bisericii de a explica credincioşilor punctele credinţei”.


Sinteza “neo-patristică” în trei volume
 a însemnat împlinirea dezideratului major exprimat la primul Congres al Facultăţilor de Teologie de la Atena din anul 1936. Dogmatica scrisă de Părintele Stăniloae are un înalt grad de originalitate, dând impresia , adesea, că autorul este martor, că relatează ceea ce experiază, ceea ce vede. În acelaşi timp, Părintele a fost deplin conştient că nu se poate elabora un curs de Teologie Dogmatică pentru totdeauna, deoarece, pe de o parte este nevoie de o permanentă hermeneutică, după cum tocmai s-a arătat, iar pe de altă parte : “Orice înţeles referitor la Dumnezeu trebuie să aibă o fragilitate, o transparenţă, o lipsă de fixitate, trebuie să ne îndemne la revocarea lui şi la stimularea spre un altul, dar pe linia lui. Dacă înţelesul rămâne fix în mintea noastră, mărginim pe Dumnezeu în frontierele lui, sau chiar uităm de Dumnezeu, toată atenţia noastră concentrându-se asupra înţelesului respectiv sau asupra cuvântului care-L exprimă. În acest caz “înţelesul” devine un “idol” adică un fals dumnezeu. Înţelesul sau cuvântul trebuie să facă mereu transparent pe Dumnezeu, ca neîncăput în el, ca depăşind orice înţeles, ca punându-Se în evidenţă când cu un aspect, când cu altul al infinitei Lui bogăţii”. 


Probabil din această cauză în primele secole ale Bisericii nu a existat o teologie ca disciplină metodică sau ca scientia , şi prin urmare teologii acestei perioade nu au urmat o metodă dată pentru a ajunge la cunoaşterea lui Dumnezeu.


Ne întrebăm din nou în ce mod suntem gata să receptăm opera părintelui Stăniloae. Nu am dori, în nici un caz, să aibă soarta clasicilor care mai mult sunt citaţi decât citiţi, părintele însuşi nu a dorit să fie numai citat în diferite contexte. Nu credem că este destul să se “însăileze” cursuri de Teologie Dogmatică pe baza operei sale. Receptarea trebuie să se facă temeinic la nivelul studiilor pentru licenţă, master şi doctorat. Opera sa trebui să fie bază de pornire  şi stimul pentru tânăra generaţie de teologi care trebuie să ducă “mai departe gândirea teologică românească”.



Se înţelege de ce Părintele Profesor Ion Bria le spunea mereu celor ce doreau să studieze Teologia, să înceapă procesul asimilării operei părintelui Stăniloae şi să aibă viaţa sa, ca unul din modelele pentru viaţa lor. 

TEME
Semestrul I
1.Noţiunea şi cuprinsul Teologiei Dogmatice ortodoxe.

1.Numirea de „Teologie Dogmatică şi Simbolică”

a. Definiţia Teologiei Dogmatice şi Simbolice

b. Etimologia şi semnificaţia cuvintelor : A. „Teologie”; B. „Dogmatică”; „Ortodoxă”; D.”Simbolică”


TDS,1, 7-13.


2.Noţiuni introductive


a. Dogmatică, dogmă, cunoaştere dogmatică, dezvoltarea doctrinei

b. Simbioza: Dogmatică (doctrină)- Liturgică (cult)- Morală (spiritualitate)


TTDE, 11-17


Dogma


O, 189-196

 Introducere

TDSECO, 11-30
2. Raportul Teologiei Dogmatice cu celelalte discipline teologice.
a. Raportul Teologiei Dogmatice cu celelalte discipline teologice
b. Metoda

c. Împărţirea

d. Necesitatea


       e.
Folosul Teologiei Dogmatice şi Simbolice

TDS,1, 13-20

3.Teologia Dogmatică în contextul actual

1.Teologia ca slujire bisericească de explicare şi aprofundare a dogmelor sau a planului de mântuire şi de înviorare a lucrării slujitoare a Bisericii

a. Caracterul definit al formulelor dogmatice şi explicarea lor teologică interminabilă
b. Teologia şi învăţătura bisericească

c. Responsabilitatea teologiei pentru viaţa bisericească şi pentru progresul ei spiritual

TDO,1, 94-114


Problema metodologiei în teologia română  

TTDE, 55

Pr.prof.Ioan Ică şi diac.Ioan I.Ică jr.:


“Înnoirea în teologia ortodoxă contemporană: sens, probleme, dimensiuni”, în:

DEE,5-35
4. Dogmele ca adevăruri revelate, păstrate, propovăduite, explicate şi definite de  Biserică pentru mântuire
 
1.Dogmele ca expresie doctrinară a planului de mântuire revelat şi realizat de Dumnezeu 
în Hristos şi extins şi fructificat de Biserică
a. Dogmele ca adevăruri revelate ale credinţei mântuitoare

b. Dogmele- păstrate, propovăduite, aplicate sau fructificate, explicate şi definite de Biserică

c. Dogmele sunt necesare pentru mântuire

d. Dogmele, expresii ale planului de mântuire şi îndumnezeire a omului în Iisus Hristos

e. Fundamentul dogmelor : Sfânta Treime – comuniune a iubirii desăvârşite

TDO, 1,72-83

5. Revelaţia dumnezeiască, izvorul credinţei creştine
 
1.Unicitatea provenienţei Revelaţiei dumnezeieşti şi modurile de păstrare şi transmitere a acesteia:

A. Biblia creştină



a.Vechiul Testament

 

b.Noul Testament


B. Sfânta Tradiţie

TTDE,69-76
 

a.Definiţia şi fiinţa Tradiţiei dumnezeieşti; limitele ei în timp
 

b.Geneza Tradiţiei 
 

c.Necesitatea Tradiţiei

 

d.Raportul Sfintei Scripturi cu Sfânta Tradiţie

 

e.Cele două aspecte ale Sfintei Tradiţii: cel statornic (diacronic) şi cel dinamic 


(sincronic)


TDS, 1,141-145


Aspectul statornic (diacronic) al Sfintei Tradiţii şi posibilitatea de acomodare a Bisericii 
prin iconomie

 
a.Formarea Tradiţiei dumnezeişti şi apostolice; caracterul său statornic şi 
însemnătatea sa  

 
b.Descrierea celor 8 izvoare ale acestei Tradiţii neschimbătoare
 
c.Iconomia dumnezeiască
TDS,1, pp.145-150
Aspectul dinamic (sincronic) al Sfintei Tradiţii şi exagerările “implicitului revelat” şi “virtualului revelat” 
a.Aspectul dinamic al Tradiţiei şi raportul său cu Tradiţia statornică

b.Manifestarea şi îndreptăţirea acestui  aspect 

c.« Implicitul revelat » şi « virtualul revelat »
TDS,1, 150-155


Factorii activi în Tradiţia dogmatică dinamică. Păstrarea integrală a Tradiţiei apostolice. Tradiţia « tainică ».
a. Principalii factori activi în formarea Tradiţiei : Sfântul Duh, poporul dreptcredincios, şcolile teologice şi sinoadele şi rolul lor 
b. Păstrarea integrală a Tradiţiei

c. Tradiţia tainică

TDS,1,155- 158
6. Revelaţia naturală 

TTDE, pp.62-63

Revelaţia naturală ca bază a credinţei naturale şi a unui sens al existenţei


TDO,1, 9-23

7. Revelaţia supranaturală ca izvor al credinţei şi învăţăturii creştine. Raportul ei cu revelaţia naturală. Lucrarea Cuvântului lui Dumnezeu şi a Duhului Sfânt în desfăşurarea Revelaţiei dumnezeieşti

A. Revelaţia profetică

B. Revelaţia Logosului lui Dumnezeu întrupat ca istorie a mântuirii


TTDE,63-66
C. Revelaţia supranaturală- confirmare şi completare a credinţei naturale
D. Convergenţa şi deosebirea celor două Revelaţii

E. Lucrarea Cuvântului lui Dumnezeu şi a Duhului Sfânt în desfăşurarea Revelaţiei dumnezeieşti 


TDO,1,24-52

8.Legătura indestructibilă dintre Sfânta Scriptură, Sfânta Tradiţie şi Biserică

TDO, 1,53-65
9. Cunoaşterea raţională şi cunoaşterea apofatică a lui Dumnezeu şi legătura dintre ele

 1.Nedespărţirea cunoaşterii raţionale şi apofatice a lui Dumnezeu

 2.Deosebirea între cunoaşterea raţională şi cea apofatică

TDO,1, 115-129
10. Dinamismul cunoaşterii lui Dumnezeu şi transparenţa oricărui concept despre Dumnezeu

TDO,1, 129-143

11. Cunoaşterea lui Dumnezeu în împrejurările concrete ale vieţii


TDO,1, 143-149

12. Atributele şi lucrările necreate ale lui Dumnezeu şi raportul lor cu fiinţa Lui

1. Dumnezeu ni se comunică prin lucrările Sale necreate

2. Sensul caracterului “de sine” al atributelor divine şi supraexistenţa lui Dumnezeu

3. Caracterul apofatic al lui Dumnezeu ca realitate personală supraexistentă

 TDO,1, 150-161
13. Atributele legate de supraesenţa lui Dumnezeu şi participarea creaturilor la ele

1. Infinitatea lui Dumnezeu şi participarea creaturilor mărginite, la ea


2.   Simplitatea sau unitatea lui Dumnezeu şiparticiparea la ea a creaturii compuse


3.   Eternitatea lui Dumnezeu şi timpul ca interval între el şi creatură şi ca mediu de 
creştere a creaturii spre participarea la ea


4.   Supraspaţialitatea lui Dumnezeu şi participarea creaturilor spaţiale la ea


5.   Atotputernicia lui Dumnezeu şi diferitele puteri ale făpturilor, datorită participării la 

ea


TDO,1, 167-234

14.  Atributele lui Dumnezeu legate de spiritualitatea Lui şi participarea creaturii la ele
1. Atotştiinţa şi înţelepciunea lui Dumnezeu şi participarea creaturilor raţionale la ele
2. Dreptatea şi mila lui Dumnezeu

3. Sfinţenia lui Dumnezeu şi participarea noastră la ea

4. Bunătatea şi iubirea lui Dumnezeu şi participarea noastră la ele

TDO,1, 235-292

Semestrul al II- lea

15. Sfânta Treime, structura supremei iubiri


A. Taina Sfintei Treimi

    
1.  Implicarea Sfintei Treimi în iubirea divină

    
2.  Sfânta Treime, baza mântuirii noastre

    
3.  Reflexe ale Sfintei Treimi în creaţie

    
4. Sfânta Treime, taina perfectei unităţi a Persoanelor distincte



a. Deosebirea între deofiinţimea divină şi cea umană



b.Fiinţa şi Persoane în Sfânta Treime


c.Fiecărui subiect treimic Îi sunt interioare Celelalte două

B. Intersubiectivitatea divină


1. Intersubiectivitatea treimică, ca lipsă a oricărei pasivităţi în Dumnezeu


2. Intersubiectivitatea treimică, putinţă a înlocuirii reciproce a Eu-rilor

TDO,1,  293-318
16. Taina Sfintei Treimi în Sfânta Scriptură


1. Pregătirea descoperirii Sfintei Treimi în Vechiul Testament

2. Descoperirea Sfintei Treimi în Noul Testament



a. Treimea în unitate



b. Trei Persoane



c. Unitatea în Treime


TDS,1,286-292
  17.Reflexe ale Sfintei Treimi în creaţie

TDO,1, 299-300

1.Antinomiile dogmei trinitare. Încercări de a explica antinomiile Treimii

TDS,1, 311-314

18. Formularea dogmei Sfintei Treimi. Învăţătura despre Sfânta Treime în primele trei veacuri. Formularea ei la Sinoadele I şi II Ecumenice


1.Formularea acestei învăţături


2.Existenţa sa în primele veacuri


3.Formularea sa la sinoadele I şi II ecumenice


TDS,1, 293-298

Ereziile antitrinitare
1.Introducere

2.Monarhianismul.

3.Subordinaţionismul

4.Antitrinitarienii moderni

5.Triteismul

TDS,1,304-309

19. Terminologia trinitară: fiinţă, ipostas, natură, persoană şi perihoreză
1.Termenii trinitari în general

2.Termenii care se referă la fiinţă

3. Termenii care se referă la ipostasuri

TDS,1,299-303

Stabilirea dogmei şi a terminologiei trinitare

TTDE,93- 94
20. Proprietăţile comune şi distincte ale Persoanelor Sfintei Treimi


TDS,1,310-311

1.Introducere


2.Dumnezeu Tatăl


3.Dumnezeu Fiul


4.Dumnezeu Duhul Sfânt

TDS,1,315-320

Perihoreza şi aproprierea
TDS,1, 320-324

Sfânta Treime, taina perfectei unităţi a Persoanelor distincte


TDO,1,300-303

21. Purcederea Duhului Sfânt din Tatăl şi relaţia Lui cu Fiul. Problema adaosului “Filioque”


1.Treimea Persoanelor, condiţie a deplinului Lor caracter personal şi a comuniunii 
depline


2.Treimea Persoanelor, condiţie a menţinerii distincte a persoanelor în 
comuniune. Contrazicerea ei prin Filioque

3.Treimea Persoanelor divine, condiţia unei depline bucurii a Fiecăreia, de 
Celelalte


TDO,1,318-334


Adaosul Filioque

1.Introducere


2.Respingerea adaosului Filioque cu argumente din Sfânta Scriptură


3. Respingerea adaosului Filioque cu argumente din Sfânta Tradiţie şi istorie


4. Respingerea adaosului Filioque cu argumente raţionale


TDS,1, 324-338

Comentariu:Ex Patre Filioque


TTDE, 97-98

22.Lumea, operă a iubirii lui Dumnezeu destinată îndumnezeirii


1.Crearea lumii şi solidaritatea omului cu semenii lui şi cu natura


2. Crearea din nimic, în timp


TDO,1,337-352

23. Motivul şi scopul creaţiei



Lumea ca dar al lui Dumnezeu şi crucea pusă pe acest dar


TDO,1,352-360



TDS,1, 354-357
24. Lumea, operă raţională a lui Dumnezeu, pe măsura raţiunii umane în progres continuu spre sensuri tot mai înalte ale ei

a.Raţiunile stricte ale lucrurilor şi sensurile lor

b.Raţiunile lucrurilor şi raţiunea umană


c.Raţiunile lucrurilor şi cuvintele, ca mijloc al dialogului nostru cu Dumnezeu


d.Raţiunile lucrurilor şi sensul lor în comuniunea noastră cu Dumnezeu


TDO,1, 360-374

25. Virtualităţile alternative ale raportului omului cu lumea

TDO,1,374-391

26.Crearea omului


Antropologia biblică,teologică

1. Fiinţa umană: o plăsmuire a iubirii lui Dumnezeu

2. „Frumuseţea originară” (kalos)


TTDE, 107-110


„Chip al lui Dumnezeu”

1.Omul, chip al Arhetipului: „chip al Chipului”


a. Constituţia hristologică a omului


b. Destinul hristologic al omului


c. Obârşia în Hristos a omului


d. Ontologia iconică a omului

2. Arhetipul omului. Logosul întrupat


a. „Introducerea Celui Întâi-Născut în lume”, sfatul mai înainte de veci al lui 
Dumnezeu, independent de cădere


b. Destinul originar şi permanent al omului, independent de cădere: 
îndumnezeirea


c.Îndumnezeirea omului, hristificarea lui


OAÎ,65-83
27. Constituţia omului

a. În trupul omenesc, raţionalitatea plasticizată îşi atinge maxima complexitate


b.Sufletul şi trupul încep să existe deodată


c.Unirea între suflet şi trup e atât de deplină, că ele formează o singură fire, superioară 
naturii


d.Inserarea sufeltului în trup nu poate fi decât opera unui Creator liber

TDO,1, 391-405
28.Omul creat printr-un act special al lui Dumnezeu


a.Chipul lui Dumnezeu, ca înrudire şi relaţie specială a omului cu Dumnezeu


b.Omul ca chip al lui Dumnezeu tinde spre absolut


c.Chipul tinde spre asemănarea cu Dumnezeu sau spre îndumnezeire


d.Dezvoltarea chipului în asemănare, prin comuniune


e.Chipul lui Dumnezeu în noi: misterul negrăit al fiinţei noastre, trăit în comuniune şi 
legat de 
Sfânta Treime


f.Persoanele, natura lor comună şi baza lor în Sfânta Treime


g.Omul ca chip special al Cuvântului, dezvoltat prin Duhul Lui


TDO,1,405-427

29. Starea primordială

a.Paradoxul libertăţii 

b.Ambivalenţa nestricăciunii şi a nemuririi primordiale


TDO,1,427-436

30. Căderea protopărinţilor şi urmările ei


Cât a durat starea primordială?


Înţelesul pomului cunoştinţei binelui şi răului şi al pomului vieţii


Caracterul ambiguu şi amăgitor al stării căzute a omului


TDO,1,486-500

Căderea- eşec al libertăţii naturale

Păcatul nu este o patimă a firii


Comentariu


TTDE, 110-116


Căderea în păcat.Fiinţa şi urmările păcatului strămoşesc


TDS,1, 402-416


Păcatul strămoşesc şi problema răului

TDSECO, 151-162

31. Providenţa dumnezeiască

Providenţa dumnezeiască şi desfăşurarea planului de mântuire şi îndumnezeire a lumii


TDO,1,511-520

1.Despre Providenţă în general


2.Providenţa considerată sub aspectul de: conservare, conlucrare şi guvernare


3.Obiecţii împotriva Providenţei


4.Deismul


TDS,1, 357-363


Pronia divină


TTDE,101-102

32. Crearea lumii nevăzute. Lumea duhurilor netrupeşti

Crearea lumii nevăzute.

1. Numiri, probleme.

2. Existenţa îngerilor

3. Originea îngerilor

4. Natura îngerilor şi starea lor morală

5. Numărul îngerilor şi ierarhia cerească

6. Menirea îngerilor

TDS,1,363-377

33. Îngerii buni şi rolul lor în progresul spiritual al omului
1.Solidaritatea lumii îngereşti şi omeneşti

2.Superioritatea îngerilor şi misiunea specială a oamenilor

3.Cum cunosc îngerii pe Dumnezeu

4.Transmiterea reciprocă a cunoaşterii îngereşti şi omeneşti

5.Ierarhia îngerească
TDO,1,437-469

34. Îngerii căzuţi şi rolul lor în căderea omului şi în susţinerea răului în lume


1.Începutul răului în creaţie


2. Puterea şi slăbiciunea răului, sau a duhurilor care susţin răul


3.Motivul căderii unei părţi dintre îngeri


4.Contribuţia demonilor la căderea oamenilor şi războiul lor continuu împotriva 
acestora

5.Lucrarea duhurilor rele în lume


TDO,1, 470-485
35. Pregătirea omenirii pentru venirea Mântuitorului

1.Consideraţii generale


2. Pregătirea păgânilor şi iudeilor


3. Posibilitatea mântuirii


4. Cauza întrupării Fiului


5. Plinirea vremii


6.Profeţii mesianice


TDS,2, 7-15

Învăţătura patristică despre prezenţa şi lucrarea Cuvântului lui Dumnezeu în creaţie şi în Vechiul 
Testament

 1. Prezenţa şi lucrarea Cuvântului lui Dumnezeu în creaţie

 2. „Hristologia transcendentală”
 3. Prezenţa şi lucrarea Cuvântului lui Dumnezeu în Vechiul Testament


TDO,2,7-21

36. Întruparea Fiului lui Dumnezeu pentru mântuirea omului

Cele două dogme

Noua creaţie în Cuvântul lui Dumnezeu întrupat


Comentariu:Tainele Întrupării

TTDE, 117-121; 143-144 
37. Chipul evanghelic şi istoricitatea lui Iisus Hristos, ca Dumnezeu şi om. Mărturiile scripturistice şi patristice despre firea dumnezeiască şi cea omenească a Mântuitorului Iisus Hristos

1.Chipul evanghelic şi istoricitatea lui Iisus Hristos


2.Iisus Hristos ca Fiul lui Dumnezeu cel întrupat, ţinta noastră finală


TDO,1,21-35


Mărturiile scripturistice şi patristice despre firea dumnezeiască şi cea omenească a 
Mântuitorului Iisus Hristos

TDS,2, 15-20
38. Definirea dogmatică a Persoanei lui Iisus Hristos

Dogma (horos) de la Calcedon: Dumnezeu adevărat şi Om adevărat


TTDE, 121-123


1.Formula dogmatică

2.Sensul ipostasului şi al firii


3.Enipostazierea firii omeneşti în Ipostasul preexistent al Cuvântului

4.Deplina actualizare a firii umane în Hristos


5.Realizarea maximală a unirii lui Dumnezeu şi a omului în Iisus Hristos


6.Unitatea neconfundată a firilor în Hristos


7.Urmările unirii celor două firi în Hristos pentru noi


TDO,2,35-58


Dogma de la Calcedon


TDSECO, pp.191-200

39. Unirea ipostatică şi consecinţele Întrupării Cuvântului pentru mântuirea noastră

TDS,2,.20-31


Implicaţiile unirii ipostatice sau consecinţele întrupării Cuvântului pentru mântuirea 
îndreptată întâi spre firea omenească a lui Hristos şi apoi spre noi


a.Comunicarea însuşirilor


b.Chenoza Fiului lui Dumnezeu prin Întrupare şi Cruce şi îndumnezeirea firii Sale 
omeneşti


c.Fecioara Maria, Născătoare de Dumnezeu


d.Lipsa de păcat a Mântuitorului


e. Lui Hristos I Se cuvine o singură închinare, ca lui Dumnezeu


 TDO,2, 58-111

Unirea ipostatică


TTDE, 123-124

40. Controverse şi erezii hristologice 


1.Erezii referitoare la divinitatea Mântuitorului


2.Erezii referitoare la omenitatea Lui


3.Erezii referitoare la unirea ipostatică


TDS,2,35-37

Controverse şi erezii hristologice


TTDE, 126-129 
Semestrul al III-lea

41. Iisus Hristos privit în lucrarea Lui mântuitoare. Cele trei direcţii ale lucrării Mântuitorului şi cele trei slujiri mântuitoare


A.Legătura între Persoana lui Iisus Hristos şi lucrarea lui mântuitoare

B. Cele trei direcţii ale lucrării Mântuitorului şi cele trei slujiri mântuitoare


TDO,2, 112-119
 

Despre cele trei demnităţi ale Mântuitorului în general


TDS,2, 38-40


Cele trei demnităţi ale lui Hristos


TDSECO, 224-231
42. Iisus Hristos ca Învăţător-Prooroc


Chemarea profetică


TDS,2, 40-41

Iisus Hristos ca Învăţător-Prooroc



a.Iisus, adevărul şi proorocia în Persoană



b.Împlinirea Revelaţiei şi a Proorociei în Hristos





c.Puterea Duhului Sfânt în învăţătura lui Hristos



d.Iisus Hristos, Învăţător etern ca nesfârşit Cuvânt ipostatic


TDO,2, 119-133

43. Iisus Hristos Arhiereul şi Jertfa supremă

Slujirea arhierească

TDS,2, 41-42


Iisus Hristos Arhiereul şi Jertfa supremă



a.Cele trei direcţii ale slujirii arhiereşti a Mântuitorului



b.Arhieria şi jertfa lui Hristos, ca mijloc de restabilire a comuniunii între 



Dumnezeu şi oameni



c.Moartea lui Hristos ca jertfă sfinţită şi sfinţitoare şi ca mijloc de biruire a morţii

TDO,2, 133-159  


44. Iisus Hristos ca Împărat


Demnitatea împărătească


TDS,2, 42-43


Iisus Hristos ca Împărat


Învierea lui Hristos



a.Realitatea învierii lui Hristos



b.Legătura lui Hristos cel înviat cu planul istoriei



c.Iradierea pnevmatică şi eficienţa transformatoare a învierii lui Hristos în 


lume



Înălţarea la cer şi şederea de-a dreapta Tatălui


TDO,2, 159-198

45. Iconomia Duhului Sfânt şi legătura Sa cu iconomia Fiului



TTDE,144-148


“Lumină este şi Dăruitor al Luminii”- Persoan şi lucrarea Duhului Sfânt


DEE, 163-174

46. Lucrarea Sfântului Duh sau harul dumnezeiesc şi colaborarea liberă a omului cu acesta

1.Lucrarea Sfântului Duh sau harul dumnezeiesc


a.Lucrarea aceasta a Duhului lui Hristos, absolut necesarăpentru mântuire



b.Harul ni se dă gratuit


c.Lucrarea Duhului sau harul lui Hristos nu forţează libertatea omului


2.Colaborarea liberă a omului cu harul

TDO,2, 311-329

47. Darurile Duhului Sfânt şi rodirea lor în Biserică

Darurile ca lucrări ale Duhului, activate prin colaborarea celor ce au primit harurile


TDO,2, 329-340

48. Înţelesurile şi etapele mântuirii omului în Biserică

Aspectele esenţiale ale operei de răscumpărare în concepţia ortodoxă


1.Aspectul de jertfă al răscumpărării


2.Aspectul ontologic al răscumpărării


3.Aspectul recapitulativ al răscumpărării


Răscumpărarea în teologia romano-catolică


Răscumpărarea în teologia protestantă

TDS,2, 44-73

1.Înţelesurile mântuirii


2.Etapele sau treptele mântuirii


TDO,2, 340-375

A.Sensul iconomiei


B.Etapele şi direcţiile operei de răscumpărare


C.Răscumpărarea universală


Cei doi poli ai iconomiei


TTDE, 130-142

49. Necesitatea credinţei şi a faptelor bune în însuşirea mântuirii


TDO,2, 375-388


Deosebiri interconfesionale cu privire la condiţiile subiective ale mântuirii



TDS,2, 1116-139

50. Asemănarea cu Dumnezeu sau îndumnezeirea omului


Sinergia, theosis şi epektasis


TTDE, 150-157


“Ca un Dumnezeu cu voi ca şi cu nişte dumnezei voi fi”- mântuire şi îndumnezeire

DEE, 193-206

51. Preacinstirea Maicii Domnului şi cinstirea sfinţilor


TTDE, 167-172

 
“Mai cinstită decât Heruvimii şi mai mărită fără de asemănare decât Serafimii”- 
mariologia ca theotokologie


DEE, 136-161


Aspectul mariologic al Bisericii


O, 162-168

52. Venerarea sfintelor icoane şi  sfintelor moaşte


TDS,2, 150-153


TTDE, 170-174

“Minunat este Dumnezeu întru sfinţii Săi”- sfinţii ca manifestare a Duhului Sfânt


DEE, 175-184

53. Pogorârea Sfântului Duh şi începutul Bisericii


TDO,2, 201-214

54. Constituţia teandrică a Bisericii


Hristos şi umanitatea unită cu El şi în El



a.Biserica, trupul tainic al lui Hristos. Hristos, capul ei.



b.Fundamentul Bisericii- Fiul lui Dumnezeu cel întrupat



c.Biserica, imprimată de jertfa lui Hristos.Relaţia cu Tatăl



d.Biserica pnevmatizată prin Duhul lui Hristos cel înviat 


TDO,2, 214-236

55. Însuşirile Bisericii

a.Unitatea Bisericii


b.Sfinţenia Bisericii


c.Sobornicitatea generală a Bisericii


d.Apostolicitatea Bisericii


TDO,2, 263-311


TDS, 2, 166-169


TTDE, 159-162
56. Preoţia lui Hristos în Biserică: ierarhia bisericească


Întreita slujire a lui Hristos în Biserică, preoţia generală personală şi preoţia 
slujitoare a Bisericii


TDO,2, 236-263



Ierarhia bisericească


TDS,2,170-175

57. Relaţia dintre preoţia slujitoare (pastorală) şi preoţia generală (baptismală) în Biserică


IPt.2 şi IPt.5,

Epistolele pastorale


TDSECO,363-366 

Ierarhia Bisericii în catolicism


TDS,2, 182-187


Ierarhia, după protestanţi


TDS,2, 194-196
Semestrul al IV-lea

58.Fundamentul hristologic şi ecclesiologic al Sfintelor Taine. Ierurgiile


TDO,3, 7-34



TTDE, 175-180

TDSECO, 345-353
59. Taina Sfântului Botez


TDO,3, 35-62


TDS,2,206-218


TTDE,183-184

60. Taina Mirungerii


TDO,3, 66-83


TDS,2, 219-224


TTDE,184-185
61. Dumnezeiasca Euharistie

TDO,3, 76-126

TDS,2, 224-243


TTDE,186-187
62. Taina Mărturisirii

TDO,3, 126-149


TDS,2, 243-254


TTDE, 185
63. Taina Hirotoniei sau a Preoţiei


TDO,3, 149-183


TDS,2, 255-259


TTDE, 187-188
64. Taina Nunţii


TDO,3, 183-211


TDS,2, 259-263


TTDE, 188-189
65. Taina Maslului


TDO,3, 211-218

TDS,2, 264-269

TTDE,189-190
66. Învăţătura creştină despre moarte şi nemurirea sufletului


TDO,3, 223-255


TTDE,195-202

67. Judecata particulară şi consecinţele ei pentru starea sufletelor. Rugăciunile pentru cei adormiţi în Domnul


TDO,3, 255-367

             TTDE, 202-213

68. Eshatologia universală. Sfârşitul chipului actual al lumii şi desăvârşirea ei. Semnele sfârşitului


TDO,3,368-404

69. Chipul înnoit al lumii. Parusia sau a doua venire a Domnului


TDO,3, 404-420
70. Învierea morţilor. Natura trupurilor înviate


TDO,3, 421-449

71. Judecata universală sau obştească şi viaţa veşnică

TDO,3, 449-481

“... şi viaţa veacului ce va să vie”- trăsătura fundamental eshatologică a teologiei ortodoxe


DEE,309-315

Prelegeri de Teologie Dogmatică Ortodoxă, cu referire specială la opera Părintelui Profesor Dumitru Stăniloae
Raţionalitatea lumii şi misterul lui Dumnezeu- Iubire

A.  Revelaţia lui Dumnezeu în raţionalitatea lumii 

“Raţiunile lucrurilor, întocmite dinainte de veacuri în Dumnezeu, precum Însuşi a ştiut, (…) se văd prin înţelegere din făpturi (…). Căci toate făpturile lui Dumnezeu, contemplate de noi  prin fire, cu ajutorul cuvenitei  ştiinţe şi cunoştinţe, ne vestesc în chip ascuns raţiunile după care au fost făcute şi ne descoperă prin ele scopul aşezat de Dumnezeu în fiecare făptură (…). Din contemplarea înţeleaptă  a creaţiunii desprindem Raţiunea care ne luminează cu privire la Sfânta Treime, adică la Tatăl, la Fiul şi la Sfântul Duh.” - Sfântul Maxim Mărturisitorul

Tema raţionalităţii lumii este actuală, fiind împreună cu apofatismul premise sigure de dialog cu ştiinţele exacte. Fizica cuantică ne descoperă faptul că natura este un ansamblu indivizibil unde totul este în relaţie.  “ La originea creaţiei nu există evenimente întâmplătoare, nu există hazard, ci o ordine superioară tuturor celor pe care noi putem să ni le imaginăm: ordinea supremă care reglează constantele fizice (h,c,g), condiţiile iniţiale, comportamentul atomilor şi viaţa stelelor. (…) ordinea se află acolo, eternă şi necesară în spatele fenomenelor, foarte sus deasupra universului, dar prezentă în fiecare particulă. Sub faţa vizibilă a realului, există deci ceea ce grecii numeau “logos”, un element inteligent, raţional, care reglează, dirijează şi însufleţeşte lumea şi care face ca această lume să nu fie haos, ci ceva ordonat.”
 Viaţa însăşi este o minune, aşa cum consideră şi Francis Crick, biolog, laureat al  premiul Nobel pentru descoperirea A.D.N.-ului : “un om onest, înarmat cu toate cunoştinţele la îndemână astăzi, va trebui să afirme că originea vieţii pare să ţină de miracol, atât de multe sunt condiţiile care trebuie reunite pentru a fi putut să apară.”

Totodată prezentarea temei raţionalităţii lumii este prilej pentru a accentua misterul vieţii, frumuseţea acestei lumi create de Dumnezeu “bună foarte”, pentru a înţelege că raiul ar fi putut, şi ar putea să fie extins de către om în toată lumea. Totodată va trebui să se sublinieze faptul că , deşi lumea vorbeşte prin ea însăşi despre Creator, se poate postula fără dificultate, studiind atent natura, existenţa Celui care a creat-o, nu se va face niciodată analogia entis, Dumnezeu ramâne, după expresia lui Rudolf Otto, de-a pururea cu totul Altul, ganz Andere un mister supra-luminos, o prezenţă personală  transcendentă în fiinţa Sa, dar şi imanentă  prin  iubire.

Profesorul Nicolae Chiţescu este primul care a reliefat această temă în teologia română. Prologul ioaneic ni-L prezintă pe Fiul lui Dumnezeu în calitate de  Logos împreună Creator cu Tatăl şi cu Duhul Sfânt, Cel care întru ale Sale a venit. Nu se spune însă explicit că El a sădit acei logoi, raţiuni seminale în creaţie, în schimb, Sfânta Tradiţie, prin con-glăsuirea unor Sf.Părinţi, ne oferă temeiuri clare, de aceea  profesorul pe care astăzi îl omagiem consideră că învăţătura despre paradigmele divine şi implicit despre logoi , trebuie cinstită în calitate de teologumen, “având temei explicit în una din coloanele Revelaţiei dumnezeieşti şi  circulând în Teologia creştină.”
 Această învăţătură “deschide un luminiş în întunericul care planează asupra preludiului creaţiei. A fost pregătită de înţelepţii pâgâni, care au meritat să pătrundă până în tinda Bisericii creştine, prin înălţimea învăţăturii lor ( cunoscută de ei din Revelaţia mozaică, sau din cea primordială, după admiratorii lor dintre creştini). Ce lucru adânc şi minunat este să pătrunzi până în străfundurile de taină ale planurilor dumnezeieşti, cu privire la creaţie!”
 

a. Crearea  lumii din nimic în timp - opera Sfintei Treimi  
“Punctul de plecare al Sfinţilor Părinţi – arată profesorul Nicolae Chiţescu - este afirmaţia cea mare a primului verset din Biblie că Dumnezeu a creat din nimic cerul şi pămîntul. Prin aceasta energiile dumnezeieşti intră în contact cu cele făcute de El din nimic şi, în felul acesta, Dumnezeu cel transcendent este cauză, transcendentă şi imanentă făpturii. Dar, pe când energiile acestea, ca << veşnica lui putere şi Dumnezeire >> sînt fără  de început, creaţia are un început deşi planul este făurit de Dumnezeu din veci. Nici planul creaţiei, nici creaţia însăşi nu sunt produse prin simplul fapt al existenţei puterilor creatoare ale lui Dumnezeu, - ceea ce ar impiedica infinitatea şi veşnicia creaţiei însăţi. Ci planul creaţiei există înainte de creaţie, deci din veşnicie, fără să fie coetern cu Dumnezeu, deoarece el are un început în veşnicie şi o realizare, deci un sfârşit, odată cu al timpului, iar creaţia are un început, căci începe odată cu timpul”.
 Prin urmare “Dumnezeu a creat  << după >> , conform cu ideea şi nu  << din >> această idee. Această intenţie creatoare a lui Dumnezeu este o intenţie liberă şi veşnică, dar nici împreună veşnică cu Dumnezeu, nici accidentală.”
 Lumea este opera Sfintei Treimi : “Treimea, care nu are în Sine nimic străin sau provenit din afară, nu din făpturi e compusă, ci este în întregime creatoare şi ziditoare”.

“După credinţa creştină, lumea şi omul au un început şi vor avea un sfârşit, în forma lor actuală, sau în cea în care pot evolua prin ei înşişi” 
;  “Lumea aceasta nu poate fi din veci. Căci nu poate fi din veci o lume în aspiraţia temporală spre o ţintă - aşa cum se vădeşte ea - fără să fi ajuns până acum la această ţintă a desăvârşirii, care să o mulţumească. Ea trebuie să fi apărut în timp şi trebuie să-şi sfârşească odată forma existenţei  temporale, sau schimbătoare”
, idee clar exprimată si de ştiinta contemporană.

            Sfântul Maxim Mărturisitorul afirmă de mai multe ori învăţătura despre creaţia “ex nihilo” 
 Dumnezeu le-a adus pe toate la existenta din non-existenta- me ontos 
  . Dumnezeu este ţinta- telos spre care tind  toate- ta panta, El Însuşi netinzând spre nimic- oudenos 
  . Creaţia este total dependentă faţă de Dumnezeu, în timp ce Dumnezeu este absolut independent si transcendent faţa de creaţie.
 “Abisul” -khasma între necreat si creat-exprimat de Sf.Maxim prin termeni ca: deosebire (distincţie)- diafora, despărţire- diairesis, distanţa, interval - separatie - diastasis - diastema  nu poate fi interpretat în sens gnostic, deoarece este “umplut” prin actul creaţiei, primul act chenotic al lui Dumnezeu. Părintele Staniloae precizează că expresia “la început”- beresit, en arche (Facere1,1), când se produce actul creator, indică prima unire a veşniciei lui Dumnezeu cu timpul. Dumnezeu cel etern intră astfel în legătură  cu lumea temporală, rămânând  în relaţie cu aceasta prin permanenta ei susţinere în existenţă. S-a coborât la nivelul ei temporal - timpul luând fiinţă odată cu creaţia - , fără să înceteze  să rămână în eternitatea spre care vrea s-o ridice 
, prin realizarea  unui dialog progresiv în iubire cu făpturile conştiente, pe care doreşte să le conducă la deplina comuniune cu Sine.

Creaţia din nimic a avut loc datorită bunătăţii lui Dumnezeu; termenul nimic din expresia “creatio ex nihilo” nu este un vid real, coexistent cu Dumnezeu, ca plenitudine a existenţei, prin urmare: “Este inexact şi insuficient a spune că lucrurile sunt create şi plasate în afara lui Dumnezeu. Însuşi acest “în afară”este pus numai de creaţie şi creaţia din nimicul din afară este tocmai o astfel de punere a unui “altceva” alături de Dumnezeu. Desigur nu în sensul unei limitări a plenitudinii divine, ci a apariţiei alături de Dumnezeu a substanţei sau naturii eterogene a creaţiei… Minunea creaţiei constă în aceea că apare altceva cu totul nou, că picătura eterogenă a creaţiunii există alături cu “nemărginitul ocean al existenţei”, cum zice Sf.Grigorie de Nazianz. Este o infinită distanţă între Dumnezeu şi creaţie, dar distanţă “nu de loc, ci de natură”, cum spune Sf.Ioan Damaschin” .
 Provenienţa lumii “din ceea ce nu este” - ek ouk onton înseamnă că n-a preexistat sub nici o formă. Vl.Lossky observă că expresii ca “nimic”,  “în afară”,  “înainte” dobândesc sens doar prin actul creaţiei.
 Chenoza lui Dumnezeu (afirmată  şi de Serghie Bulgakov) nu constă doar în actul creaţiei din nimic, ci, după Părinţii răsăriteni, în a face o lume mărginită şi în a Se coborî - katabasis şi a rămâne într-o veşnică relaţie cu ea 
 pentru ca aceasta să se înalţe- anabasis continuu spre El.


De asemenea, prin expresia “din nimic” se înţelege faptul că existenţa creată nu poate să adauge ceva la existenţa lui Dumnezeu, deoarece are ca Treime, “în plenitudinea existenţei Sale tot ce poate fi existenţă”.
 În acelaşi timp este foarte important să subliniem că lumea nu este o “umbră”, o iluzie- maya , un epifenomen, ci are propria ei consistenţă, un “loc” ontologic propriu, fapt remarcat foarte bine de Hans Urs von Balthasar. El arată mai întâi că Sf.Dionisie Areopagitul a dat ideii transcendenţei divine cea mai înaltă şi mai autentică expresie. Dar această transcendenţă nu s-ar exprima deplin, dacă ideea imanenţei nu s-ar releva în aceeaşi măsură. Stoicii şi, înainte de ei, Heraclit şi Parmenide au pregătit calea ideii imanenţei. Pentru presocratici, dealtfel, transcendenţa şi imanenţa sfârşesc prin a coincide. La Heraclit, lumea Îl absoarbe pe Dumnezeu, la Parmenide, Dumnezeu dizolvă în Sine lumea. Platon nu vedea lumea altfel decât ca umbra proiectată de Ideea transcendentă, singura reală, pe care Aristotel şi Porticul o consideră, dimpotrivă, drept  conceptul limită al unei lumi penetrate în întregime de imanenţa divină. Stoicii credeau că Logos-ul imanent lumii nu mai este capabil să redevină divinitate absolută şi transcendentă. În sfârşit, sistemele gnostice nu puteau, în sensul lor tragic, să considere aceşti doi termeni, Dumnezeu şi lumea, decât ca o radicală antinomie, pe care au încercat în van s-o atenueze prin diferiţi intermediari. Dar adevărata dialectică a imanenţei şi transcendenţei începe să se dezvolte odată cu Philon şi, în mod deosebit cu apologeţii creştini. Acelaşi Dumnezeu, infinit mai presus de lume, Cel care are puterea suverană şi plenitudinea existenţei, trebuie să fie de asemenea intim prezent în tot ceea ce există - prin logoi sădiţi în făpturi (n.n). Se revine apoi la Sf.Dionisie Areopagitul, cel care a realizat reconcilierea dintre Platon şi Portic, dintre sentimentul transcendenţei absolute şi viziunea  unei lumi care, prin însăşi varietatea sa, contrastele sale, relativitatea sa, se constituie într-un cosmos coerent. Originalitatea Sf.Dionisie Areopagitul nu s-ar regăsi mai mult în teologia negativă, pe care o dezvoltă cu deosebită rigurozitate, decât în complementul ei pozitiv, împins cu aceeaşi rigoare până la consecinţele extreme. Nici un nume nu I se potriveşte lui Dumnezeu, dar tocmai de aceea Îi putem atribui toate numele din univers. În faţa lumii, Dumnezeu este cu totul Altul, dar este de asemenea, Cel ce dă lumii o existenţă autentică, Cel care o menţine în existenţă şi îi împrumută, dincolo de abisul care-i desparte, o adevărată asemănare cu El Însuşi.
  


Sfântul Maxim Mărturisitorul a apărat pe larg mişcarea şi timpul - în Ambigua - împotriva teoriei platonic origeniste, care considera mişcarea ca pe o cădere păcătoasă a fiinţelor spirituale sau a minţilor- noes. În introducerea la traducerea operei maximiene menţionate anterior 
 Părintele Stăniloae face un rezumat foarte util al acestei chestiuni. Pentru demersul de faţă sunt necesar de amintit doar unele aspecte. Iniţial spiritele- noes erau, în unitatea lor- henada din eternitate într-o fericită odihnă, sau nemişcare. Dar ajungând la saţietate- koros, în ceea ce priveşte iubirea şi contemplarea lui Dumnezeu, s-au răcit devenind suflete, care sunt spirite răcite în dragoste- psyhe-psyhos, această răcire constituind cauza căderii lor, trimiterii lor în trupuri (p.19). Va urma o totală depunere a  trupurilor, Domnul depunând cel dintâi trupul Său, sufletele întorcându-se astfel în henadă şi redevenind minţi aşa cum au fost în preexistenţa lor. Teza aflată la baza acestui pasaj şi a altora asemănătoare este aceea a unei mişcări ciclice, teză condamnată prin anatema finală:  “Dacă cineva zice că starea minţilor va fi aceeaşi ca înainte când ele n-au coborât sau n-au căzut încă, sau că începutul este acelaşi cu sfârşitul şi sfârşitul este pe măsura începutului, să fie anatema” (Sherwood
,op.cit.,p.86) (p.17). “That this is veritably an insight into the heart of Origenism will not easily be doubted ” 
. Este citat, de asemenea, patrologul von Ivanka:  “Acest chip cilic al lumii, ca al unei veşnice reîntoarceri, dezbracă învăţătura creştină de ceea ce e mai esenţial creştinismului: de caracterul unei unice şi definitive hotărâri pentru sau contra lui Dumnezeu”
(p.17).


Sf.Maxim a inversat triada origenistă: petrecerea spiritelor în henadă- stasis, mişcarea lor prin păcat - kinesis, şi trimiterea lor în trupuri, în lumea văzută - genesis, cu creaţia - genesis, mişcarea - kinesis, şi în final, ca rezultat al ei, odihna - stasis fără sfârşit  în Dumnezeu.
 Părintele Stăniloae precizează că nu e vorba de o simplă modificare a ordinii, ci de o schimbare a sensului fiecărui termen al triadei. Conform origenismului, nu există propriu-zis o creaţie, pentru că Dumnezeu nu e liber să o producă, ci o petrecere în unitatea iniţială, apoi, ca produs al păcatului, mişcarea şi apoi, o revenire în unitatea iniţială, nu în una superioară şi eternă. E o mişcare în cerc, la infinit. Nu apare propriu-zis nimic nou. Dimpotrivă, la Sf. Maxim mişcarea are un rol pozitiv(s.n.), putând duce la odihna cu adevărat eternă, într-o viaţă nesfârşită, care nu a mai fost, şi din care nu se mai poate cădea, pentru că fericirea comuniunii cu Dumnezeu tripersonal fiind infinită nu poate produce saţietate - koros. Dumnezeu a sădit în fiinţa făpturilor, odată cu crearea lor, mişcarea  însufleţită de dorinţa de a înainta spre odihna eternă în comuniunea iubitoare cu Dumnezeu. De aceea P.Sherwood  consideră că “argumentul principal al Sf. Maxim în respingerea origenismului este întemeiat în doctrina despre mişcare”(op.cit.p.114).


Fiinţele create nu puteau avea de la început eternitatea, deorece în calitate de creaturi nu puteau fi eterne prin firea lor. Ele trebuiau să ajungă la eternitate printr-un efort propriu, ajutat de harul dumnezeiesc, prin mişcarea spre El realizată în timp. Mişcarea în timp este folosită de eternitatea divină, pentru atragerea fiinţelor create în sânul ei. Mama pune copilul la o distanţă de ea şi îl cheamă spre ea, pentru ca el să se întărească în exerciţiul mişcării ce-l face spre ea, atras de dorul ei.
 Timpul reprezintă o distanţă spirituală între persoanele create şi Dumnezeu, aşteptare a eternităţii îndreptată spre creaturi şi speranţă a creaturii îndreptată spre eternitate. Timpul este intervalul diastasis între chemarea (apelul) lui Dumnezeu şi răspunsul nostru.
  “Întru aceasta  este iubirea: nu pentru că noi L-am iubit pe Dumnezeu, ci pentru că El ne-a iubit pe noi şi L-a trimis pe Fiul Său jertfă de ispăşire pentru păcatele noastre. Noi Îl iubim pe Dumnezeu pentru că El ne-a iubit  cel dintâi”( I In. 4,10,19). Însă timpul nu ţine de fiinţa creaturii pentru totdeauna, deoarece în eshaton nu mai e trăit în desfăşurarea lui, prin urmare creatura trebuie să depăşească mişcarea şi timpul. Timpul e condiţia relaţiei dinamice a creaturii, care n-a ajuns încă la Dumnezeu, cu Dumnezeu cel etern. Odată ajunsă deplin la El, se instalează cu timpul ei redevenit eon, în eternitatea Lui. Atunci relaţia lui Dumnezeu cu creatura, ajunsă la unirea cu El, a dobândit o maximă intimitate. În fond, aceasta arată cât de mult creatura e făcută pentru Dumnezeu, cât de mult e legată de eternitatea lui Dumnezeu.


Se impun câteva precizări  în legătură cu termenii: timp, eon, eternitate. În celebra lucrare anterior citată, H.U.von Balthasar scrie că Ioan de Scytopolis dăduse o nouă interpretare eonului. În vocabularul său, eonul este un atribut al lui Dumnezeu. Însuşi, în calitate de principiu (început) şi scop (ţintă) al tuturor veacurilor create de El .
  “Eternitatea” proprie spiritului creat se defineşte, aşadar, prin participarea  acestui spirit la eternitatea divină. Cuvântul aion ar fi derivat din aei on, ceea ce este de-a pururea, şi s-ar defini ca: “viaţa infinită, care este deja în întregime şi care este fără distanţă-interval- adiastatos .
 Pentru făptură, aion-ul coincide deci cu acel punct care marchează sfârşitul scurgerii- ecoulement temporale, sau mai bine spus cu clipa extatică în care traiectoria sa se reînchide- se referme! prin intrarea sa în forma propriu-zis divină. In acea clipă, timpul nu mai apare ca ieşit din eternitate kat’hypobasin, ci ca inclus din totdeauna  în eternitate- en to aei onti anapauesthai 
. 


Sfântul Maxim adoptă această interpretare care se inserează exact în propria-i ontologie a creatului. Clipa trecerii de la [stadiul] de idee în Dumnezeu la realizarea (actualizarea) într-o creatură descoperă de fapt legătura timpului cu eternitatea.

 “Eonul- aion este timpul- hronos  atunci când se opreşte- ste din mişcare- kineseos, şi timpul este eonul, atunci când  este măsurat în cursul mişcării- kai hronos estin ho aion, otan metretai kinesei feromenos .
 

În concluzie eonul devine timp odată cu creaţia şi mişcarea acesteia, şi timpul devine eon când creaţia se opreşte din mişcarea ei, în Dumnezeu Cel ce este mai presus de mişcare, ca Unul ce are în Sine totul din veac şi până în veac. Eonul preexită ca virtualitate a timpului în sânul eternităţii divine, fără să se confunde cu ea, ca o raţiune a timpului legată de raţiunea cosmosului (F.Ap.,17,26).
 “Îndumnezeirea, ca să spunem pe scurt, este concentrarea şi sfârşitul tuturor timpurilor şi tuturor veacurilor şi tuturor celor ce sunt în timp şi în veac” 
, ajungerea la veşnica existenţă fericită- aei eu einai a făpturilor raţionale în care sabatizează (se odihnesc), primind încetarea a toată mişcarea. Ziua a opta şi prima, mai bine zis una şi netrecătoare- akatalutos este venirea parusia curată şi atotluminoasă a lui Dumnezeu, ce va avea loc după oprirea -stasis în stabilitate a celor ce se mişcă- kinoumenos. Atunci, în cei ce s-au folosit de raţiunea existenţei- einai logo, prin voinţă conform firii Se va sălăşlui întreg- holou în ei întregi- holois, şi le va procura veşnica existenţă bună prin împărtăşirea -metohes de El”.



b. Lumea, operă raţională a Sfintei Treimi  

Raţionalitaea lumii se datorează raţiunilor - logoi 
 sădite de Logos - ul dumnezeiesc. Remarcăm modul cum profesorul Nicolae Chiţescu face trecerea de la planul paradigmatic, voliţional, la cel ontic : în timp ce “paradigmele sînt modelele dumnezeieşti, veşnice, aceşti << logoi>> sau raţiunile seminale, << rationes seminales>>, sînt legile fireşti, sau cauze producătoare şi raţionale, în univers”
. Totodată, urmându-l pe Sf.Dionisie Areopagitul afirmă : “deosebirea esenţială între paradigme şi  << logoi >>:  ei aparţin planului temporal şi lumii empirice, pe când paradigmele << preexistă sintetic în Dumnezeu, ca elemente primordiale ale oricărei realităţi  >>”
.  


Lars Thunberg realizează o scurtă prezentare a modului în care se reflectă învăţătura despre logoi, în gândirea creştină, de la Origen la Sfântul Maxim Mărturisitorul 
. În opera Sf. Maxim termenul logos apare foarte frecvent, fapt ce indică importanţa lui  deosebită: “Il semble qu’elle constitue un des principes organisateurs de sa vision du monde et nous ne sachions pas qu’elle ait re(u ailleurs d’aussi amples developpements.”
 Părintele Stăniloae înscrie tema raţiunilor divine în vasta lucrare maximiană de respingere a origenismului, cu atât mai mult cu cât acestă temă e prezentă şi la Origen. Dar în timp ce la acesta din urmă, “raţiunile erau una cu spiritele preexistente, unite  oarecum fiinţial cu Logosul, la sfântul Maxim raţiunile sunt numai gânduri ale lui  Dumnezeu, conform  cărora aduce făpturile la existenţă prin hotărârea voinţei Sale. Raţiunile nu sunt existenţe, ci gânduri ale lui Dumnezeu, după care sunt create făpturile, dintre care unele sunt persoane de adâncimi indefinite. Prin creaţie se trece de la planul gândirii la planul ontologic, de la planul făpturilor gândite de Dumnezeu, la planul existenţei lor prin voinţa lui Dumnezeu.”
 Teologul ortodox Jean-Claude Larchet, a început, de asemenea, să întreprinde o vastă cercetare a operei maximiene cunoscând toate contribuţiile anterioare la această dificilă temă.
 In introducerea la Ambigua, face un foarte util rezumat al învăţăturii maximiene despre logoi . Pentru Sf.Maxim, logos-ul unui existent, este principiul sau raţiunea sa esenţială, ceea ce-l defineşte fundamental şi-l caracterizează ca atare, dar, de asemenea, finalitatea sa, pe scurt raţiunea sa de a fi în dublul sens menţionat. Dar principiul şi finalitatea sa sunt în Dumnezeu: de aceea cuvântul logos are şi un sens spiritual. Sf.Maxim Mărturisitorul accentuează, potrivit profesorului Nicolae Chiţescu, “mai mult latura speculativ-duhovnicească pe care o oferă contemplarea lumii văzute, prin prisma realismului său simbolic, contemplare care descoperă în ea raţiunile dumnezeeşti, adică acei  logoi duhovniceşti. Urcând ca pe nişte trepte în această contemplaţie ajungem la <<Cauza cauzelor>> raţionale şi apoi la paradigmele dumnezeieşti, înrudite prin obârşie, cu aceşti logoi. Aceşti logoi sunt cauzele raţionale, duhovniceşti, care stau la temelia întregului univers şi mijlocul de cunoaştere duhovnicească a întregii lumi, ca nişte căi care duc la sensul raţional al întregii existenţe. De aceea întreaga lume este a logoi- lor şi toate sunt raţionale în ea. Căci Dumnezeu a creat primii logoi ai lucrurilor şi esenţa tuturor esenţelor. Iar creatura cuprinde logoi duhovniceşti ai Logos-ului, care sînt belşugul minţii celui credincios. Datoria noastră este să cercetăm aceşti logoi  duhovniceşti ai lucrurilor create, pentru a cunoaşte astfel cauzele nevăzute ale existenţei lor, ca şi scopul care le e hărăzit de la facere”
.  Prin urmare logoi  nu se identifică ca la Aristotel cu materia şi forma 
  sau altfel spus cu “logoi naturali ai lucrurilor” 
 , aceştia fiind încă ”suprafaţa”. Materia şi forma unite cu senzaţia produc pasiunile (patimile) şi ucid  gândurile conforme naturii, adică adevărata contemplare naturală 
 . Epiphaneia-ei (în sens de suprafaţă) lucrurilor create, i se opune un logos ascuns în ele , care tinde spre Dumnezeu-  theoteles logos.
   
Faptul că orice există  corespunde unui logos  face ca diversitatea lumii create şi  singularitatea fiecărui existent să fie fondată în Dumnezeu 
 . Această valorizare a particularului, care conservă independenţa şi existenţa individuală a celor create, se opune fundamental  concepţiei platoniciene potrivit căreia particularul  este o cădere din universal (Ideile sau Esenţele). Orice existent are în acelaşi timp un logos care-l situează într-un gen- genos, într-o specie- eidos, şi care-i defineşte esenţa- ousia sau natura physis (Sf.Maxim se referă adesea la acest logos, fundamental, al naturii - logos tes phuseos), un logos care-i defineşte  constituţia- krasis, logoi care-i definesc puterea, respectiv lucrarea, pasiunea, dar de asemenea ceea ce-i este propriu în legătură cantitatea, calitatea, relaţia, locul, timpul, poziţia, mişcarea,  stabilitatea 
 , şi un mare număr de alţi logoi care corespund calităţilor sale multiple. În conformitate cu toţi aceşti  logoi toate cele ce există “ au o ordine şi o permanenţă, şi nu se îndepărtează cu nimic de proprietatea lor naturală, nici nu se schimbă în altceva, nici nu se amestecă” 
 . Anumiţi logoi au astfel o funcţie particularizantă, pentru ca lucrurile să nu se confunde, iar alţii au o funcţie unificatoare, pentru a se ajunge la o unitate supremă 
 , în lume existând în acelaşi timp “o diferenţă indivizibilă” şi o “particularitate inconfundabilă”
 . Unitatea desăvârşită a logoi-lor este realizată în şi prin Logos-ul, Cuvântul lui Dunnezeu
 , care este începutul şi sfârşitul (finalitatea) tuturor logoi-lor
  , întrucât sunt conţinuţi şi subzistă în El  înainte ca toate cele create să fi fost aduse la existenţă 
. Prin urmare orice creatură există, prin logos-ul său, virtual în Dumnezeu mai înainte de veci, dar actual, potrivit aceluiaşi logos, începe să fie atunci când Dumnezeu, potrivit înţelepciunii sale a socotit oportun s-o creeze: “Căci în El sunt fixate ferm raţiunile tuturor şi despre aceste raţiuni se spune că El le cunoaşte pe toate înainte de facerea lor, în însuşi adevărul lor, ca pe unele ce sunt toate în El şi la El, chiar dacă acestea toate, cele ce sunt şi cele ce vor fi, nu au fost aduse la existenţă deodată cu raţiunile lor, sau de când  sunt cunoscute de Dumnezeu, ci fiecare îşi primeşte existenţa  efectivă şi de sine la timpul potrivit, după înţelepciunea Creatorului, fiind create conform cu raţiunile lor. Findcă Făcătorul există pururea în mod actual- kat’energeian, pe când făpturile există în potenţă- dynamei, dar actual încă nu” 
 - “momentul favorabil” conţinut în logos-ul fiecărei creaturi transformă o viziune cronologică în împlinirea “kairologică” şi eshatologică a timpului, succesiunea în trecere, în “paşte”. Odată create potrivit unui logos, Dumnezeu prin Providenţa Sa, le conservă, le actualizează potenţialităţile-creaturile înzestrate cu raţiune şi cu liber arbitru contribuie ele însele la această actualizare), şi le conduce la El.
 

Din reinterpretarea ortodoxă 
 a textului din opera Sfântului Grigorie de Nazianz: “Ce vrea Înţelepciunea cu mine şi care este taina cea mare? Oare nu vrea ca noi care suntem partea lui Dumnezeu şi am curs de sus să privim în lupta noastră cu trupul pururea spre El,…”, Alain Riou 
 desprinde trei “formulări” ale teoriei logoi-lor.
 

Acelaşi autor afirmă că prima formulare pare să fi pornit dintr-o preocupare metafizică  şi încearcă să rezolve problema Unului şi Multiplului. Dacă Origen o soluţionase prin teoria henadei, Sf. Dionisie Areopagitul prin ierarhii…, Sf. Maxim  îşi face propriu vocabularul teologiei  alexandrine a Logos-lui şi scrie:  “Cine … nu ar cunoaşte Raţiunea cea una, ca multe raţiuni, ce stă împărţită în chip neîmpărţit în varietatea făpturilor, precum arată însuşirea lor de a se referi una la alta şi totuşi  de a rămâne fiecare ea însăşi în chip neamestecat? Şi nu ar cunoaşte iarăşi multe raţiuni ca una, prin referirea tuturor la ea, care există pentru Sine în chip neamestecat, fiind Cuvântul fiinţial şi ipostatic al lui Dumnezeu şi Tatăl, ca obârşie şi cauză a tuturor?”
  - în nota la acest paragraf, Părintele Stăniloae scrie: “ Sfântul Maxim arată de la început sensul corect în care se poate spune că suntem parte din Dumnezeu: în sensul că în varietatea făpturilor şi în relaţia dintre ele se arată Raţiunea divină cea una împărţită în chip neîmpărţit în raţiunile făpturilor. Făpturile sunt “părţi” ale lui Dumnezeu în sensul că au Raţiunea ipostatică a lui Dumnezeu drept principiu şi cauză a lor”.


Dar pentru a înlătura orice înţelegere metafizică, Sf.Maxim precizează că acest Logos este Chipul Tatălui despre care vorbeşte Sf.Ap.Pavel în imnul Epistolei către Coloseni, Cuvântul consubstanţial cu Tatăl, Participant la crearea lumii. Se iese astfel  dintr-o problemă filosofică, şi chiar dacă s-ar mai putea vorbi de “ontologie”, nu poate fi vorba de o ontologie generală aplicată cosmologiei, ci de aceea a unei structuri tainice (mysterique) şi revelate a lumii create, mister ce aparţine sfatului dumnezeiesc: “Având raţiunile celor făcute subzistând în El dinainte de veacuri, prin bunăvoinţa- boulesei agathe  Sa a creat din nimic zidirea cea văzută şi nevăzută, ca Unul ce a făcut toate cu raţiune şi înţelepciune la vremea cuvenită, pe cele generale şi pe cele individuale. Căci credem că premerge o raţiune creaţiunii îngerilor, o raţiune fiecăreia dintre fiinţele şi puterile ce alcătuiesc lumea de sus, o raţiune oamenilor, o raţiune tuturor celor ce au primit existenţa de la Dumnezeu, ca să nu le numesc pe toate individual. Propriu-zis este una şi aceeaşi Raţiune, care prin infinitatea şi transcendenţa ei este în sine şi pentru sine negrăită şi necuprinsă, fiind dincolo de toată creaţiunea şi de deosebirea şi varietatea ce există şi se cugetă în ea, arătându-se şi multiplicându-se din bunătate în toate câte sunt din ea, pe măsura fiecăreia şi recapitulând (readucând) toate în sine. Prin ea există  şi persistă şi în ea sunt cele făcute, întrucât prin ea s-au făcut şi spre ea s-au făcut; iar persistând şi mişcându-se, se împărtăşesc de Dumnezeu. Căci întrucât au fost făcute de Dumnezeu, toate se împărtăşesc de Dumnezeu pe măsura lor, fie prin înţelegere (minte), fie prin raţiune, fie prin simţire, fie prin mişcare vitală, fie prin destoinicia lor naturală şi câştigată prin deprindere, cum socoteşte marele descoperitor-de-Dumnezeu Dionisie Areopagitul”  
  -  redăm şi explicaţia Părintelui Stăniloae la cele de mai sus: “Fiind create de puterea Sa după modelul acestor posibilităţi şi persistând prin această putere şi prin lucrarea acestor raţiuni exemplare, făpturile se împărtăşesc de Dumnezeu pe măsura a ceea ce reprezintă, ca chipuri consistente şi proprii ale acestor posibilităţi. Aici  Sf. Maxim îşi însuşeşte doctrina  Sf. Dionisie Areopagitul. Fără îndoială, diferitele trepte ale existenţei create de Dumnezeu nu se împărtăşesc de raţiuni corespunzătoare considerate în ele însele în Dumnezeu, căci  existenţa unor asemenea raţiuni ar însemna că pentru Dumnezeu există două variante de raţiuni. Raţiunile treptelor inferioare nespirituale ale creaţiunii sunt implicate în Dumnezeu în raţiunile treptelor spirituale ale creaţiunii. Ierarhia existenţelor create implică o încadrare a treptelor inferioare în cele superioare. Treptele inferioare sunt o condiţie pentru treptele superioare, iar treptele superioare au menirea să spiritualizeze pe cele inferioare sau prin participarea lor la spiritualitatea de care sunt capabile să le îndumnezeiască şi pe acelea. Toate treptele existenţei create participă în ultimă analiză la Raţiunea divină cea una. Pe măsură ce creaturile participă mai mult la Dumnezeu treptele inferioare ale lor sunt mai luminate de cele  superioare şi în ultimă instanţă îndumnezeite de Logos -ul divin”.


Chiar dacă regăsim aici terminologia alexandrină Logos - logoi, acest  text apare în primul rând ca un fel de transpunere a capitolului I din Epistola către Efeseni, redând  “buna socotinţă a voii Sale” (Efes.1,5) prin “bunăvoinţa”-boulesei agathe şi reluând :  “spre buna rânduială a plinirii vremilor: toate, cele din ceruri şi cele de pe pământ, să fie iarăşi adunate întru Hristos”(Efes.1,10).


Logoi -i nu sunt nici Dumnezeu Cuvântul în esenţa Sa divină care le transcende, nici  creaturile, ci într-un fel “destinul” propriu fiecărei creaturi, împlinirea  lor în Dumnezeu
:  “Deci fiecare dintre îngerii şi dintre oamenii mintali şi raţionali este şi se numeşte parte- moira a lui Dumnezeu prin însăşi raţiunea după care a fost creat, care este în Dumnezeu şi la Dumnezeu, cum s-a zis. Dar dacă se mişcă potrivit ei, va fi în Dumnezeu, în Care preexistă raţiunea existenţei lui, ca obârşie şi cauză.” 
 . Foarte importantă este  scolia Părintelui Stăniloae:

“…Îngerul  sau omul este  “parte” din Dumnezeu pentru că-şi are suportul în raţiunea sa preexistentă în Dumnezeu  şi pentru că mişcându-se conform  firii sale şi voii divine care îl impulsionează prin raţiune, ca suport de origine divină al firii sale, se va imprima de energiile divine, încât nu se mai observă nici o separaţie între el şi Dumnezeu. 


Doctrina aceasta despre raţiunile divine ale lucrurilor- ton onton leagă aceste raţiuni de voinţa divină. Încă Dionisie Areopagitul 
 afirmase  că raţiunile sunt voiri divine. El reafirma prin aceasta ceea ce spusese şi Clement despre creaţie care  nu e rezultatul necesar al puterii divine sau al dinamismului natural al divinului, ci al voinţei lui Dumnezeu. În secolele următoare nu se mai vorbeşte alternativ despre paradigme (sau raţiuni) şi voiri, ca la Dionisie, ci printr-o expresie compusă: gândirea Lui volitivă.
. Raţiunile nu sunt, ca mai înainte, modele inerte, ci puteri creatoare  volitive ale lui Dumnezeu  care implică  gândirea modelelor lucrurilor. Raţiunile creaturilor, deşi  sunt eterne, pentru că nu există în Dumnezeu nimic temporal, ele totuşi  nu ţin de natura Lui , ci sunt expresia voinţei Lui…. Sfântul Maxim leagă de aceste raţiuni ideea de scop, de ţintă. El declară că intuind raţiunile divine ale lucrurilor create, noi intuim în acelaşi timp scopul lor, adică dinamismul lor spre un scop. “Toate lucrurile create de Dumnezeu în natură, dacă le contemplăm cu cuvenita cunoştinţă, ne anunţă tainic raţiunile care au venit la existenţă şi în acelaşi timp ne anunţă scopul divin faţă de ele”.
 Dumnezeu  vede şi voieşte în raţiunile  lucrurilor mişcarea şi scopul acestora care este îndumnezeirea lor. Dar aşa cum Părinţii afirmă paradoxal existenţa eternă a raţiunilor divine şi dependenţa lor de voinţa divină, aşa sfântul Maxim uneşte paradoxal scopul lui Dumnezeu cu privire la ele cu voia  creaturilor de a înainta sau nu spre acest scop.


În felul acesta Sfântul Maxim poate scăpa de concluzia apocatastazei generale, de care n-a putut scăpa deplin Sfântul Grigorie de Nyssa 
.  Eternitatea divină a făcut loc în sine contingenţei raţiunilor creaturilor; voinţa divină de care aceste raţiuni depind şi care creează lucrurile conform lor face loc libertăţii  creaturilor raţionale. Aceste două paradoxuri au o legătură între ele: amândouă  implică  libertatea divină sau un Dumnezeu personal. În acelaşi timp ele fac posibilă apariţia în faţa lui Dumnezeu a creaturii libere, personale. Iar cele ce nu se realizează  nu alterează însăşi esenţa divină, ci fiinţa lor creată.”


Caracterul iconomic al logoi-lor şi raportul lor cu “intenţia” dumnezeiască arată, împotriva neoplatonismului şi a “ideilor divine”, faptul că nu sunt emanaţii din fiinţa divină, ci lucrarea voinţei dumnezeieşti. Se exclud, totodată, concepţiile greceşti şi păgâne despre un univers închis şi cantitativ mărginit de la început, în care demiurgul sau zeii se mulţumesc să remodeleze diferit acelaşi material, refolosit constant de-a lungul diferitelor etape ale metempsihozei.” 


Dar care este relaţia dintre  raţiunile- logoi dumnezeieşti şi energiile divine necreate? Alain Riou remarca faptul că H.U.von Balthasar şi  P.Sherwood  au mari dificultăţi în a ieşi din perspectiva “ideilor divine” şi din problematica  naturii şi supranaturalului, naturii şi graţiei 
 . Sherwood 
  îl critică pe Lossky pentru interpretarea logoi-lor ca energii necreate şi-i reproşează că se referă la  texte maximiene în sens dionisian şi palamit. Textul din Ambigua 22, unde logoi sunt asimilaţi energiilor divine [a se vedea explicaţiile de mai jos ale Părintelui Stăniloae] nu este citat nici de Thunberg, nici  de Sherwood, nici de Dalmais, nici de Lossky însuşi, iar Balthasar îl menţionează în legătură cu apofatismul.
 J.C.Larchet scrie, de asemenea: “Nous voyons la 
 , que Maxime assimile tres clairement les logoi aux energies divines, affirme que Dieu est pleinement present dans ces energies et par elles Se communique tout entier aux etres qu’Il  cr(e et Se fait connaître veritablement, tout en soulignant que Dieu reste dans Son essence (notion ici implicite) radicalement transcendant aux etres crees, et ne Se departit pas de Sa simplicite, cette antinomie etant incomprehensible a l’intelligence humaine.”
 

Redăm în continuare textul în discuţie- Ambigua 22,1257AB, în traducerea Părintelui Stăniloae, intercalând explicaţiile sale:


“Deci precum simţurile, sesizând în chip natural cele sensibile, dovedesc cu necesitate, prin sesizare, mulţimea şi deosebirea percepţiilor obiectelor ce cad sub ele, aşa şi mintea, sesizând în chip natural toate raţiunile din lucruri, în a căror mulţime nesfârşită priveşte, dovedeşte mulţimea şi infinitatea lucrărilor (energiilor) lui Dumnezeu, sau ca să spun adevărul, deosebirile lucrărilor dumnezeieşti pe care le sesizează. / Aici Sfântul Maxim introduce noţiunea energiilor sau a lucrărilor dumnezeieşti, după ce până aici  a lucrat  cu noţiunea raţiunilor. Dar între energie şi raţiune nu e o deosebire, precum arată în propoziţiile următoare. Energiile nu sunt decât raţiunile în acţiunea creatoare şi susţinătoare a făpturilor. [Avem aici răspunsul la întrebarea de mai sus.] Aşa se creează persoanele şi lucrurile prin raţiunile divine, fără ca raţiunile divine însele să constituie un component al lor. În acest sens vorbeşte Sfântul Maxim de multiplicarea Raţiunii celei una, în multe raţiuni. Căci în fiecare raţiune a unui lucru sau a unei persoane e prezentă întreaga Raţiune divină, fără ca ea să facă parte constitutivă din persoana sau lucrul respectiv. În general nu există nici un sens lipsit de energie şi nici viceversa. De aceea sfântul Maxim atribuie alternativ minţii sesizarea energiilor dumnezeieşti sau a raţiunilor dumnezeieşti ale lucrurilor; mai bine-zis, raţiunile le sesizăm cu mintea, iar caracterul lor energetic, cu toată fiinţa noastră. Mintea e organul de cunoaştere al celor inteligibile. Dar orice cunoaştere produce un efect asupra fiinţei cunoscătorului. Se poate spune că energiile dumnezeieşti, fiind creatoare şi susţinătoare ale persoanelor şi lucrurilor, sunt chipurile în care se fac eficiente şi sesizabile raţiunile lor. Ele sunt raţiunile devenite perceptibile minţii în planul concret al lucrurilor, deşi e necesară în acelaşi timp o anumită depăşire a lucrurilor pentru a fi sesizate. Energiile fac cunoscute prin deosebirea lor deosebirile raţiunilor, precum percepţiile lucrurilor adunate în simţuri fac prin ele cunoscute nu numai deosebirile lucrurilor, ci şi pe ale energiilor dumnezeieşti pe care ele le trăiesc. / Dar îi va fi , pe drept cuvânt, slabă puterea şi nesigură metoda cunoaşterii clare a adevărului cu adevărat existent, de nu va putea înţelege cum în fiecare raţiune a celor ce există deosebit şi în toate raţiunile după care există toate, Se află Dumnezeu, Cel ce nu e, cu adevărat, nimic din cele ce există şi e în sens propriu toate şi peste toate./  Nu se cunoaşte adevărul deplin  dacă nu se recunoaşte că la baza raţiunilor şi energiilor creatoare şi susţinătoare ale lucrurilor e un subiect suprem, care e mai presus de lucruri şi nu e una nici cu raţiunile şi energiile de la baza lor, care iradiază din el, dar este întreg în fiecare din acestea. Ele ne dezvăluie pe Dumnezeu în mod catafatic (drept cauză sau Subiect cauzator) şi apofatic, necunoscut în fiinţa Lui. / Dacă deci fiecare lucrare dumnezeiască, după raţiunea ei adevărată, indică prin ea în fiecare lucru, după raţiunea prin care există în mod propriu acel lucru, pe Dumnezeu în chip neîmpărţit întreg, cine ar putea înţelege şi spune exact cum e Dumnezeu întreg în toate în chip comun şi în fiecare dintre cele ce există în parte, în chip neîmpărţit şi nedivizat, fără să Se multiplice în chip variat cu deosebirile nesfârşite ale lucrurilor în care este ca Cel cu adevărat existent, şi fără să Se contragă cu existenţa particulară a unuia, precum şi fără să contragă într-o întregime unică toate lucrările deosebite, ci e cu totul în toate, cu adevărat, Cel ce niciodată nu iese din simplitatea proprie neîmpărţită? / Dar  deosebirea raţiunilor şi energiilor sau lucrărilor dumnezeieşti nu împarte pe Dumnezeu cel ce Se face cunoscut şi lucrează prin ele ca unul şi acelaşi subiect. El este şi lucrează întreg în fiecare şi în toate; nu Se multiplică cu cele multe, dar nici nu Se contrage pe măsura fiecăruia. Nu Se reduce în Sine la singura lucrare şi raţiune ce o manifestă în unul şi lucrând unitar în tot universul creat; lucrările Lui şi raţiunile Lui nu se confundă  într-una singură. El nu e existent ca cele create, ci mai presus de existenţă, fiind existenţa proprie a tuturor. El nu Se împarte cu ele şi de aceea  nici ele nu se despart între ele în mod deplin, dar nici nu-şi concentrează energiile într-una singură, ci acestea îşi arată mulţimea lor în varietatea multiplă a celor create.”


Pentru precizări suplimentare cu privire la relaţia dintre raţiuni şi energii, ca şi pentru sublinierea valorii epistemologice a logoi-lor şi energeiai-lor se va face o comparaţie între  logoi creaţiei la Sf.Maxim şi energiile-energeiai dumnezeieşti la Sf.Grigorie Palama.
 Sf.Maxim dezvoltă doctrina despre logoi în special în legătură cu învăţătura despre cunoaşterea lui Dumnezeu, mai concret cu acel aspect al theognosiei numit de el physike theoria. Este vorba despre contemplaţia duhovnicească sau mistică a logoi- lor creaţiei, care duce la cunoaşterea Logos- lui, prin Care toate s-au făcut, şi apoi la cunoaşterea Sfintei Treimi.
 Dar trebuie să se facă distincţie între  physike theoria şi unirea cu Dumnezeu- theosis sau mystike theologia.


Ca şi Sf.Maxim Mărturisitorul, Sf.Grigorie Palama afirmă că se poate obţine o cunoaştere a lui Dumnezeu prin logoi creaţiei.
 Dar în continuare face o distincţie foarte clară între o cunoaştere a lui Dumnezeu dată prin contemplarea creaţiei, şi vederea lui Dumnezeu. Prima duce numai la posibilitatea postulării existenţei lui Dumnezeu, în timp ce aceea din urmă ne conferă unirea cu Dumnezeu.. Sf.Maxim, dimpotrivă, nu are o poziţie atât de tranşantă, nu separă radical physike theoria şi vederea lui Dumnezeu. Pentru el physike theoria nu este o simplă cunoaştere raţională a lui Dumnezeu, deoarece duce deja la o formă de comuniune cu Dumnezeu, el folosind adesea expresia he en pneumati physike theoria.


De fapt scopul teologiei palamite a fost altul decât al celei maximiene. Sf.Grigorie nu a intenţionat să dezvolte o teologie a creaţiei, ci să argumenteze teologic, posibilitatea vederii luminii dumnezeieşti, aceeaşi pe care au văzut-o ucenicii pe Tabor. El distinge fiinţa divină de energiile - energeiai divine. Energiile nu revelează fiinţa divină, ci numele şi atributele. Dar energiile nu trebuie privite ca “parte” a lui Dumnezeu, fiindcă prin ele Dumnezeu este prezent personal ca Tată şi Fiu şi Duh Sfânt. De aceea a fi în comuniune cu energiile divine înseamnă a fi unit cu Dumnezeu cel personal, chiar dacă  fiinţa Sa rămâne inaccesibilă, nimeni nu poate să o cunoască, cu atât mai puţin să devină identic cu aceasta sau cu Una din Persoanele Presfintei Treimi.


Ca şi Sf. Maxim, Sf. Grigorie vorbeşte despre energiile divine ca idei- paradigmata ale creaţie .
 Amândoi spun că atât logoi cât şi energiile ni se descoperă în creaţie. Totuşi, pentru a concluziona, vom spune că teologia palamită este de fapt o doctrina despre Dumnezeu, în timp ce învăţătura despre logoi are ca obiect lumea care este ancorată, îşi are originea în actul creator al lui Dumnezeu. Altfel spus teologia maximiană a logoi-lor are ca obiect cosmologia, în timp ce teologia palamită a energeiai- lor  vizează theologia în sensul propriu al cuvântului.

 


În acest context, trebuie să ne referim la faptul că, pentru Părintele Stăniloae, distincţia între fiinţă şi energii  este punctul de plecare al gnoseologiei teologice. Această distincţie ne oferă posibilitatea să înţelegem transcendenţa lui Dumnezeu, dar şi imanenţa Sa, energiile fiind distincte,dar inseparabile de fiinţa lui Dumnezeu, şi prin urmare sunt dumnezeieşti şi îndumnezeitoare. Părintele accentuează “personalismul dinamic al energiilor necreate”
, întrucât întreaga sa teologie se fundamentează pe concepţia patristică despre Dumnezeu cel viu, Cel comunicabil “Dumnezeul Cel viu al Scripturii, al rugăciunii şi al Liturghiei”
.  Temeiul trinitar al energiilor necreate şi, implicit, comuniunea prin acestea cu Sfânta Treime - în Sfânta Treime existând o unitate de fiinţă, voinţă şi lucrare - îl afirmă părintele Stăniloae când scrie : “ Dumnezeu ni Se comunică prin lucrările Sale necreate. (...) Acelaşi Dumnezeu întreg ni Se face cunoscut şi adeseori experiat prin fiecare lucrare şi acelaşi Dumnezeu întreg ni Se face prin ele cunoscut ca purtător al unui număr de atribute generale.”
  

În concluzie, potrivit profesorului Nicolae Chiţescu, paradigmele sunt modelele dumnezeieşti veşnice iar logoi sau raţiunile seminale, rationes seminales sunt legile fireşti, sau cauzele producătoare şi raţionale în univers; deosebirea esenţială între paradigme şi   logoi fiind aceea că  ei aparţin planului temporal şi lumii empirice, pe când paradigmele “ preexistă sintetic în Dumnezeu, ca elemente primordiale ale oricărei realităţi  ”
; iar energiile dumnezeieşti necreate nu sunt decât raţiunile în acţiunea creatoare şi susţinătoare a făpturilor.


B. Revelaţia lui Dumnezeu în istoria mântuirii - iconomia iubirii
“O Iubire care ne îndumnezeieşti, Tu eşti Dumnezeu” - Sfântul Simeon Noul Teolog 

“Dumnezeu rămâne în veci un mister pentru om, dar un mister din care iradiază tot mai multă lumină, tot mai multă iubire şi viaţă trăită de către om, tot mai mult sens”.



Raţionalitatea lumii - scrie părintele Stăniloae - nu este o realitate  închisă în sine, ci dimpotrivă ne duce la taină, la taina creatului care nu e prin sine, ci presupune o existenţă prin sine din eternitate, deci la taina [misterul] lui Dumnezeu-[Iubire], ca explicare raţională a tainei creaţiunii. Şi raţiunea noastră implică ca explicare a lor (care e taina lor) pe Dumnezeu, ca supremă Raţiune a lor.

După Sf.Maxim Mărturisitorul, raţiunile lumii 
 ne descoperă taina lui Dumnezeu. Între taina lui Dumnezeu şi între raţiunile lumii nu este o contradicţie. Raţiunea noastră este făcută pentru a cunoaşte şi acele raţiuni, care îşi au temeiul în raţiunile lui Dumnezeu Cuvântul.

 Condiţionarea reciprocă dintre taina [misterul] lui Dumnezeu şi raţionalitatea lumii, în ambele văzând atât un conţinut de taină, cât şi unul raţional, nu înseamnă că în Raţiunea dumnezeiască, în parte apofatică,  e un apofatic sau o taină care nu  depăşeşte prea mult  raţionalul sau taina creţiei.
 “De fapt Raţiunea divină, “mai presus de raţiune”, cum îi spune Sf.Maxim Mărturisitorul, are un conţinut apofatic infinit mai adânc decât conţinutul ei raţional transparent în creaţie; apofaticul depăşeşte în Dumnezeu raţionalul, în măsura în care fiinţa Lui depăşeşte raţionalul creţiei. Nici una din ele nu e uşor de înţeles. Sf.Grigorie de Nazianz spune:

“Şi am străbătut nourul ajungând înlăuntru, departe de materie şi de cele materiale, întorcându-mă şi adâncindu-mă în mine, pe cât mi-a fost cu putinţă. Dar când L-am primit acolo, de abia am văzut spatele lui Dumnezeu (Ieş.33,22). Şi aplecându-mă puţin, nu vedeam firea primă şi neamestecată, aşa cum e cunoscută de ea însăşi şi câtă rămâne sub întâia catapeteasmă  şi se ascunde sub Heruvimi, şi câtă ajunge până la noi.” “ Spatele lui Dumnezeu” văzut de el, îl numeşte Sf.Grigorie de Nazianz, “mărirea firii dumnezeieşti din creatură şi cele puse în faţa noastră” 
. …”Dar nu avem nici înţelegerea exactă a creaţiei. Căci şi acesteia nu-i cunoşti decât umbrele…. Dar mult înainte de aceasta este firea neînţeleasă şi necuprinsă, care este mai presus de acestea şi din care sunt toate, Şi spun că nu cunosc nu că este, ci ceea ce este. Căci nu e goală propoveduirea noastră, nici deşartă credinţa noastră ( ICor.15,14)….Căci se deosebeşte mult convingerea că este, de cunoştinţa ce este.” 
(Cuv.cit.,cap.4,5). Nu înţelegem perfect nici raţionalul creaţiei, în care se reflectă “spatele lui Dumnezeu”, şi  în el un fel de apofatic. Cu atât mai neînţeleasă este firea lui Dumnezeu, al cărei “spate” se reflectă în creaţie.”

“Sf.Maxim Mărturisitorul prezintă pe Fiul lui Dumnezeu neîntrupat ca Raţiune după ale cărei raţiuni au fost create toate, iar întrupat, ca Cel care restabileşte armonia tuturor cu Dumnezeu şi între ele. Aceasta pentru că Raţiunea adevărată este una cu Iubirea .”

a.Dumnezeu se revelează din iubire ca iubire :
”Că într-atât a iubit Dumnezeu lumea încât pe Fiul Său Cel Unul-Născut L-a dat, pentru ca tot cel ce crede într-Însul să nu piară, ci să aibă viaţă veşnică.  ” (In.3,16); ”Întru acesata este iubirea : nu pentru că noi L-am iubit pe Dumnezeu, ci pentru că El ne-a iubit pe noi şi L-a trimis pe Fiul Său jertfă de ispăşire pentru păcatele noastre”, ”Noi Îl iubim pe Dumnezeu pentru că El ne-a iubit întâi.” (I In.4,10,19); ”Pe Dumnezeu nimeni niciodată nu L-a văzut; Fiul Cel Unul-Născut, Care este în sânul Tatălui, El L-a făcut cunoscut.” (In.1,18), deoarece ”Cel ce M-a văzut pe Mine L-a văzut pe Tatăl (In.14,9), ”Eu sunt întru Tatăl şi Tatăl întru Mine” (In.14,10), “Eu şi Tatăl una suntem” (In.10,30).

 Fiul întrupat este Teologul prin excelenţă, în sensul deplinei descoperiri a lui Dumnezeu, Unul în Treime, chiar dacă numim teologi şi pe cei care au trăit “viaţa în Hristos”. “Cel ce a adus lumina dumnezeiască în modul cel mai accentuat oamenilor şi a răspândit-o în toată lumea creată este Cuvântul lui Dumnezeu, făcut om. Căci prin El s-a creat lumea conform raţiunilor Lui şi El o susţine şi vrea să o conducă spre îndumnezeirea veşnică, conform sensului ce i l-a dat. De aceea El a luat  trup şi prin acest trup a arătat lumina ipostasului Său divin, pe care Îl are în unire cu celelalte Persoane divine. Prin El, s-a creat trupul omenesc capabil să fie mediu al raţionalităţii active a sufletului, dar şi al luminii transcendente a Lui sau a Sfintei Treimi, când El va asuma acest trup. El a creat un trup capabil să fie asumat de ipostasul Lui dumnezeiesc şi să fie mediu prin care lumina lui dumnezeiască să se arate şi în mod văzut şi să se răspândească  şi peste lume, aşa cum bunătatea oamenilor duhovniceşti se arată pe faţa lor şi se răspândeşte în jurul lor. Lumina aceasta va copleşi trupul Lui mai ales după învierea Lui şi pe toţi şi toate după învierea de obşte. Acesta e tema centrală a “Imnelor iubirii dumnezeieşti” ale Sfântului Simeon Noul Teolog. …Vederea luminii dumnezeieşti, deci a lui Hristos care e o relaţie plină de iubire între Hristos şi om, nu e un act de cunoaştere a tainei lui Dumnezeu, după depăşirea prin negaţie, a cunoştinţelor câştigate din lume, deci nu e o ridicare prin teologia negativă în întunericul care acoperă dumnezeirea. Aceasta deosebeşte spiritualitatea răsăriteană de cea occidentală. Vederea aceasta e a iubirii, a bunătăţii ce iradiază din faţa lui Hristos …Întunericul pentru Sfântul Simeon Noul Teolog nu are sensul unui acoperământ al lui Dumnezeu, ci e una cu patimile care îl închid pe om în el însuşi şi în lipsa de sens a existenţei.”
 Imnele Sfântului Simeon sunt  un adevărat document al misticii ortodoxe, “care e simţirea iubirii nesfârşite a lui Hristos ca Fiu al Tatălui şi Frate al nostru, simţire ce o susţine în noi prin Duhul Său cel Sfânt. E mistica relaţiei fericite cu Dumnezeu cel personal, care îşi revarsă dragostea către noi ca lumină.”

“Cel ce şi-a  unit ceea ce e al lui cu Duhul dumnezeiesc,

s-a făcut în chipul dumnezeiesc, luând pe Hristos în piept.

S-a făcut creştin din Hristos,

având înăuntru ca pe Cel ce a luat chip[formă] în sine(Gal.4,19)

pe Hristos cel necuprins şi singur

cu adevărat neapropiat tuturor făpturilor….

Aceasta e iconomia Ta, aceasta venirea,

aceasta, mila şi iubirea Ta de oameni…

Căci e un lucru înfricoşător, Stăpâne,

înfricoşător şi mai presus de cuvânt,

că mi se arată lumina, pe care nu o are lumea,

şi că mă iubeşte Cel ce nu e înăuntru lumii acesteia

şi că iubesc pe Cel ce nu e nicăieri în cele văzute….

Ştiu că Cel ce e despărţit de toată zidirea

mă ia înăuntrul Lui şi mă ascunde în braţele Lui,

şi mă aflu atunci în afara întregii lumi

şi eu, cel muritor şi mic în lume,

privesc în mine întreg pe Făcătorul lumii.”

Iubirea dumnezeiască îl înalţă pe om mai presus de lume, fiind lumină dumnezeiască, necreată; Sf.Simeon anticipează învăţătura despre energiile dumnezeieşti necreate, prezentată ulterior sistematic de Sf.Grigorie Palama:

“Iubirea e Duhul dumnezeiesc,


lumina atotfăcătoare şi luminătoare, Ea nu e din lume,

nici creatură.Căci e necreată

şi în afara tuturor celor create.

E necreatul din mijlocul celor create.”

b. Dumnezeu Se manifestă ca iubire pentru că este iubire:

”Dumnezeu este iubire, şi cel ce rămâne în iubire rămâne în Dumnzeu şi Dumnezeu rămâne în el.” ( I In.4,16), ”Cel ce nu iubeşte, nu L-a cunoscut pe Dumnezeu, fiindcă Dumnezeu este iubire.” ( I In.4,8), iubire ce se descoperă ca lumină, pentru că ”Dumnezeu este lumină şi întru El nu-I nici un întuneric.” ( I In.1,5). Părintele Stăniloae numeşte Sfânta Treime : “structura supremei iubiri”, “taina perfectei unităţi a Persoanelor distincte”
, “un dumnezeu  monopersonal nu ar avea în sine iubirea sau comuniunea eternă, în care să voiască să ne introducă şi pe noi.”
 Iubirea Sfintei Treimi “ad intra” este reliefată prin sintagma “intersubiectivitatea divină”- ca lipsă a oricărei pasivităţi în Dumnezeu- prin care se desemnează “caracterul spiritual al transparenţei sau al întrepătrunderii Persoanelor divine, care e şi o con-penetrare a conştiinţelor lor”, fapt posibil deoarece “Dumnezeu este subiect pur, sau Treime de subiecte pure”. Tatăl L-a născut din eternitate pe Fiul, Fiul nedevenind prin aceasta în vreun fel obiect al Tatălui. De aceea se foloseşte şi expresia: ”Fiul Se naşte din Tatăl, nu numai: “Tatăl Îl naşte pe Fiul.” Naşterea Fiului din Tatăl este trăită ca act etern de amândoi ca subiecte, într-o intersubiectivitate care nu-l confundă, căci Fiecare îl trăieşte din poziţia Sa proprie. De asemenea, termenul purcedere nu indică  o pasivitate a Duhului Sfânt, care L-ar face în oarecare privinţă obiect al Tatălui. Duhul “de la Tatăl purcede” ( In.15,26) ne spune Mântuitorul. “Intersubiectivitatea şi afirmarea reciprocă face ca Tatăl trăindu-Se ca Tată, trăieşte ca Tatăl toată subiectivitatea filială a Fiului; subiectivitatea Fiului Îi este interioară, dar ca unui Tată. Îi este nesfârşit mai interioară de cum îi este interioară unui tată pământesc subiectivitatea filială a fiului său, sau de cum îi este interioară unei mame subiectivitatea filială a fiului ei, făcând-o să se poată substitui fiului ei şi să trăiască cu mai multă intensitate decât el bucuriile şi durerile lui …. Totul e comun şi perihoretic în Treime, fără ca în această mişcare comună a subiectivităţii Unuia în Altul să se confunde modurile distincte ale trăirii împreună a acestei subiectivităţi.”
 Bunătatea şi iubirea lui Dumnezeu nu sunt atribute divine alături de altele, ci sunt însuşi modul de a fi al lui Dumnezeu.
 Prin urmare nu există o   contradicţie între iubirea lui Dumnezeu şi veşnicia chinurilor iadului. Dumnezeu îi iubeşte pe toţi, şi pe cei din rai şi pe cei din iad cu aceeaşi iubire, diferenţa este determinată de modul cum este receptată aceeaşi iubire dumnezeiască :

 “ Eu zic că cei chinuţi în gheenă- spune Sfântul Isaac Sirul- vor fi biciuiţi de biciul iubirii. Şi ce chin mai amarnic şi mai cumplit este decât chinul dragostei! Adică cei ce simt că au greşit faţă de dragoste suferă acolo un chin mai mare decât orice chin, fie el cât de înfricoşător. Căci tristeţea întipărită în inimă de păcatul faţă de dragoste e mai ascuţită decât orice chin. E nebunie să socotească cineva că păcătoşii se lipsesc în gheenă de dragostea lui Dumnezeu.... Dar dragostea lucrează prin puterea ei în două feluri: pe păcătoşi îi chinuieşte, iar pe cei ce au păzit cele cuvenite îi veseleşte. Şi aceasta este, după judecata mea părerea de rău sau chinul din gheenă”.

Dumnezeu este iubire şi doreşte să extindă iubirea la toată făptura, aşa cum soarele luminează toate prin însăşi existenţa sa. Omul poate ajunge să simtă iubirea dumnezeiască. Prin Botez are privilegiul să intre cu Dumnezeu Tatăl într-o relaţie asemănătoare celei existente din veci între Tatăl şi Fiul, să primească darul înfierii hyiothesia. Fiul lui Dumnezeu S-a făcut om, adică frate cu noi, cei ce devin fraţi -adelphoi ai lui Hristos, prin Botez, devin implicit fii adoptivi ai Tatălui ceresc. Ceea ce a spus Tatăl despre Fiul întrupat: ”Acesta este Fiul Meu Cel iubit întru care am binevoit” (Mt.3,17) se rosteşte în timpul Botezului la adresa oricui om care se botează, de aceea Sf.Ap.Pavel rezuma sensul Botezului în cuvintele: “Duhul înfierii prin care strigăm: Avva! Părinte! ” (Rom.8,15).
 Apoi prin darul creşterii duhovniceşti - Taina Sfântului Mir, şi a unirii mistic-sacramentale cu Hristos - Sfânta Taină a Euharistiei, omul dobândeşte darul nesfârşitului progres în cunoaşterea lui Dumnezeu, printr-o unire tot mai accentuată, dar niciodată deplină, Dumnezeu rămânând veşnic incognoscibil în fiinţa Sa, nepătruns în taina [misterul] Său, Cel pe care Îl găsim, dar Îl şi  căutăm pururea.
 „Dumnezeu ne-a făcut pentru a-L cunoaşte” 

- scurtă introducere la theognosia în gândirea 

 Părintelui Profesor Dumitru Stăniloae


Părintele profesor Dumitru Stăniloae, considerat a fi „cel mai mare teolog actual”
 sau ca cel mai creativ şi influent „teolog pan-ortodox” 
, este elogiat şi ca „un mare filosof”
 sau „un filosof pan-ortodox”
, fiind creatorul unei opere originale, fundamentate pe tradiţia apostolică şi caracterizată a fi o „sinteză neo-patristică”
.  Teologul român a ajuns să re-gândească  gândurile Părinţilor din opera cărora a tradus, fapt uşor de constatat, dacă se analizează notele sale explicative, în mod deosebit cele la opera Sfântul Maxim Mărturisitorul. Nu repetă, ci re-gândeşte, folosind un limbaj care ne face transparentă vasta sa cultură, iar Sfinţii Părinţi devin astfel contemporanii noştri.


Teologia Dogmatică Ortodoxă este rezultatul acestui efort de re-gândire, nu unul autonom, ci potenţat prin har: “În notele noastre n-am putut reda decât o prea săracă părticică din bogăţia indefinită a conţinutului lui, atâta câtă ni s-a revelat în timpul în care le-am scris ”. Aşa îşi încheia introducerea la Ambigua
 Sfântului Maxim Mărturisitorul. Trebuie spus răspicat că nu este vorba aici de vreo infatuare a teologului conştient de harisma sa, ci dimpotrivă, o dovadă a smereniei care l-a caracterizat. Este ca şi cum ar spune că n-ar fi putut scrie nimic fără ajutorul lui Dumnezeu, Cel care a căutat spre nevrednicia sa. Că este aşa, am putea argumenta, evocând tragedia de a fi trăit timp de cinci ani un regim de exterminare, perioadă în care a primit darul rugăciunii neîncetate, despre care nu scrie nimic, ci, doar  în mod strict confidenţial, îi spunea, “surâzând” lui Olivier Clement, caracterizând anii respectivi: “O experienţă ca atâtea altele, puţin mai dificilă pentru familia mea ”. Şi apoi adăuga că aceasta a fost singura perioadă din viaţa sa în care a putut practica, “ţine”, într-un mod aproape permanent, invocarea Numelui lui Iisus.
    

Părintele Stăniloae accentuează adesea importanţa accederii omului la cunoaşterea lui Dumnezeu, deoarece El ne-a făcut pentru a-L cunoaşte: “Dumnezeu este Raţiune şi Cuvânt ce ni Se face cunoscut şi ne-a făcut pentru a-L cunoaşte, dar e, în acelaşi timp, mai presus de cunoaştere, şi ne-a făcut şi pe noi cu ambele aceste însuşiri”.

În nici o cunoaştere autentică nu începem cu epistemologia şi apoi, pe baza teoriei argumentată independent, continuăm să dezvoltăm cunoaşterea efectivă. Cu atât mai puţin putem pune întrebarea abstractă: “Cum Îl putem cunoaşte pe Dumnezeu?” şi apoi, în lumina răspunsurilor la care ajungem, să continuăm să examinăm şi să explicăm ceea  ce cunoaştem. Numai pe baza unei cunoaşteri a lui Dumnezeu deja existente, putem să dezvoltăm  o epistemologie, deoarece forma nu poate fi despărţită de conţinut sau metoda de subiectul acelei cunoaşteri. Dumnezeu este Cel care face posibilă cunoaşterea Sa de către noi, dăruindu-ni-Se ca “obiect” de cunoscut şi aducându-ne într-o relaţie cu El în care suntem făcuţi capabili să-L cunoaştem, dar înlăuntrul acestei relaţii Dumnezeu este Cel care ne oferă modul de a-L cunoaşte. Astfel, chiar dacă cunoaşterea lui Dumnezeu se fundamentează pe propria Sa fiinţă şi lucrare, ia formă în fiinţa şi lucrarea noastră ca o cunoaştere umană a lui Dumnezeu.

 
Dificultatea exprimării modului în care poate fi cunoscut Dumnezeu este pregnant  reliefată de Părintele Stăniloae: “Orice înţeles referitor la Dumnezeu trebuie să aibă o fragilitate, o transparenţă, o lipsă de fixitate, trebuie să ne îndemne la revocarea lui şi la stimularea spre un altul, dar pe linia lui. Dacă înţelesul rămâne fix în mintea noastră, mărginim pe Dumnezeu în frontierele lui, sau chiar uităm de Dumnezeu, toată atenţia noastră concentrându-se asupra înţelesului respectiv sau asupra cuvântului care-L exprimă. În acest caz <<înţelesul>> devine un <<idol>>, adică un fals dumnezeu. Înţelesul sau cuvântul trebuie să facă mereu transparent pe Dumnezeu, ca neîncăput în el, ca depăşind orice înţeles, ca punându-Se în evidenţă când cu un aspect, când cu altul al infinitei Lui bogăţii.” 
 

Probabil din această cauză, în primele secole ale Bisericii nu a existat o teologie ca disciplină metodică sau ca scientia şi, prin urmare, teologii acestei perioade nu au urmat o metodă dată pentru a ajunge la cunoaşterea lui Dumnezeu.
 Chiar dacă iniţial s-a folosit termenul grecesc gnosis 
, din cauza posibilelor asocieri cu gnosticismul, scriitorii creştini din timpul lui Origen au adoptat termenul theologia, nu în sensul modern, academic, ci având o conotaţie mistică, desemnând meditaţia şi contemplaţia în cadrul unei comunităţi ecclesiale. La Sfinţii Părinţi - scrie Paul Evdokimov - termenul “teologie” înseamnă contemplaţia Tainei Sfintei Treimi - theoria tes agias Triados - şi este înainte de toate lumina dumnezeiască reflectată în oglinda sufletului curăţit : sufletul “primeşte în el discul soarelui” şi se adânceşte în sentimentul prezenţei, al venirii lui Dumnezeu. Teologia mistică este tocmai această cunoaştere prin inhabitarea (locuirea în)  Cuvântului . Este vorba deci, de la început, nu de a cunoaşte ceva despre Dumnezeu, ci “de a-L avea pe Dumnezeu în tine”. Aici categoria esenţială este plinul sau golul, să fii golit de orice substanţă duhovnicească, sau să te umpli de prezenţa dumnezeiască, „Ave gratia plena” sau , în cazul Sfântului Ştefan, “să fii umplut de Duhul Sfânt”. Este o conştientizare progresivă a prezenţei Cuvântului Care iluminează.” 
  

În deplin acord cu Sfinţii Părinţi, Părintele Stăniloae a înţeles că întreaga theognosie se bazează pe transfigurarea celui ce cunoaşte - rolul principal al teologiei fiind acela de a transmite mărturia experierii
 lui Dumnezeu. Dacă putem cunoaşte ceva din Dumnezeu -spune Părintele Stăniloae- aceasta se datorează “păgorământului” Său. Aceasta arată atât faptul pozitiv că putem cunoaşte ceva din Dumnezeu, cât şi faptul că Dumnezeu prin fiinţa este mai presus de toată putinţa noastră de cunoaştere şi de orice “condescendenţă”, dar El ni Se poate face accesibil printr-un act voluntar de pogorâre la nivelul nostru, deoarece întotdeauna persoana transcende fiinţa. Noi nu suntem cu totul incapabili de divin, dar suntem capabili prin bunăvoinţa creatoare şi revelatoare a lui Dumnezeu, nu printr-o simplă conformitate de natură. Comunicabilitatea între Dumnezeu şi noi are ca premiză caracterul personal al lui Dumnezeu şi faptul că ne-a făcut şi pe noi persoane în stare să primim comunicările voluntare de care ne învredniceşte prin pogorământul Său
.  

Theognosia este posibilă doar prin har, “iar de harul conoştinţei de Dumnezeu [mintea-nous] se va învrednici atunci când, străbătând toate cele spuse mai înainte prin aripile iubirii şi ajungând în Dumnezeu, va scruta prin Duhul raţiunea- logos privitoare la El, atât cât este minţii omeneşti cu putinţă.”
 Această cunoaştere este primită de minte- nous care a devenit receptivă la descoperirea lui Dumnezeu, fapt posibil deoarece : “ Mintea-nous lui Hristos, pe care o primesc Sfinţii, după cuvântul: “Iar noi avem mintea- nous lui Hristos” (ICor.2,16), nu vine în noi ca să ne lipsească de puterea noastră mintală, nici ca să întregească mintea noastră, ci ca să lumineze, prin calitatea ei, puterea minţii noastre şi să o ducă la aceeaşi lucrare cu a Lui. Căci mintea lui Hristos, eu zic că o are  cel ce cugetă ca El şi prin toate Îl cugetă pe El.”
  Facultatea noetică nu se suspendă niciodată, dimpotrivă: “Sălăşluirea lui Hristos în noi- scrie Părintele Stăniloae în nota la ultimul text citat- nu are ca efect o absorbire a spiritului creat în Logosul divin, ci o activare divină şi supranaturală a facultăţii naturale, ce, ca facultate, rămâne naturală. Cum zice  Sf. Maxim în altă parte: <<Căci niciodată harul nu distruge puterea naturii. Dimpotrivă: el face natura slăbită prin abuzul nenatural iarăşi capabilă de activitatea ei naturală>>.”
  

  Suprema theognosie aparţine lui Dumnezeu în perfecţiunea fiinţei Sale eterne- teologia in se. “Numai Dumnezeu cunoaşte cele ale Sale, adică natura Lui, şi Se cunoaşte pe Sine aşa cum este, iar tuturor creaturilor rămâne necunoscut în Sine, adică ce este şi cum este, căci “nimeni nu cunoaşte pe Tatăl, decât numai Fiul, nici pe Fiul, decât numai Tatăl” (Mt. 11,27), căci Tatăl cunoscând Chipul Său, adică pe Fiul, Se cunoaşte pe Sine Însuşi. Acelaşi lucru trebuie spus şi despre Duhul Sfânt, căci “cele ale lui Dumnezeu nimeni nu le-a cunoscut, decât Duhul lui Dumnezeu”(I Cor. 2,11). Numai Sfânta Treime Îşi cunoaşte fiinţa proprie.” 
 Dar “ în cunoaşterea reciprocă a persoanelor treimice ca subiecte nelimitate, e dată pentru Dumnezeu, odată cu eternitatea, baza pentru posibilitatea cunoaşterii altor subiecte, deci şi pentru crearea lor, a unor subiecte limitate în ele înseşi. Dumnezeu coboară în cunoaşterea lor iubitoare la dimensiunea lor limitată, dar în acelaşi timp le ridică prin iubirea Sa la unirea cu Sine, în ambianţa realităţii Sale infinite”.
 

 
Părintele Stăniloae precizează de la început că Biserica Ortodoxă nu face o separaţie între revelaţia naturală şi cea supranaturală. Ultima nu este, după Sf.Maxim Mărturisitorul, decât încorporarea celei dintâi în persoane şi acţiuni istorice.  (Ambigua,1180).
 De fapt, “la început, în starea deplin normală a lumii, revelaţia naturală nu era despărţită de o revelaţie supranaturală”.
 Referatul biblic este foarte sugestiv : “Dumnezeu umbla prin rai în răcoarea serii” (Facere 3,8).
  “Omul a fost a fost pus în dialogul cu Dumnezeu de la creaţia sa. Dar aplecarea spre o viaţă nutrită mai mult din cunoaşterea proprie decât din dialogul cu Dumnezeu, a slăbit acest dialog. Căci dialogul cere şi ascultare, deci smerenie. Când Dumnezeu îl agrăieşte după căderea din relaţia directă cu El, omul se ascunde în tufişul naturii. Dacă mai aude glasul lui Dumnezeu, îl aude ca glas mustrător, fără să-L mai vadă pe Dumnezeu”.
 


 
Pentru Părintele Stăniloae, revelaţia naturală are valoare deoarece conţinutul  său este cosmosul şi omul dotat cu raţiune, conştiinţă şi libertate, omul fiind nu doar obiect de cunoscut, ci şi subiect al cunoaşterii ei.
 “Cosmosul e organizat într-un mod corespunzător capacităţii noastre de cunoaştere. Cosmosul şi natura umană ca intim legată de cosmos sunt imprimate de o raţionalitate, iar omul-creatură a lui Dumnezeu- e dotat în plus cu o raţiune capabilă de cunoaştere conştientă a cosmosului şi a propriei sale naturi.”
 Raţionalitatea cosmosului constituie mărturia creării sale de către o Fiinţă raţională, dar cosmosul cu raţionalitatea  sa ar fi fără sens dacă n-ar exista raţiunea umană capăbilă să perceapă raţiunile - logoi spermatikoi sădite de Logos în creaţie. “Aceasta înseamnă că nu noi suntem pentru lume, ci lumea pentru noi, deşi lumea îi este necesară omului. Omul e scopul lumii, nu invers.”
 Chiar dacă unii Părinţi au afirmat că omul este un microcosm, o lume care rezumă în sine pe cea mare, Sf.Maxim Mărturisitorul a remarcat că este mai corect să se vorbească de om ca  macrocosm, deoarece este chemat să cuprindă în sine toată lumea. “Dar un termen mai precis pentru exprimarea faptului că omul e chemat să devină o lume mare, este acela de macroanthropos, care exprimă faptul că propriu-zis lumea e chemată să se umanizeze întreagă, adică să primească întreagă pecetea umanului, să devină pan-umană, actualizându-se în ea o trebuinţă implicată în rostul ei; să devină întreagă un cosmos umanizat….”
  De fapt “tot universul poartă marca unei raţionalităţi personale destinate eternizării persoanelor umane.”
  


Credinţa naturală, întemeiată pe revelaţia lui Dumnezeu în natură, pe raţionalitatea lumii, a devenit incertă din cauza păcatului. Ca urmare: “Persoana infinită şi eternă intră din proprie iniţiativă în comunicare cu omul, dând un fundament şi comuniunii noastre cu semenii”
 prin Revelaţia supranaturală, confirmare şi completare a credinţei naturale. Părintele Stăniloae vorbeşte atât de o convergenţă cât şi de deosebiri între cele două revelaţii. Convergenţa constă în faptul că, spre deosebire de teologia occidentală care susţine că în revelaţia naturală ar fi activ numai omul, credinciosul se simte prin ambele în legătură nemijlocită cu Dumnezeu. În acelaşi timp, Revelaţia supranaturală este o precizare a celei naturale, printr-o ieşire mai directă în evidenţă a lui Dumnezeu, printr-o suită de acte prin care Dumnezeu pregăteşte în mod gradat natura umană. A recurs la aceste acte în timpul patriarhilor, în momentele principale ale formării şi apărării poporului Israel, iar prin actele săvârşite de Iisus Hristos “s-a inaugurat perioada cea cu adevărat nouă şi ultimă, prin care se formează poporul lui Dumnezeu de pretutindeni, care înaintează spre însuşirea de către om a tot ce-i este dat omenescului în Hristos, spre participarea la Dumnezeu prin comuniunea directă şi maximă cu El.” 
 Fiul lui Dumnezeu este Teologul prin excelenţă: “Pe Dumnezeu nimeni nu L-a văzut vreodată…..” (In. 1,18). El vine” întru ale Sale”(1,11) deoarece pe de o parte  omul este eikon eikonos, chipul Chipului Tatălui, adică chipul Fiului, pe de altă parte Logosul S-a întrupat în lumea plină de raţiunile-logoi sădite de El  la creaţie, a păşit în lumea Sa. El nu este doar Cuvântul lui Dumnezeu către noi, ci şi cuvântul omului către om, într-o dimensiune orizontală permnentizată în istorie. Părintele spune că “deosebirea lui Iisus ca om, de ceilalţi oameni, stă în faptul că El ca om  este nu un centru autonom de acte şi reacţii; ci centrul omenesc al acestora este în acelaşi timp şi centrul dumnezeiesc al lor şi al actelor Sale dumnezeieşti. Toată natura omenească a Sa s-a centrat prin aceasta nu în afară de Dumnezeu, ci în Dumnezeu-Cuvântul. Între oameni a păşit un om care nu mai e centrat în el însuşi, ci în Dumnezeu, e identic ca persoană cu Dumnezeu. Relaţiile celorlalţi oameni cu acest semen al lor nu sunt relaţii trăite în afara de Dumnezeu, ci relaţii  cu Dumnezeu însuşi. Întrucât acest centru ipostatic are o putere de atracţie spre Dumnezeu şi de iradiere a binelui, care depăşeşte toate centrele pur omeneşti, el este centrul nostru. În mijlocul creaţiei s-a plasat pentru eternitate un centru personal omenesc, care e în acelaşi timp dumnezeiesc.” 
 Prin urmare, trebuie să afirmăm clar faptul că, datorită unirii ipostatice, nu mai putem susţine o theognosie “din afară”, ci “din interior”. Părintele Stăniloae vorbeşte despre “cunoaşterea lui Dumnezeu de către noi în Hristos” ( s.n.), precizând că firea umană este “în Hristos la capătul desăvârşit al cunoaşterii de Dumnezeu şi deci şi al cunoaşterii de sine, sau dincolo de orice posibilitate de dezvoltare, la nivelul maxim la care se poate cunoaşte această fire şi la care poate cunoaşte pe Dumnezeu, şi Dumnezeu o cunoaşte de asemenea la acest capăt final şi maxim al ei. În Hristos a ajuns la împlinire ca în primul exemplar planul de mântuire şi de îndumnezeire a creaţiei. Mai sus nu poate duce acest plan. Dumnezeu nu vine mai aproape de om decât a făcut-o în Hristos. Unirea între Dumnezeu şi om nu poate înainta mai departe. Noi nu putem înainta la o mai mare împlinire decât în Hristos deoarece în El s-a realizat o interiorizare reciprocă totală între Dumnezeu şi umanitate, mai mult decât prin har. E o interiorizare într-un ipostas. În Hristos, Dumnezeu cunoaşte umanul ca pe Sine Însuşi, căci El e şi om, iar umanul cunoaşte pe Dumnezeu ca pe sine însuşi, căci acelaşi e şi Dumnezeu. În Hristos e dată posibilitatea ca noi să înaintăm spre treapta la care Dumnezeu cunoaşte pe om cum Se cunoaşte pe Sine Însuşi şi omul cunoaşte pe Dumnezeu cum se cunoaşte el însuşi. Dar pentru aceasta noi trebuie să înaintăm spre unirea cu Hristos.”
 Aceste cuvinte de o excepţională importanţă se găsesc în capitolul despre atributele divine, mai precis, la “Atotştiinţa şi înţelepciunea lui Dumnezeu şi participarea creaturilor raţionale la ele” 
, şi nu propriu-zis la capitolul despre cunoaşterea lui Dumnezeu, de aceea nu sunt destul de mult subliniate. 

Potrivit tradiţiei patristice, - scrie Părintele Stăniloae - există o cunoaştere a lui Dumnezeu, raţională sau catafatică şi una apofatică sau negrăită. Cea din urmă e superioară celei dintâi, completând-o pe aceea. Prin nici una din ele nu se cunoaşte însă Dumnezeu în fiinţa Lui.
 Dacă ar fi să facem o comparaţie cu artele, cunoaşterea catafatică ar corespunde picturii, iar cea apofatică sculpturii. Despre cea din urmă Sfântul Dionisie Areopagitul scrie: “În acest întuneric supraluminos dorim noi să ajungem şi să vedem şi să cunoaştem prin nevedere şi neştiinţă ceea ce e mai presus de vedere şi cunoştinţă, neputând fi văzut, nici cunoscut. Căci aceasta este a vedea şi cunoaşte cu adevărat; şi a lăuda în mod mai presus de fiinţă pe Cel mai presus de fiinţă, prin înlăturarea tuturor celor ce sunt. E aşa cum cei ce fac o statuie naturală, înlăturând toate acoperămintele adause vederii curate a celui ascuns, descoperă, prin depărtarea aceasta, ceea ce e ascuns în el însuşi.”

Cu toate că Părintele Stăniloae spune că teologia apofatică este superioară celei catafatice (afirmative) , “ totuşi nu se poate renunţa nici la cunoaşterea raţională. Chiar dacă ceea ce spune ea despre Dumnezeu nu e cu totul adecvat, ea nu spune ceva contrar lui Dumnezeu”, mai mult, “chiar cunoaşterea apofatică, atunci când vrea cât de cât să se tălmăcească pe sine, trebuie să recurgă la termenii cunoaşterii intelectuale [afirmative]( s.n.), umplându-i însă mereu cu un înţeles mai adânc decât îl pot reda noţiunile intelectuale.”
 Teologul român a criticat poziţia teologului grec Ch.Yannaras, care, cu toate că remarca deosebirea dintre teologia negativă occidentală şi cea răsăriteană, şi încadra teologia negativă occidentală împreună cu cea afirmativă în teologia raţională a Occidentului,  “nu atribuie nici o valoare teologiei afirmative, în vreme ce noi îi recunoaştem o anumită necesitate în exprimarea experienţei apofatice, deşi mereu cu conştiinţa insuficienţei ei.”

Părintele Stăniloae pledează pentru complementaritatea celor două moduri de cunoaştere a lui Dumnezeu: “Noi socotim că cele două feluri de cunoaştere nu se contrazic şi nu se exclud, ci se completează. Propriu zis cea apofatică se completează cu cea negativ-raţională; ea transferă pe cea afirmativ-  şi negativ- raţională pe un plan mai propriu, dar la rândul ei recurge la termenii cunoaşterii raţionale în ambele ei especte (afirmativ şi negativ), în trebuinţa de a se exprima fie şi într-un mod departe de a fi satisfăcător. Cel ce are o cunoaştere raţională a lui Dumnezeu şi-o completează adeseori cu cea apofatică, iar cel ce are o mai accentuată experienţă apofatică recurge în exprimarea ei la termenii celei raţionale. De aceea, Părinţii orientali trec adeseori în vorbirea despre Dumnezeu de la una la alta”.
 Părintele aduce exemple în acest sens, care se constituie în adevărate argumente în favoarea poziţiei adoptate.

 Sfântul Grigorie Teologul consideră insuficientă cunoaşterea intelectuală a lui Dumnezeu, de aceea trebuie completată printr-o cunoaştere superioară, care înseamnă recunoaşterea tainei Lui. Dar apofatismul nu exclude catafatismul, Sf. Grigorie Teologul le foloseşte alternativ în descrierea experienţei lui Moise. Transcenderea lucrurilor lumii nu înseamnă dispariţia acestora, “ci o ridicare prin ele dincolo de ele.”
 La fel, Sf.Grigorie de Nyssa vorbeşte despre ambele moduri de cunoaştere uneori diferenţiindu-le, alteori îmbinându-le.
 Chiar dacă Sf.Dionisie Areopagitul este considerat ca cel care a accentuat cel mai pregnant cunoaşterea apofatică, “dacă citim cu atenţie scrierile lui, vedem că pretutindeni el îmbină cunoaşterea apofatică cu cea catafatică(s.n.). Aceasta pentru că el vorbeşte despre un progres duhovnicesc al celui ce cunoaşte pe Dumnezeu. De aceea el nu vede în cunoaşterea exprimabilă o sumă de afirmaţii intelectuale, pe de o parte pozitive, pe de alta negative, cum a practicat aceste două moduri de cunoaştere teologia scolastică; ci în primul rând o cunoaştere experimentală  care numai în exprimare recurge la termenii afirmativi şi negativi, întrucât în ceea ce se cunoaşte despre Dumnezeu se implică în acelaşi timp conştiinţa misterului Lui. Numai prin socotinţa că Dionisie Areopagitul desparte cunoaşterea exprimabilă de cea apofatică, teologii catolici au putut reproşa tradiţiei răsăritene că şi-a însuşit numai teologia apofatică a lui Dionisie şi anume ca o teologie negativă intelectuală.”
  


Teologia prin negaţii este diferită de teologia mistică sau de apofatism. Pe de o parte teologia prin negaţii, concept similar al via negativa  din Occident, neagă faptul că Dumnezeu ar fi cognoscibil şi afirmă eşecului intelectual. Pe de altă parte, apofatismul sau teologia mistică în sensul răsăritean, este teologia experienţei directe a lui Dumnezeu, care nu poate fi exprimată total în termeni pozitivi. "Prin cunoaşterea apofatică, subiectul uman  nu numai ştie că Dumnezeu este infinit, ci şi experiază aceasta.” 
  Cele cunoscute prin vederea luminii necreate trebuie comunicate, dar numai în termeni antinomici. Deşi este dincolo de cunoaştere şi concepte, acest gen de experienţă devine o sursă de cunoaştere.  Negaţia se referă mereu la ceea ce s-a afirmat. De fapt, apofatismul “atunci când vrea cât de cât să se tălmăcească pe sine, trebuie să recurgă la termenii cunoaşterii intelectuale, umplându-i însă mereu cu un înţeles mai adânc decât îl pot reda noţiunile intelectuale.”


Există însă câteva diferenţe clare între cele două moduri de cunoaştere. Mai întâi, în relaţie cu lumea, cunoaşterea apofatică depăşeşte cunoaşterea raţională, deoarece “cunoaşterea afirmativ- raţională e legată totdeauna de lume, care e un termen reţinut  în gândirea celui ce cunoaşte pe Dumnezeu prin deducţie, în calitate de cauză a lumii, investit cu atribute asemănătoare ei”, în timp ce în cunoaşterea apofatică sufletul e absorbit de sesizarea prezenţei lui Dumnezeu” fapt ce i-a făcut pe Părinţii orientali să vorbească uneori de o uitare a lumii în cursul acestui act.


 În al doilea rând, în cunoaşterea apofatică “subiectul uman  trăieşte prezenţa lui Dumnezeu ca persoană într-un mod mai presant”, nu ca urmare a unei judecăţi raţionale, ca în cunoaşterea intelectuală, catafatică sau negativă, ci ca sesizare într-o stare de fină sensibilitate duhovnicească, care nu se produce atâta timp cât omul e stăpânit de plăcerile trupeşti, de pasiunile de orice fel. Necesitatea purificării de patimi, arată că apofatismul înseamnă cunoaştere prin experienţă. De aceea Părinţii răsăriteni numesc această apropiere de Dumnezeu mai mult unire decât cunoaştere. În această cunoaştere apofatică experimentală, pe de o parte Dumnezeu e sesizat; pe de alta, ceea ce e sesizat trimite la ceva dincolo de orice sesizare. Ambele se exprimă tot prin termeni de teologie afirmativă şi negativă.
 Persoana nu poate fi restrânsă şi dominată prin cunoaştere, deoarece este în general şi prin excelenţă apofatică, depăşind existenţa sesizabilă direct.
 În acest context este redat un text foarte sugestiv din opera Sf.Grigorie de Nazianz: “Mie mi se pare că, prin ceea ce e sesizat, mă atrage spre El (căci Cel total nesesizat nu dă nici o nădejde şi nici un ajutor); iar prin ceea ce e nesesizat îmi stoarce admiraţia; iar admirat fiind, e dorit din nou; iar dorit fiind, ne curăţeşte; iar curăţindu-ne, ne dă chip dumnezeiesc; iar devenind astfel, vorbeşte cu noi ca şi cu casnicii Lui; ba cuvântul cutează să spună ceva îndrăzneţ: Dumnezeu Se uneşte cu dumnezei şi e cunoscut de ei, şi anume atâta cât îi cunoaşte El pe cei ce-L cunosc. Deci Dumnezeu e infinit şi anevoie de contemplat. Şi numai aceasta se sesizează din El : infinitatea.”
 Cunoaşterea apofatică nu e iraţională, ci supra-raţională, căci Fiul lui Dumnezeu e Logosul, având în El raţiunile tuturor creaturilor. Dar e supraraţională, aşa cum persoana este supraraţională, ca subiect al raţiunii, al unei vieţi care îşi are totdeuna un sens.


 În al treilea rând Părintele observă că pe măsură ce omul progresează în viaţa duhovnicească, cunoaşterea intelectuală despre Dumnezeu dedusă din lume, se îmbibă de contemplarea Lui directă mai bogată, adică de cunoaşterea apofatică. Acesta ar fi un alt motiv pentru care Părinţii  alternează adeseori folosirea celor două metode de cunoaştere. Chiar dacă catafatismul este copleşit de apofatism, aceasta nu înseamnă excluderea celui dintâi. 


 Pentru a exprima atât unirea mistică cu Dumnezeu, cât şi totala alteritate a lui Dumnezeu, Părintele Stăniloae introduce, pe de o parte conceptul celor două tipuri de apofatism, iar pe de alta vorbeşte de cele trei trepte ale apofatismului. “Putem spune că există două apofatisme: apofatismul a ceea ce se experiează, dar nu se poate defini, şi apofatismul a ceea ce nu se poate nici măcar experia. Ele sunt simultane. Ceea ce se experiază are şi un caracter inteligibil, întrucât se exprimă totuşi în termeni intelectuali afirmativi şi negativi. Dar această inteligibilitate este mereu insuficientă. Fiinţa care rămâne dincolo de experienţa, dar pe care o simţim ca izvor a tot ce experiem, subzistă în persoană.”
 Părinţii răsăriteni au accentuat mereu persoana, nu fiinţa cum s-a întâmplat în scolastică.
 Persoanele Sfintei Treimi nu au aceeaşi fiinţă, ci sunt aceeaşi fiinţă  : “Eu sunt Cel ce sunt”(Exod, 3,14). Prin urmare nici “apofatismul, care nu se poate nici măcar experia”, având “ca ultimă bază persoana” nu generează un pesimism gnoseologic deoarece persoana transcende natura, Se împărtăşeşte prin lucrare, este prezentă sensibil în lucrare. “Nici acest apofatic nu înseamnă o totală închidere a lui Dumnezeu în El Însuşi.”
 

Conciliul al IV-lea Lateran (1215) a adoptat şi oficializat formula potrivit căreia între Creator şi creaturi nu este posibilă definirea unei asemănări, fără ca să fie presupusă o încă şi mai mare neasemănare între El şi acestea : “Quia inter Creatorem et creaturam non potest similitudo notari, quim inter eos maior sit dissimilitudo notanda”
. Potrivit scolasticilor, lumea creată are, ca atare, o anumită asemănare analogică cu Creatorul, asemănare ce presupune şi o anumită neasemănare analogică. Ceea ce noi numim “transcendenţa” lui Dumnezeu, este o “transcendere” a categoriilor care determină realitatea naturală, dar această transcendere presupune oricum o neasemănare analogică între Dumnezeu şi lume.
  Consacrată de Toma de Aquino : “de Deo scire non possumus quid sit, sed quid non sit” 
 teologia negaţiilor va intra în manualele tradiţionale romano-catolice.

Pentru Părintele Stăniloae, teologia negativă este o operaţie mentală, corelativă contemplării lui Dumnezeu în natură, istorie, Scriptură, artă şi dogmă, având ca rezultat constatarea limitei oricărei concluzii. Dar, subliniază M.P.Bengzos, trebuie să se facă distincţie clară între  theologia negativa a Bisericii Apusene şi teologia apofatică 
 a celei Răsăritene. Teologia apofatică nu înseamnă o definiţie a lui Dumnezeu, pozitivă sau negativă. A vorbi în mod apofatic despre Dumnezeu înseamnă transcenderea tuturor atributelor Sale, a celor afirmate şi a celor negate. Denumirea adecvată  pentru apofatism nu este theologia negativa (prin care se neagă) , ci theologia superlativa (prin care se transcende); de aceea este preferat prefixul hyper-dincolo,
 atribuindu-se “ignorării a ceea ce este Dumnezeu în natura Lui inaccesibilă valoarea unei cunoaşteri mistice dincolo de intelect-hyper noun”.
 În acest sens Sf.Dionisie Areopagitul scrie: “Iarăşi urcând, spunem că dumnezeirea nu e nici suflet, nici minte…, nici unul, nici unitate, nici dumnezeire, nici bunătate, nici Duh, cum îl cunoaştem noi…. Ci făcând afirmaţiile şi negaţiile celor de după ele, nici nu o afirmăm, nici nu o negăm pe ea. Fiindcă este mai presus de toată afirmarea, ca cea care e cauza unică a tuturor; şi mai presus de toată negaţia, ca cea care le depăşeşte pe toate, care e simplu dezlegată de toate şi dincolo de toate.”

Există diverse modalităţi de exprimare a apofatismului.
 Înainte de Sf.Simeon Noul Teolog, au folosit terminologia apofatică mai ales Clement al Alexandriei, Sf.Grigorie de Nyssa, Sf.Dionisie Areopagitul şi Sf.Maxim Mărturisitorul. Se vor reda în continuare câteva expresii apofatice din opera dionisiană: agnostos (necunoscut), akataleptos (incomensurabil), akatonomastos (nenumit), aleptos (inaccesibil), amethektos (imparticipabil), anonymos (fără nume), aoratos (invizibil), apeiros ( nelimitat),  hyperagathos (spra-bun), hyperagnostos (supra necunoscut), hyperarretos (supra-inefabil), hyperousios ( supra-existent), hyperphotos (supra-luminos), şi chiar hypertheon (supra-Dumnezeu). Foloseşte adesea oximoronul, ca de exemplu “întuneric supra-luminos”, “existenţă supra-existentă”, şi expresii paradoxale, cum ar fi:  “fiind numit rămâne inexprimabil, şi fiind înţeles rămâne necunoscut ”,  “a vedea şi a înţelege prin nevedere şi neînţelegere” 
. 

Urmând această tradiţie, Părintele Stăniloae foloseşte expresii ca: supraesenţă,  supraspaţialitate,  suprasfinţenie. Dar astfel de expresii nu rămân abstracte, deoarece atunci când abordează tema atributelor dumnezeieşti - când foloseşte, de fapt, aceşti termeni- scrie întotdeauna şi despre participarea creaturii la acestea. 

Adevărul lui Dumnezeu nu se poate epuiza prin formularea sa. “Apofatismul Răsăritului grecesc nu se mărgineşte la negaţii, el presupune atât cunoaşterea afirmativă naturală, cât şi, totodată, negarea ei, presupune adică renunţarea la orice pretenţie de îngheţare şi obiectivare a adevărului în definiţii raţionaliste.”

 Vl. Lossky semnala pericolul neînţelegerii sensului adânc al apofatismului, unii putându-l confunda cu agnosticismul. “Ne vom întreba dacă apofaza lui Dionisie, care pare o depăşire a Trinităţii, nu presupune  un aspect al divinităţii care va fi superior Dumnezeului personal al tradiţiei iudeo- creştine. Şi pentru că apofaza este un bun comun al gândirii religioase, căci o găsim tot aşa de bine în India ca şi la neoplatonicii greci sau, mai târziu, în mistica musulmană, am avea dreptul să vedem în metoda negativă dionisiană consacrarea unei supremaţii a misticii naturale asupra teologiei revelate. Un sincretism mistic s-ar aşeza atunci deasupra credinţei Bisericii, iar altarul păgân al lui Theos agnostos ar rămâne superior altarului creştin al unui Dumnezeu revelat, Cel care a fost predicat de Sf.Ap.Pavel în Areopag.”
 

Pentru a evita acest pericol Părintele Stăniloae a accentuat, după cum s-a arătat supra importanţa unirii ipostatice pentru gnoseologia teologică creştină şi a dezvoltat trei  trepte sau trei grade ale apofatismului.

A. Apofatismul teologiei negative intelectuale
Teologia negativă intelectuală este prima formă de apofatism.
 Această teologie este încă o operaţie mintală, fiind în relaţie cu contemplarea lui Dumnezeu prin natură, prin istorie, prin Sfânta Scriptură, prin artă, prin dogme şi în general prin tot ce este la mijloc între noi şi Dumnezeu fie ca realitate externă, fie ca sistem de concepte şi de imagini simbolice. Este încă o operaţie raţională, fiind o exactă cântărire a fiecărui concept, ale cărui margini abia acum apar minţii în toată claritatea.

Părintele Stăniloae insistă şi aici asupra dinamicii raportului dintre teologia negativă şi cea afirmativă, “nu există teologie afirmativă fără cea negativă, deoarece energiile divine se manifestă prin şi în natura creată. Dumnezeu este persoană, Subiectul suprem, care ia iniţiativa să se facă cunoscut. El nu e o substanţă închisă necomunicabilă. Energiile divine sunt o formă de autodescoperire a lui Dumnezeu” 
. Părintele Dumitru Stăniloae critică pe cei ce depreciază teologia pozitivă, afirmativă : “Teologia negativă are nevoie de termenii pozitivi pentru a-i nega. Şi cu cât sunt aceştia mai înalţi, mai subtili, cu atât exprimă nu numai prin ei înşişi ceva din bogăţia puterii şi imaginaţiei lui Dumnezeu care a creat realităţile exprimate prin ei, ci prilejuiesc şi prin negarea lor o icoană (în negativ) a măreţiei divine care e mai presus şi de ei. Teologia negativă nu justifică o lene a spiritului, o abdicare de la raţiune, ci pretinde o continuă înălţare a schelelor raţiunii, pentru ca de pe trepte tot mai înalte nemărginirea oceanului divin să ne apară într-o viziune care să ne înfioare tot mai mult. Teologia negativă, departe de a pretinde renunţarea pentru totdeauna la conceptele raţionale, e dornică de o sporire a lor. Ea e punctul supra-raţional al neobositelor încordări ale raţiunii care nu trebuie să-şi sfârşească nicicând cercetările ei asupra naturii, vieţii omeneşti, Scripturii. Orice progres în cunoaşterea proceselor fizice, biologice, spiritual- umane din sânul creaţiunii, înseamnă o nouă treaptă pe schela de pe care teologia negativă, mânată de o simţire a minţii, îşi aruncă o ochire şi mai adâncă şi mai cuprinzătoare în nemărginirea divină, care, în acelaşi timp, ea însăşi face posibilă înălţarea continuă a acestei schele.”

“ Anume pentru că este o meditaţie asupra misterului lui Dumnezeu ca centru al existenţei, teologia este şi un punct de referinţă pentru istoria şi cultura umană. Teologia oferă filosofiei alte valori, transcendente, decât istoria însăşi, ca de pildă sfinţenia sau transfigurarea creaţiei şi a relaţiilor inter-umane după modelul divin. Acesta este un proces etern, de aceea, pentru teologie, istoria umană nu sfârşeşte cu organizarea ideală a societăţii.

Desigur, teologia nu are o putere absolută, dar prin aceasta se doreşte să se ofere o altă dimensiune existenţei umane, pe care nu o poate da cultura, limitată la etică, sociologie, ştiinţă şi artă. Părintele Dumitru Stăniloae vrea să spună că religia, Biserica, teologia nu sunt doar simple mijloace în serviciul unui scop social, ci organe de revelare a unei alte realităţi. El a constatat că acolo unde creşte teologia se dezvoltă şi filosofia.

Părintele Dumitru Stăniloae deosebeşte teologia negativă, adică negarea cognoscibilităţii lui Dumnezeu, sau conştiinţa neputinţei intelectului e a exprima fiinţa divină, de apofatismul, adică teologia mistică, a simţirii şi experienţei directe a lui Dumnezeu, care nu poate fi expusă total în termeni pozitivi. Contemplarea nemijlocită a Raţiunii supreme, sânul tuturor raţiunilor create, este mai mult decât teologia negativă.

Spre deosebire de Vladimir Lossky, cel care precizase acest punct, anume că apofatismul este altceva decât teologia negativă intelectuală, Părintele Stăniloae consideră că apofatismul are şi el mai multe trepte. V. Lossky se opreşte la apofatism în sensul de cunoaştere a necunoaşterii lui Dumnezeu. Părintele Dumitru Stăniloae vrea să evite impresia că teologia apofatică se limitează la incognoscibilitatea absolută a lui Dumnezeu. Desigur, fiinţa lui Dumnezeu este mai presus de orice concept sau imagine definită. Sf. Grigorie Palama (1296-1359) vorbeşte totuşi de vedere, de participare sau experiere a luminii dumnezeieşti, care au ceva pozitiv. Există deci în apofatism un element de cunoaştere, nu numai de absenţă de cunoaştere. Iluminarea şi glorificarea de care vorbesc Părinţii răsăriteni nu trebuie să se confunde cu misticismul neo-platonic.

Teologia negativă, care presupune o operaţie mintală de a înlătura de la Dumnezeu orice atribut pozitiv, se deosebeşte de simţirea apofatică, experierea în lumina necreată a prezenţei lui Dumnezeu. Aici actul raţional [cognitiv] îşi schimbă structura. Mintea (nous) este cea care face această eliminare a tot ceea ce închide vederea lui Dumnezeu” 
.
B. Apofatismul de la capătul rugăciunii curate, odihna minţii sau apofatismul de gradul al doilea 


Atunci când sunt depăşite conceptele desprinse din natură  şi chiar preocuparea de a le nega dispare, trecându-se dincolo de orice negaţie ca operaţie intelectuală, se ajunge la starea de tăcere produsă de rugăciune, care este al doilea grad de apofatism. E o simţire cu mult mai puternică, dar o simţire pe întuneric a energiilor divine, care a depăşit teologia negativă intelectuală şi simţirea apofatică ce o însoţeşte.


Sf. Grigorie Palama cunoaşte ca o treaptă superioară teologiei negative “un apofatism mai deplin şi mai existenţial”, realizat prin rugăciunea curată: “Deci lepădând mintea  treptat aceste relaţii, ca şi pe cele cu lucruri mai înalte decât acestea, iese întreagă din toate cele ce sunt, în vremea rugăciunii curate. Această ieşire- ekstasis este cu mult mai înaltă decât teologia prin negaţie. Ea e proprie numai celor ajunşi la nepătimire.”
. E un extaz al tăcerii interioare, o oprire totală a cugetării în faţa misterului dumnezeiesc, înainte de a coborî, în mintea astfel oprită de uimire, lumina de sus.

Părintele Stăniloae afirmă că rugăciunea cu adevărat desăvârşită este rugăciunea curată, posibilă doar atunci când mintea, în timp ce se roagă, poate alunga uşor şi pentru multă vreme orice gânduri, chiar şi pe cele nevinovate. La rugăciunea curată se ajunge după eliberarea de patimi şi lucrarea virtuţilor contrare lor şi după ce mintea s-a ridicat de la contemplarea firii văzute şi de la lumea conceptelor, când mintea nu-şi mai face nici o imagine şi nici un concept. “De aceea socotim că rugăciunea curată se cunoaşte şi după faptul că nu mai are vreun obiect, ci, după ce a trecut peste toate în ordinea valorii lor tot mai înalte, mintea nu mai cere decât mila lui Dumnezeu, simţindu-L ca Stăpânul de a cărui milă atârnă.” 

Există o strânsă legătură între theologia şi rugăciunea curată : “mintea este răpită în avântul rugăciunii de lumina dumnezeiască şi nemărginită, şi nu se mai simte nici pe sine nici altceva din cele ce sunt, decât numai pe Cel ce lucrează în ea prin dragoste această iluminare. Atunci, mişcată fiind şi în jurul raţiunilor despre Dumnezeu, primeşte curate şi limpezi, arătările cu privire la El.”
 Pentru Sf.Maxim Mărturisitorul, rugăciunea este “locul” privilegiat al theologiei, deoarece prin rugăciunea curată misticul primeşte supra-cunoaşterea lui Dumnezeu.
 De fapt scopul ajungerii la rugăciunea curată este îndumnezeirea: “Harul rugăciunii uneşte mintea cu Dumnezeu. Iar unindu-o cu Dumnezeu, o desface de toate înţelesurile. Atunci mintea întreţinându-se cu Dumnezeu,  desbrăcată de toate, ajunge să ia forma dumnezeiască.” 
 Din acest ultim text, în care Sf.Maxim reia definiţia evagriană a rugăciunii ca “întreţinere a minţii cu Dumnezeu”
, se poate înţelege că îndumnezeirea nu se datorează doar faptului că nous-ul dobândeşte anumite calităţi care-l fac asemenea lui Dumnezeu, ci darului lui Dumnezeu care face posibilă o relaţie personală cu El.

Potrivit Părintelui Stăniloae, două ar fi criterile după care se evaluează progresul rugăciunii: a) împuţinarea cuvintelor şi b) înmulţirea lacrimilor.

 a) Mintea va menţine doar câteva cuvinte adresate lui Iisus, adică pomenirea Lui stăruitoare, ca mijloc care o ajută să se strângă din împrăştiere. La Diadoh al Foticeii aceste cuvinte se reduc la două: “Doamne Iisuse”. Mai târziu s-au mai adăugat câteva: “Doamne Iisuse Hristoase, Fiul lui Dumnezeu, miluieşte-mă pe mine păcătosul”. Nu se exprimă o cerere parţială, deoarece aceasta ar da minţii un obiect, o formă definită, ci numai cererea generală a milei lui Hristos, sau simţirea necesităţii milei lui.
 Părintele Stăniloae prezintă pe larg această temă
, de asemenea, există deja multă literatură în limba română.

b) Importanţa lacrimilor pocăinţei este reliefată de Mântuitorul atunci când spune: “Fericiţi cei ce plâng, că aceia se vor mângâia- paraklethesontai” (Mt.5,4), cu alte cuvinte Îl vor primi pe Mângâietorul- Parakletos, adică pe Duhul Sfânt. I.Hausherr a dedicat acestui subiect  un întreg studiu intitulat “Penthos. La doctrine de la componction dans l’Orient Chretien ”.
 Termenii folosiţi : penthos şi katanyxis sunt doar aparent sinonimi, deoarece al doilea este mult mai nuanţat. Penthos provine din verbul pentheo- a plânge, a fi în doliu, iar katanyxis, din verbul katanysso- a fi pătruns de durere, de remuşcare, de căinţă. Prin penthos se exprimă tristeţea cauzată de ofensarea cuiva foarte drag, tristeţea, doliul cauzat de conştientizarea mântuirii pierdute, iar prin katanyxis, reacţia psihologică propriu-zisă, adică “străpungerea inimii”, căinţa sinceră, trăirea foarte acută a ceea ce înseamnă pierderea mântuirii.


Încă din primele secole ale ascezei monastice s-a accentuat în mod deosebit harisma “darului lacrimilor”, trăit nu numai ca o manifestare sensibilă a căinţei, ci ca însuşi semnul transfigurării duhovniceşti, cum constată M.Lot- Borodine
. De aceea se poate vorbi despre o “teologie a lacrimilor” în spiritualitatea răsăriteană, sintagmă folosită pentru prima dată de Karl Holl.
 În literatura ascetică cea mai veche
 întâlnim expresiile: louter agatos, louter amartias, referitoare la darul lacriumilor, fiind vorba despre un lavacrum mistic.


 Sf. Ioan din Singurătate distinge trei feluri de lacrimi, (urmând o împărţire tripartită a omului): cele ale omului fizic, psihic şi pnevmatic., precizând şi cauzele care le determină. Omul fizic plânge deoarece se gândeşte foarte mult la necazurile acestei vieţi; omul psihic varsă lacrimi provocate de conştiinţa păcătoşeniei sale, teama de judecată, meditaţia asupra morţii, memoria vie a bunătăţii lui Dumnezeu, Cel care a revărsat permanent harul asupra sa , iar el a răspuns în totală contradicţie cu bunătatea dumnezeiască; lacrimile omului duhovnicesc (pnevmatic) izvorăsc din :  imensa bucurie cauzată de meditaţia lui continuă asupra iubirii inefabile a lui Dumnezeu, majestăţii dumnezeieşti, slavei veacului ce va să vină. Într-un singur caz lacrimile lui pot fi determinate de tristeţe, şi anume atunci când, asemenea Mântuitorului intrând în Ierusalim, plânge din cauza rătăcirii oamenilor, din cauza împietririi inimilor lor.


“Darul lacrimilor” devine chiar “botezul lacrimilor”. Acest “al doilea botez” reînnoieşte harul primit prin Sfânta Taină a Botezului, face vie din nou în fiecare om care doreşte o viaţă în Hristos, starea iniţială sine macula, pierdută prin păcatele de tot felul, care fac inoperant harul baptismal. Dumnezeu este sfânt prin fiinţa Sa, de aceea nu  poate avea tangenţă cu păcătosul cât timp nu intervine metanoia. “Al doilea botez”, cel al lacrimilor, înseamnă reactualizarea darurilor primite prin Sfânta Taină a Botezului,  naştere din nou- anagennesis, înfiere- hyiothesia, fraţi ai lui Hristos, consacrare prin prezenţa Duhului Sfânt, primirea veşmântului dumnezeiesc, adică a lui Hristos Însuşi. Datorită importanţei sale subiectul i-a preocupat, începând cu Părinţii pustiei, aproape pe toţi Sfinţii Părinţi.
 


Sfântul Ioan Scărarul, în Cuvântul al VII-lea al operei sale: Scara dumnezeiescului urcuş, intitulat “Despre plânsul de bucurie făcător”, scrie: “Plânsul este un ac de aur al sufletului scăpat de orice ţintuire şi alipire, şi înfipt de tristeţea cuvioasă în lucrarea de cercetare a inimii. Străpungerea este un chin neîncetat al conştiinţei, care pricinuieşte împrospătarea focului inimii, prin mărturisirea făcută în minte”.
 Părintele Stăniloae, traducătorul acestei opere, scrie: “Plânsul sau străpungerea inimii e o mărturisire a păcatelor făcută de minte lui Dumnezeu, şi un dialog nevăzut, neîncetat şi îndurerat, în care sufletul îşi recunoaşte necontenit păcatele în faţa lui Dumnezeu şi cere iertare pentru ele. Sufletul e atât de concentrat în această mărturisire îndurerată, încât omul uită să mănânce, biruind trebuinţele firii.”
 În acelaşi capitol Sf.Ioan Scărarul mai scrie: “Deşi cuvântul e îndrăzneţ, izvorul lacrimilor după Botez e mai mare decât Botezul. Deoarece acela ne curăţeşte de păcatele noastre de mai înainte, iar acesta, de cele de după aceea. Şi primindu-l pe acela toţi ca şi copii, ne-am întinat după aceea; prin acesta însă l-am curăţit şi pe acela. Dacă acesta nu s-ar fi dăruit oamenilor  din iubire de oameni, cu adevărat rari ar fi cei ce se mântuiesc.”
 Începutul acestei afirmaţii se explică prin următoarea scolie: “A spus că izvorul lacrimilor e mai  mare, în loc să spună că e mai bun în comparaţie cu Botezul, pentru că se lucrează şi de către noi. Dar nu l-a opus Botezului. Faţă de noi e mai bun, pentru că el ne şi fereşte de păcat de mai înainte. În raport cu prea sfântul Botez nu e însă nici măcar egal, cu atât mai puţin mai mare”.


Înscriindu-se în această tradiţie, “darul lacrimilor” dobândeşte la Sf.Simeon Noul Teolog o relevanţă deosebită, deoarece a fost experiat deplin. Lacrimile sunt pentru el: “l’oblation mystique qui plaît a Dieu, qu’Il recoit sur son autel supra-celeste, et en echange duquel Il nous confere le don du Saint-Esprit”.
 Necesitatea absolută a acestei spălări post-baptismale este afirmată în mod repetat de Sf. Simeon, dar el nu spune niciodată că lacrimile ar fi “materie” pentru o nouă Taină, ci doar semnul inconfundabil al “compunctio cordis”, fără care iertarea păcatelor ar fi imposibilă. Nu este vorba numai despre iertare, ci de o adevărată consacrare în Duhul Sfânt  a făpturii născute din nou din “fons lacrimarum”:


“Dă-mi smerenie, dă-mi o mână de ajutor



şi curăţeşte murdăria sufletului meu



şi dăruieşte-mi lacrimi de pocăinţă,



lacrimi de dor, lacrimi de mântuire,



lacrimi ce curăţă întunericul minţii mele



şi mă fac să strălucesc de sus,



pe mine care voiesc să Te văd



pe Tine, Lumina lumii.”

Capitolul al IV-lea din Cateheze este dedicat acestui subiect. Se începe prin evocarea cuvintelor Sf. Simeon Studitul (Evlaviosul), părintele duhovnicesc al Sf.Simeon Noul Teolog: “Niciodată să nu te împărtăşeşti fără lacrimi”(IV,12). Bineînţeles că aceste cuvinte nu au fost înţelese la început, dar se arată cun se poate atinge acest stadiu. De fapt este vorba despre o permanentă stare de căinţă, pentru că cel ce nu-şi plânge păcatele zi şi noapte, nu va putea vărsa lacrimi nici când se împărtăşeşte.


Aşa cum constată I.Hausherr, în studiul citat, nimeni nu are o idee mai înaltă despre darul lacrimilor decât Sf.Simeon Noul Teolog, care vede în el adevăratul botez cu Duhul Sfânt: “Il y voit le veritable bapteme de l’Esprit, le grand <<photismos>>, l’illumination par laquelle l’homme devient tout lumiere”.
 Această afirmaţie poate fi susţinută cu citate cum ar fi: “…scăldat în apa lacrimilor care-i pătrund tot trupul, este botezat încet, încet, în întregime, sub acţiunea focului dumnezeiesc şi a Duhului Sfânt (Mt.3,11)  şi devine în totalitate pur, absolut fără nici o pată, fiu al luminii şi al zilei, nu al omului muritor”.
 “…în absenţa lacrimilor şi a căinţei continue, nici un om n-a fost curăţit vreodată, nici n-a devenit sfânt, nici nu L-a primit pe Duhul Sfânt, nici nu L-a contemplat pe Dumnezeu,  nici nu L-a cunoscut ca sălăşluind întru el, nici nu L-a avut vreodată în inima sa.”
 “ Şi atunci deschizându-şi omul ochii minţii şi privind firea celor ce sunt cum n-o mai privise niciodată, se umple de uimire şi-l podidesc fără să vrea şi fără durere lacrimile, prin care se curăţeşte cu al doilea botez, cu botezul acela despre care zice Domnul în Evanghelie: << De nu se va naşte cineva de sus>>(In. 3,7). Spunând “de sus”, a dorit să se înţeleagă naşterea din Duhul.”

Când vorbeşte despre “ Botezul în Duhul Sfânt”- To Baptisma en to Pneumati Haghio, Sf. Simeon se referă în primul rând la harul înnoitor al Botezului sacramental. Nu este vorba, prin urmare, de două botezuri, ci de unul singur, care ar fi însă nedeplin dacă s-ar săvârşi fără prezenţa simţită a Duhului Sfânt. Aceeaşi lucrare a Duhului Sfânt face din botezul cu apă o sfântă taină, care la rândul său face posibilă reânnoirea treptată a “chipului”. Referindu-se la cuvintele: “…cei ce nu din sânge, nici din voie trupească, nici din vrere bărbătească, ci de la Dumnezeu s-au născut”(In.1,13), Sf.Simeon scrie:  “Naştere numeşte aici schimbarea duhovnicească- pneumatiken alloiosin) care se lucrează şi se vede în botezul Duhului Sfânt, precum Însuşi Domnul Cel nemincinos spune: <<Ioan a botezat cu apă, dar voi veţi fi botezaţi în Duhul Sfânt>> . Aşadar cei botezaţi în Acesta, ca într-o lumină se fac lumină şi cunosc pe Cel Care  i-a născut; căci Îl şi văd.” 
 

Sf.Simeon Noul Teolog nu spune că ne-am dezbrăcat de omul cel vechi laolaltă cu faptele lui şi ne-am îmbrăcat cu cel nou, care spre cunoaştere se reînnoieşte după chipul Celui Ce l-a zidit (cf.Col.3,9,10), odată pentru totdeauna, ci mai degrabă  că Taina Botezului reprezintă momentul decisiv care-l introduce pe om într-o perioadă de efort susţinut pentru a-L urma pe Hristos, printr-un proces de continuă înnoire. În acest sens se poate înţelege rugăciunea cu care încep slujbele bisericeşti: “Împărate ceresc Mângâietorule, Duhul Adevărului… vino şi Te sălăşluieşte întru noi…”. Prin cele trei Sfinte Taine numite “de iniţiere” am fost consacraţi pentru viaţa duhovnicească, Sfântul Duh locuieşte deja întru noi, cu toate acestea Îi spunem mereu “vino”, pentru că trebuie să devenim permanent ceea ce suntem deja. Prin invocarea Sfântului Duh, credinciosul dobândeşte un influx de sfinţenie, care începe din momentul Botezului şi atinge punctul culminant atunci când Mângâietorul a fost pe deplin dobândit, atunci când a avut loc “Botezul în Duhul Sfânt”, fapt care duce la transfigurarea primitorului. 
 “Botezul în Duhul Sfânt”, adică experierea deplină şi permanentizată a harului baptismal, pune în lumina indisolubila legătură între orthopraxia, sau chiar theopraxia , şi theognosia. Îl cunoaştem pe Dumnezeu în măsura şi pe măsură ce Hristos aflat  tainic în noi de la Botez, creşte în noi datorită lucrării sinergice a hristificării, sau hristomorfizării lucrare ce aparţine Sfântului Duh şi nouă.


Rugăciunea curată culminează cu “odihna minţii”, care este “apofatismul de gradul al doilea, prima treaptă a liniştii”. Nu înseamnă vederea luminii dumnezeieşti, “dar e o simţire a prezenţei Lui, provocată de puterea Lui.”


Mintea ajunsă în faţa indefinitului propriu, dar mai ales în faţa nemărginirii şi suveranităţii lui Dumnezeu, pe care o simte prezentă, încearcă o anumită “înmărmurire”. Sf.Maxim interpreta Ps.41,8 “Abisul cheamă abisul în glas de cascade”, în sensul că mintea descoperindu-şi propriul abis, după părăsirea tuturor reprezentărilor şi conceptelor, caută şi simte glasul de cascade al abisului divin.
 Este vorba de două aspecte: unul negativ, “înmărmurirea”, şi altul pozitiv, simţirea prezenţei şi infinităţii şi suveranităţii divine.


Fiind rezultatul metanoiei, al ascezei în vederea experierii harului baptismal, al renunţării minţii la toate preocupările minore, apofatismul de gradul al doilea înseamnă  “experienţa sau simţirea misterului divin necuprins, starea de rugăciune indefinită şi iubirea caldă şi fermă faţă de Dumnezeu”, caracteristici care-l deosebesc de “teologia negativă, în care e activ mai mult intelectul”.
 Pentru cei care nu primesc darul vederii luminii dumnezeieşti, sau pentru perioadele când şi cei care au primit acest dar nu îl au în mod actual, vederea luminii dumnezeieşti nefiind o stare permanentă în lumea aceasta, “teologia negativă însoţită de oarecare simţire a energiilor dumnezeieşti, produsă de rugăciune, e cea mai înaltă treaptă”.
 

C. Apofatismul vederii luminii dumnezeieşti- o cunoaştere mai presus de cunoaştere, o cunoaştere supraconceptuală
Tema luminii dumnezeieşti a avut o deosebită impotanţă în creştinism încă de la început .
 Sf.Apostol şi Evanghelist Ioan scrie : “ Dumnezeu este lumină şi întru El nu-i nici un întuneric”(I In. 1,5). Hristos este lumina lumii (In.8,12) şi i-a trimis pe discipoli să fie şi ei lumină (Mt.5,14-16). Simbolul de credinţă niceo-constantinopolitan Îl prezintă pe Fiul ca “lumină din lumină”. În imnografia Bisericii Ortodoxe, Dumnezeu este slăvit adesea ca lumină. Tatăl şi Fiul şi Sfântul Duh sunt lumina cea întreită, de la care întreaga creaţie primeşte lumina.
 

Vederea lui Dumnezeu ca lumină este în mod sigur componenta caracteristică a misticii Sf.Simeon Noul Teolog.
 Această temă este atinsă în aproape toată opera sa, fie proză, fie poezie, iar terminologia aferentă este dezvoltată incomparabil mai mult decât la oricare alt scriitor bizantin anterior.
 Mai mult, Sf.Simeon, vorbind despre vederea luminii dumnezeieşti, îşi descrie propria experienţă într-un mod original. Înainte de a sublinia această originalitate este necesară o succintă prezentare a modului abordării acestei teme  la anumiţi scriitori anteriori.


Tema vederii luminii este un cantus firmus al operei evagriene. Un pasaj autobiografic din Antirretikos este dedicat “sfintei lumini” care este văzută de ochii intelectului : “Eu şi slujitorul lui Dumnezeu Ammonios am dorit să aflăm despre lumină: de unde provine. De aceea l-am întrebat pe Sf.Ioan din Tebaida dacă natura intelectului-nous este radiantă şi lumina provine din însuşi intelectul, sau altceva apare din afară şi-l iluminează. El a răspuns: << Omul este incapabil să discearnă ; totuşi, fără harul lui Dumnezeu intelectul nu poate fi iluminat în timpul rugăciunii>>.”
 Întrebarea este extrem de importantă: lumina pe care o văd asceţii este o manifestare a strălucirii iniţiale a intelectului, sau este o lumină de origine dumnezeiască? Potrivit lui Evagrie, este în primul rând “lumina binecuvântată a Sfintei Treimi”- to makarion phos tes aghias Triados 
, deoarece “Dumnezeu este lumină prin natura Sa”
; dar în acelaşi timp este lumina intelectului- nous uman, propria sa strălucire- to oikeion pheggos tou nou 
. Între cele două lumini , dumnezeiască şi omenească, există o “ înrudire”: întrucât intelectul-nous este creat după chipul lui Dumnezeu, lumina lui este în “legătură cu El”- auto to syggenes phos.Concepţia evagriană despre lumină poate fi redusă la următoarele idei principale, foarte importante pentru dezvoltarea patristică a doctrinei despre vederea luminii : intelectul vede lumina sa naturală în timpul rugăciunii ; vede lumina dumnezeiască, care este lumina Sfintei Treimi; vede frumuseţea sufletului; este unit cu lumina  Sfintei Treimii.

 
În Omiliile macariene se întâlnesc câteva pasaje referitoare la vederea luminii dumnezeieşti. Într-unul dintre acestea se afirmă că Cel invizibil poate fi văzut de cel vrednic care poate “ gusta dulceaţa Sa” şi se poate împărtăşi de experierea  bunătăţii luminii  inefabilei bucurii.
 

La Sfântul Maxim Mărturisitorul, tema vederii luminii dumnezeieşti deţine un loc  foarte important. El descrie starea intelectului atunci când, fiind plin de “dorinţa iubirii”- eros tes agapes pentru Dumnezeu, iese din sine, “căci luminată fiind de lumina dumnezeiască cea nemărginită, părăseşte simţirea faţă de toate cele făcute de Dumnezeu, precum şi ochiul sensibil nu mai vede stelele când răsare soarele”.
 Cea mai înaltă stare a minţii este atunci când se găseşte pe sine în lumina Sfintei Treimi. Iluminarea mistică se petrece în timpul rugăciunii curate. Atingând acest stadiu, intelectul devine total transfigurat. Această transfigurare este descrisă ca “ îmbinare”, “mintea este total îmbinată cu lumina Duhului Sfânt”- olo gar to photi tou pneumatos o nous egkratheis.
  

Chiar dacă au existat predecesori, originalitatea Sfântul Simeon Noul Teolog nu poate fi contestată. Ne referim atât la modul specific de exprimare, folosirea persoanei întâi de către mistici fiind neobişnuită în Răsărit, cât şi la conţinut. Sf.Simeon distinge vederea “din afară” şi vederea “din interior”, ultima fiind cea mai intensă şi încântătoare. Totuşi, în ambele cazuri este vorba de lumina dumnezeiască necreată, nu de cea naturală a intelectului. 


Lumina descrisă este imaterială- ahylos, simplă, fără formă, necompusă, netrupească.
 Folosind expresii apofatice accentează că lumina este dincolo de orice categorii, de materie şi formă, dar şi dincolo de exprimarea şi înţelegerea omenească. Este inteligibilă, deci are efect în primul rând asupra minţii- nous, stăluceşte în aceasta, o purifică, o iluminează, o răpeşte în ekstaz la Dumnezeu.  Spre deosebire de Evagrie şi de alţi predecesori, nu vorbeşte despre lumina naturală a minţii, ci numai despre lumina dumnezeiască care iluminează mintea din afară sau dinlăuntru.

Lumina dumnezeiască este Dumnezeu Însuşi în descoperirea Sa persoanei umane. “Lumina Ta, Dumnezeul meu, eşti Tu.”
 “Omul poartă în chip ştiut [conştient] în el însuşi ca lumină pe Dumnezeu, Care a adus la existenţă şi a creat toate şi chiar pe cel care-L poartă; Îl poartă înlăuntrul său ca pe o comoară de negrăit, de nerostit, fără cantitate, fără chip, fără materie, fără înfăţişare, configurat într-o frumuseţe netâlcuită, în întregime simplu, ca o lumină mai presus de orice lumină”.

 Ca şi misticii siriaci, lumina este identificată uneori cu Sfânta Treime 
, sau cu Duhul Sfânt 
. Foarte des vorbeşte despre vederea lui Hristos în lumină 
.  Vederea este posibilă datorită “ochilor minţii”- ophthalmos tou noos, “ochilor inteligibili ai inimii”- ophtalmoi noeroi tes kardias. Pentru a vedea lumina dumnezeiască cu ochii trupeşti, aşa cum au văzut-o ucenicii pe Muntele Tabor, trebuie să participi la această lumină, să fii transformat de ea într-o oarecare măsură.
  “Cel care participă la energia divină (…) devine el însuşi, într-un anume fel, lumină; el este unit cu Lumina şi cu Lumina vede deplin conştient tot ceea ce rămâne ascuns celor care nu au acest har; el depăşeşte astfel nu numai simţurile trupeşti, ci şi tot ceea ce poate fi cunoscut (raţional).”
 Experienţa Sf.Simeon demonstrează că întreaga fiinţă umană: mintea, sufletul, dar şi trupul, este transfigurată de lumina dumnezeiască. Este un aspect esenţial la care revine constant:

 “Şi va străluci şi trupul tău, cu sufletul tău,

   iar sufletul, la rândul lui, va străluci fulgerător,

   cu harul strălucitor, asemenea lui Dumnezeu.”

Pentru a reliefa tema vederii luminii dumnezeieşti în opera Sf.Grigorie Palama este necesară o succintă prezentare a contextului cultural. Părintele Stăniloae afirma că isihasmul a fost şi o “reacţiune viguroasă a organismului creştin împotriva Renaşterii care a început întâi în Răsărit, reacţiune care împreună cu alte împrejurări a stăvilit progresul bolii. În Apus, unde această reacţiune puternică nu s-a produs, pentru că lipseau izvoarele de vitalitate în Biserică, torentul clasicismului a trecut peste toate digurile, asistând de atunci până azi, la reluarea luptei, la spectacolul celei mai desmăţate dominaţii a raţiunii.”
 Într-un studiu intitulat: Double knowledge according to Grigory Palamas
, P.C.Christou, face o analiză a acestei probleme, a cărei prezentare în continuare considerăm a fi foarte utilă . 


Sf. Grigorie Palama a inclus în argumentaţia sa o serie de distincţii, printre care teoria sa despre dubla cunoaştere ocupă un loc important. Prima distincţie este un rezultat al conflictului dintre învăţătura creştină şi filosofia greacă,  a cărui istorie începe în perioada apostolică. Acest conflict apare din timp în timp, ajungând ca în perioada Renaşterii să domine viaţa intelectuală. Cu cât avansau studiile umaniste, cu atât era mai mare importanţa acordată factorului uman în privinţa cunoaşterii lui Dumnezeu; prin urmare filosofia era apreciată tot mai mult.


Varlaam, unul dintre cei mai înzestraţi pionieri ai Renaşterii, ajunge să identifice obiectele, metoda şi realizările filosofiei şi teologiei, bazându-şi efortul pe argumentul că orice bun omenesc este un dar de la Dumnezeu, şi de aceea ambele au o înaltă calitate.
 De fapt filosofia şi teologia, ca daruri ale lui Dumnezeu, au valoare egală întrucât Varlaam considera că atât cuvintele oamenilor sfinţi cât şi filosofia profană conduc spre un unic obiect şi prin urmare au acelaşi scop, aflarea adevărului care este unul singur. Acest adevăr s-a dat la început Sf. Apostoli, iar noi îl putem afla prin zel şi curăţie. Studiile filosofice contribuie în mod natural la ajungerea la principiile imateriale.
 În pofida acestor afirmaţii, Varlaam nu poate fi considerat un filosof raţionalist, dimpotrivă, în elaborări ulterioare, ajunge la concluzii apropiate agnosticismului. El accentuează completa inabilitate a omului, în starea sa naturală, să înţeleagă cele dumnezeieşti şi, asemenea lui Platon consideră că purificarea şi scăparea din trup duce la vederea lui Dumnezeu în ekstaz.  

Într-un contrast total cu cele de mai sus, Sf.Grigorie Palama delimitează clar teologia de filosofie.
  El nu a fost influenţat de teologii occidentali, ci şi-a găsit suficient suport în Sf.Scriptură şi la Părinţii anteriori. Sf.Ap.Pavel, adresându-se în primul rând intelectualilor din Atena şi Corint, reliefează prăpastia dintre înţelepciunea lumii, sortită abolirii, şi cea a lui Dumnezeu, care este eternă şi aduce mântuirea (ICor.1,18-31; 2,6-10; II Cor.1,12). În mod similar, descrie Sf.Iacob înţelepciunea omenească, numind-o  neduhovnicească şi demonică, iar pe cea venită de sus o califică drept curată, paşnică, îngăduitoare, ascultătoare, plină de milă şi de roade bune (Iacob 3, 13-17).

  Atitudinea aceasta, dictată de motive pastorale, nu permite o distincţie între două tipuri de cunoaştere, deoarece respinge valoarea înţelepciunii omeneşti, fapt ce a avut consecinţe pentru evoluţia gândirii teologice până spre sfârşitul celui de al doilea secol, dar şi ulterior. Unii dintre apologeţi au adoptat, datorită trecutului lor intelectual, o atitudine diferită. Se exemplifică cu poziţia avută de Clement al Alexandriei, care considera că iniţial adevărul era unul, dar ulterior a fost divizat de şcolile filosofice. Cu toate că unele şcoli susţin că posedă adevărul integral, în realitate ei posedă doar o parte din el. De aici rezultă că filosofia nu este total lipsită de valoare, dar şi că diferenţa faţă de teologie este fundamentală, deoarece filosofia se ocupă cu numele, adică cu învelişul, în timp ce teologia se ocupă cu lucrurile, adică cu cele esenţiale(s.n.).
 Împrumutate de la Philo, el foloseşte ca typuri reprezentative pe Agar şi pe Saara, ambele au născut, dar copiii n-au aceeaşi valoare.
 În concluzie, potrivit lui Clement Alexandrinul, în timp ce sistemele filosofice posedă o parte a adevărului, teologia îl deţine integral.

Sf.Diadoh al Photiceei, examinând această diviziune o atribuie căderii omului şi o consideră ca o separaţie între adevăr şi eroare. Prin căderea sa, omul “ a fost divizat din cauza caracterului dublu al cunoaşterii”. 


Sfântul Vasile cel Mare leagă cele două moduri de cunoaştere de domeniile servite. Înţelepciunea lumească procură înţelegerea acestei vieţi trecătoare şi facilitează petrecerea plină de succes a acesteia, în timp ce înţelepciunea dumnezeiască oferă mijloacele pentru a dobândi  fericita viaţă viitoare.
 Fără a fi în contradicţie una cu alta, cele două formează un pom pentru care una asigură frunzele, iar cealaltă fructele.
  Prin urmare, se va vorbi  despre două moduri de cunoaştere, mai degrabă decât despre o dublă cunoaştere.


Varlaam, ca aderent al unei viziuni unitare despre cunoaşterea lui Dumnezeu şi despre modul cunoaşterii, consideră că iluminarea dăruită tuturor oamenilor desăvârşiţi ai timpurilor vechi, profeţi sau apostoli sau chiar filosofi, a fost singurul mijloc de a-L cunoaşte pe Dumnezeu. Ei au primit acest dar după ce au fost curăţiţi de toată necurăţia, datorită unui intens efort spiritual. Iluminarea i-a făcut pe toţi văzători-de-Dumnezeu - theoptas. Varlaam considera credinţa, în sensul foarte larg al cuvântului, a fi temeiul cunoaşterii prin iluminare. Şi Sf.Grigorie o considera la fel, dar îi conferea două înţelesuri, unul mai larg pentru ceea ce nu putea fi demonstrat, şi altul mai restrâns pentru credinţa supusă demonstraţiei.
 


Când Sf.Grigorie respinge argumentul lui Varlaam, nu întâmpină nici o dificultate în a recurge la tradiţia despre cele două căi ale theognosiei 
. Oricum există contradicţii de ambele părţi. Varlaam, deşi supraestimează valoarea filosofiei greceşti, în final tăgăduieşte ambele moduri de cunoaştere, atât cea filosofică, cât şi cea teologică. Cu toate că Sf.Grigorie subestimează valoarea filosofiei greceşti, recunoaşte importanţa theognosiei naturale. Într-una dintre  epistole scrie că dumnezeirea se situează dincolo de dialectică şi demonstraţie; nu este subiect pentru speculaţii sau pentru silogism.

După ce a reflectat mult asupra theognosiei naturale şi a celei teologice,  Sf.Grigorie Palama a concluzionat că roadele celei de a doua căi sunt incombarabile primei. Dar o altă cale se deschide, capabilă să ducă la cea mai intimă simţire a prezenţei lui Dumnezeu, anticipare a fericirii veşnice, calea vederii lui Dumnezeu- theoptia. Datorită ascezei, călugării isihaşti de la Athos primiseră darul rugăciunii curate şi pe cel al vederii luminii dumnezeieşti necreate. Această lumină nu era considerată a fi un simbol (în sensul obişnuit al termenului, nu în cel teologic, adică unirea dintre necreat şi creat) al slavei divine, nici un fenomen impersonal, ci nemijlocita prezenţă a lui Dumnezeu Unul în Treime; în lucrare- energia, fiind prezent nemijlocit Lucrătorul.

Sf.Grigorie Palama, referindu-se la istoria Revelaţiei, arăta multitudinea circumstanţelor în care Dumnezeu Se descoperă ca lumină. Teofaniile din Vechiul Testament,  strălucirea feţei lui Moise, viziunea Sf. Ştefan, lumina de pe drumul Damascului, şi mai presus de toate, lumina lui Hristos pe care au văzut-o ucenicii pe Tabor. Varlaam din Calabria nu respingea posibilitatea vederii luminii dumnezeieşti per se, ci interpretarea teologică a isihaştilor. Lumina inteligibilă poate fi, potrivit lui, fie Dumnezeu Însuşi, fie natura angelică, fie intelectul uman purificat. Ar fi fost acceptabil ca isihaştii să vorbească despre vederea luminii inteligibile în sensul de vedere a îngerilor sau a propriului lor intelect- nous. Dar a-L vedea pe Dumnezeu în lumină era ceva de neconceput. Respingând distincţia dintre fiinţă şi energii el neagă orice posibilitate de comuniune autentică între Dumnezeu şi om şi, totodată, conceptul unei reale teofanii.

Primind strălucirea luminii necreate, isihaştii experiau o nemijlocită comuniune cu Dumnezeu, cu toate consecinţele ce decurg în planul regenerării şi îndumnezeirii. Vederea luminii dumnezeieşti este darul îndumnezeitor al Duhului Sfânt- Dătătorul de viaţă şi  Sfinţitorul. Apare însă întrebarea: Cum a fost posibil ca cei trei apostoli să vadă cu ochii trupeşti lumina Schimbării la Faţă dacă era necreată ? Şi mai departe cum puteau isihaştii să afirme că văd nu doar simboluri divine sau îngeri, ci însăşi slava (forma –morphe)  necreată şi nepieritoare a naturii dumnezeieşti? Sf. Grigorie Palama spune clar că omul nu are o facultate naturală în acest sens, ci, primind puterea Duhului Sfânt, ochii sunt transformaţi şi devin capabili pentru o astfel de vedere. Iar în viaţa veşnică, acelaşi trup, chiar dacă spiritualizat, va contempla lumina dumnezeiască  de-a pururea. 
 Referindu-se la aceeaşi problemă, Părintele Stăniloae scrie: “Dar lumina aceasta, deşi nu e sensibilă, deşi e spirituală, se răspândeşte din suflet în afară, pe faţa şi pe trupul celui ce o are înăuntru.  Astfel strălucea Moise, de lumina lăuntrică a minţii ce se revărsa şi pe trup. Prin urmare, lumina de pe faţa lui Moise era văzută şi cu ochii trupeşti de cei ce-l priveau. <<Ba faţa lui Moise strălucea atât de tare, încât cei ce se uitau la el nici nu puteau privi la lumina aceea copleşitoare. Aşa arăta faţa sensibilă a lui Ştefan, ca o faţă de înger>>.
 E o deosebire însă între răspândirea acelei lumini pe faţa celor ce o văd în duhul lor, şi lumina însăşi văzută de ei. Dacă răspândirea ei pe faţa acelora s-a întâmplat să o vadă şi cei ce nu se aflau într-o stare ridicată deasupra activităţii naturale a minţii, aşadar prin puterea naturală a ochilor, lumina aceea însăşi, arătată în duhul celor ridicaţi deasupra lor înşişi, chiar dacă se vedea şi cu ochii trupeşti, nu se vedea prin puterea naturală a ochilor, ci prin Duhul Sfânt care lucra prin mintea şi prin ochii lor (s.n.). De aceea, dacă reflexul luminii dumnezeieşti răspândită pe faţa unor sfinţi în ekstaz e văzută uneori de oricine, lumina dumnezeiască însăşi nu e văzută de oricine. De pildă, lumina din noaptea Naşterii Mântuitorului nu e văzută de ochii dobitoacelor, iar lumina de pe Tabor, deşi strălucea mai tare ca soarele, deci ar fi putut s-o vadă oricine din orice loc, nu o vedeau decât cei trei apostoli, în care lucra puterea Duhului Sfânt. Deci chiar dacă acea lumină e văzută şi de ochii sensibili, întrucât nu e văzută de aceştia cu puterea lor naturală, ea nu e sensibilă”. 
 Răspunzându-i lui Varlaam, Sf.Grigorie scrie: “ E necesar deci ca şi despre arătarea luminoasă a lui Iisus în Tabor, să nu-ţi dai părerea pe baza cugetărilor slăbănoage, adică omeneşti, şi a reflexiilor greşite, ci să te supui cuvintelor duhovniceşti şi să aştepţi cunoştinţa sigură ce vine în inima curată prin experienţă. Căci aceasta, realizând unirea cu lumina aceea, învaţă tainic pe cei ce-o obţin că nu e ceva din cele ce sunt, ca una ce depăşeşte toate existenţele? Sau care lucru sensibil nu e făptură? Cum va fi însă strălucirea lui Dumnezeu, făptură? Nefiind deci făptură, nu va fi nici sensibilă, în sens propriu. … Sf.Vasile cel Mare zice că cei ce erau curaţi cu inima când S-a arătat Domnul prin trup, <<vedeau continuu puterea aceasta, strălucind din trupul închinat>>. Cum e însă lumină sensibilă aceea care e văzută datorită curăţeniei inimii? După dumnezeiescul cântăreţ Cosma, <<Hristos a atins pe înălţime o strălucire nemăsurată în frumuseţe>>. Cum nemăsurată, dacă e sensibilă? Iar Ştefan, primul martir pentru Hristos, privind în sus a văzut cerurile deschise şi slava lui Dumnezeu în ele şi pe Hristos stând de-a dreapta lui Dumnezeu (F.Ap.7,55-56). Poate oare ajunge vreo putere sensibilă până la cele ce sunt mai presus de ceruri? Căci el de jos, de pe pământ, privea acolo. Şi, ce-i mai mult, nu vedea numai pe Hristos, ci şi pe Tatăl Lui; cum ar fi văzut doar pe Fiul şezând de-a dreapta Lui, dacă nu l-ar fi văzut şi pe El? Vezi că poate fi văzut Cel nevăzut de cei curaţi cu inima, însă nu sensibil, nici inteligibil, nici prin negaţie, ci printr-o oarecare putere negrăită?… Cum a văzut deci acestea primul martir, dacă nu le-a văzut nici prin înţelegere, nici sensibil, nici prin negaţie, nici deducând cauzal sau prin analogie la cele dumnezeieşti? Eu ţi-o voi spune cu hotărâre: duhovniceşte; aşa cum am spus şi despre cei ce-au văzut prin descoperire lumina preacurată; şi aşa cum au spus şi mulţi Părinţi înaintea noastră. Aceasta, de altfel, o învaţă şi dumnezeiescul Luca, zicând: <<Iar Ştefan fiind plin de Duhul Sfânt, căutând la cer, a văzut slava lui Dumnezeu>>. Şi tu, aşadar, dacă ai deveni plin de Duh Sfânt, ai vedea duhovniceşte cele ce nu se văd nici cu mintea”.
 Prin urmare:  “ dacă nu o văd prin puterea naturală a ochilor, înseamnă că nu e asemenea luminii fizice, din spaţiu, sau din aer, ci face parte dintr-o regiune spirituală. Cei ce o văd pătrund prin puterea Duhului din ei dincolo de planul realităţilor fizice. Ei se află ridicaţi într-o ordine a Duhului (s.n.). faptul că ochii lor sunt deschişi şi caută ţinta undeva afară nu înseamnă altceva decât că lumina din ordinea realităţilor spirituale copleşeşte, pentru simţul lor devenit plin de puterea Duhului, realităţile înconjurătoare, aşa cum, într-o asemănare palidă, pentru cel ce iubeşte, toată natura se umple de lumina ce iradiază parcă din fiinţa iubită”.
 Se poate afirma că lumina dumnezeiască este necreată, dar este vizibilă cu ochii trupeşti datorită lucrării Duhului Sfânt. Nu este vorba de un fenomen impersonal, ci de Hristos însuşi Care străluceşte în cel cu viaţă sfântă. Vederea luminii dumnezeieşti, suprema treaptă a apofatismului, înseamnă relaţie personală cu Sfânta Treime. 


În final, considerăm că este important să se reliefeze conmplementaritatea dintre catafatism şi apofatism precum şi relaţia dintre treptele apofatismului prin redarea cuvintelor Sfântului Simeon Noul Teolog, cel care ne învaţă că, atunci când „se ridică la cele desăvârşite”, omul primeşte darul de a depăşi apofaticul prin experierea epectatică a prezenţei nemijlocite a lui Dumnezeu Cel Unul în Treime, faţă către Faţă:
 „Acestea sunt, fraţilor, minunile lui Dumnezeu faţă de noi! Ridicându-ne noi la cele mai desăvârşite, Cel fără chip [fără formă – amorphos] şi fără înfăţişare - aneideos nu mai vine ca mai înainte fără chip [ fără formă- amorphos] şi fără înfăţişare. aneideos, nici venirea şi prezenţa luminii Lui la noi nu se mai face în tăcere. Dar cum anume? Într-o formă oarecare- en morphe tini, fireşte a lui Dumnezeu; desigur, Dumnezeu nu Se arată într-o figură - schemati sau o întipărire- ektypomati, ci luând chip [formă] într-o lumină neînţeleasă, neapropiată şi fără chip [formă]- en amorpho memorphomenos photi 
 - căci nu putem spune sau exprima mai mult -, dar Cel nevăzut Se arată în chip arătat şi Se face cunoscut în chip foarte cognoscibil şi Se vede în chip limpede, Cel prin fire Dumnezeu vorbeşte şi ascultă în chip nevăzut - aoratos şi grăieşte ca un prieten cu prietenul său, faţă către Faţă (Ieşire 33,11), cu dumnezeii- theois născuţi din El după har- kata charin ex autou gennetheisi, iubeşte ca un tată şi e iubit foarte fierbinte de către fii, şi se face acestora contemplaţie minunată – xenon theama şi auzire şi mai emoţionantă – phriktoteron akousma, care nici nu poate fi rostită în chip vrednic de către ei, nici nu suportă să fie acoperită de tăcere”.
 
Theognosia mistic-sacramentală în ambianţa ecclesială

Importanţa  unei veritabile cunoaşteri duhovniceşti poate fi umbrită de asocierea semantică dintre cunoaştere şi învăţare mai degrabă decât trăire, dintre cunoaştere şi a cunoaşte, mai degrabă decât disponibilitatea de a cunoaşte
. La începutul lucrării sale intitulate: Dialectica, Sfîntul Ioan Damaschin arată de ce este importantă cunoaşterea duhovnicească pentru viaţa creştină. Se subliniază relaţia nemijlocită dintre cunoaştere şi iubire, cunoaşterea lui Dumnezeu implicând asemănarea cu El. Cunoaşterea nu poate fi dobândită „la rece”, trebuie să aducă cu sine relaţia, altfel nu este cunoaştere. Şi, întrucât Dumnezeu este adevărul, a ajunge la adevăr înseamnă a ajunge la Dumnezeu, Cel care doreşte comuniunea şi relaţia. Din acest motiv, oamenilor li s-a conferit abilitatea de a cunoaşte, de a ajunge la Dumnezeu şi de a intra în comuniune cu El
. „Filosofia este o imitare a lui Dumnezeu, deoarece, aşa cum Dumnezeu este înţelept şi căutarea înţelepciunii este în cele din urmă căutarea asemănării cu Dumnezeu”
. Adevărata cunoaştere este în strânsă relaţie cu modul în care se obţine şi cu conţinutul său.  Cunoaşterea, iubirea, credinţa şi asemănarea cu Dumnezeu nu pot fi despărţite, deoarece sunt focalizate spre Dumnezeu şi conduc spre El.

Din cuprinsul rugăciunii arhiereşti a Domnului Iisus Hristos învăţăm că viaţa veşnică este cunoaşterea lui Dumnezeu: „Şi aceasta este viaţa veşnică: Să Te cunoască pe Tine, singurul Dumnezeu adevărat, şi pe Iisus Hristos pe Care L-ai trimis -  aute de estin he aionios zoe, ina ginoskosin se ton monon alethinos Theon kai hon apesteilas Iesoun Hriston” (In.17,3). Viaţa veşnică o conferă Mântuitorul celor ce I-au fost încredinţaţi de către Tatăl: „Precum I-ai dat stăpânire peste tot trupul, ca să dea viaţă veşnică tuturor celor pe care Tu i-ai dat Lui”(In.17,2). 

Inspirat de aceste cuvinte, părintele Stăniloae afirma că scopul principal al vieţuirii noastre este acela de a-L cunoaşte pe Dumnezeu, întrucât „Dumnezeu ne-a făcut pentru a-L cunoaşte”
. Cunoşterea lui Dumnezeu şi a lumii nu este opţională, ci ne aparţine în mod ontologic, ca dar şi chemare în acelaşi timp. Martin Heidegger considera că serioasele dificultăţi epistemologice care persistă în filosofia şi ştiinţa modernă se datorează în primul rând despărţirii procesului conceptualizării de realitate, precum şi dominaţiei formulărilor abstracte despre natură.
 Încă din Grecia antică, observa Thomas F. Torrance
, raţiunea şi fiinţa - logos şi physis au început să se despartă, iar extinderea procesului gândirii abstracte a dus la asumarea de către raţiune a statutului de lege asupra fiinţei, operând prin impunerea unor modele abstracte de gândire, fiinţei.
 Se pare că Heidegger s-a inspirat din reacţia lui John Duns Scotus la învăţătura lui Thomas Aquinas. Scotus dorea să stabilească o epistemologie mai realistă în care să domine o relaţie directă între raţiune şi fiinţă, fără imagini intermediare ale realităţii, de aceea a pledat pentru o diminuare a proceselor de gândire abstractă. Detaşarea dualistă a gândirii de fiinţă a fost oprită în primele secole ale erei creştine, când Părinţii, pe baza înţelegerii creştine a creaţiei şi a Întrupării, au accentuat că atât materia cât şi forma Universului au fost create de Dumnezeu din nimic şi sunt unite indisolubil într-o singură ordine raţională contingentă ce pătrunde întreaga natură. Teologia creştină a respins astfel premisele deterministe ale filosofiei şi ştiinţei greceşti, relaţia necesară între lume şi Dumnezeu, şi, totodată, despărţirea tranşantă dintre materie şi formă. Urmarea a fost deschiderea drumului unei ştiinţe naturale realiste în care cunoaşterea Universului poate fi stabilită sub controlul obiectiv al realităţii contingente independente şi al inteligibilităţii inerente conferite de Dumnezeu, devenind posibilă investigarea empirică a naturii, a proceselor  intrinseci şi a modelelor lor ascunse, precum şi dezvoltarea modalităţilor autonome de investigaţie ştiinţifică proprie formulării autonome a legilor naturii.
 Însă modelul pre-creştin al ştiinţei a dominat, excluzându-se din domeniul cunoaşterii autentice orice ţinea de natura contingentă. Timp de peste un mileniu, metafizica augustiniană şi cea aristotelică s-au combinat şi au menţinut un mod de gândire dualist, obstrucţionând apariţia ştiinţei empirice şi prin existenţa unei concepţii intelectualiste despre adevăr ca „adecvarea intelectului la realitate (s.n.)”, care tindea să ducă, de fapt, la corespondenţa realităţii cu înţelegerea umană.

Mircea Eliade afirma după mulţi ani de cercetare asiduă, că „este greu să ne imaginăm cum ar putea funcţiona spiritul uman fără a avea convingerea că ceva ireductibil  real (s.n.) există în lume; şi este cu neputinţă să ne închipuim cum ar putea să apară conştiinţa, fără a conferi o semnificaţie impulsiunilor şi experienţelor omului. Conştiinţa unei lumi reale (s.n.) şi semnificative este strâns legată de descoperirea sacrului. Prin experienţa sacrului, spiritul uman a sesizat diferenţa între ceea ce se  revelează ca fiind real (s.n.), puternic, bogat şi semnificativ, şi ceea ce este lipsit de aceste calităţi, adică curgerea haotică şi periculoasă a lucrurilor, apariţiile şi dispariţiile lor fortuite şi vide de sens”.
 

Noţiunea de real a cunoscut schimbări mari în evoluţia recentă a epistemologiei.
 Realul este apropiat de res din filosofia clasică şi de  noumenul kantian. Teologia nu poate exista fără a avea un real. Acest real al teologiei nu este, în opinia lui J. Ansaldi, nici Dumnezeu, nici omul credincios, ci întâlnirea lor în credinţă. Realul teologiei este credinţa, fapt ce nu înseamnă că omul şi Dumnezeu consideraţi separat nu ar fi reali. Credinţa ţine de întâlnire care presupune o mişcare dublă: prezenţa simţită a lui Dumnezeu şi răspunsul omului (fides hominis). Îmbrăcat în Hristos la Botez, omul devine [homo] theologicus. Realitatea întâlnirii cu Hristos în actul convertirii şi al Botezului este descrisă de Sfântul Apostol Pavel, atunci când relatează experienţa sa de pe drumul Damascului (F. Ap. 22, cf.9). Saul a primit atunci marele dar al vederii luminii dumnezeieşti, a treia treaptă a apofatismului. Învăluit în lumină, trăieşte viu şi nemijlocit realitatea întâlnirii cu Hristos cel înviat. “Lumina Ta, Dumnezeul meu, eşti Tu!”
 avea să afirme Sfântul Simeon Noul Teolog. Lumina nu este ceva impersonal, ci Hristos însuşi în descoperirea Sa. Persoana transcende natura, Se face cunoscută prin energiile necreate. Orbit „din cauza strălucirii acelei lumini” (F. Ap. 22,11), deoarece fusese nepregătit pentru această întâlnire, Saul avea să se boteze (F. Ap. 22,16), să se îmbrace în Hristos odată pentru totdeauna, să-L cunoască în mod nemijlocit, avea să trăiască „iar şi iar” experienţa baptismală, relitatea întâlnirii decisive cu Hristos schimbându-i radical viaţa, aceasta devenind dovada vie şi permanentă a realităţii acelei întâlniri. Nu înseamnă că se afla mereu în starea ekstatică a perceperii luminii dumnezeieşti, dar odată ce a avut acestă experienţă, credinţa ca tensiune, ca dinamică, devine tot mai intensă. 

În mod minunat şi cu aceeaşi relevanţă gnoseologică supremă, va descrie şi Nicolae Steinhardt întîlnirea sa reală cu Hristos prin Sfânta Taină a Botezului săvârşită, în secret, în lagărul morţii. Şi schimbarea sa a fost radicală, ajungând un teolog de mare fineţe şi un monah cu alese virtuţi. Părintele scria: „Cine a fost creştinat de mic copil nu are de unde să ştie şi nu poate bănui ce-nseamnă botezul. Asupra mea se zoresc clipă de clipă tot mai dese asalturi ale fericirii. S-ar zice că de fiecare dată asediatorii urcă mai sus şi lovesc mai cu poftă, cu precizie. Va să zică este adevărat: este adevărat că botezul este o sfântă taină, că există sfintele taine. Altminteri fericirea aceasta care mă împresoară, mă cuprinde, mă îmbracă, mă învinge n-ar putea fi atât de neînchipuit de minunată şi deplină. Linişte. Şi o absolută nepăsare. Faţă de toate.
 Şi o dulceaţă. În gură, în vine, în muşchi. Totodată o resemnare, senzaţia că aş putea face orice, imboldul de a ierta pe oricine, un zâmbet îngăduitor care se împrăştie pretutindeni, nu localizat pe buze. Şi un fel de strat de aer blând în jur
, o atmosferă asemănătoare cu aceea din unele cărţi ale copilăriei. Un simţământ de siguranţă absolută”
. Întrebat ce crede despre marii convertiţi, el însuşi fiind un convertit la maturitate, dă un răspuns de un firesc cuceritor: „ (...) sunt nişte oameni foarte fericiţi, toţi. Convertirea este un acces la fericire. Omul care-L cunoaşte pe Hristos şi care-L iubeşte şi care se converteşte e un om fericit, e un om care intră într-o zonă a fericirii, iese din întuneric, din chin. Eu nu zic că intră într-o stare de fericire perfectă; că omul poate să se mai îmbolnăvească, să aibă necazuri, să cadă, să ... mai ştiu eu ce, să piardă bani, mă rog, să aibă necazuri, dar pe un fond de fericire. Pe un fond de linişte. Nu mai cunoaşte deznădejdea neagră. Ei, asta ţine de botez. Botezul sincer nu este apă. Noi nu  suntem botezaţi cu apă Noi suntem botezaţi cu Duh şi cu foc. Sub aparenţa apei se află duh şi foc. Aşa cum în Sfânta Împărtăşanie pâinea şi vinul pe care le luăm în gură sunt trupul şi sângele Domnului  şi nu se văd, tot aşa şi apa botezului este duh şi foc. Şi este un izvor de multă fericire. Niciodată un convertit nu va mai cunoaşte pe deplin deznădejdea- poate să fie şi el amărât, să fie bolnav, să aibă o criză, să se certe, mă rog, diferite împrejurări ale vieţii. Dar nu mai atinge adâncurile. Adâncurile bazate pe fericire, pe linişte, pe dragoste. Întunericul şi frigul nu au acces liber asupra convertitului. Pentru că e căldura Duhului şi a focului care imediat te apără”
. 

Dificultatea predării „obiective” a theognosiei aghiografilor şi a celorlalţi sfinţi prin intermediul cărora noi avem Revelaţia dumnezeiască cu cele două căi de transmitere: Sfânta Scriptură şi Sfânta Tradiţie, este evidentă. Cum să transmiţi realitatea acestei întâlniri? Cunoaşterea autentică a lui Dumnezeu ţine de această întâlnire reală. Putem transmite informaţii, dar nu realitatea însăşi. Dumnezeu devine real pentru noi cei reali numai atunci când ne întâlnim cu El, altfel El rămâne un concept, chiar dacă unul sublim, iar noi ne înstrăinăm tot mai mult de El şi de noi înşine, pentru că ne-a creat pentru această întâlnire reală. Acum am putea înţelege de ce părintele Rafail Noica, invitat la Congresul internaţional
 dedicat Părintelui Dumitru Stăniloae pentru a vorbi în aula Patriarhiei despre telog şi teologie, a ales să conferenţieze despre viaţa Sfintei Maria Egipteanca şi cea a Cuviosului Siluan Atonitul. Părintele a descris modul minunat în care s-a schimbat radical viaţa lor, a accentuat teologia lor existenţială, cu alte cuvinte roadele unei întâlniri reale cu Hristos Domnul. Dacă teologul nu experiează o astfel de întâlnire reală, doar „gângăveşte” ceva despre om, lume şi Dumnezeu, nu teologhiseşte, spunea cunoscutul şi atât de apreciatul duhovnic contemporan, cunoaşterea lui Dumnezeu este întotdeauna după măsura credinţei omului.   

 Probabil din această cauză, în primele secole ale Bisericii nu a existat o teologie ca disciplină metodică sau ca scientia şi, prin urmare, teologii acestei perioade nu au urmat o metodă dată pentru a ajunge la cunoaşterea lui Dumnezeu.
 Chiar dacă iniţial s-a folosit termenul grecesc gnosis
, din cauza posibilelor asocieri cu gnosticismul, scriitorii creştini din timpul lui Origen au adoptat termenul theologia, nu în sensul modern, academic, ci având o conotaţie mistică, desemnând meditaţia şi contemplaţia în cadrul unei comunităţi ecclesiale. 

La Sfinţii Părinţi - scrie Paul Evdokimov - termenul “teologie” înseamnă contemplaţia Tainei Sfintei Treimi - theoria tes agias Triados - şi este înainte de toate lumina dumnezeiască reflectată în oglinda sufletului curăţit : sufletul “primeşte în el discul soarelui” şi se adânceşte în sentimentul prezenţei, al venirii lui Dumnezeu. Teologia mistică este tocmai această cunoaştere prin inhabitarea (locuirea în)  Cuvântului . Este vorba deci, de la început, nu de a cunoaşte ceva despre Dumnezeu, ci “de a-L avea pe Dumnezeu în tine”. Aici categoria esenţială este plinul sau golul, să fii golit de orice substanţă duhovnicească, sau să te umpli de prezenţa dumnezeiască, „Ave gratia plena” sau , în cazul Sfântului Ştefan, “să fii umplut de Duhul Sfânt”. Este o conştientizare progresivă a prezenţei Cuvântului Care iluminează.”
  

Într-o excelentă  analiză asupra adevărului şi cunoaşterii, Nikos Matsoukas remarca distincţia „dintre adevăr şi cunoaştere, dintre a fi şi a cunoaşte. (...) În alteritatea dintre adevăr şi cunoaştere precede întotdeauna adevărul, ca lucru (sensibil sau inteligibil), şi urmează cunoaşterea, ca participare totală sau parţială la acest lucru. Astfel, devine clară distincţia dintre obiectiv şi subiectiv, aşa după cum a consfinţit aceşti termeni filozofia apuseană modernă şi, concret, gnoseologia. Cu toate acestea, subiectul, de la sine înţeles, constituie totodată şi obiect [έπιστητό] al adevărului, la care poate să participe cognitiv, prin cercetare ştiinţifică, sau la nivel de relaţii interpersonale, un alt subiect. Prin urmare, adevăr este lucrul şi cunoaştere este participarea la acesta. Adevărul este obiect, iar cunoaşterea, ca participare, rezultă în urma relaţiei dintre obiectul de cunoscut şi subiectul care cunoaşte acest obiect (sau participă şi se încadrează acestuia).”
 Abordând incitanta temă a cunoaşterii ştiinţifice moderne a lumii, profesorul N. Matsoukas atrage atenţia că „alta e realitatea şi alta imaginea pe care o avem şi o ştim despre realitate.(...) teoreticienii insistă că lumea reală rămâne „nevăzută” şi „neînţeleasă”, fără ca aceasta să însemne că lumea cunoaşterii ştiinţifice nu este reală.”
 Foarte importantă este şi analiza conceptelor obiectiv şi subiectiv. „Ca obiectiv ar trebui să se considere, în primul rând, însăşi realitatea accesibilă şi abordabilă, şi chiar cea inaccesibilă, care constituie necunoscuta X; cu alte cuvinte, însăşi realitatea, indiferent de gradul la care ar putea intelectul să o cucerească. Deci, obiectivitatea nu este doar concretul şi cunoscutul, ci orice obiect de cunoaştere care este abordabil. De aceea prin obiectiv nu înţelegem întotdeauna constantul şi sigurul, ci însuşi obiectul de cunoaştere, care se oferă spre cunoaştere şi încadrare în el. Astfel, am spune că subiectivitatea constituie întotdeauna un ochi care vede şi consideră realitatea, o face parte a sa – sau, altfel spus, se încadrează acestei realităţi şi o posedă. Prin subiectiv, deci, nu înţelegem neobiectivul, arbitrarul, neacoperitul sau alte improvizaţii făcute de naivi şi intelectuali, distinşi prin instruirea lor nefilozofică. În ultimă analiză, subiectivitatea este o categorie specială a realităţii; am spune că e instrumentul care înţelege realitatea ca participare şi cunoaştere. Acest instrument, împreună cu însăşi cunoaşterea, constituie subiectivitatea, existenţa globală a unei fiinţe gânditoare, senzorul general care cuprinde realitatea.(...) De aceea, când relaţia dintre a fi şi a cunoaşte, subiectiv şi obiectiv, se împleteşte fără rigidităţi vătămătoare, obiectivitatea şi subiectivitatea par a fi acelaşi lucru.”
 

Am redat acest citat mai amplu şi pentru a arăta că este netemeinică acuza adusă cunoşterii teologice de a nu fi „obiectivă”.  A înţelege şi a aplica practic virtualităţile existente în lume, se datorează întotdeauna darului Creatorului.
 Savanţii pot explica şi     demonstra veridicitatea teoriilor lor prin aplicabilitatea practică, dar nu toţi oamenii pot înţelege ceea ce ei înţeleg, pentru că nu au toţi darul cunoaşterii ştiinţifice, şi nici nu au depus un efort susţinut asemenea lor. În mod similar, nu toţi avem acces direct la realitatea întâlnirii cu Dumnezeu, care este rezultatul darului lui Dumnezeu şi al efortului etic-ascetic constant.  Dar cei care au acces, ne vorbesc existenţial despre experienţa lor şi autenticitatea mărturiei lor se vădeşte prin viaţa lor. „Sfinţii mărturisesc pe Dumnezeu ca prezenţă – „lumină”, lumină distinctă de cea pe care o cunoaştem prin simţuri. Gustarea acestei prezenţe duce însă pe om la o experienţă ce iese întrucâtva din coordonatele fireşti de spaţiu-timp. Această experienţă o apără sfântul Grigorie Palama ca adevărată profunzime a teologiei faţă de zisa-teologie înţeleasă ca simplă manipulare abstractă de noţiuni cu conţinut religios. Teologia nu poate fi decât expresia experienţei întâlnirii cu Dumnezeu, deci mistică.”
(s.n.)

Sfântul Grigorie Palama a realizat  o sinteză a tradiţiei mistice a Bisericii şi a arătat că „Dumnezeu poate fi cunoscut real, ca prezenţă personală, cunoaşterea lui Dumnezeu nefiind o descriere conceptuală, ci o unire efectivă cu El.”
 Dificultatea transmiterii experienţei mistice a întâlnirii reale cu Dumenzeu rămâne şi se accentuează mai mult când citim mărturisirea arhimandritului Sofronie, ucenic apropiat al Cuviosului Siluan Athonitul:

„Sufletul nu îşi ia asupră-şi a vorbi despre Lumina care luminează pe omul ce însetează a vedea Faţa Celui Fără-de-început. Tainică este firea ei; şi în ce chipuri să o înfăţişăm? Dincolo de simţuri, nevăzută – ea uneori se face văzută, iată, chiar cu aceşti ochi trupeşti. Lină şi gingaşă – ea trage către sine şi inima, şi mintea, astfel încât uiţi pământul, răpindu-te în altă lume. Aceasta se întâmplă şi în plină zi şi în întunericul nopţii. Blândă, ea este însă mai puternică decât tot ceea ce ne înconjoară. Ea, curios, îmbrăţişează omul din afară; însă văzându-o, atenţia se adânceşte înlăuntrul omului, în inima încălzită de dragoste, dragoste uneori compătimitoare, alteori plină de mulţumită. Se întâmplă să nu mai simţi materialitatea: nici cea proprie, nici cea a realităţii ce te înconjoară, şi însuţi te vezi ca lumină. Fuge toată durerea, uitate rămân grijile pământului; îngrozirile sunt înghiţite de o dulce pace.”
   

Dificultatea discursului despre Realitatea transcendentă şi imanentă, despre Dumnezeu şi relaţia Sa plină de iubire cu îngerii, cu oamenii şi cu lumea, a condus la via negativa în teologie. S-a scris mult despre influenţa filosofiei greceşti asupra gândirii Sfinţilor Părinţi şi adesea s-a exagerat. De exemplu platonismul nu vorbeşte niciodată despre contemplarea care duce la asemănarea cu ceea ce este contemplat. Această idee a apărut foarte târziu în elenism, mai precis în scrierile numite ermetice, influenţate de iudaism sau chiar de creştinism. Într-adevăr, Platon dezvoltase conceptul potrivit căruia cele asemănătoare pot fi cunoscute de cele asemănătoare, deci pentru a-L cunoaşte pe Dumnezeu trebuie să ne străduim să devenim asemenea Lui. Cu alte cuvinte cunoaşterea şi asemănarea sunt strâns conectate; dar aici cunoaşterea provine din asemănare şi nu invers. În iudaism cunoaşterea duce la asemănare, ca o consecinţă a actului revelaţiei lui Dumnezeu, Cel care S-a făcut cunoscut prin Cuvântul Său, descoperindu-Şi Chipul pentru ca omul desfigurat de păcat să poată tinde spre asemănare. Prin urmare, cunoaşterea care duce la asemănare este o consecinţă a cunoaşterii noastre de către El, nefiind vorba despre o simplă afirmaţie sau despre o judecată rece, ci despre o alegere. De aceea Dumnezeu nu S-a făcut doar cunoscut, ci S-a comunicat, S-a dăruit nouă prin revelarea Cuvântului Său. Pe baza acestor premise, trebuie să tindem spre ceea ce spune Sf.Ap.Pavel : “ atunci voi cunoaşte deplin, aşa cum şi eu deplin sunt cunoscut” (ICor.13,12). 
Îi atribuim cu uşurinţă, scrie Marie-Anne Vannier
, Sfântului Dionisie Areopagitul iniţierea căii negative în gnoseologia teologică, probabil şi datorită influenţei pe care a avut-o opera sa atât în Răsărit cât şi în Apus
. Apofatismul i-a precedat însă
, putându-se întâlni în mistica iudaică
, dar şi la Clement Alexandrinul, la Capadocieni, la Sfântul Ioan Gură de Aur, la Augustin, ca şi la Platon şi Porfirie, Proclus şi Damascius. Chiar dacă ar fi fost o influenţă a lui Platon asupra Părinţilor
 şi asupra Kabbalei
, dar această influenţă nu suprimă o altă sursă a căii negative: Sfânta Scriptură. Aceste două surse se regăsesc la Filon al Alexandriei
 care realizează într-o oarecare măsură relaţia între iudaismul alexandrin şi gândirea patristică şi care a introdus noţiunea de incomprehensibilitate divină, care va fi reluată preluată de Sfântul Ioan Hrisostom
 şi de alţi Părinţi
.

Daniel Bulzan precizează faptul că Sfântul Dionisie a dezvoltat „calea negaţiei pozitive”
. Prin aplicarea acestei metode el stabileşte existenţa fiecărui nume ( cum ar fi mare, bun) prin derivare de la forma respectivă (măreţie, bunătate) şi apoi continuă şi arată că Dumnezeu depăşeşte toate aceste concepte într-un fel potrivit acestora. De exemplu, Dumnezeu nu este mare, în sensul că în transcendenţa Sa, El este mai mare decât măreţia însăşi. Negaţia devine astfel hyper-negaţie. Consecinţa este că atitudinea Sfântului Dionisie Areopagitul faţă de limbaj este, de fapt, foarte pozitivă, în pofida foarte cunoscutei sale teologii negative. Negaţia este folosită doar pentru ca mai târziu să facă apel la o afirmare pozitivă a transcendenţei
. Citează apoi cunoscutul capitol al V-lea din Teologia mistică şi accentuează că se poate ajunge la cunoaşterea lui Dumnezeu prin necunoaştere:

„Iarăşi urcând, spunem că dumnezeirea nu e nici suflet, nici minte şi nu are nici închipuire, nici opinie, nici raţiune, nici înţeles. Şi nu e nici raţiune, nici înţeles. Nici nu se spune, nici nu se înţelege. Nu e nici ochi, nici ordine, nici mărime, nici micime, nici egalitate, nici inegalitate, nici asemănare, nici neasemănare, nici nu stă, nici nu se mişcă, nu are nici linişte. Nu e nici putere, nici lumină. Nici nu vieţuieşte, nici nu e viaţă. Nu e nici fiinţă, nici veac, nici timp, nici nu există atingere spirituală a ei. Nu e nici ştiinţă, nici adevăr, nici împărăţie, nici înţelepciune. Nu e nici unul, nici unitate, nici dumnezeire, nici bunătate, nici Duh, cum îl cunoaştem noi. Nici fiime, nici părinţime, nici altceva din ale noastre sau ale altcuiva dintre existenţele cunoscute. Nu e nici ceva din cele ce nu sunt, nici ceva din cele ce sunt, nici nu o cunosc pe ea existenţele, ca existenţă. Nu este nici cuvânt pentru ea, nici nume, nici cunoştinţă. Nu e nici întuneric, nici lumină, nici rătăcire, nici adevăr. Nici nu este o afirmare a ei , nici o negare. Ci făcând afirmaţiile şi negaţiile celor de după ele, nici nu o afirmăm, nici nu o negăm pe ea. Fiindcă este mai presus de toată afirmarea, ca cea care e cauza unică a tuturor; şi mai presus de toată negaţia, ca cea care le depăşeşte pe toate, care e simplu dezlegată de toate şi dincolo de toate”
.

Importantă este şi analizarea a trei concepte areopagitice aflate într-o interconectare dinamică specială şi care sunt de o mare relevanţă: thesis, care înseamnă postulat, aphairesis, abstracţie, îndepărtare şi steresis, negaţie, lipsă, absenţă. Thesis şi apheresis par a opera în opoziţie. Thesis înseamnă postulat, sau a emite o idee, în timp ce aphairesis înseamnă îndepărtarea ideii respective. Sfântul Dionisie le foloseşte în mod similar perechii formate de catafatism şi apofatism. Dumnezeu, Cel Care este Cauza tuturor, este dincolo de postulare şi de idei abstracte, aşa cum este dincolo de afirmaţie şi negaţie. Dumnezeu este şi dincolo de steresis, aşa cum este dincolo de postulare şi de idei abstracte.

Martin Laird consideră necesară introducerea unei noi expresii pentru a exprima legătura dintre gând şi cuvât. Κατάφασις se fundamentează pe pe cunoaşterea lui Dumnezeu după ενέργειαι Sale, iar λογόφασις ar fi rodul unirii apofatice dintre gând şi rostire, o unire care în mod paradoxal se exprimă în discurs şi fapte
, „cu alte cuvinte, κατάφασις reprezintă terminologia prin care este căutat Dumnezeu, iar λογόφασις, dimpotrivă, reprezintă terminologia plină de Dumnezeu”
. Mai precis, deoarece se tratează despre Cântarea cântărilor, „în timp ce mireasa în ascensiune se caracterizează prin α̉πόφασις, mireasa, atunci când a urcat deja, se caracterizează prin λογόφασις : manifestarea Cuvântului prin faptele şi vorbirea sa”
.

Cu privire la vocabularului folosit: teologie negativă, cale negativă, apofază sau aphairesis, Pierre Hadot
 afirmă că ar trebui să vorbim despre apofatism ( din grecescul apophasis, negaţie) sau de metodă aphairetică (din grecescul aphairesis, abstracţie), mai degrabă decât de teologie negativă prin care I se neagă lui Dumnezeu orice atribut, dar se neagă însăşi divinitatea din moment ce rămâne o determinare conceptuală. Termenul apofatism, care s-a substituit celui de aphairesis în secolul al IV-lea
, convine, de asemenea, dar pare a fi enigmatic şi se opreşte la negaţie
, în timp ce calea negativă presupune, cel mai adesea, negaţia ca un moment care cere să fie depăşit, ceea ce implică o dimensiune dialectică
.

În abordarea căii negative, se porneşte de obicei de la Platon, mai precis de la dialogul Parmenide. În prima ipoteză găsim prima expresie elaborată a căii negative. Unul nu participă în nici un fel la fiinţă; nu este în nici un fel; nu are nici un nume; nu este nici întreg, nu are nici părţi; nu este nici drept, nici rotund; nu este nici în sine însuşi, nici în altul; nu este nici stătător, nici mişcător; nu este nici identic, nici diferit cu sine sau cu altul decât sine; nici asemenea, nici neasemenea; nici egal, nici inegal; nici mai mare, nici mai mic decât el însuşi ori decât altul; nu fiinţează nici în timp, nici în spaţiu; şi este total inaccesibil pentru numire, pentru cunoaştere, simţire şi părere
. Cu alte cuvinte Unul este incognoscibil şi inefabil
.  

Plotin se întreba ce este Unul şi ce natură are şi răspundea că Unul nu este ceva, deoarece este mai înainte de toate; nu este nici o fiinţă, întrucât fiinţa are o formă, dar El nu are nici o formă, nici cel puţin inteligibilă.
 Noi spunem ce nu este, nu ceea ce este
. Plotin subliniază în acest fel paradoxul care consistă în a putea dezvolta un discurs despre Unul, fără a-L cunoaşte. Inovaţia plotiniană rezidă în faptul că  teologia nu poate fi decât negativă, negaţia nefiind un scop în sine, ci contribuie anagogic la fuziunea cu Unul.
 Porphyr sublinia superioritatea teologiei negative, dar, spre deosebire de Plotin, o şi depăşeşte printr-o teologie afirmativă, iar prin Marius Victorinus, această teză îl va influenţa pe Fericitul Augustin. Proclus făcea distincţie între negaţia teologică şi cea mistică, între intelect şi lucrarea specială divină care duce la cunoaştere. Proclus nu rămâne la negaţie,ci reintroduce calea afirmativă, atât în domeniul cunoaşterii, cât şi în chiar interiorul negaţiei care devine expresia misticii.
 Dacă Plotin spunea că nu putem gândi principiul, dar că putem vorbi despre el, Damascius considera că nici nu putem vorbi despre el, putem doar spune că nu putem vorbi despre el, negaţia devine astfel completă.

Se poate afirma că via negativa nu este decât un moment, atât la Platon, cât şi la succesorii lui. Este o tehnică de abstractizare proprie platonismului grec, o metodă inspirată de eforturile matematicienilor pentru a sesiza noţiunile abstracte
. Calea negativă descoperă limitele raţiunii şi recunoaşte transcendenţa, dar nu are sensul din Sfânta Scriptură.

Cu siguranţă, calea negativă nu este cheia de a înţelege Sfânta Scriptură, fiind contrariul afirmării lui Dumnezeu în calitate de Creator şi Mântuitor, dar apare în scrierile sfinte pentru a exprima transcendenţa lui Dumnezeu
, de exemplu în Exod 3,14 (cf. Isaia 42,8;43,10-13 sq.), diferenţa faţă de creaturi (Iov) şi pentru a evoca chenoza lui Dumnezeu în moartea lui Hristos, „nebunia” Crucii (I Cor.1,22). Sensul teologiei negative se schimbă radical în spaţiul biblic. Nu se mai aplică la un principiu abstract, ci la Dumnezeu însuşi, Cel care este dificil de cunoscut şi este atât de important să fie diferenţiat de idoli. 

Filon din Alexandria este primul care a realizat apropierea dintre Sfânta Scriptură şi platonism. S-a inspirat din Parmenide şi din cartea a IV-a din Republica, unde găseşte conceptul de transcendenţă, iar apoi comentând texte scripturistice, introduce conceptul de incomprehensibilitate pentru a reliefa caracterul unic şi transcendent al lui Dumnezeu. El spune că omul nu ar avea nici un instrument pentru a-i permite să şi-L reprezinte, totuşi Moise a avut un grad de percepţie
, prin urmare incomprehensibilitatea nu are ultimul cuvânt, iubirea oferind o anumită formă de cunoaştere.

Tora învaţă transcendenţa lui Dumnezeu, dar Filon pune accentul pe inabilitatea raţiunii omeneşti şi a simţurilor să ajungă la o cunoaştere a lui Dumnezeu, care să treacă dincolo de simpla credinţă în existenţa Sa pe baza cercetării operei Sale.
 Faptul că Dumnezeu există poate fi dedus din creaţie, dar pentru că Dumnezeu este invizibil, incomprehensibil (akataleptos) şi absolut, Filon consideră că fiinţa lui Dumnezeu este atât de departe de a fi cunoscută, încât trebuie să rămână şi de nenumit. Atunci când Dumnezeu I Se descoperă lui Moise ca „Cel ce este” (Exod 3,14), Filon consideră că a spus „Natura Mea este aceea de a fi, nu de a se vorbi despre ea”
. Dumnezeu transcende toate categoriile, de aceea cel mai bine poate fi descris din perspectiva a ceea ce nu este. Transcendenţa lui Dumnezeu creează o prăpastie epistemologică de netrecut pentru mintea omenească. Filon afirmă categoric că omul nu poate să pătrundă în cele dumnezeieşti, deoarece pentru a-L înţelege pe Dumnezeu, trebuie ca cineva să devină Dumnezeu, fapt absolut imposibil
. 

Considerăm că datorită complexităţii şi dificultăţii accederii omului la cunoaşterea lui Dumnezeu, cauzată de păcat, Sfântul Apostol Pavel vorbeşte mai întâi despre cunoaşterea parţială a lui Dumnezeu, dar, în acelaşi timp, ne întăreşte în nădejdea vederii „faţă către faţă” în condiţiile unui cer nou şi al unui pământ nou. 
A. Cunoaşterea parţială

a. Referinţe nou-testamentare

“Iubirea niciodată nu se trece. Fie ele profeţiile: pieri-vor;  fie ele limbile: înceta-vor; fie ea ştiinţa [cunoaşterea] - gnosis, scientia: pieri-va- katargethesetai, destruetur. În parte- ek merous, ex parte cunoaştem – ginoskomen, cognoscimus şi în parte profeţim. Dar când va veni ceea ce-i desăvârşit- to teleion, perfectum est, atunci ceea ce-i în parte se va desfiinţa- katargethesetai, evacuabitur. Când eram copil, vorbeam ca un copil, gândeam ca un copil, judecam ca un copil; dar când am devenit bărbat, le-am desfiinţat - kategreka, evacuavi pe cele ale copilului. Căci acum vedem- blepomen, videmus prin oglindă- di’esoptrou, per speculum ca-n ghicitură- en ainigmati, in aenigmate ; dar atunci, faţă către faţă- prosopon pros prosopon, facie ad faciem. Acum cunosc în parte; atunci însă voi cunoaşte, aşa cum şi eu sunt cunoscut- epignosomai kathos kai epegnosthen, cognoscam sicut et cognitus sum. Şi acum rămân: credinţa -pistis, fides, nădejdea- elpis,spes iubirea- agape,charitas, acestea trei; dar cea mai mare din ele este iubirea- meizon de touton he agape, maior autem horum est charitas” (ICor.13, 8-13); cf. ICor.8,2: „Iar dacă i se pare cuiva că a cunoscut ceva- ei tis dokei egnokenai ti, încă nu a cunoscut cum trebuie să cunoască- oupo egno kathos dei gnonai, nondum cognovit quemadmodum oportet eum scire”
 
S-ar putea înţelege din acest text (ICor.13,8-13) că nădejdea şi credinţa ar fi virtuţi temporare, aparţinând acestei vieţi, cerute de lipsa vederii : “(…) căci umblăm prin credinţă- dia pisteos, per fidem,  nu prin vedere- ou dia eidous, non per speciem”(IICor.5,7); „Iar credinţa este încredinţarea - elpizomenon hypostasis, sperandarum substantia rerum celor nădăjduite, dovedirea lucrurilor celor nevăzute- pragmaton elenhos ou blepomenon, argumentum non apparentium”. De nădejde este nevoie deoarece încă nu avem cele sperate: „Căci prin nădejde- elpidi, spe ne-am mântuit; dar nădejdea care se vede- blepomene, videtur nu mai e nădejde. Cum ar nădăjdui cineva ceea ce vede- ho gar blepei tis, ti kai elpizei – nam quod videt quis, quid sperat? Iar dacă nădăjduim ceea ce nu vedem, aşteptăm prin răbdare. ” (Rm.8,24,25)

Cunoaşterea de aici nu este deplină, ci  parţială
, incompletă. Aşa s-ar putea înţelege afirmaţia potrivit căreia  “ cunoaşterea
, gnosis” (ICor.13,8) va pieri. Fără cunoaştere, credinţa şi iubirea s-ar dizolva în elemente irecognoscibile
. Potrivit Sfântului Maxim Mărturisitorul cunoaşterea - gnosis devine iubire- agape. Nu însemnă că elementul noetic dispare, mistica ortodoxă accentuează în mod deosebit dimensiunea noetică
. De fapt Sfântul Apostol Pavel nu doreşte să spună că în eshaton nu va cunoaşte nimic, ci că va cunoaşte deplin. Acum cunoaşte în parte, atunci va cunoaşte aşa cum este el cunoscut acum, deci nu cunoaşterea va fi abolită, ci nedeplinătatea sa. 

În capitolul I din Epistola către Corinteni, Sfântul Apostol Pavel criticase înţelepciunea lumii acesteia : “(…) oare n-a arătat Dumnezeu drept nebună înţelepciunea- sophia, sapientia lumii acesteia?”(ICor. 1,20). Verbul katargein folosit în ICor.1,28 : “(…) ca să le facă de nimic”- katargese, destrueret, find reluat  în vv. 8, 10,11 ale cap. 13. Dacă în capitolul I, v.19 Sfântul Apostol Pavel îl cita pe profetul Isaia (29,14) : “Pierde-voi- apolo înţelepciunea- sophia înţelepţilor şi deşteptăciunea- synesis celor deştepţi o voi ascunde” şi se referea la judecata lui Dumnezeu asupra celor care nu primesc propoveduirea creştină, “cuvântul crucii”, şi nu la cunoaşterea umană în sine. În capitolul 13 este vorba despre dispariţia cunoaşterii parţiale. “Limbajul distrugerii” poate fi explicat şi prin tendinţele gnostice - “gnosis”(13,2 şi 8)- existente la anumiţi corinteni. Sfântul Apostol Pavel îi avertizase : “cunoştinţa însă îngâmfă, dar iubirea zideşte” (8,1), şi chiar acea cunoştinţă va pieri, deoarece gnosis este o cunoaştere secretă a lui Dumnezeu, iar când Dumnezeu Se va manifesta, nimeni nu se va putea mândri cu acumularea unei cunoaşteri secrete.
 Cu alte cuvinte se va distruge în primul rând modul restrictiv de a percepe posedarea cunoaşterii, nu conţinutul ei.

“Dar când va veni ceea ce-i desăvârşit - to teleion , atunci ceea ce-i în parte – to ek merous se va desfiinţa”(13,10). Dacă înţelegem prin distrugere nimicirea părţilor, nu credem că avem sensul corect. Sfântul Apostol Pavel nu afirmă că părţile sunt distruse, sau că devin inutile atunci când acestea sunt asamblate într-un întreg. Dacă ar pieri toate părticele de cunoaştere a lui Dumnezeu pe care le avem acum, probabil dincolo am cunoaşte mai puţin decât aici. Sfântul Apostol Pavel spune că theognosia de aici este fragmentară, adică nu avem întreaga imagine. Şi din acest motiv este necesară apartenenţa la comunitatea ecclesială, pentru a fi în comuniunea sfinţilor, a unei largi varietăţi de persoane, având fiecare originalitate în privinţa modului de raportare la prezenţa dumnezeiască. A se vedea, în acest sens, cazurile prezentate în Noul Testament, varietatea motivelor pentru care diferitele persoane apelează la intervenţia salvatoare a Mântuitorului, precum şi diversele modalităţi în care îşi prezintă încrederea în Hristos Domnul. Dar ce a dorit să exprime prin cuvintele „în parte”? Oare fragmentele îşi vor pierde identitatea ca fragmente, dar nu şi conţinutul, sau s-a referit la ceva asemenea ingredientelor, care încetează de mai fi ce sunt, pentru ca împreună să devină altceva?

Sfântul Apostol Pavel ne oferă cele două comparaţii pentru a înţelege că această cunoaştere parţială nu este în primul rând o cunoaştere a părţilor, ci o cunoaştere imperfectă: cunoaşterea copilului şi cunoaşterea „prin oglindă ca-n ghicitură”. Privitor la prima comparaţie se poate afirma că un copil gândeşte, cunoaşte şi raţionează în modalităţi ce par imperfecte adultului. La această imperfecţiune epistemică, mai degrabă decât la imaturitatea morală sau la inocenţă, se referă Sfântul Apostol Pavel. În copilărie nu cunoaştem părţi sau bucăţi, ci cunoaştem parţial, şi aceasta nu va fi completată, ci schimbată. Cu referire la a doua comparaţie trebuie precizat că în literatura elenistică oglinda este asociată cu trei teme: claritatea percepţiei, cunoaşterea de sine şi cunoaşterea indirectă. Comentatorii sunt în general de acord că a treia temă este aplicabilă textului în analiză, fiind vorba despre natura indirectă a cunoşterii noastre de aici. Scopul principal al unei oglinzi este acela de a reflecta imaginea persoanelor care o folosesc. Dar în ICorinteni nu cel ce priveşte este în centru, ci Dumnezeu care este inaccesibil prin natura Sa transcendentă, vederii omului. Se face o trimitere la cunoaşterea de sine atunci când spune: „aşa cum sunt şi eu cunoscut”, dar nu Apostolul are deplina cunoaştere de sine, ci Dumnezeu. În viaţa de dincolo, oglinda va dipărea şi cunoaşterea lui Dumnezeu va fi aşa cum este cunoscut Apostolul de către Dumnezeu
. În IICor.3,18 a avut în vedere procesul invers când a scris: „Iar noi toţi, privind ca în oglindă - katoptrizomenoi, speculantes cu faţa descoperită, slava Domnului, ne prefacem- metamophoumetha, transformamur în acelaşi chip din slavă în slavă, ca de la Duhul Domnului”. Verbul la participiu  katoptrizomenoi înseamnă „a privi în oglindă”, dar poate însemna şi „a se reflecta într-o oglindă”, feţele umane nu doar reflectă slava lui Dumnezeu, ci sunt ele însele transfigurate „din slavă în slavă”. 

Sfântul Apostol Pavel mărturiseşte că omul, în această viaţă, nu poate să-L cunoască pe Dumnezeu în mod desăvârşit "pentru că în parte cunoaştem şi în parte profeţim, dar când va veni desăvârşirea, atunci ceea ce este în parte va dispărea" (ICor.13,9-10). Când vorbeşte despre desăvârşire se referă la Parusie, când Iisus se va arăta în toată slava Sa şi nu-L vom mai vedea "ca prin oglindă, în ghicitură, ci faţă către faţă" (ICor. 13,12), adică mai personal decât în acestă viaţă. "Dispariţia" de care vorbeşte Sfântul Apostol Pavel, este de fapt împlinire şi avansare către o stare mai bună.
 Sfântul Ioan Gură de Aur continuă spunând: „Să se cerceteze înţelepciunea lui Pavel căci el nu spune cunoaştem o parte, ci cunoaştem în parte (s.n.), adică cunoaştem o parte a unei părţi. Probabil că doriţi să ştiţi şi cât de mare este partea de cunoaştere pe care o avem, şi cât de mare cea care ne-a rămas de dobândit, precum şi dacă deţinem partea mai mare ori pe cea mai mică. Pentru a pricepe că tu ai partea cea mai mică, ba încă nici măcar mai mică, ci a suta ori a mia parte din cunoaştere, ia aminte la cele ce urmează. Deoarece după ce a spus cunoaştem în parte (s.n.), dorind să explice şi cât de mare parte cunoaştem şi că acum deţinem cât se poate de puţin, a adăugat când eram prunc, vorbeam ca un prunc, simţeam ca un prunc, judecam ca un prunc, dar când m-am făcut bărbat am lepădat cele ale pruncului(s.n) (I Cor. 13, 11). Comapară, aşadar, cunoaşterea prezentă cu starea de prunc, iar cunoaşterea viitoare cu starea de bărbat desăvârşit.”
 

Vederea parţială, ca prin oglindă, poate să semnifice, potrivit lui Vladimir Lossky, manifestarea lui Dumnezeu în creaţia Sa
, accesibilă şi neamurilor, acea „prezenţă nevăzută a lui Dumnezeu” care poate fi percepută prin contemplarea lucrurilor create (Rm.1, 19-20).  Despre această cunoaştere nedesăvârşită, pe care o dobândim prin contemplare, părintele Stăniloae ne spune: 

„De la raţiunile oglindite în mod imperfect în lucruri se deschide în noi perspectiva de a urca pe firul energiilor divine până la raţiunile din Dumnezeu. Dar pe acestea niciodată nu le putem mărgini în concepte. Evidenţa adevărului nu poate fi deci cuprinsă în marginile conceptelor şi ale judecăţilor raţionale, pe de o parte, pentru că încă nu e destul de clară, pe de alta, pentru că ea e virtual infinită şi simţim în toată clipa lipsa de hotar"
 sau mai clar "contemplaţia este un raţionament sau o serie de raţionamente plus un element necuprins în ele, dar prilejuit de ele, iar raţionamentele sunt o contemplaţie desfăşurată până la un punct în ceea ce are ea ca sensuri posibile de definit.”
 

Din aceste texte reiese clar că dorinţa omului nu este împlinită cu această cunoaştere a raţiunilor din creaţie, ci omul simte că această experiere a lui Dumnezeu este slabă ca intensitate şi doreşte o apropiere mai profundă de El. Fiinţa contemplativului intuieşte că „cele cauzate preeexistă în cauze în mod prisositor cum zice marele Dionisie”. Tot în acest sens, cuviosul Teognost spune: "Când mintea adulmecă prin contemplarea făpturilor urmele Stăpânului şi caută cu dor fierbinte şi cu însetare să afle şi să vadă pe Cel nevăzut sau contemplă întunericul care-L ascunde, se întoarce iarăşi la sine, retrăgându-se cu cel mai mare respect şi cu evlavie, îndestulându-se cu atât. Dar are bună nădejde că va primi pe Cel dorit atunci când, topindu-se cele văzute (manifestările) şi închipuirea în umbre, ca prin oglindă şi ghicituri, va veni pentru de-a pururi vederea faţă către faţă." 

Cu privire la acest mod nedeplin de cunoaştere şi apoi la pregustarea în această lume a strălucirii Sorelui-Hristos, stareţul Sofronie, ucenicul Cuviosului Siluan Atonitul scria: „Mie mi-a fost dat să trăiesc câteva genuri de lumină şi de lumini: lumina inspiraţiei artistice, provocată de frumuseţea lumii văzute; lumina contemplaţiei filosofice, care trece în experienţa mistică… dar la vârsta matură, când m-am întors la Hristos, ca la un Dumnezeu desăvârşit, mi-a strălucit Lumina cea fără de început. Această minunată Lumină, în măsura în care după bunăvoinţa de Sus mi-a fost dat s-o cunosc, le-a întunecat pe toate celelalte, întocmai cum soarele ce răsare nu permite să se vadă nici chiar stelele cele mai luminoase.”
  

  Theognosia mistic- sacramentală în ambianţa ecclesială 


„Dă-mi mie haină luminoasă, Cel ce Te îmbraci cu lumina ca şi cu o haină!”

„Am văzut lumina cea adevărată (...)”
 

Theognosia nu se poate dobândi din înţelepciunea omenească, fără lucrarea sfinţitoare a Duhului Sfânt, Dumnezeu Sfinţitorul: 

„Iar noi n-am primit duhul lumii, ci Duhul cel de la Dumnezeu, ca să cunoaştem cele dăruite nouă de Dumnezeu; pe care le şi grăim, dar nu în cuvinte învăţate din înţelepciunea omenească, ci în cuvinte învăţate de la Duhul Sfânt, lămurind lucruri duhovniceşti oamenilor duhovniceşti- pneumatikois pneumatika synkrinontes”( I Cor.2, 12-13).  
Infierea primită prin Sfintele Taine numite „de iniţiere” : Botez, Mirungere şi Euharistie, în ambianţa Bisericii, se actualizată „iar şi iar” în aceeaşi ambianţă sfântă şi sfinţitoare. Biserica este mediul , „laboratorul” în care Duhul Sfânt ne conformează tot mai mult lui Hristos, unii creştini ajungând să spune împreună cu Sfântul Apostol Pavel: „Noi, însă, avem gândul [mintea] lui Hristos- hemeis de noun Xristou echomen” (I Cor. 2,16), cu alte cuvinte s-au conformat  modului de a fi, de a gândi al lui Hristos. Dumnezeu este comuniune de Persoane, prin urmare o cunoaştere dobândită în afara unei comuniuni de iubire nu poate fi o cunoaştere veritabilă. Cunoaşterea lui Dumnezeu se realizează prin asemănarea cu El, prin îndumnezeirea datorată harului prezenţei lui Dumnezeu, primit prin Sfintele Taine în ambianţa Bisericii, şi efortului etic-ascetic propiu.

Îndumnezeirea omului este sinonimă cu înfierea sa de către Dumnezeu
. Consecinţă a Întrupării, hyothesia  ca termen apare numai în epistolele pauline (Gal.4,5; Rm.8,15, 23; 9,4; Efes. 1,5).
 În Vechiul Testament, poporul ales este numit prin metaforă “fiul” lui Iahve ( Ieş.4,22; Deut. 14,11; Ps. 72,15; Isaia 1,2-4; 30,1-9;43,6;45, 11; 63,8; Ier. 3,14; 31,9-20; Osea 2,1; 11,1).  Chiar dacă exista procedura înfierii atât la diferite popoare din antichitate cât şi la poporul ales, aici nu este vorba despre o înfiere omenească. Procedurile legale de înfiere se aplică numai într-un mod cu totul vag şi îndepărtat la înfierea divină, nu e vorba despre o trecere dintr-o familie în alta, ci de o înălţare de la condiţia de rob la cea de fiu al lui Dumnezeu. Prin înfierea divină, fostul rob devine fiu, cel fără moştenire devine moştenitor.
 În multe locuri din Vechiul Testament Dumnezeu este numit Tată ( Deut.32,6; IIRegi 7,14; Ps. 67,5;88,26; Ier.3,4,19;31,9; Isaia 63,15,16;64,7; Mal.1,6;2,10; Tob.13,4; Is.Sir.23,1,4; 51,10; Înţel.Sol.14,3). În  aproape toate religiile lumii, Divinitatea primeşte şi numele de Tată sau Părinte. Dar în Vechiul Testament găsim numai două exemple unde credinciosul I se adresează lui Dumnezeu în rugăciune numindu-L “Părinte”( Înţel. Sol. 14,3; Is.Sir.23,1,4). În iudaismul palestinian apar invocări cu titlul colectiv - Abinu = Tatăl nostru; dar invocarea cu titlu individual - Abi, nu este atestată nicăieri. În Noul Testament, Dumnezeu e numit Tată în mod frecvent, acest nume fiind echivalent cu acela de Dumnezeu. De trei ori apare în Noul Testament invocarea lui Dumnezeu cu numele de Tată sau Părinte în formulă aramaică: o dată în cuvintele Măntuitorului (Mc.14,36) şi de două ori în epistolele pauline (Gal. 4,6 şi Rm.8,15). O serie întreagă de texte targumice şi rabinice dovedesc că termenul avva era, în familiile iudaice, formula curentă de adresare a copiilor către tatăl lor, acest termen având sensul de “tată”, sau chiar de “tatăl meu”. Dar niciodată nu este folosit acest cuvânt, fără sufix şi fără nici un alt adaos, ca o invocaţie adresată lui Dumnezeu. Avva apare pentru prima dată în acest sens în cuvântul Mântuitorului. Dintre Sfinţii Evanghelişti, numai Sfântul Marcu a păstrat termenul original, deşi studiul textelor pare să arate că Mântuitorul L-a invocat întotdeauna pe Dumnezeu cu titlul aramaic Avva . Cuvântul Avva reprezintă astfel în Noul Testament ceea ce J.Jeremias numeşte ipssisima vox Jesu.
 

Cuvântul ho pater a fost alăturat, probabil, termenului aramaic de către primii creştini, astfel încât expresia a intrat în limbajul liturgic sub forma Abba ho Pater. Forma de adresare Avva , pe care Sfântul Apostol Pavel o menţionează aici, ne dezvăluie profunzimea rugăciunii creştine către Tatăl. A-L numi pe Dumnezeu “Părinte” e un mare dar al înfierii divine. Nu oricine şi nu oricum se poate bucura de acest dar. Cel ce se uneşte cu Hristos prin Taina Sfântului Botez participă la rugăciunea proprie a Lui către Tatăl. A participa la rugăciunea Mântuitorului înseamnă a participa la relaţia Sa cu Dumnezeu -Tatăl; a te adresa Tatălui, în unire cu Fiul, prin Duhul Sfânt, înseamnă a intra în relaţie cu cele trei Persoane dumnezeieşti. Rugăciunea Avva, Părinte ne face să descoperim viaţa dumnezeiască, viaţa Sfintei Treimi în noi. De aceea credincioşii rostesc cu înfiorare această rugăciune, se păstrează deci o reticenţă, cerând lui Dumnezeu, la Sfânta Liturghie, ca îndrăzneala de a-L numi “Tată” să nu le fie socotită blasfemie. De aici un adevărat crescendo până Îl numim pe Dumnezeu Tată: “ Şi ne învredniceşte pe noi, Stăpâne, cu îndrăznire, fără de osândă, să cutezăm a Te chema [numi] pe Tine, Dumnezeul cel ceresc, Tată…”.

Biserica îl aşează pe om în relaţie cu lumea, de-o manieră care nu-i determinată de legile biologice. Creştinii primelor veacuri, care aveau clară şi pură conştiinţa Bisericii, au exprimat depăşirea relaţiilor determinate de ipostasul biologic transpunând în Biserică numirile proprii familiei.
 Asfel pentru ei tată nu era în primul rând şi în exclusivitate cel după trup, ci Cel din ceruri; mamă, nu în primul rând şi în exclusivitate cea naturală, ci Biserica, personificată de Maica Domnului; fraţi, de asemenea, toţi creştinii. Nu este vorba de relaţii convenţionale, ci de conştiinţa unei consangvinităţi mistice, conştiinţa de a avea prin Sfânta Împărtăşanie acelaşi sânge, sângele lui Hristos, Fiul lui Dumnezeu întrupat. De fapt termenul comunicare provine din cuminecare, Sf.Euharistie unindu-ne cu Hristos şi între noi. În acest context amintim şi alţi termeni care implică şi comuniunea: “etimologia cuvântului latin cognosco ( cum + gnosco)  arată că oamenii şi-au dat seama din timpuri străvechi despre caracterul interpersonal al cunoaşterii. Acelaşi lucru ni-l atestă şi cuvântul “con-ştiinţă”. Eu nu mă cunosc pe mine fără o relaţie cu ceilalţi”.
 De asemenea, cuvânt  înseamnă  ““conventus”, venire la un loc, comunicare reală, spre întărirea reciprocă în viaţa adevărată”.
 

Biserica, locul harului şi al lucrării – energeias Duhului Sfânt, este şi mediul în care se petrece înfierea. Sfintele Taine nu sunt doar semne exterioare care constituie elementele „religioase” ale creştinismului; prin aceste simboluri ( în sensul etimologic înseamnă a aşeza împreună două realităţi diferite, respectiv creatul cu necreatul) se operează mântuirea şi se conferă harul înfierii. 

„Să nu lipsim, aşadar, de la sfânta biserică a lui Dumnezeu, care cuprinde atâtea taine ale mântuirii noastre în sfânta rânduială a dumnezeieştilor simboale ce se săvârşesc. Prin acestea ea, făcând pe fiecare dintre noi să-şi ducă viaţa după Hristos, potrivit cu însuşirile sale, scoate la arătare [evidenţiază n.n.] darul înfierii dat prin Sfântul Botez în Duhul Sfânt, într-o viaţă după voia lui Hristos.”
 Prin Sfânta Taină a Botezului se conferă darul înfierii, care devine operaţional prin participarea la synaxa liturgică unde sunt celebrate „misterele [tainele]
 dumnezeieşti şi mântuitoare”
.

Potrivit Sfântului Maxim, rânduiala liturgică a simbolurilor indică în realitate modul înfierii. Lectura Evangheliei simbolizează întruparea Fiului lui Dumnezeu. „Apoi punându-i între îngeri prin cântarea întreit sfântă şi dăruindu-le aceeaşi ştiinţă a teologiei sfinţitoare- hagiastikes pe care o au şi aceia, îi aduce lui Dumnezeu şi Tatăl, înfiindu-i în Duhul – yiothetethentas to Pneumati prin rugăciunea prin care s-au învrednicit să-L numească pe Dumnezeu Tată. De aici iarăşi, după ce au străbătut cu ştiinţă toate raţiunile din lucruri, îi duce în chip neînţeles spre monada necunoscută – pros ten agnoston agnostos... agei monada, prin cântarea „Unul Sfânt”, pe cei care s-au unit prin har şi au devenit asemenea după participare, într-o identitate neîmpărţită, după putinţă.”
  Mai mult, odată cu lecturarea pericopei evanghelice, Cuvântul lui Dumnezeu devine El însuşi Învăţătorul- Didaskalos şi Îl revelează pe Dumnezeu Unul în Treime. Cunoaşterea dogmelor înseamnă cunoaşterea mântuirii şi a înfierii, deoarece prin harul înfierii dăruită prin Duhul Sfânt, credinciosul devine vrednic să-L numească pe Dumnezeu Tată în timpul rugăciunii sale. De aici desprindem faptul că Sfântul Maxim consideră că dogma nu este un obiect al cunoaşterii inteligibile, ci este o cunoaştere mântuitoare în cadrul actelor liturgice ale Bisericii. Prin dogme, credincioşii sunt conduşi la cunoaşterea adevărului de credinţă, la participarea şi la unirea cu Dumnezeu prin har.
 

Primele două etape ale procesului înfierii: naşterea după trup prin care participă la firea creată de Dumnezeu şi naşterea duhovnicească „din apă şi din Duh”, care se realizează în Biserică prin Sfânta Taină a Botezului şi devine lucrătoare prin participarea la „symbolurile”
 ( misterele sau tainele) săvârşite în timpul synaxei euharistice, iar rugăciunea „Tatăl nostru” este o mărturisire a acestei duble naşteri, sunt urmate de o a treia etapă care recapitulează întreagul concept al înfierii, deoarece uneşte prezentul şi eshatonul, timpul şi eternitatea. „Fericita invocare a marelui Dumnezeu şi Tată, şi rostirea cuvintelor „Unul Sfânt” şi cele următoare şi împărtăşirea cu sfintele şi de viaţă făcătoarele taine indică viitoarea înfiere, unire, legătură, asemănare - oikeioteta dumnezeiască şi îndumnezeire, de care vor avea parte toţi [cei vrednici], după toate celelalte, datorită bunătăţii lui Dumnezeu. Prin aceasta Dumnezeu însuşi va fi toate în toţi cei mântuiţi, la fel strălucind ca frumuseţea originară- hos kallos archetypon în cei ce strălucesc asemenea Lui după har, prin virtuţi şi cunoştinţă.”
 Prin urmare, a treia etapă a procesului înfierii o constituie „împărtăşirea cu sfintele şi de viaţă făcătoarele taine”. Împărtăşirea cu cinstitul Trup şi scumpul Sânge al lui Hristos înseamnă unirea cu Fiul întrupat, deci devenim în mod desăvârşit şi noi fii ai lui Dumnezeu după har, fiind, în acelaşi timp, şi pre-gustarea unirii eshatologice cu El prin asemănare şi înfiere.

Harul înfierii nu înseamnă o mişcare unilaterală a lui Dumnezeu înspre oameni, ci presupune şi receptarea harului din partea omului, care poate accede la o cunoaştere intimă a lui Dumnezeu „Chemarea atotsfântă şi preacinstită a marelui şi fericitului Dumnezeu şi Tată este simbolul înfierii adevărate şi reale [ care va fi conferită- dothesomenes după ipostas şi existenţă- enypostatou te kai enyparktou], care ni se va da prin darul şi harul Duhului Sfânt. Prin această înfiere, biruindu-se şi acoperindu-se tot ce-i însuşire omenească, prin coborârea harului, se vor face şi vor fi fiii lui Dumnezeu toţi sfinţii, care s-au luminat încă de aici cu frumuseţea dumnezeiască a bunătăţii”.
 Odată ce este împlinit scopul, proprietăţile omeneşti cedează locul experienţei şi omul se împărtăşeşte de starea cea nouă, de receptarea splendorii şi bunătăţii divine. Sufletul ajuns asemenea îngerilor, cunoscând raţiunile despre Dumnezeu nu mai doreşte să-şi aparţină sieşi, nici să se cunoască de către sine, sau de altcineva din lume, ci numai de către Dumnezeu Sfânta Treime: „Sfânta Treime a ipostasurilor este unitate neamestecată după fiinţă şi după raţiunea simplă a ei (...) una şi singură, Dumnezeire nedivizată şi fără confuzie, Dumnezeire simplă, nemicşorată şi netransformabilă, fiind întreagă unitate după fiinţă şi întreagă treime după ipostasuri, o singură rază a unei lumini de întreită strălucire care luminează în chip unitar. Prin această lumină, şi sufletul egal în cinste cu sfinţii îngeri, primind raţiunile- logous despre Dumnezeire, care pot fi cunoscute de creaţie, şi învăţând să laude împreună cu aceia fără cuvinte în chip întreit Dumnezeirea cea una, e dus spre înfierea după har, prin cea mai accentuată asemănare - di’homoiotetos empherous. În temeiul acesteia, având pe Dumnezeu ca Tată tainic şi unic prin har, va fi dus totodată spre adâncul cel unul al Aceluia, prin ieşirea sa din toate. Şi atât de mult va spori în experierea sau în cunoaşterea celor dumnezeieşti, încât nu va mai vrea să fie al său însuşi şi nu va mai putea să se cunoască din sine, de către sine sau din altcineva, ci numai din şi de către Dumnezeu, care întreg l-a primit în întregime cu bunătate şi s-a sălăşluit întreg în întregimea lui, fără pătimire şi în chip cuvenit cu Dumnezeu, şi l-a îndumnezeit întreg. Astfel, cum zice prea sfântul Dionisie Areopagitul, sufletul devine chip şi arătare a luminii ascunse, oglindă curată, atotstrăvezie, neştirbită, nepătată, neprihănită, ce prinde, dacă se poate spune, întreaga frumuseţe a arhetipului binelui- agathotypou, care străluceşte în el în chip dumnezeiesc şi nemicşorat, precum este, cu bunătatea negrăită a celor nepătrunse”
. Intrarea „sfintei synaxe” în Biserică simbolizează adevărata iubire a înţelepciunii lui Hristos, virtuţile sufletului. Prin acestea sufletul devine capabil să primească actualizarea harul baptismal al înfierii. „Înfierea este o experienţă şi nu o cunoaştere inteligibilă, experienţă ce conduce sufletul la absoluta abandonare de sine în Dumnezeu şi la îndumnezeire. Înfierea este trăirea empirică a bunătăţii divine, experienţă care se dobândeşte prin exersarea virtuţilor”
. 

 Înfierea primită la Botez se desăvârşeşte, se „gustă” prin Sfânta Euharistie, când ne unim mistic-sacramental cu Fiul şi , fiind cuprinşi în jertfa Sa curată avem acces la comuniunea filială cu Tatăl. Datorită „îmbrăcării” în Hristos, primirii frumuseţii Sale prin Sfânta Taină a Botezului, Tatăl ne declară, ne recunoaşte ca fii ai Săi - după modelul celor petrecute la Botezul Mântuitorului: „Acesta este Fiul Meu cel iubit”(Mt.3,17) - , dar trăirea acestei realităţi are loc după pecetluirea săvârşită de Duhul Sfânt şi împărtăşirea de unica jertfă expiatoare. 

Caracterul anamnetic, de jertfă şi de taină al Sfintei Euharistii a fost înţeles de creştini de la început, aşa cum reiese din cuvintele Sfântului Apostol Pavel : „Paharul- binecuvântării- to poterion tes eulogias, pe care-l binecuvântăm, nu este, oare, împărtăşirea- koinonia cu sângele lui Hristos- tou aimatos tou Hristou? Pîinea- ton arton pe care o frângem nu este, oare, împărtăşirea cu trupul lui Hristos- tou somatos tou Hristou?”(ICor.10,16); ”Fiindcă de câte ori veţi mânca pâinea aceasta şi veţi bea paharul acesta, moartea Domnului vestiţi până când El va veni. Astfel, oricine va mânca pâinea sau va bea paharul Domnului cu nevrednicie- anaxios- indigne, vinovat va fi faţă de Trupul şi de Sângele Domnului- tou somatos kai tou aimatos tou Kyriou. Să se cerceteze omul pe sine şi aşa să mănânce din Pâine şi să bea din Pahar. Căci cel ce mănâncă şi bea cu nevrednicie, osândă îşi mănâncă şi bea, nesocotind Trupul [şi Sângele] Domnului.Pentru aceasta sunt mulţi dintre voi neputincioşi şi bolnavi şi mulţi au murit”(I Cor.11,26-30). 
Nimeni nu a contestat autenticitatea acestor pasaje. Înţelegem de aici şi mai mult importanţa pregătirii pentru primirea Sfintei Euharistii. Ne împărtăşim cu Trupul şi Sângele Domnului, cu firea Sa umană pe care Şi-a asumat-o din Preacurata Fecioara Maria, şi pe care a îndumnezeit-o prin întrupare, viaţa de ascultare, patimi, răstignire. Pe Cruce, Trupul Său se frânge, iar sângele Său se varsă în semn de compasiune şi de solidaritate cu umanitatea noastră frântă. Fiul lui Dumnezeu Şi-a enipostaziat firea umană în momentul zămislirii. Când Fecioara Maria a rostit  fiat,  firea Sa dumnezeiască S-a unit cu cea omenească în mod neîmpărţit şi nedespărţit, neamestecat şi neschimbat, prin urmare, firea Sa dumnezeiască nu se mai desparte niciodată de cea omenească,  dimpotrivă, El S-a înălţat la ceruri cu firea Sa umană în care ne-a cuprins virtual pe toţi, fiind şi Noul Adam. Şi cum cele două naturi nu pot exista de sine, ci sunt ipostaziate de o sigură persoana, cea a Fiului lui Dumnezeu, înţelegem că în Sfânta Euharistie este prezentă mistic-sacramental şi firea  dumnezeiască a Mântuitorului, de aceea o numim: dumnezeiasca Euharistie, şi Persoana cea unică, de aceea mărturisim că ne împărtăşim cu Hristos, ne unim cu El. Sfântul Apostol Petru ne spune: “Cu dumnezeiasca Lui putere ne-a dăruit toate cele ce sunt spre viaţă şi evlavie, făcându-ne să-L cunoaştem pe Cel Ce ne-a chemat prin propria lui slavă şi prin vârtutea Sa, prin care ne-a dăruit preţioase şi foarte mari făgăduinţe pentru ca, scăpaţi fiind voi de stricăciunea poftei care e în lume, să deveniţi părtaşi ai firii celei dumnezeieşti - ghenesthe theias koinonoi physeos,  efficiamini divinae consortes naturae”(IIPt.1,3-4)
.

După slăvita Sa Înălţare la ceruri şi şedere de-a dreapta Tatălui, Mântuitorul nu Se va mai arăta prin mijlocirea unei apariţii corporale vizibile
, ci Sfânta Împărtăşanie va fi, după Cincizecime, modul deplinei comuniuni cu Hristos.Vederea Sa în lumina cea neapropiată este consecinţa primirii cu vrednicie a Sfintei Euharistii, este darului lui Dumnezeu şi rezultatul efortului etic-ascetic. După ce ne-am împărtăşit, cântăm: „Am văzut lumina cea adevărată (...)”.

Relaţia între theognosie şi Sfânta Euharistie este evidentă în textul nou-testamentar care istoriseşte arătarea Mântuitorului după slăvita Sa Înviere, şi convorbirea cu cei doi ucenici pe drumul spre Emaus: „Şi, când a stat împreună cu ei la masă, luând El pâinea, a binecuvântat şi, frângând, le-a dat lor. Şi s-au deschis ochii lor şi L-au cunoscut – kai epegnosan auton, et cognoverunt eum; şi El S-a făcut nevăzut de ei. Şi au zis unul către altul: Oare nu ardea inima în noi când ne vorbea pe cale şi când ne tâlcuia Scripturile ” (Lc.24,30,31). Împărtăşirea cu Hristos a însemnat cunoaşterea Sa, dar şi anamneza stării speciale pe care o aveau când erau în proximitatea Lui, „pe cale”. În acelaşi timp, aşa cum sublinia Î.P.S.Arhiepiscop Bartolomeu al Clujului în nota la textul din Lc.24,30, în acest text ni se prezintă modul trecerii de la Iisus Hristos istoric la Iisus Hristos euharistic, de la Iisus Hristos contemporanul, lângă Care se puteau afla oamenii, la Iisus Hristos Cel dinlăuntrul nostru. Potrivit Sfântului Apostol Pavel, datorită experierii mistic-sacramentale a morţii şi învierii lui Hristos, El trăieşte în creştini: “Hristos este Cel Ce trăieşte în mine” (Gal.2,20) ; “…Hristos este în voi” (Rom.8,10; II Cor. 13,5) ; “Hristos Cel dintru voi…”(Col.1,27); “Hristos, totul întru toţi”(Col.3,11). El se sălăşluieşte în inimile lor: “ Hristos să Se sălăşluiască prin credinţă în inimile voastre”(Efes. 3,17). 

Sfinţii Părinţi şi scriitorii bisericeşti vor da glas acestei experienţe tainice, vor accentua relaţia directă dintre primirea Sfintelor Taine şi cunoaşterea lui Dumnezeu. Spre exemplificare ne vom referi în continuare la opera lui Clement Alexandrinul.

Învăţătura centrală a marelui dascăl din Alexandria, este cunoaşterea –gnosis creştină.
 Pentru Clement, gnosis este experienţa ajungerii la un grad de cunoaştere a misterului divin, a Logos-ului, unirea cu Acesta ducând la îndumnezeire. Dar ascensiunea la nivelul gnosticului
 creştin nu este deschisă tuturor. Aceasta nu implică o concepţie ierarhică sau elitistă, deoarece Clement considera că credinţa neofitului are pentru Dumnezeu aceeaşi valoare ca şi cea a gnosticului creştin. Totodată, Clement exprimă în opera sa un autentic ethos euharistic, ce constituie fundamentul vieţii de comuniune, exprimă, de fapt, o strânsă relaţie între Sfânta Euharistie şi gnosis.
  
Clement împarte oamenii în trei categorii: phauloi, prokopoi şi sophoi. Phauloi erau cei dintre neamuri, evreii neconvertiţi şi catehumenii. Prokopoi erau cei botezaţi, robii credincioşi ai lui Dumnezeu, angajaţi în ascensiunea spre condiţia de persoane depline după chipul şi asemănarea Logos-ului. Sophoi erau gnosticii creştini, cei care ajunseseră a fi după chipul şi asemănarea Logos-ului, atât cât este omeneşte posibil. În viziunea lui Clement, Logos-ul se relaţionează diferit cu fiecare dintre aceste categorii. Pentru phauloi Logos-ul este protreptikos sau predicator, El  invită la Sine toate neamurile Pământului. Pentru prokopoi este paidagogos sau instructor, iar pentru sophoi este didaskalos, ei necesitând o îndrumare generală. Condiţia gnosticului nu este statică, ci este o experienţă dinamică de cunoaştere. Cele trei mari lucrări ale lui Clement: Protreptikul, Pedagogul şi Stromatele corespund acestor trei categorii. Referirile la Sfânta Euharistie sunt făcute în cele trei lucrări în funcţie de gradul de cunoaştere şi viaţă spirituală ale categoriilor amintite, cărora le sunt destinate lucrările în ansamblul lor.

În Protreptic sau Cuvânt către elini există, spre final, o referinţă la Sfintele Taine „de iniţiere”, unde ni se oferă şi informaţii generale despre cult, inclusiv participarea unor fecioare: 

„Vino, o omule, (...) . Îţi voi arăta Cuvântul şi tainele Cuvântului (...). Avem şi noi un munte iubit de Dumnezeu, dar pe acesta nu se reprezintă tragedii, ca pe muntele Citheron, ci-i hărăzit dramelor adevărului, dramelor credinţei celei adevărate (...) fiicele lui Dumnezeu, mieluşelele cele frumoase, care vestesc sfintele ceremonii ale Cuvântului, alcătuind un cor plin de cuminţenie. Corul e format din drepţi, iar cântecul este imn pentru Împăratul universului. Fecioarele cântă psalmi, îngerii slăvesc, profeţii grăiesc, sunet de muzică se răspândeşte (...). O, taine, cu adevărat sfinte! O lumină, cu totul curată! Făcliile mă luminează, ca să contemplu cerurile, să contemplu pe Dumnezeu. Fiind iniţiat
, ajung sfânt. Domnul este Marele Preot; şi Domnul, luminând pe cel iniţiat, îl pecetluieşte; îl încredinţează Tatălui pe cel ce a crezut, ca să-l păstreze în veci. Acestea sunt ceremoniile bahice ale misterelor mele! Dacă vrei, iniţiază-te şi tu şi vei dănţui împreună cu îngerii în jurul unicului şi adevăratului Dumnezeu, Cel nenăscut şi fără de moarte; împreună cu noi cântă şi Cuvântul lui Dumnezeu. Acest veşnic Iisus, singurul mare Arhiereu al unicului Dumnezeu, Care este şi Tatăl Lui, el se roagă pentru oameni şi-i încurajează, zicându-le: <<Veniţi, seminţii nenumărate!>> (...) Mă dăruiesc pe Mine în întregime şi desăvârşit.”
 În conformitate cu disciplina arcana se fac doar aluzii la Sfintele Taine, iniţierea prin Botez, apoi pecetea Duhului Sfânt, relaţia specială cu Tatăl dobândită prin înfiere, de asemenea, Clement  aşează în gura Mântuitorului, Cel care cheamă la Sine toate neamurile, şi cuvintele „Mă dăruiesc pe Mine în întregime şi desăvârşit”, care trimit, fără echivoc, la Sfânta Euharistie.

În Pedagogul se găsesc mai multe referiri la Sfânta Euharistie, deoarece autorul se adresează celor care au fost botezaţi şi înaintează spre gnosis. Tollinton a menţionat că dascălul alexandrin se referă la Sfânta Euharistie în sens tehnic şi într-un sens general.
 În sens tehnic a scris despre Sfânta Euharistie ca despre un ritual al Bisericii, cu menţionarea directă a pâinii şi a vinului în contextul în care îndeamnă la cumpătare: „A binecuvântat vinul şi a spus: <<Luaţi, beţi, acesta este sângele Meu>> - că sângele viţei de vie este în chip simbolic Cuvântul - <<care pentru mulţi  se varsă spre iertarea păcatelor>>
.Cuvântul este fântâna sfântă a bucuriei”
.  Când vorbeşte despre atitudinea creştinului în priviţa consumului de vin, discursul lui Clement devine o lecţie despre Euharistie şi , de fapt, întreaga viaţă a creştinului trebuie să fie o Euharistie, aşa cum Sfânta Euharistie are o dimensiune etică, şi viaţa creştină are o dimensiune sacramentală. „Mai târziu, via cea sfântă a rodit strugurele profetic. Acesta este semn pentru cei conduşi de la rătăcire la odihnă; este marele strugure, Cuvântul cel strivit pentru noi; căci Cuvântul a voit ca sângele strugurelui să se amestece cu apa, aşa precum sângele Lui se amestecă cu mântuirea. Sângele Domnului este dublu: unul este sângele Lui trupesc, prin care ne-am izbăvit de stricăciune; celălalt este sângele lui cel duhovnicesc
, adică acela cu care suntem unşi. A bea sângele lui Iisus înseamnă a te împărtăşi cu nemurirea Domnului. Duhul este tăria Cuvântului, precum sângele este tăria trupului. În chip analog vinul se amestecă cu apa, iar Duhul cu omul; unul, amestecul de vin cu apă, hrăneşte spre credinţă; celălalt, Duhul, conduce spre nemurire; şi iarăşi, amestecul celor două, a băuturii şi a Cuvântului, se cheamă euharistie, har lăudat şi frumos; iar cei care se împărtăşesc cu credinţă îşi sfinţesc şi trupul şi sufletul, pentru că voinţa Tatălui amestecă în chip tainic, cu Duhul şi cu Cuvântul, acest amestec dumnezeiesc, care este omul. Şi într-adevăr, Duhul s-a unit cu sufletul purtat de El, iar trupul s-a unit cu Cuvântul; că din pricina trupului <<Cuvântul S-a făcut trup>>”
. Relaţia dintre Sfânta Euharistie şi viaţa creştină este o expresie a viziunii lui Celement despre Euharistia ca gnosis şi ca modalitate de instruire. „Scriptura spune:<<Şi mânzul l-a legat de viţa de vie>>
; a legat acest popor gingaş şi tânăr de Cuvânt, care simbolic înseamnă viţa de vie
; via dă vin, după cum Cuvântul dă sânge; şi unul şi altul sunt pentru oameni băutură spre mântuire; vinul pentru trup, sângele pentru duh”.

Tot în Pedagogul, pentru a conexa Sfânta Euharistie cu creşterea duhovnicească şi cunoaşterea, Clement interpretează In.6 împreună cu ICor.3,1-3; compară sângele Cuvântului cu laptele, faţă de care nici o hrană  nu poate fi mai hrănitoare, mai dulce şi mai albă. „Hrana cea duhovnicească se aseamănă în totul cu laptele; este dulce din pricina harului, care este în ea; este hrănitoare, pentru că este viaţă; este albă, pentru că este ziua lui Hristos”
.  Şi , după cum sânii materni nu sunt ca izvoarele, plini cu lapte, care curge gata pregătit, ci, în mod minunat, prefac sângele în hrană, în mod şi mai minunat Domnul devine „hrană duhovnicească pentru cei virtuoşi, când Tatăl cel iubitor de oameni a făcut să cadă, ca o ploaie în lume, cuvântul Său. (...) ”
. Citim apoi laude minunate la adresa Fecioarei Maria, singura fecioară şi mamă deopotrivă, numită Biserică: „(...) şi-mi place să o numesc Biserică (...) Ea a hrănit cu Cuvântul pe poporul cel tânăr, pe care Însuşi Domnul l-a născut cu dureri trupeşti
, pe care Însuşi l-a înfăţişat cu scumpul Lui sânge. O naşteri sfinte! O, scutece sfinte! Cuvântul este totul pentru copil: şi Tată şi Mamă şi Pedagog şi Hrănitor. Că spune El: ”Mâncaţi trupul Meu şi beţi sângele Meu!
 Această mâncare, pe care numai el poate s-o dea, ne-o oferă Domnul: ne dă trupul Său şi varsă sângele Său. Nimic nu lipseşte copiilor ca să poată creşte!”

Cei numiţi prokopoi trebuie să fie într-o permanentă legătură cu Cuvântul pentru a se curăţi de patimi şi a se împărtăşi de adevăr şi de nemurire, „ (...) trupul Domnului, pâinea cerurilor, absoarbe sângele şi hrăneşte spre nestricăciune pe cei care sunt cereşti dintre oameni şi lasă spre stricăciune numai poftele cele trupeşti. Astfel, alegoric, Cuvântul este numit în multe chipuri: şi mâncare şi trup şi hrană şi pâine şi sânge şi lapte. Domnul este toate acestea spre desfătatea noastră, a celor ce credem în El”
. Creştinii trebuie să se dezvolte spiritual prin primirea Euharistiei şi prin aplicarea unui ethos euharistic întregii lor vieţi. Referindu-se la cuvintele: „Cu lapte v-am hrănit, nu cu bucate; că încă nu puteţi”(ICor.3,2), Clement arată mai întâi că laptele şi bucatele sunt identice prin natura lor, „la fel şi Cuvîntul este acelaşi, fie că e curgător şi dulce ca laptele, fie că e tare şi strâns ca bucatele. Nu numai atât; prin <<lapte>> se poate înţelege şi predica, pentru că predica se revarsă pe o mare întindere, iar prin <<bucate>>, se poate înţelege credinţa, pentru că e strânsă ca o temelie, datorită catehezei; căci credinţa, odată ce pătrunde în suflet, se aseamănă cu bucatele, pentru că este mai tare decât predica. De o mâncare ca aceasta a vorbit dealtfel şi Domnul prin simboluri în Evanghelia după Ioan, când a zis: „Mâncaţi trupul meu şi beţi sângele Meu”
. Prin mâncare şi băutură a arătat simbolic realitatea evidentă a credinţei şi a făgăduinţei”
. 

Stromatele au fost scrise pentru sophoi, pentru gnosticii  creştini. În această lucrare se fac puţine referiri la Euharistie, dar se începe cu o paralelă între pregătirea pentru primirea cu vrednicie a Euharistiei şi pregătirea pentru a deveni un învăţăţel vrednic. Preocuparea acestuia din urmă trebuie să fie primirea hranei atât prin pâine cât şi prin cuvinte
. Clement afirmă necesitatea pâinii euharistice şi a învăţăturii, cu toate că vine un timp în evoluţia celor numiţi sophoi când chiar şi cuvintele sunt depăşite, deoarece „Dumnezeul univesului, Cel Care-i mai presus de orice cuvânt, mai presus de orice gând, mai presus de orice idee, nicicând nu poate fi cuprins în scris, pentru că-i negrăit prin puterea Lui”
. Textul din Stromate 5,10 conţine principala referire la Sfânta Euharistie. Aici se tratează despre Tainele dumnezeieşti şi natura lor ascunsă. Limbajul euharistic este folosit pentru a se arăta cum poate dobândi cineva cunoaşterea tainelor ascunse. Este citat Sfântul Apostol Pavel care spune că voia lui Dumnezeu se face cunoscută prin revelaţie (Rm.16, 25-26). Primele elemente au fost oferite celor numiţi  prokopoi în Pedagogul, de aceea , acum este timpul de a purcede spre perfecţiune. Stromatele reprezintă chiar efortul lui Clement de a comunica drumul spre perfecţiune. Dacă în Pedagogul se folosise limbajul euharistic pentru a aduce lămuriri despre viaţa vremelnică, în Stromate este folosit pentru a clarifica aspecte ale vieţii duhovniceşti
. Referindu-se la civintele Sfîntului Apostol Pavel: „Şi eu , fraţilor, n-am putut să vă grăiesc vouă ca unor oameni duhovniceşti, ci ca unora trupeşti, ca unor prunci în Hristos. Cu lapte v-am hrănit, că încă nu puteaţi; dar nici acuma nu puteţi; că încă sunteţi trupeşti.”
, Clement scrie: „Deci, dacă Apostolul a numit laptele hrană pentru prunci, iar mâncarea tare hrană pentru cei desăvârşiţi
, atunci se va înţelege că laptele este cateheza, cea dintâi hrană a sufletului, iar hrana tare, contemplaţia în cel mai înalt grad de iniţiere- broma de he epoptike theoria. Este trupul şi sângele Cuvântului - sarkes autai kai aima tou Logou, adică înţelegerea puterii şi a fiinţei dumnezeieşti- toutesti katalepsis tes theias dynameos kai ousias.<<Gustaţi şi vedeţi, că bun este Domnul>>
 spune Scriptura. Că aşa Se dă pe El însuşi Domnul celor care se împărtăşesc mai duhovniceşte cu o mâncare ca aceasta, când însuşi sufletul, după cum spune Platon, prietenul adevărului, se hrăneşte singur
. Mâncare şi băutură a dumnezeiescului Cuvânt este cunoaşterea fiinţei dumnezeieşti- brosis gar kai posis tou theiou Logou he gnosis esti tes Theias ousias. De aceea şi Platon spune în cartea a doua a lucrării sale Statul : <<Nu trebuie să ne apucăm a face cercetări despre Dumnezeu după ce am jertfit un porc, ci după ce am jertfit ceva mare şi preţios>>
. Iar apostolul scrie: << Că Paştele nostru, Hristos, S-a jertfit pentru noi>>
; într-adevăr este jertfă preţioasă Fiul lui Dumnezeu, Care S-a sfinţit pentru noi
. Iar jertfă- thysia primită de Dumnezeu
 este despărţirea, de care să nu-ţi pară rău- ametanoetos, a sufletului de patimile-pathon  sale. Aceasta este într-adevăr adevărata cinstire de Dumnezeu”
. Am citat acest text in extenso datorită frumuseţii şi complexităţii lui. În mod magistral avem aici exprimată relaţia dintre cunoaştere, Sfânta Euharistie, şi intrarea în stare de jertfă curată prin renunţarea la patimi, care duce la cunoaşterea lui Dumnezeu. Theognosia nu este o simplă operaţie intelectuală independentă de starea morală a „cercetătorului”. Este nevoie de o jertfă pentru cunoaştere. Hristos Domnul ne-a cuprins pe toţi în starea Sa de jertfă curată care face posibilă cunoaşterea lui Dumnezeu, comuniunea cu Sfânta Treime. Aspectul ontologic al răscumpărării implică restaurarea integrală a firii umane, implicit a facultăţilor cognitive în general şi a celor theognosice în special.  Rămâne de cercetat ce a înţeles  autorul când a scris: „Este trupul şi sângele Cuvântului - sarkes autai kai aima tou Logou, adică înţelegerea puterii şi a fiinţei dumnezeieşti- toutesti katalepsis tes theias dynameos kai ousias. (...)  „Mâncare şi băutură a dumnezeiescului Cuvânt este cunoaşterea fiinţei dumnezeieşti- brosis gar kai posis tou theiou Logou he gnosis esti tes Theias ousias”. „Înţelegerea” şi „cunoaşterea” fiinţei lui Dumnezeu nu pot aparţine, la modul propriu, celor create.  Considerăm că autorul, având o profundă înţelegere a Sfintei Euharistii s-a referit la realitatea prezenţei lui Hristos în Sfintele Daruri, la imposibilitatea despărţirii Persoanei de cele două firi, precum şi a firilor între ele. Chiar dacă ne aflăm cu aproape trei sute de ani înainte de Sinodul al IV-lea ecumenic de la Calcedon (451) când se va afirma că cele două firi, dumnezeiască şi omenească sunt unite în unica Persoană a Logos-ului în mod „neîmpărţit şi nedespărţit, neamestecat şi neschimbat”, nu înseamnă că ceea ce s-a stabilit formal la Calcedon, ca răspuns la erezia lui Eutihie, nu era mai înainte experiat de cei cu viaţă sfântă. Prin urmare, Sfânta Euharistie are caracter anamnetic, de jertfă şi de taină,  este acualizarea jertfei de pe Golgota dar şi posibilitatea împărtăşirii de ea. În Sfânta Euharistie ne împărtăşim mistic cu Hristos, Cel care este prezent integral, deci este şi o atingere de cele dumnezeieşti: „Iată s-a atins de buzele tale şi va şterge fărădelegile tale şi de păcatele tale te va curăţi.”, este „mâncare şi băutură a dumnezeiescului Cuvânt” care ne conduce la theognosie, aşa cum s-a întâmplat cu ucenicii pe drumul spre Emaus (Lc.24).

 Ar fi de notat aici faptul că Vl.Lossky în cunoscuta sa lucrare: Vederea lui Dumnezeu
, în secţiunea dedicată lui Clement Alexandrinul
 nu face nici o conexiune între cunoaşterea, vederea lui Dumnezeu şi Sfânta Euharistie, considerînd că dascălul alexandrin aprţine prin accentul pe contemplare „unei mistici intelectualiste sau superintelectualiste”
.

 În concluzie vom spune că nici un demers theognosic nu poate da roade dacă nu este însoţit de un permanent efort etic-ascetic în ambianţa mistic-sacramentală a Bisericii.

Părtaşi ai dumnezeieştii firi -  theias koinonoi physeos, divinae naturae consortes”(II Pt.1,4)
– o introducere-



Expresia „părtaşi ai dumnezeieştii firi”- este hapax legomenon în Sfânta Scriptură. Prin prezentarea de faţă se încearcă oferirea unei scurte introduceri exegetice, care să ofere o bază pentru o viitoare dezvoltare. S-a spus adesea că în acest text nu ar fi altceva decât o influenţă elenistică şi că expresia nu ar avea alt ecou în Noul Testament. Pentru noi este un temei evident al învăţăturii despre îndumnezeire – theosis, al participării noastre la cele dumnezeieşti, prin urmare suntem foarte interesaţi de o exegeză corectă şi completă. 

 
1. Syngenia  ca premisă a participării

a. Syngeneia în filosofia greacă şi la Părinţi – perspectivă parţială


Adjectivul syngenes provine din particula syn şi substantivul genos şi înseamnă a fi de acelaşi neam- genos, a avea origine comună, iar substantivul syggeneia desemnează relaţia iar, începând cu Euripide, dobândeşte sensul concret de înrudire.



Platon foloseşte această noţiune în trei sensuri
 : 1) rasial sau fizic,  preluat de la Pindar, Eschil şi de la poezia anterioară. El a plecat de la acest sens ( cf. Euthyphron, 11 c 3) al înrudirii şi nu l-a abandonat niciodată; 2) metaforic, “afinitate” sau “similitudine”, sens obişnuit pentru adjectivul syngenes, adesea apropiat de homoios, hoikeios, symphytos, cu care poate fi chiar sinonim; 3) cel propriu-zis filosofic, format deplin începând cu dialogul Phedon, adică de înrudire a sufletului cu Ideea; nu mai e vorba   de o afinitate metaforică, deoarece pentru Platon legăturile cu lumea inteligibilă sunt mai reale decât legăturile fizice, aşa cum lumea  celor noeta- inteligibile, este mai adevărată decât  a celor orata- văzute; este o înrudire spirituală datorită căreia sufletul poate cunoaşte intuitiv Ideea (cf.Republica VI 490 b 3-4).



Platon nu moştenise decât primul sens şi, prin urmare, în dialogurile de început, termenii syngenes  şi syngeneia nu desemnau decât legături de rudenie. Face excepţie un pasaj din mitul lui Protagoras (322 a 4) unde se stabileşte o legătură între “ înrudirea cu Dumnezeu”, ca temei al religiei, şi “destinul divin “ acordat omului, theia moira , în virtutea căruia omul accede- metesche la condiţia de syggeneia
.


S-ar putea identifica trei timpi în accederea omului la cunoaşterea zeilor: 1.participarea la destinul divin: focul şi artele care depind de aceasta ; 2. înrudirea cu zeii; 3.religia şi cultul. Prin metesche  se separă theia moira de lumea exterioară pentru a face din aceasta ceva intim legat de natura omului însuşi. E.G. Berry
, citat de E. des Places, afirmă că abilitatea artistică – entechnos sophia  îi conferă omului syngeneia cu zeii; în orice caz, îi permite civilizaţia morală, în măsura în care aceasta presupune un anumit progres material şi minimum de bună-stare necesară virtuţii.
 



Anticii, începând cu Homer, continuă E. des Places, au considerat syngeneia a fi un element congenital al naturii umane. S-ar putea afirma că theia moira este foarte aproape de harul divin, care face posibilă înfierea. Oare să fi întrevăzut Platon deja în unul din primele sale dialoguri doctrina despre înfierea divină?
 În dialogurile scrise la  maturitate, Platon dezvoltă conceptul de syngeneia. Fedon, primul dintre marile dialoguri metafizice, are meritul de a fi fixat vocabularul syggeneia –ei în sensul precis al înrudirii sufletului cu Formele. Aici se stabileşte o legătură între homoios şi syngeneia : “ Cu care din cele două feluri de lucruri citate mai sus [ vizibile şi neperceptibile, n.n.] am putea spune că seamănă şi este înrudit corpul” [s.n.] ; (…) cu care categorie de lucruri îţi pare mai înrudit şi mai asemenea sufletul [s.n.] ?”(79 b 2-3 e2)
.  Reminiscenţa - a doua dovadă a nemuririi după cea a contrariilor -,  “a şti “ nu înseamnă decât “recăpătarea” unor cunoştinţe: “Dar dacă pierdem după naştere o cunoştinţă primită mai dinainte, iar în urmă, folosindu-ne de simţuri prin cunoştinţe perceptibile, corespunzătoare, o trezim ca pe una ce-am avut-o înainte de naştere, oare ceea ce numim a şti nu este de fapt recăpătarea propriei noastre ştiinţe? Putem deci numi faptul pe drept cuvânt o aducere aminte?”
.  Solidaritatea dintre suflet şi Idei anunţă al treilea argument, dedus explicit din înrudirea lor: “Oare nu este adevărat şi nu-i o necesitate tot aşa de mare ca sufletele noastre să fi avut fiinţă înainte de naştere, precum au avut conceptele [Ideile n.n.]?”
. Al treilea argument formulează în mod clar identitatea Ideilor cu ele însele: “Egalul în sine, bunul în sine, fiecare din lucrurile ce există în sine, ca o realitate, îndură vreodată o cât de mică prefacere? Sau fiecare dintre ele, fiind dintr-o alcătuire simplă, rămân mereu aceleaşi, în totul asemenea lor însele, nesuferind niciodată, pe nici o cale cu nici un preţ, nici o schimbare?”
. Pasajul ne aminteşte  de Banchetul (211,a) : “(…) frumuseţe ce trăieşte de-a pururea, ce nu se naşte şi nu piere, ce nu creşte şi nu scade; ce nu-i, în sfârşit, într-un punct frumoasă, într-altul urâtă; câte-odată da, alteori nu; într-un anumit raport da, într-altul nu ; aici da, acolo nu; pentru unii da, pentru alţii nu.”
  Negaţiile : oudepote, oudame, oudamos, oudemian ( Fedon, 78 d 6-7) exprimă neschimbabilitatea Ideilor. Datorită înrudirii cu Ideile sufletul se orientează spre calităţile lor: “(…), când sufletul cercetează ceva singur, el merge drept spre ceea ce este curat, veşnic, nepieritor, neschimbător şi, întrucât este de aceeaşi fiinţă cu această esenţa, rămâne lângă ea cât poate sta de la sine şi prin sine. Atunci pe de o parte rătăcirea lui încetează, pe de alta se păstrează mereu pe lângă cele ce au aceeaşi stare, ca unul care s-a împărtăşit din esenţa lor. Această alcătuire şi deosebită putere de cercetare a sufletului nu se numeşte înţelepciune?”
 Phronesis, ca fenomen intelectual este identificat, ca de multe alte ori, cu sophia. După moarte, sufletul “… ieşind cu astfel de însuşiri din corp, se duce spre ceea ce este asemenea cu el: spre imperceptibil, sfânt, nemuritor, înţelept. Ajungând acolo, devine fericit şi în afară de orice rătăcire, neştiinţă, temeri, pasiuni sălbatice şi orice alte păcate omeneşti.”
 „Ideile sunt acel mediu divin cu care sufletul este înrudit şi prin al căror contact familiar se asigură eternitatea fericită”



Dacă la Platon înrudirea omului cu Divinitatea se fundamentează pe legătura sufletului cu Ideile, în Sfânta Scriptură accentul cade pe omul ca eikon tou Theou. În Septuaginta se întâlnesc cuvintele syngenia  şi syngenes
, dar mai mult în sensul de relaţii, rude,
 asemenea în Noul Testament
, cu excepţia F.Ap.17,29 unde Sfântul Apostol Pavel îl citează pe anticul Aratus din Cilicia ( sec.III î.Hr.), Phenomenes,5 : „ Că neam al lui suntem şi noi - Tou gar kai genos esmen”; în contextul poemului, pronumele demonstrativ relativ mascului tou se referă la Zeus, care este invocat din primul vers: „ Ek Dios archomestha”. În scrierile pauline termenul syngenes apare doar în epistola către Romani, înţelesul fiind clar în 9,3: „ de dragul fraţilor mei cei de un neam cu mine după trup - hyper ton adelphon mou ton syngenon mou kata sarka”. 



Revelaţia dumnezeiască a schimbat radical perspectiva şi a dat cuvintelor un alt conţinut. Clement al Alexandriei afirma categoric că „ noi nu avem cu Dumnezeu nici o relaţie de natură – physikes schesis ... Noi nu Îi suntem consubstanţiali - homousios”.
 În Dialogul cu iudeul Trifon,4,1,2,  Sfântul Iustin Martirul şi Filosoful scria: 



„ - Platon zice, am reluat eu, că în felul acesta este puterea de a vedea a minţii şi că ea ne-a fost dată pentru a putea privi, prin curăţia ei, însăşi fiinţa aceea, care este cauza tuturor celor intelectuale, care nu are culoare, nici formă, nici mărime, nici altceva care se poate vedea cu ochiul, fiinţa aceea, zice tot el, care este mai presus de orice fiinţă, care nu se poate spune, nici povesti şi care este numai frumuseţe şi bunătate, găsindu-se deodată în sufletele cele bune de la natură, printr-o înrudire oarecare  - dia to syngenes  şi prin iubirea lor de a o vedea.



- Dar ce înrudire- syngeneia avem noi cu Dumnezeu? m-a întrebat el. 




(...)



- Prin urmare, a zis el, cineva nu vede pe Dumnezeu din cauza înrudirii – syngeneias şi nici pentru că este spirit, ci pentru că este virtuos şi drept.



- Da, am răspuns eu, dar şi pentru că are cu ce să înţeleagă pe Dumnezeu.”



Prin urmare, omul poate „să înţeleagă pe Dumnezeu” datorită înrudirii cu El. Termenul syngenes este prezent şi în Apologia a II-a, 13,3 (anterioară Dialogului cu iudeul Trifon) unde se afirmă:



„Mărturisesc sus şi tare, că sunt creştin şi dorind şi luptându-mă din toate puterile să mă arăt astfel, nu din cauză că învăţăturile lui Platon ar fi străine de cele ale lui Hristos, ci din cauză că ele nu sunt întru totul asemănătoare, după cum se întâmplă şi cu cele ale celorlalţi stoici şi poeţi şi scriitori, m-am deosebit mult de acestea din urmă. Fiecare dintre aceştia, atunci când a văzut, în parte, apropierea lui de Cuvântul dumnezeiesc – to syngenes horon Cel împrăştiat [diseminat n.n.] în lume, a putut să grăiască câte un adevăr parţial... .
  



Origen, sub influenţa platonică, afirmă o oarecare înrudire a sufletului cu Dumnezeu, to pros Theon syngenes ( In Ioannem, XX,33; 370, 7 Preuschen)
, iar din lucrarea Contra Celsum aflăm că acesta pretindea „că există în om un element superior celui terestru, înrudit cu Dumnezeu – syngenes Theou, şi declară că cei care păstrează bine acest element, adică sufletul, aspiră la ceea ce este înrudit – tou syngenous, adică la Dumnezeu” (I,8; I,60, 27-29K.). Dar Origen, în nici un caz,  nu acordă omului o identitate de substanţă cu Dumnezeu: „Nu este oare o impietate extremă să se susţină că cei care I Se închină lui Dumnezeu în duh sunt de aceeaşi esenţă cu natura nenăscută şi fericită? – Ei me sphodra estin asebes homoousious te a genneto physei kai pammakaria legein einai tous proskynountas en pneumati to Theo?” (In Ioannem, XIII, 25; 249, 4-7 Preuschen).



Şi Sfântul Atanasie cel Mare întreba : „Ce înrudire este între Duhul Sfânt şi cele create? – poia... syngeneia to Pneumati pros ta ktismata?”
 , iar mai departe : „ Ce înrudire - syngeneia este între cele create- geneta ?” 
 ; „ ... ce asemănare sau înrudire – syngeneia  există între Cel care crează şi cele create – to ktizonti pros ta ktismata”.
 Iar Sfântul Vasile cel Mare scria: „Creatorul a conferit omului statura verticală, doar lui dintre toate vieţuitoarele, deoarece chiar din aceasta înveţi că viaţa ta provine dintr-o înrudire de sus... . Omul poate mereu să-şi ridice ochii spre cer – ho aristotechnes orthion eplase monon ton zoon ton anthropon, in’ ex autou tou schematos eides oti ek tes anothen syngeneias estin he zoe sou... anthropo d’hetoime pros ouranon e anablepsis”.
   



Sfântul Grigorie de Nyssa a aşezat tema înrudirii divine în centrul teologiei şi spiritualităţii sale.
 Termenul syngenes şi derivatele sale apar frecvent în opera sa, exprimând fie familiaritatea, proximitatea: syngenos te kai oikeios, to syngenes kai homophylon, fie înrudirea: to syngenes kai theiotatos, to syngenes te kai noeton. Sfântul Grigorie spune că aşa cum ochiul prin strălucirea proprie naturii sale participă la lumină, atrăgând la sine ce-i este înrudit – to syngenes ephelkomenos , tot aşa este necesar să se amestece naturii umane ceva înrudit cu ceea ce este dumnezeiesc – enkrathenai ti te anthropine physei syngenes pros to theion, aşa încât, prin această corespondenţă să manifeste un elan înspre ceea ce-i este propriu – ephesin pros to oikeion.   Creat pentru a se bucura de comuniunea cu Dumnezeu, omul trebuie să aibă în natura sa ceva înrudit – ti syngenes cu Cel la care participă.
 În lucrarea De hominis opificio
 Sfântul Grigorie afirmă unitatea naturii umane: „ Atunci când spune Scriptura: <<şi a făcut Dumnezeu pe om>> exprimă la modul general, fără să precizeze, întreg neamul omenesc. Căci vorbind aici despre făptura pe care a creat-o, nu i se dă un nume, aşa cum o face în istorisirea următoare, ci această făptură este deocamdată fără nume, e vorba doar de om în general. (...) De aceea s-a vorbit de un singur om ca să-i cuprindă pe toţi.”
 O familiaritate permanenetă intervine mai întâi între trup şi suflet: „Căci întrucât sufletul are în el în mod natural o anumită înclinare afectuoasă – storge faţă de trupul în care a locuit, şi din pricina legăturii care le uneşte, trupul şi sufletul se recunosc unul pe altul, păstrând parcă unele semne speciale care îi ajută să deosebească fără să amestece în această masă comună, ceea ce formează bunul său propriu. Or, dacă sufletul atrage iarăşi spre sine ceea ce ţine de el, printr-o legătură de rudenie – to syngenes, atunci ce greutate ar fi pentru puterea dumnezeiască să adune laolaltă elementele înrudite, care se atrag în chip firesc între ele?”





În comentariul la Rugăciunea domnească se face o comparaţie între theognosia din Vechiul Testament şi Revelaţia deplină din cel nou: „ Când marele Moise a adus poporul Israel la cunoşterea tainică de pe munte – te kata to oros mystagogia, nu l-a învrednicit de arătarea lui Dumnezeu înainte de a-i porunci să se curăţească(...) Dar nici aşa n-au îndrăznit să privească arătarea puterii dumnezeieşti, ci au fost înfricoşaţi de tot ce li s-a arătat, de foc, de negură, de fum , de trâmbiţe (...) Dar legiuitorul nostru, Domnul Iisus Hristos, având să ne aducă pe noi la harul dumnezeiesc, nu ne-a arătat nouă prin cuvânt muntele Sinai acoperit de negură şi fumegând de fum, nici glasuri de trâmbiţă răsunând nelămurit şi înfricoşător (...) nici nu lasă toată adunarea (Biserica) la poalele muntelui, dăruind unuia singur urcuşul pe vârful muntelui şi ascunzând slava lui Dumnezeu acoperită de întuneric; ci întâi, în loc de munte, îi urcă pe oameni la cerul însuşi, deschizându-le păşirea în el prin virtute; apoi îi face nu numai văzători [spectatori n.n] ai puterii dumnezeieşti, ci şi părtaşi - koinonous ai ei, ducându-i în oarecare chip pe cei ce se apropie la înrudirea - syngeneian cu firea dumnezeiască.”
 Referindu-se la acest text J.Danielou observa că, în gândirea Sfântului Grigorie, rugăciunea este fondată mai întâi pe această înrudire, care şi justifică parresia, libertatea limbajului.
 Am putea spune chiar îndrăznire, de exemplu, îi spunem Maicii Domnului la modul imperativ, repetând ce au scris cei cu viaţă sfântă: „Grăbeşte-te [sârguieşte-te] că pierim sub mulţimea păcatelor.” Această îndrăznire a sfântului se întemeiază pe înfierea de la Botez, pe inocenţa sa, pe credinţa fermă că Dumnezeu îi poate implini orice cerere, cu atât mai mult cu cât se roagă pentru alţii. Copilul crede că părintele său, care-l iubeşte nespus, îi poate împlini orice dorinţă.



Sfântul Grigorie Teologul afirmă că familiaritatea cu Dumnezeu - pros Theon oikeioteta poate să-i facă şi pe alţii să se familiarizeze – allous oikeioun cu Dumnezeu, prin cuvânt şi prin exemplu.
  Familiaritatea este aproape de înrudire, dar şi termenul din urmă este întâlnit în opera sa. Înrudirea sufletului cu Dumnezeu face posibilă contemplarea – kalon theoria, care ajută „intelectul - noun nostru să urce din nou la ceea ce-i este înrudit- pros to syngennes epanagousa.



Sfântul Ioan Gură de Aur conferă un sens hristologic şi soteriologic înrudirii cu Dumnezeu. În comenteriul la epistola către Galateni, 3,26,27 scrie despre înrudire : „Dacă Hristos este Fiul lui Dumnezeu, şi dacă tu te-ai îmbrăcat cu El, întrucât Îl ai pe Fiul în tine însuţi şi I-ai fost asimilat, ai ajuns să fi de un singur neam cu El şi să ai acelaşi fel de a fi- pros auton aphomoiotheis, eis mian syngeneian kai mian idean echthes.”
   



Sfântul Chiril al Alexandriei în vastul său comentariu la Sfânta Evanghelie după Sfântul Apostol şi Evanghelist Ioan, conferă un înţeles etic, dar şi hristologic şi soteriologic conceptului de înrudire. „Aşa şi iudeii, fiind proprii după neam ai lui Avraam cel credincios, prin cele ce s-au făcut necredincioşi, adică prin neasemănarea purtărilor lor, s-au lipsit de rudenia cu el – Ioudaios oikeioi ontes kata genos tou Habraam (...) esterethesan tes ekeinou syngeneias dia ten ton tropon anomoioteta .”
 Pentru a explica textul din Ioan 8,37: „Ştiu că sunteţi sămânţa lui Avraam, dar căutaţi să Mă  ucideţi fiindcă cuvântul Meu nu încape în voi”, Sfântul Chiril, făcând referire şi la textul din Faptele Apostolilor (17,29), scrie: „ Arată în multe feluri deşertăciunea slavei şi a mândriei, ce le vine unora din înrudirea cu Avraam, ca şi lipsa oricărui folos din ea. Şi aceasta îi face să caute nobleţea adevărată şi iubită de Dumnezeu. Căci Dumnezeu nu priveşte la trup, precum zice Însuşi Mântuitorul nostru Hristos: <<trupul [he sarx- carnea] nu foloseşte la nimic>>(In.6,63), ci primeşte mai vârtos nobleţea din suflet şi se învredniceşte de toată lauda. Şi-i cunoaşte ca având nobleţe adevărată pe cei pe care asemănarea faptelor sau identitatea purtării lor îi înalţă ca într-o unică virtute şi îi face să se arate împodobiţi de frumuseţea aceloraşi bunătăţi, dar şi străini de opusul acestora. Căci altfel, în ce mod, aflându-ne pe pământ şi alcătuiţi, precum s-a scris, din lut (Facere 2,7), suntem ai Stăpânului a toate, precum spune Pavel: <<Fiind din neamul lui Dumnezeu>> (F.Ap. 17,29)? E drept că v-aţi făcut înrudiţi cu Hristos pentru trupul din taina Lui, dar se poate vedea lucrul acesta ca adevărat şi în alt mod. Anume, cugetând ale Lui şi înţelegând că se cuvine să vieţuim binecredincios nu numai în trecere, silindu-ne să fim, urmând Lui, fii ai lui Dumnezeu Cel peste toate şi să ne conformăm mintea noastră, pe cât e cu putinţă, cu voia Lui. Iar că Dumnezeu primeşte să fim asemănători cu El şi după chipul Lui, în înţeles de înrudire- syngeneias, cunoaştem clar pătrunzând în sfintele cuvinte şi străbătând dumnezeiasca Scriptură.”



 Considerăm că prin cuvintele „v-aţi făcut înrudiţi cu Hristos pentru trupul din taina Lui” Sfântul Chiril se referă la întruparea Fiului lui Dumnezeu, „taina cea din veac ascunsă”. Hristos devine fratele nostru prin Botez, iar noi, fiind fraţii săi, suntem fii ai lui Dumnezeu prin adopţie, şi înrudindu-ne cu Fiul ne înrudim şi cu Tatăl. Syngeneia se fondează pe întruparea, pe înomenirea Fiului lui Dumnezeu, Hristos Domnul fiind numit Mediator şi Intermediar – Mesites, Methorion între firea dumnezeiască şi firea omenească:   „ Căci în felul în care Tatăl ştie pe Fiul Său ca născut adevărat al Său şi rod al fiinţei Lui, iar Fiul ştie la rândul Său pe Dumnezeu ca Tată adevărat al Său, ca fiind născut cu adevărat din El, în acelaşi fel şi noi suntem făcuţi ai Lui, suntem de un neam cu El şi numiţi fii, după spusa Lui: <<Iată Eu şi fiii pe care Mi i-a dat Dumnezeu>>(Isaia 8,18). Iar, fiind neam adevărat al Fiului, suntem şi ne numim pentru El şi ai Tatălui (F.Ap.17,29), deoarece, fiind Dumnezeu Unul-Născut din Dumnezeu, S-a făcut Om, luând aceeaşi fire cu noi, deşi fără nici un păcat. Căci altfel, cum am fi neam al lui Dumnezeu, sau în ce mod, părtaşi ai firii dumnezeieşti?(II Pt.1,4). Căci nu ne este măsura laudei numai întrucât a voit Hristos să ne facă ai Săi, ci ni se face adevărată prin fapta însăşi. Căci Cuvântul lui Dumnezeu rămâne în firea dumnezeiască şi după ce ia trupul, iar pe noi ne face neam al Său, căci e după firea lui Dumnezeu, deşi a luat acelaşi trup cu noi. Deci modul în care îi suntem proprii e asemănător
. Precum El Îi este propriu Tatălui, dar Îi este propriu Lui pentru identitatea firii cu Tatăl, aşa şi noi suntem proprii Lui, şi El nouă, întrucât S-a făcut om. Iar prin El ne unim ca printr-un Mijlocitor cu Tatăl
. Hristos este un intermediar între Dumnezeirea supremă şi umanitate, amândouă aflându-se în Acelaşi, ca Cel ce uneşte în Sine cele atât de deosebite şi e unit, ca Dumnezeu prin fire, cu Dumnezeu-Tatăl, şi cu oamenii, ca Cel cu adevărat om.”
 



Deosebit de frumos este evidenţiată lucrarea Duhului Sfânt în realizarea înrudirii. În exegeza la cuvintele Mântuitorului: „Eu sunt viţa, voi sunteţi mlădiţele” şi: „Tatăl Meu este lucrătorul” (In. 15,5; 15,1) Sfântul Chiril scrie: „Voind să arate că se cuvine să fim uniţi cu El prin iubire şi cât de mare folos câştigăm din alipirea la El, Se înfăţişează ca viţă, iar pe cei uniţi cu El, articulaţi în oarecare fel şi întăriţi în El, făcuţi părtaşi ai firii Lui (II Pt.1,4) prin împărtăşirea de Sfântul Duh, îi numeşte mlădiţe. Căci Cel ce ne uneşte pe noi cu Mântuitorul Hristos este Duhul cel Sfânt al Lui. Alipirea la viţă a celor ce vin la ea este voită, iar unirea ei cu noi este prin relaţie
, fiindcă prin voinţa noastră cea bună am venit la El prin credinţă şi ne-am făcut de un neam cu El, primind de la El demnitatea înfierii. De fapt, după Sfântul Pavel: <<cel ce se alipeşte de Domnul este un duh cu El>> (I Cor.6,17) 
 (...)  Precum rostul viţei stă în a face mlădiţele să se bucure de calitatea ei naturală, aşa Cuvântul Unul-Născut al lui Dumnezeu- Tatăl procură Sfinţilor, uniţi cu Sine prin credinţă şi evlavie, înrudirea cu Sine, dându-le Duhul Său, căci îi hrăneşte spre dreapta credinţă şi lucrează în ei toată virtutea şi priceperea facerii de bine – ho Monogenes tou Theou Logos tes te tou Theou kai Patros kai tes heautou physeos ten hoinei syngeneian tois hagiois entithesi, to Pneuma didous (...).”



La sfârşitul remarcabilei sale lucrări, E.des Places scrie, printre altele, că nici un cuvânt din limba franceză nu poate reda toate nuanţele termenilor syngeneia şi syngenes din limba greacă. Aceasta se datorează bogăţiei semantice, sau poate ambiguităţii termenului genos. Este vorba de o înrudire reală fiindcă termenul syngenes se traduce prin părinte sau aproape. Când este folosit metaforic, se poate reda prin conatural, fiind, în acest caz, echivalentul lui symphytos, sinonimia celor doi termeni rezultând din multe texte. În Legile lui Platon, se spune  că omul are în mod natural o anumită parte de nemurire, a cărei dorinţă este înnăscută în fiecare om şi se manifestă prin ambiţia de a se evidenţia şi de a nu rămâne fără nume după moarte, de asemenea, prin naşterea de copiii şi prin participarea prin naştere la nemurire.



Syngeneia creştină are cu totul alte fundamente, se distinge clar de înrudirea din platonism şi din stoicism. În creştinism vorbim despre înfiere, posibilă datorită întrupării Fiului lui Dumnezeu, despre îndumnezeire prin care se întâlnesc dragostea lui Dumnezeu şi dragostea omului.
 

b. Syngeneia  în Duhul Sfânt şi în Adevăr 

 

Dacă Sfinţii evanghelişti Matei şi Luca ne prezintă genealogia
 după trup a Domnului nostru Iisus Hristos, spunându-ne cum S-a născut din om, din Fecioară, Cel ce Se născuse din Tatăl „mai înainte de toţi vecii” , Sfântul Apostol şi Evanghelist Ioan ne spune cum se poate naşte omul de la Dumnezeu. Este atât de impresionant să te gândeşti cât de delicat lucrează Dumnezeu cu omul, nu e nimic forţat, uluitor, artificial în această lucrare. Mai întâi omul, Fecioara, primeşte să nască pe Dumnezeu după trup, pentru ca apoi Dumnezeu să-l nască pe om din apă şi din Duh, mai întâi omul, Iosif Îl adoptă pe Fiul lui Dumnezeu făcut Om, pentru ca apoi omul sfinţit prin Botez să fie înfiat de Dumnezeu, mai întâi El vine la noi în modul cel mai delicat şi mai gingaş imaginabil, ca prunc nevinovat într-o iesle din Bethleem, pentru ca noi să putem cât mai firesc să ne apropiem de El şi primindu-l, să fim primiţi noi înşine de Dumnezeu. „(...) celor câţi L-au primit (pe Hristos), care cred în Numele Lui, le-a dat putere- exousian ca să se facă fii ai lui Dumnezeu – tekna Theou genesthai, care nu din sânge, nici din dorinţă trupească, nici din dorinţă bărbătească, ci de la Dumnezeu s-au născut – ek Theou egennethesan” (In.1,12-13). Taina acestei naşteri din Dumnezeu o dezvăluie Mântuitorul Însuşi lui Nicodim
: „Adevăr,adevărat zic ţie: De nu se va naşte cineva de Sus, nu va putea să vadă Împărăţia lui Dumnezeu”(In.3,3). Întrucît Nicodim a fost contrariat de o astfel de afirmaţie, Mântuitorul îi explică: „ De nu se va naşte cineva din apă şi din Duh nu va putea să intre în Împărăţia lui Dumnezeu”(3,5). Naşterea „de la (sau: din) Dumnezeu” din prologul Evangheliei a IV-a (1,13) este numită în capitolul 3, naştere „de Sus” ( v.3 şi 7), naştere „din apă şi din Duh”(v.5) sau naştere „din Duh(ul)” (v.6 şi 8). În această lucrare minunată, Dumnezeu este Cel care naşte şi noi suntem cei care ne naştem.
 Sfântul Iacob ne spune că: „Părintele luminilor... după voia Sa ne-a născut prin cuvântul adevărului, ca să fim începătură făpturilor Lui” (1,17-18). Sfinţii Apostoli Petru şi Pavel se referă, de asemenea, la această naştere dumnezeiască
: „Binecuvântat fie Dumnezeu şi Tatăl Domnului nostru Iisus Hristos Care, după mare mila Sa, prin Învierea lui Iisus din morţi, ne-a născut- anagennesan  din nou, spre nădejde vie (...)”(IPt.1,3), “Fiind născuţi a doua oară- anagegennemenoi nu din sămânţă stricăcioasă, ci din nestricăcioasă, prin cuvântul lui Dumnezeu cel viu şi care rămâne în veac”(IPt.1,23) şi “(…) ne-a mântuit, nu din faptele cele întru îndreptare, săvârşite de noi, ci după a lui îndurare, prin baia naşterii celei de a doua- dia loutrou palingenesias şi prin înnoirea Duhului Sfânt” (Tit 3,5)



Naşterea din nou, naşterea de la Dumnezeu are loc prin baia Botezului. Mântuitorul nu S-a botezat pentru a Se curăţa El, ci pentru a sfinţi apele, pentru a uni în mod deplin puterea vivificatoare a Duhul Sfânt, Domnul de viaţă făcătorul, cu apa. Prin Sfânta Taină a Botezului, din apa consacrată prin venirea – parousia Duhului Sfânt,  omul se naşte din nou, ca o minunată făptură purtând pecetea darurilor duhovniceşti. De aceea, anticipând ceea ce se va petrece cu cel ce vine spre luminare,  preotul se minunează şi zice: “Mare eşti Doamne şi minunate sunt lucrurile Tale, nici un cuvânt nu este de ajuns spre lauda minunilor Tale!”.



Sfântul Grigorie de Nyssa vorbeşte minunat despre Sfânta Taină a Botezului, dar ne şi avertizează cât de grav este să nu colaborăm mereu cu harul baptismal : “Dar dacă baia Botezului se aduce trupului, iar sufletul nu leapădă relele patimilor, ci viaţa de după primirea tainei se aseamănă cu viaţa de dinainte- chiar dacă ar fi o îndrăzneală să o spun, o voi spune şi nu mă voi da în lături, că şi în baia Botezului apa este apă, de vreme ce nicăieri nu se arată puterea Duhului Sfânt în ceea ce se petrece - , atunci chipul divin este batjocorit nu numai de urâţenia sufletului sau de patima lăcomiei şi de cugetul neînfrânat şi neruşinat, de înfumurare şi ură şi mândrie, ci şi când rămân în cel botezat şi câştigurile nedreptăţii (…). Căci ceea ce nu te-ai făcut nu eşti”
 Se referă apoi la textul din prologul Evangheliei a IV-a (1,12) şi vorbeşte despre marile exigenţe ale vieţuirii creştine autentice, bazate pe înrudirea cu Dumnezeu: “ <<Câţi L-au primit, zice Evanghelia, le-a dat putere ca să se facă fii ai lui Dumnezeu>>. Iar cel care s-a născut fiu al cuiva este neapărat de aceeaşi fiinţă cu cel din care s-a născut. Deci, dacă ai primit pe Dumnezeu şi te-ai făcut fiul lui Dumnezeu, arată prin libera ta voinţă şi pe Dumnezeu care e în tine. Arată în tine pe Cel care te-a născut. Prin aceleaşi semne prin care cunoaştem pe Dumnezeu se cade să se arate înrudirea cu Dumnezeu a aceluia care s-a făcut fiu al lui Dumnezeu.”
  



Înrudirea – syngeneia omului cu Dumnezeu nu este o metaforă, ci o realitate profundă ce se datorează Întrupării Fiului lui Dumnezeu, Arhetipul omului. El S-a făcut frate cu noi, iar noi devenim fraţi cu El prin Botez, prin urmare Tatăl Său devine şi Tatăl nostru – singura rugăciunea pe care ne-a învăţat-o însuşi Domnul este adresată Tatălui -, iar Maica Sa devine şi Maica noastră. În epistola către Galateni, faptul de a deveni creştin este descris în termeni specifici naşterii, scopul fiiind ca Hristos să ia  formă  în noi, sau altfel spus să ne dea  forma Bisericii
, trupul Său, pe care sunt chemaţi să-l constituie toţi oamenii.



Verbul morphoo este întâlnit o singură dată în Noul Testament : “O, copiii mei, pentru care sufăr iarăşi durerile naşterii până ce Hristos va lua chip- [formă] în voi”-tekna mou, ous palin odino mehris ou morphothe Hristos en hymin ( Gal.4,19). Pentru ca să devină posibilă  viaţa în Hristos, Hristos trebuie să ia  formă  în om. Trebuie într-un  anumit sens să Se întrupeze din nou în fiecare , idee curentă în mistica creştină.
 Această metaforă, care se bazează pe dezvoltarea copilului în pântecele mamei, sugerează faptul că Hristos trebuie să ajungă la o deplină dezvoltare, maturitate, în cel credincios, datorită apartenenţei la comunitatea ecclesială. Acesta este un proces care nu se sfârşeşte niciodată, fiind atât dar cât şi datorie, Dumnezeu revendicând darul oferit, realizându-se astfel relaţia Dăruitor - dar - cel ce primeşte darul, acesta din urmă, adică credinciosul, devenind la rândul lui dăruitor : “…toată viaţa noastră lui Hristos Dumnezeu să o dăruim- parasometha”. 



Părintele Profesor Vasile Mihoc identifică în versetul 19 din Gal.4, al treilea aspect al metaforei  maternităţii, după  dragostea şi grija pentru ei, şi accentuarea faptului că naşterea se face în dureri 
 :  “formarea chipului lui Hristos în credincioşi este un proces lent şi continuu în care Apostolul are un rol de neînlocuit. Sf. Pavel spune că el suferă “iarăşi” durerile naşterii “până ce Hristos va lua formă  în voi”. Verbul morphousthai (forma pasivă de la morphoo) înseamnă “a fi modelat”, “a primi o formă determinată”. ... Expresia mechris  ou din Gal. 4,19 b indică nu numai momentul împlinirii acestui proces de creştere duhovnicească, ci şi durata sau continuitatea lui şi de aceea putem traduce această expresie prin “atâta timp cât”.



Părintele Stăniloae subliniază faptul că  “toate expresiile Sfântului Apostol Pavel despre moartea, învierea, prefacerea omului, sădirea şi îmbrăcarea lui în Hristos, ca evenimente etic-ontologice sunt amintite în rânduiala Botezului (s.n.)…. Prin această participare la Hristos cel răstignit şi înviat, cei botezaţi iau chipul [forma] lui Hristos, sau devin împreună purtători ai chipului  [formei] lui Hristos-symmorphoi. Chipul [forma] lor cel [cea] nou[ă] e chipul [forma] lui Hristos imprimat[ă] în ei şi prin aceasta în Biserică.”
(s.n.) În textul slujbei Tainei Sfântului Botez se face distincţie clară între chip-eikon şi formă- morphe (şi verbul derivat). În rugăciunea pe care preotul o rosteşte în taină, înainte de sfinţirea apei, se roagă Prea Sfintei Treimi (ecfonisul este “(…)  preasfânt numele Tău, al Tatălui şi al Fiului şi al Sfântului Duh” - omul fiind “imago Trinitatis” -  rostind cuvintele :  “Şi fă să ia chip [formă] Hristosul Tău în acesta ce se va naşte din nou (…)”
 , textul original este : “Kai morphoson sou ton Christon, en to mellonti anagennasthai (…)”. 
  “Omul se cufundă în apa Botezului ca o “materie amorfă şi fără chip”- hyle aneidos kai amorphos şi iese afară “purtând chipul” frumos al lui Hristos”.
 “Suntem modelaţi şi imprimaţi şi viaţa noastră amorfă şi nedefinită primeşte o formă şi o definire”.
 “Prin Botez, Mirungere, Euharistie şi restul vieţii spirituale ne încorporăm în Hristos, primim existenţa creştină, adică hristocentrică şi hristomorfă, precum şi forma şi viaţa corespunzătoare. În acest mod, “Tatăl găseşte pe feţele noastre însăşi forma -  morphen,formam Fiului Său” şi “recunoaşte în noi mădularele Celui Unul Născut al Său”.
  “Natura omului  ia  forma, cu alte cuvinte constituţia şi funcţiile naturii umane îndumnezeite a lui Hristos”.



Înfierea, esenţa Botezului, este un fapt real deoarece la Botez, Hristos Domnul se sălăşluieşte tainic în noi şi, prin urmare, ne conferă chiar frumuseţea Sa, însăşi haina Sa de lumină, de aceea putem spune că actul înfierii este firesc, din moment ce devenim ca Fiul cel Unul Născut. Ieşit din baia Botezului, neofitul poate să-I ceară lui Dumnezeu: “Dă-mi mie haină luminoasă, Cel Ce Te îmbraci cu lumina ca şi cu o haină”, întrucât aşa cum spune Sfântul Apostol Pavel: “(…) v-aţi dezbrăcat de omul cel vechi laolaltă cu faptele lui, şi v-aţi îmbrăcat cu cel nou, care spre cunoaştere se reînnoieşte după chipul- kat’eikona, secundum imaginem- Celui Ce l-a zidit.” (Col.3,10) (aici “chipul” este echivalentul lui “eikon” deoarece se referă la crearea omului). Ştim că Adam nu era gol înainte de păcat, ci avea un veşmânt de slavă, cu atât mai mult cel ce trăieşte “viaţa în Hristos”: “Trupul  omenesc al lui Hristos străluceşte de frumuseţea spirituală a purităţii, bunătăţii şi înţelepciunii nesfârşite a lui Dumnezeu, care restabileşte şi înalţă minunata spiritualitate umană. Iar această strălucire se răspândeşte din Hristos şi peste sufletele şi trupurile celor uniţi cu El,  formând Biserica (s.n.)”.
 În acest sens Sfântul Grigorie de Nyssa scrie atât de frumos şi de clar: “Acela [Mirele- Hristos] Şi-a făcut Biserica trup şi, prin adăugirea celor ce se mântuiesc, o zideşte pe ea în iubire, până ce vom ajunge toţi la bărbatul desăvârşit, la măsura vârstei plinirii lui Hristos (Ef.4,13).  Dacă, aşadar, Biserica e trupul - soma  lui Hristos, iar Cap - kephale al trupului e Hristos, Care formează - morphon  faţa Bisericii - tes Ekklesias to prosopon  cu propria Sa înfăţişare - to idio charakteri, prietenilor Mirelui, privind la aceasta, le-a fost răpită inima - ekardiothesan, pentru că văd în ea mai limpede pe Cel nevăzut”.
 Iar părintele Stăniloae ne spune: “Slava de care e plină Biserica coincide cu dobândirea deplină a calităţii de fii ai lui Dumnezeu din partea membrilor ei, calitate care înseamnă cea mai intimă comuniune cu Tatăl. Ea constă nu numai în vederea, ci şi în împărtăşirea de slava de Fiu pe care o are Cuvântul cel întrupat şi capul Bisericii ca om . Căci El aflându-Se în legătură organică cu trupul, slava Lui se răspândeşte asupra întregului trup ( s.n.).”
 Sfântul Vasile cel Mare spune că prin Botez ne modelăm [formăm] după omul nostru cel dinlăuntru împreună cu Hristos, după măsura întrupării Lui, adică după măsura umanităţii asumate de El şi modelată [formată] de dumnezeirea Sa 
 . Asemănarea cu Hristos este de ordin spiritual şi se realizează prin Duhul lui Hristos lucrător în noi. Ea constă în faptul că din trupeşti am devenit spirituali. Devenim “duh”, “transformând modul nostru (de a fi şi de a ne comporta), datorită întăririi omului nostru cel dinlăuntru prin Duhul”- ton tropon metaschematisthentes dia tou krataiothenai Pnevmati ton eso anthropon.
 



Syngeneia primită prin Botez se desăvârşeşte prin Sfânta Taină a Euharistiei. Sfântul Atanasie cel Mare, apelând la un raţionament simplu, ne spune că putem să-L primim pe Duhul Sfânt, care nu S-a întrupat, deoarece El este de o fiinţă cu Fiul care S-a întrupat, a devenit şi Om adevărat: “prin sângele Său, care este de felul nostru – homogenous, noi putem primi Duhul Sfânt care nu este de acelaşi fel cu noi – to me homogenes hemin Pneuma”.
 Ideea este exprimată şi în alte contexte: “Căci prin înrudirea Lui cu noi după trup – dia ten pros to soma autou syngeneian, am devenit şi noi temple ale lui Dumnezeu şi ne-am făcut fii ai lui Dumnezeu, aşa încât se aduce închinare Domnului şi în noi, şi cei ce ne privesc, vestesc – cum zice Apostolul (ICor., 14,25) – că <<Dumnezeu este cu adevărat în aceştia>>. E ceea ce spune şi Ioan în Evanghelie: <<Iar celor câţi L-au primit pe El, le-a dat lor putere să se facă fii ai lui Dumnezeu>> ( In.1,12). Iar în epistolă scrie: <<Întru aceasta cunoaştem că rămâne întru noi, din Duhul Lui, din Care ne-a dat nouă.”
; “(…) toţi am fost eliberaţi pentru înrudirea trupului (etimologic, cărnii, n.n) – kata ten syngeneian tes sarkos”.



Duhul Sfânt, Sfinţitorul, Cel care consacră apa Botezului, mirul şi cinstitele daruri, ni-L face, prin Sfintele Taine ale Botezului, Mirungerii şi Euharistiei, prezent pe Hristos în intimitatea fiinţei noastre. Potrivit Sf. Ap. Pavel, Hristos trăieşte în creştini: “Hristos este Cel Ce trăieşte în mine” (Gal.2,20) ; “…Hristos este în voi” (Rom.8,10; II Cor. 13,5) ; “Hristos Cel dintru voi…”(Col.1,27); “Hristos, totul întru toţi”(Col.3,11). El se sălăşluieşte în inimile lor: “ Hristos să Se sălăşluiască prin credinţă în inimile voastre”(Efes. 3,17). Dar nu există  pericolul confuziei între Hristos - Capul Bisericii şi creştini - trupul Bisericii, fapt exprimat fără echivoc de Părintele Stăniloae: “Unitatea dintre Hristos şi Biserică nu înseamnă o prefacere a Bisericii în Hristos. Umanitatea credincioşilor oricât de îndumnezeită, nu e transformată în Hristos capul. Capul, deşi are şi El firea Sa umană personală, e şi Dumnezeu după fiinţă. Umanitatea îmbisericită a credincioşilor nu devine însă nicicând parte constitutivă a capului, cum e firea Lui umană personală, ci rămâne “trup” al capului. Ea nu  e unită ipostatic cu Cel Ce e Dumnezeu după fiinţă, ci prin energiile ce se revarsă din El, credincioşii îşi însuşesc lucrarea lui necreată, nu ipostasul sau fiinţa Lui. Raportul între Hristos şi Biserică nu se poate asemăna în sens strict cu raportul între sămânţă şi planta crescută din ea, căci sămânţa îşi pierde existenţa devenind pom, pe când Hristos rămâne mereu un izvor necontopit cu Biserica.” 



“Pogorârea Sfântului Duh - spune Părintele Stăniloae- dă existenţă reală Bisericii, punând începutul sălăşluirii trupului îndumnezeit al lui Hristos în celelalte fiinţe umane şi cu aceasta, începutul Bisericii ; este actul de trecere de la lucrarea mântuitoare a lui Hristos în umanitatea Sa personală, la extinderea acestei lucrări în celelalte fiinţe umane. Prin întrupare, viaţa de ascultare, răstiugnire, înviere şi înălţare, Hristos pune temelia Bisericii în trupul Său. Prin acestea Biserica ia fiinţă virtual. Dar Fiul lui Dumnezeu nu S-a făcut om  pentru Sine, ci pentru ca din trupul Său să extindă mântuirea ca viaţă dumnezeiască în noi. Această viaţă dumnezeiască, extinsă din trupul Său în credincioşi, e Biserica. Această viaţă iradiază din trupul Său ridicat la deplina stare de pnevmatizare prin înălţarea şi aşezarea lui de-a dreapta Tatălui, în suprema intimitate a infinităţii vieţii şi iubirii lui Dumnezeu îndreptată spre oameni. … Fără Biserică opera de mântuire a lui Hristos nu s-ar putea realiza”.
  “Hristos îi mântuieşte pe oameni întrucât se extinde în ei, întrucât îi încorporează în Sine şi întrucât îi asimilează treptat cu omenitatea Sa înviată. Biserica este această extindere a lui Hristos în oameni, acest laborator în care se realizează treptat asimilarea oamenilor cu Hristos cel înviat.” 
 Sfântul Chiril al Alexandriei identifică rolul lui Hristos de cap al trupului cu rolul de începător, care s-a ridicat în cele dumnezeieşti, având în Sine puterea de a-i atrage pe toţi la Sine şi de a-i modela după chipul Său. E un început, un principiu, care are în Sine forţa de a se împlini ca orice început : “Căci a fost pus Cap, adică început-arhe al celor ce prin El se modelează [formează] - anamorphoumenon  spre nestricăciune prin sfinţire în Duh”.
  



În concluzia syngeneia  cu Tată, prin Fiul, în Duhul Sfînt prin care înţelegem înfierea şi comuniunea tot mai accentuată cu Sfânta Treime, se realizează prin Sfintele Taine, în ambianţa ecclesială şi are un caracter epectasic, “din slavă în slavă”( IICor.3,18).

2. “Părtaşi ai dumnezeieştii  firi”- theias koinonoi physeos, divinae naturae consortes (II Petru 1,4)
a. Elemente de  exegeză



Dezbaterea cu privire la autorul, data scrierii şi folosirea epistolei IIPetru a început din secolul al IV-lea şi continuă în mod aproape neschimbat şi astăzi.
 J.N.D. Kelly afirma că nici o scriere a Noului Testament nu a întâmpinat atâta rezistenţă în a fi acceptată în canon, precum IIPetru.
 Problema canonicităţii epistolei IIPetru este menţionată de Eusebiu de Cezareea : „aşa – numita a doua epistolă [a Sf.Ap.Petru] nu am primit-o drept canonică, dar, cu toate acestea, a părut multora a fi folositoare şi a fost studiată împreună cu celelalte Scripturi”.
 Primele manuscrise ale epistolei IIPetru, un papirus grec şi o versiune coptă, datează din secolul al III-lea. Origen face referire la această epistolă
, iar validarea finală a canonicităţii apare odată cu citarea sa de către Sf.Atanasie
. Conţinutul textului din IIPetru 1,4 este foarte important, fiind o referire directă la conceptul central al Ortodoxiei, theosis.



The New Interpreter’s Bible
 treatează foarte succint şi reducţionist acest hapax legomenon. Se neagă faptul că autorul ar fi putut fi un fost pescar, considerându-se a fi fost o persoană foarte cultă şi, totodată, se neagă identitatea dintre autorul primei epistole şi al celei de a doua. Textul din II Pt.1,4 nu se referă la scăparea de răul moral în viaţa de aici, prin evitarea păcatului, nici la unirea sufletului cu Dumnezeu prin moarte, sau ca acesta să devină în vreun sens parte a esenţei lui Dumnezeu. Mai degrabă, este o idee împrumutată din iudaismul elenist, aceea că sufletul, scăpând de lumea materială, care este supusă stricăciunii din cauza poftei, fie la Parousie sau prin moarte, dobândeşte nemurire şi nestricăciune, care sunt caracteristice naturii lui Dumnezeu şi lumii cereşti ( v.: IV Macabei 18,3; Înţelepciunea lui Solomon 2,23; cf. Rm.8,18-25 şi I Cor. 15, 42-57). Astfel creştinii sunt scăpaţi de distrugerea rezervată lumii corupte şi locuitorilor săi corupţi (2,4-10b, 12,13; 3,5-13) inclusiv  învăţătorilor mincinoşi.
 



În Biblia de la Ierusalim
, în nota la textul în analiză, se afirmă că este o expresie de origine greacă, unică în Noul Testament şi care surprinde prin tonul impersonal. Apostolul exprimă aici plenitudinea vieţii noi în Hristos, conferirea de către Dumnezeu a comuniunii de viaţă care-I este proprie - cf. In.1,12; 10,34 (Ps.82,6); 14,20; 15,4-5; Rm.6,5; ICor.1,9 sq., IIn.1,3sq. Avem aici unul din fundamentele doctrinei despre îndumnezeire la Părinţii greci.
  



În nota din The Anchor Bible
 se afirma doar că este o expresie insolită în Noul Testament, fiind o acomodare la filosofia greacă populară, în special la stoicism. Este folosită pentru a sublinia ceea ce Sfântul Apostol Pavel exprima prin relatarea modului cum un convertit este eliberat de lume prin Botez, este îmbrăcat în Hristos şi devine un om nou ( Rm.6,5; Efes.4,22 sq.). Credinciosul trebuie să evite stricăciunea care se datorează poftei.



În contextul ameninţării învăţăturilor care negau reîntoarcerea lui Hristos, promovându-se astfel libertinajul, autorul epistolei IIPetru se simte dator, inspirat fiind de Duhul lui Dumnezeu, să reformuleze în termeni noi înţelegerea Bisericii primare cu privire la configuraţia autentică a vieţii trăite în aşteptarea Parousiei. Impresionat de atenţia acordată în cultura vremii relaţiei umanităţii cu cele divine, autorul subliniază scopul vieţuirii creştinului în lume, folosind o expresie unică în literatura biblică: „hina genesthe theias koinonoi physeos”.
 Expresia „părtaşi ai dumnezeieştii firi” este parte a unui ansamblu de idei, prin care se face referire la asumarea progresivă a atributelor perfecţiunii morale şi nemuririi lui Hristos prin cunoaşterea lui Hristos ca Domn şi Mântuitor. Participarea la natura dumnezeiască a celui ce crede în Hristos este în opoziţie cu dorinţele mundane care aduc stricăciune. În epistolă se specifică faptul că scăparea de caracterul muritor este inseparabilă de scăparea de dorinţa păcătoasă, posibil de realizat doar prin viaţă în Hristos.




În limba ebraică nu avem un termen echivalent pentru grecescul physis, iar termenii apropiaţi ca sens sunt folosiţi în legătură cu oameni şi cu lucruri, şi foarte rar cu Dumnezeu. De fapt physis nu apare în Septuaginta (LXX), ci doar în apocrife, în care nu e folosit niciodată în asociere cu Dumnezeu.
 Departe de a-L prezenta pe Dumnezeu folosind expresii abstracte, Vechiul Testament abundă în expresii antropomorfice, prin care se arată cum Dumnezeu este viu şi prezent nemijlocit în istoria poporului Israel cu care are un legământ.
 Antinomia dintre unicitatea lui Dumnezeu şi revelarea Sa plină de har, dintre transcendenţa Sa ascunsă şi imanenţa Sa copleşitoare, reprezintă cei doi poli care se întâlnesc în înţelegerea vechi-testamentară a lui Dumnezeu. La tetragrama sacră se face referire numai în Exod 3,14-15, unde pare a se face un joc de cuvinte pe baza verbului „a deveni”, prin care se sugerează că identitatea lui Dumnezeu va fi revelată în cursul intervenţiei Sale istorice în numele lui Israel. Pentru a nu împieta asupra numelui sacrosanct, s-a folosit apelativul „Domn” ( Ynda), redat apoi în limba greacă prin Kyrios. În Septuaginta, Kyrios a devenit numele lui Dumnezeu, şi acest uz se reflectă şi în IIPetru, mai ales în 2,9,11 şi 3,8-15. În IIPetru se preia apelativul Kyrios şi se foloseşte ca un titlu pentru Hristos ( 3,2,8-10, 15,18) fapt ce duce la identificarea lui Hristos cu Dumnezeu.



Chiar dacă în Vechiul Testament  nu se vorbeşte despre natura divină în sine, mulţimea numelor şi a epitetelor evidenţiază învăţătura cu privire la natura divină ca transcendentă şi totuşi personală. De fapt această mulţime de nume exprimă gradul în care Dumnezeul lui Israel a fost înţeles ca Cel pe care Israel L-a cunoscut personal pe parcursul unei lungi perioade de familiaritate. Natura lui Dumnezeu este aceea de a acţiona în istorie, mai ales în calitate de Mântuitor, dar şi de Judecător al lui Israel pe baza parteneriatului existent prin legământ. Din lucrările lui Dumnezeu în istorie se pot observa atributele divine, îndeosebi dreptatea şi sfinţenia. Cu  privire la participarea omului la natura divină, Vechiul Testament pare a exclude această posibilitate. Modul de apropiere de Dumnezeu nu este prin transformarea de sine - în mod autonom şi la îndemnul celui rău-  întru asemănarea cu Dumnezeu: “Dar Dumnezeu ştie că în ziua în care veţi mânca din el vi se vor deschide ochii şi veţi fi ca Dumnezeu, cunoscând binele şi răul” (Facere 3,5), ci mai degrabă prin situarea de sine într-o relaţie corectă cu Dumnezeu, în conformitate cu legământul existent: “ Ţi s-a arătat, omule, ceea ce este bun şi ceea ce Dumnezeu cere de la tine: dreptate, iubire şi milostivire, şi cu smerenie să mergi înaintea Domnului Dumnezeului Tău!” (Miheia 6,8). Totuşi, scopul vieţii omului este teocentric, este acela de a dobândi comuniunea cu Dumnezeu, prin cunoaşterea Lui şi prin a umbla pe căile Lui. Epistola IIPetru este scrisă în continuitate firească cu theologia Vechiului Testament. 



În continuarea tezei sale de doctorat, din care tocmai am citat, J.M.Starr tratează pe larg legăturile dintre textul în analiză şi lucrări extrabiblice (scrise de Iosif Flavius, Filon din Alexandria, Plutarch din Chaeroneia şi cele aparţinând stoicismului), precum şi ecoul acestuia în opera paulină (ICor.1,9; 10,16-21; IICor.1,7; Filip.1,5,7; 2,1; 3,10;6,17; Evr.3,14) şi în IIn1,3; IPt. şi Iuda.  



În exegeza sa, Simon J.Kistemaker
 face o paralelă între versetele 3 şi 4 din II Pt.1:



versetul 3:                                                                                 versetul 4:



„Dumnezeiasca Lui putere




„Prin care                 

        ne-a dăruit 





              El ne-a hărăzit 

        toate cele necesare





  mari şi preţioase



  spre viaţă şi spre bună cucernicie,                                          făgăduinţe,


        făcându-ne să cunoaştem                                                        ca prin ele

        pe Cel care ne-a chemat prin 



   să vă faceţi părtaşi



  slava Sa şi prin puterea Sa.” 




   dumnezeieştii firi,











   scăpând de stricăciunea 











    poftei celei din lume.” 





Autorul atrage atenţia că în epistola IIPetru se afirmă că cei scăpaţi de stricăciune se pot face părtaşi ai dumnezeieştii firi sau naturi ( în lb. engleză nature), nu la fiinţa lui Dumnezeu ( în lb.engleză being). Nu am putea participa la esenţa dumnezeiască, deoarece suntem oameni, creaţi de Dumnezeu
. Autorul ar fi împrumutat expresia natură dumnezeiască din vocabularul filosofic al grecilor, dar i-a conferit un sens creştin. Dacă filosofii spuneau că omul scăpat de stricăciune poate deveni ca zeii  prin propriile sale resorturi şi pe baza înrudirii cu ei, Sfântul Petru spune că se poate realiza acest deziderat datorită făgăduinţei lui Dumnezeu. Nu transpare o perspectivă umanistă, ci una harică. Prin promisiunile lui Dumnezeu ne împărtăşim de sfinţenia lui Dumnezeu, de comuniunea cu Sfânta Treime (IIn.1,3). Prin virtuţi credinciosul participă la natura lui Dumnezeu, îmbrăcându-se „în omul cel nou, cel după Dumnezeu, zidit întru dreptate şi în sfinţenia adevărului”(Efes. 4, 24, cf. Col.3,10; Evr.12,10 şi IIn 3,2).



În încercarea sa de interpretare, Richard J. Bauckham
 afirmă că în secţiunea în analiză, se folosesc idei şi un limbaj care au o îndelungată istorie în filosofia şi în gândirea religioasă greacă. În contextul dualismului care aşeza în contrast lumea divină şi lumea materială, permanenţa şi nemurirea erau percepute ca fiind proprii lumii divine, în timp ce efemeritatea şi moartea aparţin lumii materiale. Dar o tradiţie adânc înrădăcinată a gândirii lumii greceşti susţine că partea superioară, spirituală a omului  aparţine cu adevărat lumii divine şi îşi poate redobândi natura sa autentică, care se aseamănă divinului, şi poate participa la nemurirea zeilor. În religiile de mistere, prin ritual, prin unirea cu zeul şi, câteodată, printr-o viaţă de purificare ascetică a sufletului, iniţiatul dobândea o viaţă nouă, nemuritoare şi aştepta ca după moarte să vieţuiască împreună cu zeii. În tradiţia platonică, sufletul îşi redobândea statutul său divin prin contemplarea filosofică a realităţilor lumii divine, prin detaşarea de trup şi prin purificarea intelectuală şi morală. În literatura hermetică gnosis- cunoaşterea era considerată ca mijlocul de îndumnezeire. În general, dobândirea de către suflet a nemuririi asemenea zeilor şi eliberarea sa de lumea materială în care este implicat prin întemniţarea în trup, erau interconectate.
 Autorul epistolei II Petru ştia foarte bine de existenţa acestor idei în lumea religioasă elenistică, dar probabil era şi mai familiarizat cu literatura iudaică, ce adoptase deja terminologia religiei şi filosofiei greceşti pentru a exprima propria sa tradiţie religioasă în termeni apropiaţi contextului său elenistic. În IVMacabei şi în Înţelepciunea lui Solomon, scopul vieţuirii omului este ca, după moarte, sufletul să dobândească nemurirea şi nestricăciunea prin asemănare cu nemurirea lui Dumnezeu. În IVMacabei 18,3, martirii sunt vrednici de părtăşie divină – theias meridos katexiothsani; iar în Înţelepciunea lui Solomon 2,23 citim: „Dumnezeu l-a creat pe om spre nestricăciune – aphtharsia” şi l-a făcut după chipul eternităţii Sale – tes idias aidiotetos” ( naturii Sale – idiotetos). Pseudo- Phocylides combina doctrina iudaică a învierii fizice cu limbajul grec al îndumnezeirii : „ Noi sperăm că rămăşiţele celor plecaţi vor veni în curând din nou la lumină, afară din pământ. Şi apoi ei vor devini zei ( theoi telethontai).



Filon face, de asemenea, uz de limbajul platonic. În experienţa extazului mistic şi mai ales după moarte, sufletul omului virtuos este „îndumnezeit”, nu în sens monoteist, ci prin scăparea din lumea materială, el devine netrupesc şi nemuritor, una din puterile divine ale lumii cereşti.
 În nici unul dintre aceste exemple din iudaism, nu se presupune vreo absorpţie panteistă în Dumnezeu, nu se împietează asupra distincţiei dintre Dumnezeu şi creaţia Sa, ci se susţine că sufletul omenesc, creat după chipul lui Dumnezeu, este capabil să se asemene lui Dumnezeu în privinţa nemuririi şi nestricăciunii. „Îndumnezeirea” se referă la participarea la lumea celestă a făpturilor netrupeşti şi nemuritoare, dar nu necreate. Aceasta este posibilă prin harul lui Dumnezeu, nu prin iniţiativa omenească.



 În continuare, se identifică câteva paralele ale expresiei theias koinonoi physeos. Manetho, citat de Iosif, vorbeşte despre un înţelept care, datorită înţelepciunii şi cunoaşterii viitorului, a fost învăţat să participe la natura dumnezeiească- theias dokounti meteschekenai physeos.
 Plutarch vorbeşte despre cei mai virtuoşi daimoni care participă deplin la cele divine – theiotetos metschon
. 



Concluzia autorului citat este aceea că „ a fi părtaş dumnezeieştii firi”, înseamnă a deveni nemuritor şi nestricăcios. Totodată, textul în analiză ar oferi mai puţin suport pentru doctrina creştină a îndumnezeirii, decât oferă conceptul paulin al participării creştinului la Duhul Sfânt. Pentru Sfântul Pavel, viaţă după înviere va fi slăvită, fără de moarte şi fără stricăciune, deoarece Duhul Sfânt este principiul vieţii în Domnul cel înviat şi în creştinii înviaţi ( Rm.8,11; I Cor. 15,42-53). Aceeaşi idee poate fi implicită în II Petru, dar nu este cerută de limbajul elenistic folosit. Sfântul Ignatie este aproape de Sfântul Pavel atunci când scrie: creştinii „participă la Dumnezeu – Theou metechtene”
. În privinţa timpului când va fi posibilă participarea la natura dumnezeiască, unii exegeţi relaţionează acest deziderat cu anumite concepte cm ar fi: naşterea din nou, înfierea, darul Duhului Sfânt; cu teologia sacramentală, participarea începând prin convertire şi  Botez.



Renumitul istoric al doctrinelor creştine J.N.D.Kelly
, în comentariul său la secţiunea în analiză din epistola IIPetru, arată că adjectivul „dumnezeiască - theia”, prezent în Noul Testament doar aici şi în F.Ap.17,29 ( este semnificativ că apare, sub formă substantivizată, în cuvântarea Sfântului Apostol Pavel în Areopag,  to theion), fusese evitat în general în Septuaginta ( probabil din cauză că sugera o divinitate impersonală), dar des folosit în limba greacă clasică şi elenistică şi în scrierile iudaice influenţate de elenism. Expresia „părtaşi ai dumnezeieştii firi” împreună cu ideia eliberării de lumea stricăcioasă prezintă, în opinia autorului citat, afinităţi evidente cu „filosofia mistică greacă”
, cu conţinutul său dualist. Începând cu Platon
 a devenit un laitmotiv ideea că trebuie să încercăm să scăpăm de aici dincolo, cât se poate de repede; şi a scăpa înseamnă a deveni ca Dumnezeu, pe cât este cu putinţă omului. Filon reproduce aceeaşi ideea, atunci când spune că omul trebuie să părăsească cele pământeşti, scăpând de trivialitatea trupului şi de plăceri.
 La Platon, scopul era asimilarea în Dumnezeu, dar aici, tema este participarea la natura Sa. Nu se pot face confuzii nici cu stoicismul
 din cauza premiselor panteiste ale sistemului. Totuşi, în primele două secole d.Hr., unirea cu divinul era o aspiraţie larg îmbrăţişată, fiind considerată ca o recompensă în cultele de mistere şi în religia oamenilor obişnuiţi, dar şi a intelligentia-ei.
 



Iudaismul alexandrin, continuă J.N.D.Kelly, pare să fi fost foarte influenţat de acest trend mistic şi, cel puţin din punct de vedere lingvistic, expresii analoge părtăşiei la natura divină abundă în opera lui Filon şi a lui Iosif. Aceştia din urmă, fiind buni iudei, accentuau că unirea cu Dumnezeu nu este în mod natural proprie omului, ci este efectul faptului că este atras de Dumnezeu. Iar din punct de vedere creştin, teza că cei botezaţi se pot bucură de comuniunea cu Dumnezeu nu este nouă. Pentru Sfântul Apostol Pavel, creştinii au fost făcuţi fii ai lui Dumnezeu prin revărsarea Duhului Sfânt care li s-a dăruit (Rm.5,5; 8,14-17; Gal. 4,6;cf. I In. 2,29; 3,1). Un text similar celui din II Pt. 1,4 este cel din Evrei 3,4: „Căci ne-am făcut părtaşi ai lui Hristos – metochoi gar tou  Christou gegonamen, numai dacă vom păstra temeinic, până la urmă, începutul stării noastre întru El”. De fapt, terminologiei metafizice i se substituie limbajul anterior al înfierii şi al comuniunii, realizarea deplină aparţinând lumii ce va să vină. La fel ca şi în I Ioan, se poate vorbi de o naturalizare în cadrul teologiei creştine a unei tradiţii mistice larg răspândite. Nu se poate vorbi de o înrudire naturală între partea superioară a omului şi Dumnezeu, nici de faptul că stricăciunea lumii ar fi chiar materialitatea sa, şi nu păcatul. Aceste învăţături oferă o bază biblică solidă pentru teologia mântuirii omului prin îndumnezeire, care, începând cu Clement al Alexandriei a dominat patristica şi a rămas foarte influentă până astăzi.
 



În analiza sa, E.M.B. Green
 doreşte să demonstreze, prin paralelism, că nu există discrepanţe doctrinare între epistolelel IPt. şi IIPt., accentele diferite fiind urmarea firească a situaţiilor diferite pentru care s-au scris. IPt. are în vedere pe creştinii care suferă persecuţii, IIPt. Pe creştinii expuşi învăţăturilor greşite de influenţă gnostică. Nota dominantă din IPt. este speranţa, cea din IIPt., cunoaşterea. IPt. face trimitere la marile evenimente din viaţa lui Iisus Hristos, pentru a-i stimula şi întări în credinţă, IIPt. la nădejdea cea mare a celei de a doua veniri a Domnului, despre care se vorbeşte şi în IPt., chiar dacă se folosesc termeni diferiţi. În IPt. apare cuvântul apokalypsis, care sugerează îndepărtarea unui văl care Îl ascunde de la faţa lor pe Domnul, Cel care este prezent spiritual tot timpul. Parusia din IIPt., se referă la venirea intempestivă a Stăpânului în mijlocul slujitorilor neascultători. Prin primul termen se induce curaj celor asupriţi, prin al doilea se previn cei ce batjocoresc învăţăturile sfinte. IPt. tratează despre răscumpărare şi despre Biserică, îndemnând la răbdare, smerenie şi credincioşie, pentru IIPt. sfinţenia vieţii este necesitatea majoră, prin care se poate dobândi deplina cunoaştere a lui Hristos, cea mai sigură protecţie împotriva falselor învăţături. De fapt ambele epistole au un profund caracter pastoral-misionar. Apoi există similarităţi evidente între cele două epistole în privinţa exprimării unor învăţături importante din Vechiul Testament, cum ar fi: inspiraţia Sfintei Scripturi (IIPt.1,16-21; IPt.1,10-12); conceptul de alegere (IIPt.1,10;IPt.1,2); noua naştere (IIPt.1,4; IPt.1,23); chemarea la sfinţenie (IIPt.1,5sq.; IPt.2,11sq.); îndelunga răbdare- makrothymia a lui Dumnezeu este în legătură cu judecata sa în IPt.3,20 cu apă, iar în IIPt.3,15 cu foc, ambele atrăcând atenţia asupra potopului (IIPt.3,6; IPt.3,20), a lui Noe (IIPt.2,5;IPt.3,20) şi a celor puţini salvaţi (IIPt.2,5;IPt.3,20); în amândouă se recunoaşte solidaritatea dintre vechiul şi noul Israel (IIPt.3,2; IPt.1,12); dacă în IIPt. nu se citează literal din Vechiul Testament, se vorbeşte despre “cuvântul proorocesc” (1,19); şi dacă nu se fac referiri la viaţa lui Iisus, se aminteşte de evenimentul foarte important al Schimbării la Faţă (1,17,18) ş.a. În concluzie autorul spune că cei vechi nu au greşit dacă nu au găsit diferenţe doctrinare majore între cele două epistole.
 



În privinţa textului în analiză, se arată că în pofida interpretării facile, ca fiind influenţat de elenism, autorul îmbracă, de fapt, doctrina creştină autentică în haina contemporană greacă, fără să confere expresiilor folosite înţelesul dat în anumite cercuri, ci le adoptă, oferindu-le o semnificaţie nouă.
  În opoziţie cu presupunerile stoice şi platonice, ni se spune că suntem părtaşi ai firii dumnezeieşti, nu prin physis sau prin nomos, ci prin charis , prin preţioasele promisiuni evanghelice. Aoristul apophygontes ne reaminteşte că nu suntem în ţinutul platonismului, ci al creştinismului, întrucât suntem făcuţi părtaşi ai dumnezeieştii firi, nu scăpând din lumea naturală a timpului şi a simţurilor, ci după ce scăpăm de lume, în înţelesul de lume a păcatelor, aflată în opoziţie cu Dumnezeu.
  


 
Eric F.P. Regmond
 atrage atenţia asupra faptului că, asemenea expresiei „putere divină”- theia dynamis, şi expresia „natură divină”- theia physis este unică în Noul Testament şi are legătură cu elenismul în care era prezent de secole un curent filosofic şi religios, care profesa o profundă înrudire a omului cu Dumnezeu.
 Prezintă apoi influenţa acestei concepţii asupra iudaismului, dar se precizează că în concepţia iudaică elenistă, omul nu poate în mod „natural” să intre în comuniune – koinonos ginesthai cu „natura divină”, ci doar Dumnezeu poate să-i procure această participare la El. Mai mult, în epistola II Petru, comuniunea cu Dumnezeu nu se realizează deplin aici, ci în eshaton. Cu privire la participiul aorist apophygontes ( literal ar însemna „fugind departe de”), se subliniază că acest verb se întâlneşte în Noul Testament doar aici şi în II Petru,2,18,20. Spre deosebire de concepţia din elenism, aici nu este vorba de a fi absolvit de un fel de supunere ontologică faţă de lume- kosmos, ci de a se elibera de păcat şi de efectele sale catastrofale. Prin urmare, lumea nu este rea în sine şi prin sine, ci prin pofta stricăcioasă. Raportul strâns între epithymia şi phthora este evident în Efes.4,22: „Să vă dezbrăcaţi de vieţuirea voastră de mai înainte, de omul cel vechi, care se strică prin poftele amăgitoare- ton palaion anthropon ton phtheiromenon kata tas epithymias”, iar cel dintre epithymia şi kosmos în I In.2,16-17: „Pentru că tot ce este în lume- kosmo, adică pofta- epithymia  trupului şi pofta ochilor şi trufia vieţii, nu sunt de la Tatăl, ci sunt din lume. Şi lumea trece şi pofta ei, dar cel ce face voia lui Dumnezeu rămâne în veac.” Pentru deplina comuniune eshatologică este nevoie de practicarea virtuţilor, la care aghiograful îndeamnă în continuare ( v.5-7).



 În ampla şi temeinica sa analiză, din care redăm în continuare sintetic, Al Wolters
 precizează ab initio faptul că textul din II Petru 1,4 a fost înţeles foarte diferit în istoria interpretării biblice, în special expresia tradusă în general „părtaşi ai dumnezeieştii firi”. Pe de o parte s-a considerat că este un fundament biblic explicit pentru doctrina ortodoxă a îndumnezeirii- theosis , învăţătură potrivit căreia, scopul mântuirii în Hristos este îndumnezeirea omului.
 Pe de altă parte, mulţi exegeţi apuseni contemporani au afirmat că este un element străin de întreg contextul Noului Testament. Este citat Werner Kummel care scria că pasajul în discuţie este: „o viziune inoportună despre mântuire, care nu se potriveşte cu ideea istorică a mântuirii în Noul Testament” şi, de aceea, se poate spune că „aparţine doar hotarului Noului Testament”. În mod similar, Ernst Kasemann afirma peremptoriu: „ Ar fi greu să găseşti în întreg Noul Testament o propoziţie care, prin expresia sa, prin elementele proprii şi prin întreg trend-ul său, să marcheze mai clar căderea creştinismului în dualismul elenist”.
 



Multe declaraţii similare pot fi găsite în fondul de bază al exegezei existente.
 Şi savanţii conservatori recunosc dificultatea prezentă aici. F.W. Grosheide, de exemplu, scrie: „cuvinte dificile şi remarcabile” şi adaugă că această expresie „ este de sine stătătoare în Scriptură; într-adevăr nu există nici un text care poate fi aşezat în legătură cu aceasta”
  



Aparenta nepotrivire a textului în ansamblul Noului Testament se bazează pe două asumpţiuni larg acceptate: 1) apostolul vorbeşte aici de mântuire ca participare la natura lui Dumnezeu şi 2) natura lui Dumnezeu este în contrast cu natura lumii. Cu alte cuvinte, mântuirea este descrisă în termeni ontologici drept scăpare dintr-un fel de realitate ( natura perisabilă a lumii ordinare) pentru a participa la o altă realitate (natura nepieritoare a lui Dumnezeu). O astfel de concepţie ontologică despre mântuire era destul de comună mişcărilor religioase din lumea elenistă, mai ales celor influenţate de platonism, dar intră în contrast cu învăţătura Noului Testament, potrivit căreia, mântuirea nu este o eliberare din lumea creată, ci mai degrabă o eliberare, rămânând în mijlocul lumii, din robia păcatului. În continuare, autorul ne surprinde plăcut, prin anunţarea cercetării pe care a întreprins-o, pentru a susţine atât autenticitatea epistolei, cât şi perfecta şi integrala sa inserare în corpus-ul nou testamentar şi în cel scripturistic în general. De fapt, va propune o nouă traducere prin care dispar nepotriviri  doctrinare. 



Mai întâi, în pofida diferenţelor stilistice evidente în raport cu epistola I Petru, un număr de studii recente, nu doar ale exegeţilor conservatori, afirmă atât faptul că secolul I este timpul scrierii epistolei II Petru, cât şi că aceasta are autoritate apostolică.
 Al Wolters susţine că nu ar exista nici un argument peremptoriu împotriva autenticităţii epistolei, dimpotrivă epistola a fost scrisă cu puţin înainte de trecerea la Domnul a Sfântului Petru, redactarea propriu-zisă putând să aparţină unui discipol al său.
 În privinţa textului în analiză, autorul susţine o altă traducere. Consideră că termenul koinonos, este greşit redat prin echivalentul adjectival părtaş (în engleză partaker). Koinonos  este un substantiv, nu un adjectiv. În dicţionarul Liddle, Scott şi Jones, koinos este redat prin „însoţitor- companion”, „partener- partner” sau „ confrate, fârtate, camarad - fellow”. În literatura clasică greacă ar predomina înţelesul de „partener” ( sau un sinonim). II Cor.1,7: „(...) părtaşi- koinonoi suferinţelor”  şi în I Pt.5,1: „(...) părtaş- koinonos al slavei Sale ” ar fi singurele locuri unde înţelesul termenului koinos este acela de părtaş, în celelalte opt cazuri corectă ar fi redarea prin partener. De exemplu: Lc.5,10, unde ni se spune că Iacob şi Ioan erau confraţii, fârtaţii
 - koinonoi lui Simon; ICor.10,20: „(...) nu doresc să fiţi parteneri- koinonous ai demonilor”. Regula ar fi: atunci când este asociat cu cazul genitiv şi substantivul respectiv desemnează o persoană, kononos înseamnă partener, iar când desemnează un lucru, se redă prin părtaş. Potrivit acestei reguli, cuvântul koinonoi din IIPt.1,4 s-ar traduce corect cu părtaşi. Dar autorul merge mai departe şi arată că şi termenul physis
 este greşit redat prin natură. Citează dicţionarul Liddle, Scott şi Jones unde substantivul physis este redat nu doar prin natură, ci şi prin: origine, dezvoltare,constituţie, caracter, instinct, specie, creatură, iar savantul olandez Holwerda
 identifică nu mai puţin de şaptezeci de sensuri ale cuvântului. Pentru demersul de faţă sunt importante unele echivalente, cum ar fi: creatură, fiinţă,entitate. Deşi termenul physis apare rar în Biblia greacă, găsim aceste înţelesuri atât în Septuaginta cât şi în Noul Testament. De exemplu în III Macabei 3,29: „pase thnety physei- orice physis muritoare” adică „orice creatură muritoare”; Iacob 3,7, unde „ te physei te anthropine - firea omenească” înseamnă omenire sau om, pentru că nu putea firea omenească, noţiune abstractă, să îmblânzească animalele sălbatice. Multe exemple se găsesc, continuă autorul citat, şi în literatura greacă extrabiblică, de la Platon la Philon şi mai departe. În Timaeus 42C, „thereios physis” înseamnă de fapt animal. Philon în De Fuga 172 scrie: „Ho Theos monos, he ariste physis- singurul Dumnezeu, cea mai bună Fiinţă”, similar şi în alte multe locuri.
 Mai mult, invocând şi alţi autori şi recurgând la o demonstraţie argumentată, se afirmă că expresiile „putere divină” şi „natură divină” reprezintă o „ perifrază reverenţială”, ceva asemănător formulei „ majestatea sa”, cu atât mai mult cu cât lipseşte articolul hotărât. Practica de a substitui numelui lui Dumnezeu un cuvânt sau o expresie, este des întâlnită în lumea iudaică şi elenistă.În Noul Testament avem asemenea exemple: „împărăţia cerurilor” în loc de „împărăţia lui Dumnezeu” sau ICor.10,18, unde prin cuvântul „altar” se face referinţă la Dumenzeu.






 În concluzie, theia physis din II Pt.1,4 ar însemna şi ar reprezenta, de fapt, o persoană, deci s-ar traduce prin Fiinţă dumnezeiască ( N.B. nu fiinţa -ousia dumnezeiască n.n.), sau Dumnezeirea (în lb.eng. Deity)  sau , mai clar, Dumnezeu, prin urmare ni s-a făgăduit că vom fi parteneri ai lui Dumnezeu, în limbajul Sfântului Pavel, „împreună- lucrători-synergoi (I Cor.3,9) cu El. Expresia rezultată, „parteneri ai lui Dumnezeu”, nu este în mod literal nou-testamentară, în schimb o întâlnim la Filon
 şi în literatura patristică greacă.
 Expresia ebraică echivalentă, sutap lehaqqados şi  sutap im haqqados, literal „partener al Celui Sfânt”, se găseşte în literatura rabinică, fiind o expresie centrală. Expresia „parteneri ai lui Dumnezeu” se inserează perfect în învăţătura scripturistică generală cu privire la legământul ( contractul !) lui Dumnezeu cu omul.
   



Cu privire la cea de a doua asumpţiune, Al Wolters afirmă că, atunci când Sf.Ap.Petru vorbeşte despre „stricăciunea care este în lume din cauza poftei”, nu se referă la realităţi metafizice folosind limbajul filosofiei, ci se referă la realităţi religioase şi foloseşte un limbaj biblic. Cuvântul phthora nu înseamnă  „perisabilitate” în sensul de „caracter tranzitoriu”, ci mai degrabă „stricăciune” ca manifestare a păcatului; cuvântul kosmos nu înseamnă lumea sensibilă ca în ontologia platonică, ci mai degrabă lumea căzută a soteriologiei Noului Testament; la fel, termenul epithymia nu se referă la partea iraţională a sufletului încătuşată în trup, ci la pofta păcătoasă, probabil la dorinţa originară de a fi ca Dumnezeu ( Geneză, 3,4-6). În privinţa termenului apophygontes, tradus de obicei cu verbul „a scăpa”, dar literal înseamnă „a fugi din, de”, acest înţeles se întâlneşte des, a fugi de păcat ( v.: ICor.6,18 – pheugete ten porneian; 10,14; I Tim.6,11; II Tim.2,22). În continuare se menţionează că verbul apopheugo este unul din multele cuvinte greceşti care apar în Noul Testament doar în IIPetru. Construcţia cu genitiv: „apophygontes tes en to kosmo phthoras” are, conform autorului citat, o singură paralelă în literatura greacă, la Plotin, atunci când citează un poet antic necunoscut, care scria în dialectul ionic calsic: „hoi reidios aitias apopheuxontai pros anthropon - care se vor achita uşor de învinovăţirea oamenilor”.
 În vocabularul juridic grecesc clasic, verbul pheugein cu genitivul înseamnă a fi acuzat de o nelegiuire, iar apopheugein înseamnă a fi achitat. Creştinii nu mai pot fi acuzaţi de stricăciunea din lume, de aceea ei pot deveni parteneri ai lui Dumnezeu prin legământ.



Autorul conchide prin a afirma că citeşte Noul Testament, luând în considerare mai ales contextul canonic, iar nu tradiţiile intelectuale extrabiblice ale culturii eleniste. Traducerea existentă astăzi se datorează tocmai acestor influenţe străine, în special ideii platonice de participare, fără de care aceasta nu s-ar fi păstrat, de aceea, pe baza studiului întreprins, propune următoarea traducere: „ El ne-a dăruit preţioase şi foarte mari făgăduinţe, pentru ca voi să deveniţi parteneri ai lui Dumnezeu ( Deity), fiind achitaţi de stricăciunea care a venit în lume din cauza poftei”.
 Prin urmare, universul discursului biblic canonic este diferit de cel filosofic, iar textul în analiză se înscrie firesc în primul.



Am redat mai pe larg din acest studiu, pentru a oferi un model de exegeză, pentru a sublinia dependenţa absolută a discursului dogmatic de textul biblic inspirat şi de exegeza corectă şi completă a acestuia, pentru a sublinia modul cum Sfânta Scriptură ni-L descoperă pe Dumnezeu viu şi prezent în viaţa omului, nu retras într-o transcendenţă inaccesibilă şi, totodată, pentru a respinge graba cu care se admite existenţa influenţelor străine în textele noastre sacre.



În concluzie, se poate spune că ambele variante ale traducerii textului din IIPt.1,4 au implicaţii doctrinare majore. Dacă o urmăm pe cea în uz, accentul este pe participarea la atributele divine, şi părintele Stăniloae ne-a vorbit în mod original despre aceasta. În primul volum al Teologiei Dogmatice Otodoxe tratează despre atributele legate de supraesenţa lui Dumnezeu: infinitatea, simplitatea, eternitatea, supraspaţialitatea, atotputernicia şi de modul cum creatura participă la acestea; asemenea şi în legătură cu cele legate de spiritualitatea Sa: atotştiinţa şi înţelepciunea, dreptatea şi mila, sfinţenia şi bunătaea şi iubirea. Fiinţa –ousia lui Dumnezeu este imparticipabilă, dar atributele sunt participabile, deoarece în raţiunea de a fi- logos tes physeos a omului este dată această virtualitate, este posibilă asemănarea cu Creatorul, îndumnezeirea, sau mai exact hristomorfizarea omului. Dacă syngeneia ca înfiere se dobândeşte la Botez, participarea se datorează Sfintei Euharistii, “Cinei Tale celei de Taină, astăzi, Fiule al lui Dumnezeu, părtaş mă primeşte (…)”. Mărturisim că  firea umană s-a unit cu firea dumnezeiască în Persoana Fiului, în mod neîmpărţit şi nedespărţit, neamestecat şi neschimbat. Spunem că ne împărtăşim cu trupul şi sângele Domnului, adică cu firea Sa umană îndumnezeită, dar numim Împărtăşania şi dumnezeiasca Euharistie
, adică este o atingere de cele dumnezeieşti, şi mai spunem că ne împărtăşim cu Hristos, deci este o comuniune intimă cu Persoana Mîntuitorului. Dar, pe de o parte nu există natură neipostaziată, iar pe de altă parte cele două firi au un singur Ipostas şi sunt unite în mod nedespărţit, pentru totdeauna. Prin urmare, prin Sfânta Euharistie sau Sfânta Împărtăşanie, noi ne împărtăşim de Hristos în mod integral, este şi o atingere de cele dumnezeieşti, este fundamentul theognosiei: “Am văzut lumina cea adevărată, am primit Duhul cel ceresc (…)”  şi al îndumnezeirii omului. 



Privitor la  traducerea pe care am redat-o supra, am putea afirma că este acceptabilă din punct de vedere otodox, fiindcă Ortodoxia pune un mare accent pe persoană şi comuniune de persoane. Faptul că fiinţa dumnezeiască este incognoscibilă şi incomprehensibilă nu generează un pesimism gnoseologic, deoarece persoana transcende natura, în lucrare- energeia este prezent Lucrătorul, fapt evident în teologia ortodoxă a Sfintelor Taine. De exemplu, momentul central al Sfintei Taine a Cununiei este cel în care preotul, cu mare emoţie, invocă lucrarea directă a Prea Sfintei Treimi rostind: „Şi acum Stăpâne Prea Sfinte întinde mâna Ta din sfântul Tău locaş şi uneşte pe robul Tău acesta cu roaba Ta aceasta (...)”. De asemenea, ne amintim cum Sfântul Simeon Noul Teolog exprimă dialogul viu, nemijlocit al omului cu viaţă sfântă, spunând atât de frumos: 



„Acestea sunt, fraţilor, minunile lui Dumnezeu faţă de noi! Ridicându-ne noi la cele mai desăvârşite, Cel fără chip [fără formă – amorphos] şi fără înfăţişare - aneideos nu mai vine ca mai înainte fără chip [ fără formă- amorphos] şi fără înfăţişare - aneideos, nici venirea şi prezenţa luminii Lui la noi nu se mai face în tăcere. Dar cum anume? Într-o formă oarecare- en morphe tini, fireşte a lui Dumnezeu; desigur, Dumnezeu nu Se arată într-o figură - schemati sau o întipărire- ektypomati, ci luând chip [formă] într-o lumină neînţeleasă, neapropiată şi fără chip [formă]- en amorpho memorphomenos photi 
 - căci nu putem spune sau exprima mai mult -, dar Cel nevăzut Se arată în chip arătat şi Se face cunoscut în chip foarte cognoscibil şi Se vede în chip limpede, Cel prin fire Dumnezeu vorbeşte şi ascultă în chip nevăzut - aoratos şi grăieşte ca un prieten cu prietenul său, faţă către Faţă (Ieşire 33,11), cu dumnezeii- theois născuţi din El după har- kata charin ex autou gennetheisi, iubeşte ca un tată şi e iubit foarte fierbinte de către fii, şi se face acestora contemplaţie minunată – xenon theama şi auzire şi mai emoţionantă – phriktoteron akousma, care nici nu poate fi rostită în chip vrednic de către ei, nici nu suportă să fie acoperită de tăcere”.
 

 
Părintele Stăniloae în diferite contexte a afirmat că Dumnezeu ne-a creat ca parteneri de dialog, un dialog autentic şi viu, un dialog progresiv în iubire, un dialog nesfârşit, epectasic, omul fiind chemat să urce „din slavă în slavă- apo doxes eis doxan,”(IICor.3,18) în acest dialog, în care parteneriatul se fundamentează pe înfierea primită la Botez şi pe împărtăşirea cu Sfintele Daruri. Pe temeiul celor de mai sus, am putea crede că Sfântul Apostol Petru ar fi sugerat prin expresia în analiză (IIPt.1,4) că „preţioasele şi foarte marile  făgăduinţe” se împlinesc deja aici, atunci când oamenii, prin Sfintele Taine, în ambianţa Bisericii, devin fraţi ai lui Dumnezeu Fiul şi fii ai lui Dumnezeu Tatăl prin lucrarea sfinţitoare a Duhului Sfânt, însă toate culminează cu promisiunea că: „Îl vom vedea aşa cum este- hoti opsometha auton kathos estin”, comuniune de iubire şi iubire de comuniune, dăruită tuturor celor ce o aleg în mod conştient şi liber:



 „Iubiţilor, acum suntem fii ai lui Dumnezeu şi ce vom fi nu s-a arătat până acum. Ştim că dacă El Se va arăta, noi vom fi asemenea Lui, fiindcă Îl vom vedea aşa cum este” (IIn. 3,2). 

b. Referinţe patristice



Textul în analiză, IIPetru 1,4, este citat de patru ori în corpus-ul atanasian, două sunt citări directe, iar două prin similaritate lingvistică.
 



În Contra Arianos I,16 se afirmă faptul că toate participă la Fiul, potrivit harului Duhului care vine de la Fiul; aceasta arată că Fiul Însuşi nu participă la nimic [ din cele create n.n.], dar ceea ce este participabil din Tatăl, este Fiul. Astfel, participând la Fiul, se spune despre noi că participăm (ne împărtăşim de) la Dumnezeu, de aceea zice Sf.Ap. Petru, că putem fi „părtaşi ai dumnezeieştii firi”.
. Aici Sfântul Atanasie arată că Fiul, prin faptul că nu participă la cele create, nu este o creatură, aşa cum susţineau arienii, iar cuvintelor petrine le dă un sens hristologic, participarea la cele dumnezeieşti fiind posibilă datorită unirii ipostatice, în firea sa umană Logos-ul ne-a cuprins pe toţi şi a unit firea dumnezeiască cu cea umană, nu pentru Sine, ci pentru noi. Hristos este Arhetipul şi împlinirea noastră, este Ipostasul nostru principal
, îndumnezeirea noastră fiind proporţională cu chenoza, cu înomenirea Sa.    



Din Contra Arianos III,40 aflăm că datorită întrupării şi învierii lui Hristos, oamenii, devenind părtaşi al dumnezeieştii firi, au putere pe pământ împotriva demonilor, , iar în cer, fiind scăpaţi de stricăciune, domnesc pururea.
 În faţa lui Dumnezeu puterea demonică se topeşte „precum ceara de la faţa focului”, prin urmare şi cei ce participă la cele dumnezeieşti, din punct de vedere ontologic, ca rezultat al unirii ipostatice, dar şi personal, mistic-sacramental şi etic ascetic, sunt imuni la puterile demonice; iar în cer moştenesc nestricăciunea, pentru că Hristos este „Paştile nestricăciunii”
 noastre.



În Vita S.Antonii 74, Sfântul Atanasie spune că nu S-a schimbat Cuvântul lui Dumnezeu, ci, fiind Acelaşi, a luat trup omenesc pentru mântuirea şi bună-starea omului. Deoarece El s-a împărtăşit de naşterea omenească, a făcut posibil ca oamenii să participe la natura dumnezeiască şi spirituală.
 Este reliefată aici ideea schimbului, Fiul lui Dumnezeu S-a împărtăşit de ale noastre, pentru ca noi să putem participa la ale Sale.



În Ad Adelphium 4, ni se spune că Logos-ul a devenit om, pentru a ne îndumnezei în Sine şi S-a născut din Fecioară pentru a asuma neamul nostru păcătos, „ca noi să devenim seminţie sfântă şi << părtaşi ai dumnezeieştii firi>>, aşa cum a spus fericitul Petru.”
 Şi aici se afirmă că îndumnezeirea noastră este corelativă întrupării prin chenoză a Fiului lui Dumnezeu. Sfântul Atanasie se referă indirect la genealogia lui Iisus, la epistola către Galateni şi la I Petru 2,9. Iisus S-a născut „sub Lege, ca pe cei de sub Lege să-i răscumpere, ca să dobândim înfierea” (Gal.4,4-5). El nu Şi-a creat un trup într-un mod deosebit, ci a venit în lume în continuitate de natură cu succesorii lui Adam, pentru a tămădui natura umană din interior, asumându-o integral, pentru a o tămădui integral.
 Textul din epistola către Galateni continuă : „Şi pentru că sunteţi fii, Dumnezeu L-a trimis în inimile noastre pe Duhul Fiului Său care strigă: Avva, Părinte! În felul acesta tu nu mai eşti rob, ci fiu; iar dacă eşti fiu, eşti şi moştenitor al lui Dumnezeu, prin Iisus Hristos” (4,6-7). 



Cele patru pasaje citate sunt situate într-un context hristologic, trei dintre acestea fac referire clară la Întrupare, ca bază pentru participarea noastră la firea divină. Sfântul Atanasie afirmă că unica ousia dumnezeiască este constituită de Tatăl, Fiul şi Sfântul Duh. II Petru1,4 este folosit pentru a argumenta dumnezeirea lui Iisus Hristos. În Thalia, Arie scria că „Hristos nu este Dumnezeu adevărat, ci El, asemenea altora, a fost făcut Dumnezeu prin participare”.
 Sf.Atanasie afirmă că nu Fiul participă, ci în El participă toate cele create pentru a se îndumnezei, prin urmare El are natură divină. Omul poate participa la natura divină, poate mai precis spus, la atributele naturii divine, prin trupul înviat al Domnului, acest proces începe de aici prin primirea Sfintei Euharistii. Sfântul Atanasie prezintă viaţa Sfântului Antonie cel Mare ca pe paradigma
 celui care a devenit deja, în mod mistic-sacramental şi etic-ascetic, participant la dumnezeiasca fire, roadele acestei participări fiind evidente. 



Pentru a conchide, s-ar putea afirma că, în pofida importanţei şi implicaţiilor doctrinare majore, textul din IIPt.1,4 nu este destul de cunoscut, de studiat şi de citat. Manualul de Teologie Dogmatică şi Simbolică din anul 1958 îl aminteşte succint, dar bine pecizat, la capitolul Fiinţa şi lucrările necreate ale lui Dumnezeu, scris de părintele Stăniloae
: “Despre unirea omului cu Dumnezeu, despre împărtăşirea de El, despre fericirea vederii Lui, vorbeşte în multe locuri Sf.Scriptură. După îndrăzneţul cuvânt al Apostolului Petru (II, 1,4), creştinii sunt destinaţi să devină <<părtaşi ai firii dumnezeieşti>>. Mântuitorul făgăduieşte celor ce împlinesc poruncile Lui că se va sălăşlui împreună cu Tatăl în ei (Ioan 14,23) şi spune că cei curaţi cu inima vor vedea pe Dumnezeu. Ar fi neserios şi neevlavios lucru ca aceste expresii să fie considerate simple metafore, sau expresii emfatice. Tot ce-i mai substanţial în Revelaţie s-ar goli atunci de sens.”
 Sfinţii Părinţi s-au referit adesea şi la syngenia şi la participarea la cele dumnezeieşti, dovadă este faptul că expresia din IIPt.1,4 a intrat şi în cuprinsul unor rugăciuni, cum ar fi Acatistul Sfântului Apostol Andrei. În icosul al IV-lea îl lăudăm pe cel întâi chemat la apostolie spunându-i: „Bucură-te că te-ai arătat părtaş al firii dumnezeieşti” şi îi cerem cu umilinţă, ca prin rugăciunile sale, ale Maicii Domnului şi ale tuturor sfinţilor să ne ridicăm şi  noi la acea stare minunată.  

“Forma Bisericii”

- prezenţa tainică a Sfintei Treimi în viaţa umană- 

Mulţi teologi din zilele noastre- constată Paul Evdokimov- socotesc că ecclesiologia se află într-un stadiu “pre-teologic”. Nu există tratate patristice sistematice, nici o ecclesiologie complet construită. Pe vremea Sfinţilor Părinţi, Biserica era un izvor de viaţă atât de evident, încât nu se punea problema naturii sale. Pe de altă parte Biserica, prin fiinţa sa tainică, se pretează prea puţin la orice definiţie formală.Nevoia de a defini denotă negreşit eclipsa vieţii ecclesiale, întunecarea evidenţei trăite.

Părintele Profesor Dumitru Stăniloae foloseşte expresia forma Bisericii 
 de mai multe ori în Dogmatica sa : 

a) ca una din accepţiunile Tradiţiei : “totalitatea  modalităţilor de trecere a lui Hristos în viaţa umană sub forma Bisericii “
 ; b) “ … opera de mântuire al cărei fundament a fost pus în natura omenească a lui Hristos este dusă la îndeplinire în   forma Bisericii, care este unirea noastră cu Dumnezeu şi între noi.”
 ; c) “ Biserica este Hristos ca Revelaţie deplină în continuarea eficienţei Lui. Din El continuă ea să lumineze şi să încălzească prin Duhul Sfânt în mod integral nu numai până la sfârşitul timpului, ci în veşnicie, în şi prin Biserica de pe pământ şi din cer, din trupul Lui ca forma de comunicare cu El şi între ei, a celor ce cred.”
; d) Dar Revelaţia, ca realitate îndeplinită în Hristos şi manifestând aceeaşi eficienţă prin Biserică în cursul veacurilor, reprezintă Tradiţia. Deci Tradiţia e însăşi Biserica drept formă a eficienţei nemicşorate a lui Hristos, prin Duhul Sfânt; sau a Revelaţiei împlinite în El, de-a lungul veacurilor.
e)“Biserica este întemeiată de Hristos, în Care a culminat şi s-a concentrat Revelaţia de acte şi cuvinte. Dar Revelaţia continuă să se completeze în ea, în partea ei referitoare la  forma în care ea se poate cristaliza ca uniune a credicioşilor cu Hristos, adică în forma structurilor ei esenţiale, organic legate de conţinutul Revelaţiei, ca aplicarea cea mai adecvată a ei. După aceea Biserica rămâne mediul în care se aplică până la sfârşitul lumii Revelaţia şi prin care se dăruieşte puterea mântuitoare a lui Hristos prin Duhul Sfânt, ca mediu în care unii oameni cer şi primesc pe Hristos şi cresc în El şi se conformează Lui ca model.”

Pentru demersul de faţă vom reţine în mod deosebit conţinutul punctului “b” şi ultima parte a punctului “e ”:  “ (… ) opera de mântuire al cărei fundament a fost pus în natura omenească a lui Hristos este dusă la îndeplinire în forma Bisericii, care este unirea noastră cu Dumnezeu şi între noi.”;   “(...) Biserica rămâne mediul în care se aplică până la sfârşitul lumii Revelaţia şi prin care se dăruieşte puterea mântuitoare a lui Hristos prin Duhul Sfânt, ca mediu în care unii oameni cer şi primesc pe Hristos şi cresc în El şi se  conformează  Lui ca model.”

Este foarte posibil ca originea acestei sintagme să fie în opera maximiană 
, al cărei autor s-a inspirat la rândul său, consideră A.Riou, din imnul hristologic din Epistola către Filipeni. Sfântul Maxim desemnează de fapt troposul filial - care este noua relaţie - schesis,  care se substituie vechii relaţii şi vechiului raport dintre cauză şi efect -  reluând din scrierea paulină termenul morphe. Formei de rob luate de Adam în urma păcatului, Biserica îi substituie prin harul Duhului Sfânt forma  şi vocaţia-prosegorian unică a filiaţiei, care este şi noua naştere - anaghenomenon şi noua creaţie- anademiourgoumenon. Fapt posibil deoarece Fiul lui Dumnezeu şi-a asumat “forma” noastră de fii căzuţi, pentru a ne introduce în filiaţia restaurată, noua creaţie( II Cor.5,17), care este Biserica, prin Botezul în Duhul Sfânt.

A.Precizări terminologice
 Expresia forma Bisericii  nu este biblică, în schimb  întîlnim în Noul Testament expresia  m(((( (((( “Cel Ce dintru început fiind în chipul- morphe, forma lui Dumnezeu” (Filip.2,6)  de aceea  considerăm că este important să începem prin analiza acestei expresii. 
În Vechiul Testament este absolut imposibil de gândit că Dumnezeu ar avea o formă deschisă percepţiei umane, sau că S-ar putea revela într-o formă accesibilă simţurilor. Deşi sunt multe referiri la Dumnezeu ca la o fiinţă care la fel ca omul are faţă, ochi, urechi, nas, gură, buze, limbă, braţe, degete, spate, haine, încălţăminte, acestea sunt atât de evident exprimări la figurat încât în Septuaginta nu a fost nevoie de corective pentru a menţine puritatea conceptului de Dumnezeu. În  niciuna dintre numeroasele teofanii sau anghelofanii vechi-testamentare ( nici chiar în Gen.18,1 sq. sau 32,25 sq.) nu există o manifestare în deplină formă umană a fiinţelor supra-pământeşti, şi nu găsim o descriere a formei dumnezeieşti care ar fi văzută (cf.Ez.1,26; Iov 4,12sq.). Dimpotrivă, în Vechiul Testament înţelegerea teomorfică a omului este mai importantă decât concepţia antropomorfică despre Dumnezeu. Prezentarea în formă umană nu implică o înomenire. Inexistenţa vreunei imagini în adorarea lui Iahve reflectă o concepţie personală şi etică în măsură să reziste la orice încercare de obiectivare senzorială a formei Sale.
Nici în iudaism, unde se pune un accent deosebit pe transcendenţa lui Dumnezeu, nu este loc pentru afirmaţii pozitive despre forma lui Dumnezeu.

În Noul Testament singura afirmaţie importantă cu privire la forma lui Dumnezeu este în Filip.2,6-11 : “Cel Ce dintru început fiind în chipul[forma]- morphe, forma lui Dumnezeu a socotit că a fi El întocmai cu Dumnezeu- nu e o prădare- harpagmon, dar S-a golit pe Sine luând chip[formă]-morphen, formam de rob, devenind asemenea oamenilor şi la înfăţişare-schemati, habitu- aflându-Se ca un om; S-a smerit pe Sine Făcându-Se ascultător până la moarte - şi încă moarte de cruce! Pentru aceea, şi Dumnezeu L-a preaînălţat- hyperypsosen şi I-a dăruit Lui nume care este mai presus de orice nume; ca întru numele lui Iisus tot genunchiul să se plece, al celor cereşti şi al celor pământeşti şi al celor de dedesubt. Şi să mărturisească toată limba că Domn-Kyrios este Iisus Hristos, întru slava-doxan lui Dumnezeu -Tatăl”.

 După ce îi  sfătuise ca “ întru smerenie unul să-l socotească pe altul mai de cinste decât pe el însuşi.” ; şi “nimeni să nu caute doar spre ale sale, ci fiecare şi spre ale altora.”(Filip.2,3,4) Iisus Hristos este prezentat ca exemplul suprem de abnegaţie, prin chenoză
. Fiind Dumnezeu adevărat, dar devenind şi om adevărat-en omoiomati anthropon ghenomenos, Fiul lui Dumnezeu ia  forma robului-morphe doulou .

Carmen Christi din Epistola către Filipeni este cel mai interpretat text din Noul Testament .
 Vom încerca în cele ce urmează să surprindem rezumativ opiniile câtorva exegeţi consacraţi, în primul rând pentru precizări necesare demersului de faţă, dar şi ca un argument pentru înţelegerea indisolubilei legături între exegeza biblică şi orice încercare de a “dogmatiza”.
 

Sunt necesare câteva precizări  terminologice, chiar dacă nu se va intra în amănunte : a) morphe-shema-eidos; b) morphe- ousia; c) morphe- eikon; d) morphe- doxa .
a) morphe-shema-eidos. În uzul grecesc, mai puţin la Homer, dar în mod obişnuit mai târziu, morphe înseamnă forma , aspectul exterior, şi chiar purtătorul formei, persoana.
 Morphe în sensul său de bază este sinonim cu eidos, idea şi schema. Dar în pofida interschimbabilităţii, există încă deosebiri de sens evidente. Morphe , forma proprie unei fiinţe nu este  echivalent cu eidos, adică întrega înfăţişare vizibilă. Eidos desemnează aspectul genului, ceea ce este comun indivizilor, în timp ce morphe este forma individuală de apariţie. De eidos ţine ideea de ceea ce poate fi perceput şi cunoscut de alţii, pe când morphe indică ceea ce este obiectiv acolo. Morphe diferă de schema întrucât  exprimă aspectul individual exterior aşa cum este, în timp ce schema se referă la reprezentarea în afară. Morphe este întregul ( al trupului etc.) în şi pentru sine, pe când schema este ceea ce aparţine sau are legătură cu întregul ( forma, caracteristicile exterioare, modul de apariţie etc.) ; morphe, forma dicit quiddam absolutum… schema, habitus, cultus,vestitus, victus, gestus, sermones et actiones. În pofida acestor nuanţe, nu pot fi stabilite graniţe ferme între termeni.

Nici în limbajul filosofic morphe nu are un sens definitiv şi fără echivoc. Parmenide, primul care îl foloseşte, vorbeşte de lumină şi întuneric ca despre două forme ale firii. Platon nu-l foloseşte mult, dar îl poate trata ca pe un echivalent pentru eidos sau idea desemnând aspectul exterior sau forma. Pentru el “a cunoaşte forma lui X înseamnă a înţelege natura lui X; astfel filosoful care, de exemplu, cunoaşte forma  dreptăţii va şti nu numai care acte sunt drepte, ci şi de ce sunt aşa. Similar, Aristotel priveşte forma unui lucru drept ceea ce îl face inteligibil, ea fiind (asemeni Formelor lui Platon)accesibilă intelectului.”
 La Aristotel morphe dobândeşte un  sens fix, şi ocupă un loc central în gândirea sa. Cele patru principii ale întregii existenţe: forma sau natura, materia, cauza mişcătoare şi scopul pot fi reduse la două: forma-morphe, eidos şi materia-hyle, to hypokeimenon. Aceaşi distincţie dar şi precizări noi apar la L.B.Lightfoot
,  R.P.Martin 
 şi Rev M.R.Vincent
.

b) morphe- ousia. Exegeţii subliniază distincţia , dar inseparabilitatea dintre cei doi termeni. Chiar dacă mulţi dintre Sfinţii Părinţi au accentuat această inseparabilitate, din dorinţa de a sublinia unitatea de fiinţă  aceasta nu înseamnă că au identificat propriu-zis cei doi termeni, cum susţine R.P.Vicent : “ A common error of the Greek Fathers, adopted by Calvin, Beza, and others, was the identificatiun of morphe with ousia, “essence” , şi physis, “nature” ”.
 ; iar J.Heriban oferă o listă în acest sens.
 J.B.Lightfoot afirmă clar: “Thouh morphe is not the same as physis or ousia, yet the possession  of the morphe involves participation in the ousia also: for  morphe implies not the external accidents but the essentials attributes”.
 Prin urmare nu se poate avea forma a ceva, cuiva, fără a poseda şi ousia respectivă, deoarece morphe se referă la atributele esenţiale ale fiinţei.
c) morphe - eikon. R.P. Martin afirmă că  eikon şi morphe sunt folosiţi ca termeni interşanjabili în versiunea greacă a Scripturii şi sunt priviţi ca sinonimi, aşa cum ar fi şi “chip” şi “asemănare”- şelem şi demuth în ebraică, şi în concluzie en morphe Theou, ar fi echivalent cu kat’eikona Theou. 
 P.O’Brien prezintă iniţial acest punct de vedere, dar îşi exprimă apoi rezerva , spunând că în pofida legăturii, există diferenţe între cei doi termeni. În mod sigur  nu se spune despre Adam, nici în Septuaginta, nici în Noul Testament, că ar fi en morphe Theou 
 . Aceeaşi atitudine au exprimat-o numeroşi alţi comentatori, amintim pe G.F.Hawthorne care afirmă : “ it is strained and unnatural to interpret morphe by eikon, in order to compare and contrast Adam with Christ, unless one holds the view that this hymn refers not at all to the preexistent Christ but only to the human Jesus, his life of humility and his exaltation to an earthly position of glory”- “ este forţat şi nefiresc să traducem morphe cu eikon , pentru a compara şi a pune în contrast pe Adam cu Hristos, dacă nu se susţine ideea că acest imn nu se referă deloc la preexistenţa lui Hristos, ci doar la Omul Iisus, la viţa Sa pământească şi la preaânălţarea lui la o poziţie de slavă lumească.” 
 , J.Heriban 
 şi D.Steenburg căruia îi datorăm un studiu semantic în care neagă sinonimia celor doi termeni.
 Distincţia morphe - eikon reiese şi mai clar datorită folosirii expresiei “morphe doulou” în Filip.2,7 . 

 d) morphe-doxa. Dacă R.P.Martin susţine sinonimia celor doi termeni,- făcând o paralelă între ICor.15,49 şi Filip.3,21, şi interpretând ca atare IICor.3,18 şi Rom.8,29-  Rev.M.R.Vincent afirmă distincţia lor:  “Doxa is the manifestation, the “unfolded fulness”, of the divine attributes and perfections, while morphe Theou is the immediate, proper, and personal investiture of the divine essence. Doxa attaches to Deity ; morphe is identified with the inmost being of Deity. Doxa is and must be included in morphe Theou, but doxa is not morphe (s.n.)”- “Doxa este manifestarea, “plinătatea dezvăluită”, a atributelor  şi perfecţiunilor divine, în timp ce morphe Theou este veşmântul nemijlocit, specific, şi personal al Fiinţei dumnezeieşti. Doxa ţine de Dumnezeire, morphe este identică cu esenţa tainică a Dumnezeirii. Doxa este şi trebuie inclusă în morphe, dar doxa nu e morphe ( s.n.)”.
 

Imposibilitatea identificării termenilor în analiză reiese clar dacă dorim să înlocuim doxa cu morphe în texte cum ar fi Ps.18,1: “cerurile spun slava -doxa lui Dumnezeu”,  Ps. 84,10 : “... ca să se sălăşluiască slava-doxa în pămăntul nostru”, Isaia 11,10:  “pe Ea [Mlădiţa] o vor căuta neamurile şi sălaşul ei va fi plin de slavă-doxa”.

În concluzie se poate spune că nu este vorba de vreo înţelegere filosofică elenistică a termenului morphe din citatul în discuţie, şi nici de un presupus concept popular despre morphe Theou =ousia sau physis . De asemenea, ceea ce Sf.Ap.Pavel înţelege prin morphe Theou şi morphe doulou este cu totul străin de ideile epifanice ale mitului şi legendei. Iisus  Hristos n-a jucat rolul unui  zeu în formă umană. Unicitatea creştinismului constă şi în faptul că cele două firi : dumnezeiască şi omenească s-au unit în Persoana Fiului în mod   neîmpărţit, nedespărţit, neamestecat şi neschimbat, prin urmare nu este vorba de un avatar pasager, cele două firi rămânând unite pentru totdeauna. Nu poate fi vorba nici despre o metamorfoză în sensul credinţei sau superstiţiei elenistice. Sf.Ap.Pavel nu se referă la schimbarea formei cuiva cu a altcuiva; în I Cor.2,8 omul Iisus este Domnul slavei-Kyrios tes doxes. În mod esenţial, dacă nu lingvistic, paradoxala expresie morphe Theou este pe deplin în sfera concepţiei biblice despre Dumnezeu. Totuşi este foarte dificil să se găsească un termen echivalent pentru morphe, şi în special pentru morphe Theou. Am putea sugera:  “mod de  a exista”, “ condiţie”, sau “statut”.

B. Metamorphosis, metemorphote - “Schimbarea la faţă a lui Hristos pe Tabor, dovada anticipată despre lumina Sfintei Treimi, ce va iradia din trupul Său înviat şi al tuturor celor ce-şi vor arăta credinţa prin faptele lor”

Schimbarea la Faţă a Mântuitorului nu are nimic în comun cu metamorphosis în înţeles elenistic.

Mt. 17.2  kai metamorphote emprosten auton, kai elampsen to prosopon autou os o helios, ta de himatia autou egeneto leuka os to phos.


Mc. 9.2-3  kai metamorphote emprosthen auton, kai ta himatia autou egeneto stilvonta leuka lian, oia gnapheus epi tes ges ou dynatai outos leukanai.

Textul sugerează că transfigurarea a avut loc pentru cei trei ucenici.
 Ei au devenit “stâlpi”- styloi 
 în Biserica primară ( cf.Gal. 2,9) şi datorită calităţii de martori oculari ai acestui eveniment cu profunde semnificaţii.

 A.D.A. Moses susţine că  morphe, eikon şi doxa sunt concepte interconectate dar nu interşanjabile. Septuaginta descrie evenimentul transfigurării lui Moise folosind termenul dedoxastai (Exod 34,29), “kai en dedoxasmene e opsis tou chromatos tou prosopou autou” (v.30) şi dedoxastai (v.35). Sf.Ev. Matei foloseşte verbul metamorphote probabil pentru a face o paralelă cu “glorificarea”- dedoxastai lui Moise. Formularea : “Kai elampsen to prosopon autou os ho helios” , nu se foloseşte doar ca o reminiscenţă din Exod 34,29, ci pentru a trimite mai departe. Faptul că Moise a fost acoperit de lumina slavei lui Dumnezeu- shekinah este atestat de mai multe scrieri iudaice.
 În tradiţiile iudaice se spune că lumina care a strălucit pe faţa lui Moise în Sinai şi a rămas cu el, este lumina  primordială pierdută de Adam şi Eva.
 Moise apare astfel ca un “nou Adam”.  Cu atât mai mult despre  Mesia  se credea că va avea strălucire, şi astfel lumina Schimbării la Faţă este în primul rând un element definitoriu care-L confirmă pe Iisus ca Mesia, iar în al doilea rând, împreună cu vocea cerească, confirmă legitimitatea învăţăturii Mântuitorului, aşa cum strălucirea feţei lui Moise întărea cuvintele adresate israeliţilor.
 Dar, aşa cum se va arăta infra ,strălucirea feţei lui Moise nu se poate confunda cu strălucirea Feţei Domnului.
 
Conceptul care domină viziunea Sf.Maxim Mărturisitorul relativ la Schimbarea la Faţă, şi de fapt întregul lui “sistem” teologic este acela al îndumnezeirii omului. Schimbarea la Faţă este corelativă îndumnezeirii naturii umane a Logos-ului, şi astfel propriei noastre îndumnezeiri.  Învăţătura Sf.Maxim despre Hristos Cel transfigurat pe Tabor cuprinde două elemente principale: în primul rând cel al umanităţii îndumnezeite a lui Hristos, şi apoi cel al manifestării noetice a dumnezeirii Sale. Ambele elemente sunt evidente în scolia sa la expresia dionisiană : “teofania Sa vizibilă”- tes orates autou theophaneias
 în care Sf.Maxim susţine că termenul vizibil se referă la vederea “trupului Său divin”- to theion autou soma sau la “trupul său însufleţit”- he empsychomene sarx al lui Hristos. Apoi pune în contrast teofania Sa vizibilă cu ceea ce numeşte teofania Sa noetică, care se referă la revelarea inteligibilă a divinităţii lui Hristos, primită prin minte (intelect) - nous, şi care corespunde iluminării noetice- tes noetes autou photodosias descrise de Sf.Dionisie .
 Totuşi, în această viaţă, teofania noetică  poate fi experiată doar în parte, în viaţa de dincolo “ ne va fi comunicată într-un mod mai profund prin minte (intelect) -  hetis kata noun estai hemin methekte tote teleioteros. Dar chiar în eschaton Dumnezeu va rămâne dincolo de capacitatea intelectului uman creat. Suprema lipsă de inteligibilitate a lui Dumnezeu este diferenţa existenţială între creatură - he ktisis şi Dumnezeu Cel necreat - aktiston, între cele finite - hoi peperasmenoi  şi infinit- to apeiron. Cu toate acestea omul este chemat, încă de aici, să participe inteligibil şi noetic, adică cu toată fiinţa sa la Dumnezeu. Pe Tabor ucenicii, datorită “râvnei lor în practicarea virtuţii”- di’ aretes epimeleian au ajuns la  curăţia simţurilor duhovniceşti şi ale celor trupeşti- te enallage ton kat’aisthesin energeion , prin lucrarea Duhului Sfânt -en autous to pneuma energese. Cei trei “s-au mutat de la trup la duh, înainte de a lepăda viaţa în trup. Aceasta li s-a întâmplat prin schimbarea lucrărilor simţurilor, pe care o pricinuia în ei Duhul, înlăturând acoperămintele patimilor de pe puterea lor înţelegătoare (noetică)- perielon tes en autois noeras dynameos ton pathon ta kalymmata. Prin aceasta, curăţindu-li-se simţurile sufletului şi trupului, sunt învăţaţi să cunoască raţiunile duhovniceşti ale tainelor arătate lor- ton paradeichthenton autois mysterion tous pneumatikous ekpaideuontai logous. 
 

În nota explicativă la textul citat Părintele Stăniloae scrie: “Lumina cerească arătată pe faţa umană a lui Hristos a transfigurat-o pe aceasta, dar n-a suprimat-o. Această lumină, ca şi aceea care ţâşnea prin trupul Lui, a umplut-o de strălucire şi veşmintele sau cuvintele Scripturii şi creaţia de care  se foloseşte fiinţa umană, nesuprimând-o nici pe ea. Lumina aceasta se arată că e dumnezeiască prin poziţia ei centrală sau prin rolul ei de izvor faţă de lumina în care s-au arătat Moise şi Ilie, fapt experiat de aceştia prin orientarea lor închinătoare spre Iisus Hristos ca centru. Vederea acestei transcendenţe nu se înfăptuia prin lucrările naturale ale simţurilor, ci prin imprimarea lor de către Duhul dumnezeiesc lucrător în ele. Această transfigurare a lucrărilor prin lucrarea Duhului nu le mai dădea posibilitatea să se îndulcească exclusiv trupeşte de suprafaţa materială a lucrurilor, dând naştere patimilor care întunecă înţelegerea adâncimii spirituale a lor. Aceasta a adus mutarea lor de la viaţa dominată de pornirile trupului, la cea dominată de Duh deşi ei se aflau încă în trup. Sfântul Maxim respinge prin aceasta din nou origenismul care nu recunoşte nici o posibilitate de transfigurare a trupului prin Duh.”  

Prezenţa Sfinţitorului produce o  schimbare a simţurilor lor- nu una naturală, ci una mai presus de fire, datorită căreia “ acoperămintele patimilor” au fost îndepărtate de pe “puterea lor înţelegătoare”. Prin urmare, după cum va arăta mai târziu Sf.Grigorie Palama, nu e o contradicţie între calitatea luminii taborice, şi a celei văzute de isihaşti, de a fi necreată, şi posibilitatea ochilor trupeşti de a o vedea Ochii nu au în mod firesc această  putere, ci sunt transformaţi prin lucrarea Duhului Sfânt.  

În Capita theologica et oeconomica 
 Sf.Maxim se referă la cele două  forme în care Se descoperă Hristos celor care studiază Sf.Scriptură cu mare atenţie. Mai întâi vorbeşte de “forma comună şi mai publică” - koinen kai demodesteran morphen, prin care înţelege Întruparea, la care se referă Isaia “L-am văzut, dar nu avea nici formă nici frumuseţe”- kai eidomen auton, kai ouk eihen eidos oude kallos (53,2) . De asemenea, există o “formă mai ascunsă”- kryphiotera morphe prin care Se manifestă Hristos, aşa cum a  procedat pe Tabor, “Împodobit eşti cu frumuseţea mai mult decât fiii oamenilor”-oraios kallei para tous yious ton anthropon ( Ps.44,3). Acest mod de descoperire a Domnului nu a fost rezervat exclusiv celor trei ucenici, ci este pentru toţi cei care de -a lungul veacurilor vor excela în cultivarea virtuţilor.

“Cel ce doreşte cunoştinţă şi-a aşezat temeliile sufletului neclintite lângă Domnul, cum zice Dumnezeu lui Moise: “Iar tu stai aici cu Mine! ” (Exod 33,2). Dar trebuie să se ştie că şi între cei ce stau lângă Domnul există deosebiri, dacă nu se citeşte în zadar de către iubitorul de învăţătură, cuvântul : “Sunt unii dintre cei ce stau aici, care nu vor gusta moartea până ce nu vor vedea Împărăţia lui Dumnezeu venind întru putere”(Mc.8,39). Căci nu tuturor celor ce stau lângă El li Se arată Domnul totdeauna întru slavă; ci celor începători- tois men eisagomenois li se arată în chip de rob- en doulou morphe, iar celor ce pot să-L urmeze, urcându-se pe muntele înalt al Schimbării Sale la faţă- hypselon metamorphoseos oros, li se arată în înfăţişarea lui Dumnezeu- en morphe Theou , în care a fost mai înainte de a fi lumea. Deci este cu putinţă ca Domnul să nu se arate în acelaşi fel tuturor celor ce stau lângă El; ci unora într-un fel, altora altfel, schimbându-şi arătarea după măsura credinţei din fiecare”.
 

Un text asemănător este: “Dintre aceste două forme, cea dintâi se potriveşte celor începători; a doua e pe măsura celor desăvârşiţi în cunoştinţă , atâta cât este cu putinţă oamenilor. Cea dintâi este icoana primei veniri a Domnului, la care se referă litera Evangheliei, şi care curăţeşte prin pătimiri pe cei de pe treapta înfăptuirii; a doua este preînchipuirea celei de a doua veniri în slavă, la care se referă duhul Evangheliei şi care  preface prin înţelepciune pe cei de pe treapta cunoaşterii, ridicându-i la starea de îndumnezeire. Aceştia, în temeiul schimbării la faţă a Domnului în ei, oglindesc cu faţa descoperită  slava Domnului (s.n.).”
 

Părintele Profesor Ion Bria explică textul astfel: “Sf.Maxim arată că Hristos poate lua diferite înfăţişări după starea şi poziţia diferită de pe care Îl privim. La început, El e departe de noi şi pare acoperit, e oarecum în afară de noi. Prin curăţirea voinţei şi a minţii El începe să devină mai clar, mai luminos şi cât mai aproape de noi până când El intră înlăuntrul nostru şi noi dispărem. La orice înaintare în virtute, El Se schimbă la faţă. Odată cu schimbarea noastră prin har, Însuşi Domnul se schimbă la faţă.”

Se face o distincţie clară între modurile împărtăşirii de prezenţa Domnului. Dacă Origen credea că modul selecţiei celor trei a fost rezultatul cunoaşterii mai profunde a Persoanei lui Hristos, Sf.Maxim schimbă accentul de pe criteriul cunoaşterii, pe cel al credinţei elliminând astfel conotaţiile intelectualiste.
   

Părintele Stăniloae precizează foarte clar că vederea luminii taborice nu înseamnă vederea fiinţei lui Dumnezeu, lumina este însă cel mai înalt mod de manifestare al Lui Dumnezeu, de aceea numeşte apofatism de gradul al treilea (cel mai înalt) vederea luminii dumnezeieşti.  

 “S-a spus mai sus că prin strălucirea luminoasă a feţei Domnului, apărută pe munte, de trei ori fericiţi apostolii au fost călăuziţi tainic, în chip negrăit şi necunoscut, spre puterea şi slava lui Dumnezeu de toate făpturile necuprinsă, învăţând că lumina ce s-a arătat simţurilor lor e simbolul ascunzimii nearătate. Căci precum aici raza luminii făcute biruieşte lucrarea ochilor, rămânând neîncăpută de ei, aşa şi acolo Dumnezeu întrece toată puterea şi lucrarea minţii, nelăsând în vreme ce înţelege nici o formă în cel ce primeşte înţelegerea- oud holon en to noeisthai to noein peiromeno ton oionoun typon apheis.”
 

Redăm şi câteva fragmente edificatoare, din slujba Schimbării la Faţă. 

“ Cel ce cu Moise de demult a grăit prin închipuiri în Muntele Sinai, zicând: Eu sunt Dumnezeu, Acesta iarăşi astăzi în Muntele Taborului Se schimbă la faţă, arătând chipul cel dintâi cu razele luminii. Pentru aceasta, Hristoase, slăvim puterea Ta.” 
 - în primul rând se afirmă preexistenţa Domnului, apoi faptul că Revelaţia n-a fost deplină în Vechiul Testament, de asemenea faptul că natura umană a fost restaurată în Hristos, trupul Său, în care ne-a cuprins virtual pe toţi, strălucea:  “Astăzi Hristos în Muntele Taborului a schimbat firea lui Adam, luminând-o în chip  de negrăit, cu dumnezeiască lucrare.” ; de asemenea:  “...şi la faţă schimbându-Te, ai făcut firea lui Adam iarăşi a strălucit, mutându-o  în slava şi strălucirea Dumnezeirii Tale”.
“... dar ei  de departe nu au putut răbda dumnezeiască venirea Ta, Fiinţa cea cu bună cuviinţă.”

“Firea cea neschimbăcioasă a Dumnezeirii, celei ce se poartă întru Sine fără materie, s-a amestecat cu omenirea, şi lumina arătându-şi apostolilor, în chip de negrăit a strălucit ”.

Din ultimile două fragmente citate  reiese că Schimbarea la Faţă este un eveniment fără precedent, deoarece  lumina taborică  nu era slava- shekinah pe care a văzut-o Moise şi faţa lui a devenit luminoasă, şi o putea vedea astfel poporul, nici ousia lui Dumnezeu, de-a pururea tainică , ci morphe Theou . Apostolii nu-L mai văd în morphe doulou, ca până atunci, ci au privilegiul să-L vadă în  forma Sa dumnezeiască de care nu S-a despărţit niciodată, şi nici nu Se putea despărţi, fiind Dumnezeu adevărat, iar morphe Theou ţine intim, este inseparabilă de  fiinţa Sa dumnezeiască . Tomul aghioritic edificator în acest sens :“ Se schimbă la faţă nu primind ceea ce nu avea, nici preschimbâdu-Se în ceea ce nu era, ci descoperindu-Se  ucenicilor Săi ca ceea ce era, deschizând ochii lor şi făcându-i din orbi, văzători. Căci rămânând Acelaşi S-a făcut văzut acum ucenicilor, arătându-Se altfel de cum Se arăta înainte. Căci El este lumina cea adevărată (In.1,9), frumuseţea slavei.”. 

“ Mai înainte închipuind învierea Ta, Hristoase Dumnezeule... la faţă schimbându-Te, Muntele Taborului cu lumină s-a acoperit, iar ucenicii Tăi, Cuvinte, s-au aruncat cu faţa la pământ, neputând suferi a vedea Chipul cel nevăzut.Îngerii slujeau cu frică şi cu cutremur, cerurile s-au spăimântat, pământul s-a cutremurat, văzând pe pământ pe Domnul slavei”.    -lumina taborică este gustarea, încă de aici, a fericirii de a-L vedea pe Hristos înviat şi de-a fi cu El pururea, “Doamne bine este nouă să fim aici!”

C. Trecerea lui Hristos pascal în viaţa umană sub forma Bisericii 

Verbul morphoo este întâlnit o singură dată în Noul Testament: “O, copiii mei, pentru care sufăr iarăşi durerile naşterii până ce Hristos va lua chip- [formă] în voi”-tekna mou, ous palin odino mehris ou morphothe Hristos en hymin ( Gal.4,19). 
Pentru ca să devină posibilă  viaţa în Hristos, Hristos trebuie să ia  formă în om. Trebuie într-un  anumit sens să Se întrupeze din nou în fiecare , idee curentă în mistica creştină.
 Această metaforă, care se bazează pe dezvoltarea copilului în pântecele mamei, sugerează faptul că Hristos trebuie să ajungă la o deplină dezvoltare, maturitate, în cel credincios, datorită apartenenţei la comunitatea ecclesială. Acesta este un proces care nu se sfârşeşte niciodată, fiind atât dar cât şi datorie, Dumnezeu revendicând darul oferit, realizându-se astfel relaţia Dăruitor - dar - cel ce primeşte darul, acesta din urmă, adică credinciosul, devenind la rândul lui dăruitor : “…toată viaţa noastră lui Hristos Dumnezeu să o dăruim”.

Părintele Profesor Vasile Mihoc identifică în acest verset, al treilea aspect al metaforei  maternităţii, după  dragostea şi grija pentru ei, şi accentuarea faptului că naşterea se face în dureri 
 :  “formarea chipului lui Hristos în credincioşi este un proces lent şi continuu în care Apostolul are un rol de neînlocuit. Sf. Pavel spune că el suferă “iarăşi” durerile naşterii “până ce Hristos va lua formă  în voi”. Verbul morphousthai (forma pasivă de la morphoo) înseamnă “a fi modelat”, “a primi o formă determinată”. ... Expresia mechris  ou din Gal. 4,19 b indică nu numai momentul împlinirii acestui proces de creştere duhovnicească, ci şi durata sau continuitatea lui şi de aceea putem traduce această expresie prin “atâta timp cât”.

Faptul de a deveni creştin este descris în termeni specifici naşterii, scopul fiiind ca Hristos să ia  formă  în noi, sau altfel spus să ne dea  forma Bisericii, trupul Său, pe care sunt chemaţi să-l constituie toţi oamenii. Potrivit Sf. Ap. Pavel, Hristos trăieşte în creştini: “Hristos este Cel Ce trăieşte în mine” (Gal.2,20) ; “…Hristos este în voi” (Rom.8,10; II Cor. 13,5) ; “Hristos Cel dintru voi…”(Col.1,27); “Hristos, totul întru toţi”(Col.3,11). El se sălăşluieşte în inimile lor: “ Hristos să Se sălăşluiască prin credinţă în inimile voastre”(Efes. 3,17).
Nu există pericolul confuziei între Hristos - Capul Bisericii şi creştini - trupul Bisericii , fapt exprimat fără echivoc de Părintele Stăniloae : 

“Unitatea dintre Hristos şi Biserică nu înseamnă o prefacere a Bisericii în Hristos. Umanitatea credincioşilor oricât de îndumnezeită, nu e transformată în Hristos capul. Capul, deşi are şi El firea Sa umană personală, e şi Dumnezeu după fiinţă. Umanitatea îmbisericită a credincioşilor nu devine însă nicicând parte constitutivă a capului, cum e firea Lui umană personală, ci rămâne “trup” al capului. Ea nu  e unită ipostatic cu Cel Ce e Dumnezeu după fiinţă, ci prin energiile ce se revarsă din El, credincioşii îşi însuşesc lucrarea lui necreată, nu ipostasul sau fiinţa Lui. Raportul între Hristos şi Biserică nu se poate asemăna în sens strict cu raportul între sămânţă şi planta crescută din ea, căci sămânţa îşi pierde existenţa devenind pom, pe când Hristos rămâne mereu un izvor necontopit cu Biserica.” 
   

Se înţeleg astfel şi cele afirmate de I. Karmiris, citat de Părintele Stăniloae : “Încă prin întruparea Sa , în firea pe care a luat-o Hristos s-a cuprins întreaga realitate umană ca un întreg unitar, modelându-se [formând-se] -  morphothentos astfel trupul Lui tainic, organismul divino-uman al Bisericii, al cărei cap e Hristos, prin care şi în care această realitate căzută s-a unit iarăşi cu Dumnezeu, înnoită şi sfinţită ca zidire nouă. Deci Biserica în calitate de trup al lui Hristos, s-a modelat [format]  prin puterea aflătoare în natura noastră asumată de Hristos de-a cuprinde şi încorpora-syssomatoseos pe toţi cei ce cred în El, în baza unităţii întregii firi omeneşti, la care aparţine şi firea omenească a lui Dumnezeu- Cuvântul.” 

Sfântul Chiril al Alexandriei identifică rolul lui Hristos de cap al trupului cu rolul de începător care s-a ridicat în cele dumnezeieşti, având în Sine puterea de a-i atrage pe toţi la Sine şi de a-i modela după chipul Său. E un început, un principiu, care are în Sine forţa de a se împlini ca orice început : “Căci a fost pus Cap, adică început-arhe al celor ce prin El se modelează [formează] - anamorphoumenon  spre nestricăciune prin sfinţire în Duh”.
  Sf.Grigorie de Nyssa scrie : “ Acela [Mirele- Hristos] Şi-a făcut Biserica trup şi, prin adăugirea celor ce se mântuiesc, o zideşte pe ea în iubire, până ce vom ajunge toţi la bărbatul desăvârşit, la măsura vârstei plinirii lui Hristos (Ef.4,13).  Dacă, aşadar, Biserica e trupul - soma  lui Hristos, iar Cap - kephale al trupului e Hristos, Care formează - morphon  faţa Bisericii - tes Ekklesias to prosopon  cu propria Sa înfăţişare - to idio charakteri, prietenilor Mirelui, privind la aceasta, le-a fost răpită inima - ekardiothesan, pentru că văd în ea mai limpede pe Cel nevăzut”.

Învierea şi înălţarea lui Hristos cu trupul - scrie Părintele Stăniloae- actualizează, prin sălăşluirea Lui în noi, prin Duhul Sfânt, calitatea Sa de cap al Bisericii, care îşi ia începutul existenţei reale prin aceasta, în mod special prin faptul că face ca, într-adevăr, comunitatea bisericească să primească în Capul- Hristos începutul vieţii de veci şi să vadă perspectiva nesfârşită a acestei vieţi cu trupul, ba chiar să guste ceva din ea.

Chiar dacă verbul morphoo apare o singură dată în Noul Testament, întâlnim însă compuşi ai lui  în următoarele versete : 

Rom.8,29 :“Căci pe cei pe care i-a cunoscut mai înainte, mai înainte i-a şi hotărât să fie asemenea chipului Fiului său- symmorphous tes eikonos tou Yiou autou, ca El să fie întâi născut între mulţi fraţi” - de aici reiese distincţia dintre eikon şi morphe, şi se poate deduce sinonimia dintre asemănare şi morphe.

Filip.3,10 : “ Ca să-L cunosc pe El şi puterea- dynamin învierii Lui şi să fiu primit părtaş la patimile Lui, făcându-mă [fiind făcut] asemenea cu El în moartea Lui ”- koinonian [ton] pathematon autou, symmorphizomenos to thanato auto.

În acest verset accentul este pe cele două substantive în cazul acuzativ- dynamin şi koinonian . Sf.Ap.Pavel ar vrea şi aibă părtăşie la suferinţele Domnului, pentru a putea cunoaşte mai mult puterea învierii Lui.

Participiul symmorphizomenos este la diateza pasivă, pentru a sugera că este conformat asemănării morţii lui Hristos, prin lucrarea Duhului Sfânt, şi nu că s-ar fi putut conforma singur, iar timpul prezent accentuează continuitatea procesului conformării morţii lui Hristos.Nu s-a folosit nici participiul viitor, care ar fi subliniat exclusiv “veacul ce va să vină”, nici o formă de trecut, care ar fi indicat momentul primirii Botezului, care este doar începutul procesului amintit.

Dar care este natura conformării morţii lui Hristos? Au fost sugerate mai multe răspunsuri
:

1.Moarte martirică. Se ştie că Apostolul nemurilor era ameninţat cu moartea, dar majoritatea exegeţilor au respins o rezolvare a problemei în acest sens, considerându-se a fi o explicaţie care i-ar reduce complexitatea. 

2.Conformitatea cu suferinţele vieţii pământeşti a lui Hristos. Această explicaţie a întrunit mai multe sufragii. Experienţele care au dus la împlinirea slujirii sale apostolice sunt similare celor prin care a trecut însuşi Domnul.Dar în acest caz expresia symmorphizomenos to thanato autou s-ar referi numai la Sf.Ap.Pavel.

3. Moartea cu Hristos ca metaforă pentru încorporare. Aceasta ar fi cea mai potrivită interpretare, care se încadrează în învăţătura paulină despre moartea şi învierea cu Hristos. Chiar dacă apostolul vorbeşte despre unirea creştinului cu Hristos în moartea Sa ca despre un eveniment trecut (Rom.6,4-6; Gal.2,19; Col.2,20;3,3). Dar forma de perfect gegonamen din Rom.6,5 (cf.Gal.2,19) indică faptul că acest eveniment trecut continuă să aibă efecte şi în prezent, iar symmorphizomenos din Filip.3,10 arată cum se manifestă efectele respective: Sf.Pavel, care fusese unit cu Hristos în moartea Sa pe cruce, este conformat în continuare acelei morţi deoarece participă la suferinţele Domnului. Ruptura decisivă de veacul cel vechi al păcatului şi al morţii trebuie să fie permanent menţinută şi afirmată, deoarece creştinul este încă expus puterilor acelui veac. Drept aceea,  credinciosul este sfătuit să ucidă faptele trupului: “Căci dacă vieţuiţi după trup, veţi muri, iar dacă ucideţi, cu Duhul, faptele trupului,veţi fi vii”(Rom.8,13),

“Drept aceea , omorâţi mădularele voastre, cele pământeşti: desfrânarea, necurăţia, patima,pofta rea şi lăcomia, care este închinare la idoli ”(Col.3,5). Faptul că moartea cu Hristos este o realitate prezentă reiese şi din ceea ce spusese mai înainte în Filip.3: “Eu pe toate le socotesc că sunt pagubă, faţă de înălţimea cunoaşterii lui Hristos Iisus, Domnul meu, pentru Care m-am lipsit de toate şi le privesc drept gunoaie, ca pe Hristos să dobândesc”(v. 8; cf.2Cor.4,7-10). Că este vorba de epectază rezultă limpede din 2Cor.3,18: “… ne prefacem în acelaşi chip din slavă în slavă, ca de la Duhul Domnului”- metamorphoumetha apo doxes eis doxes kathaper apo kyriou pnevmatos.  

Rom. 12,2 : “Şi să nu vă potriviţi (conformaţi) cu acest veac, ci să vă schimbaţi prin înnoirea minţii- kai me syschematizeste to aioni touto, alla metamorphousthe te anakainosei tou noos, ca să deosebiţi care este voia lui Dumnezeu, ce este bun şi plăcut şi desăvârşit ” -  creştinul trebuie să ajungă să aibă “mintea- nous lui Histos”   (ICor 2,16).
2Cor 3,18 : “Iar noi toţi, privind ca în oglindă, cu faţa descoperită, slava Domnului, ne prefacem în acelaşi chip din slavă în slavă, ca de la Duhul Domnului” -metamorphoumetha apo doxes eis doxes kathaper apo kyriou pnevmatos - se sugerează procesul epectatic al acestei prefaceri
 Filip.3,21: “Care va schimba la înfăţişare trupul smereniei noastre ca să fie asemenea [conform] trupului slavei Sale- hos metaschematisei to soma tes tapeinoseos hemon symmorphon to somati tes doxes auto, lucrând cu puterea ce are de a-Şi supune Sieşi toate”.

Acest verset aminteşte de Filip.2,5-11: symmorphon (similar după formă) trimite la morphe, iar metaschematisei la schema. Referirea la smerenie tapeinoseos ne reaminteşte verbul etapeinosen, de asemenea apar cuvintele doxa şi panta, şi expresia kyrios Iesous Christos.

Iudeii înţelegeau prin înviere o simplă restaurare a trupului pământesc. Învăţătura paulină include legătura organică cu trupul de aici, dar nu şi reanimarea lui. Trupul cel nou nu e identic cu cel actual. Va fi o schimbare de substanţă, dar nu distrugerea identităţii personale.
  

Symmorphon to somati tes doxes autou - efectul acestei transformări minunate este acela că cei credincioşi  vor fi conformaţi “ trupului slavei Lui ”. Conformitatea nu este ceva aparent. Dacă metaschematisei denotă o schimbare a aspectului exterior, symmorphon înseamnă o schimbare interioară profundă, datorită prezenţei lui Hristos prin Duhul Sfânt.   
 Trupul smereniei noastre va fi schimbat şi conformat- symmorphon trupului Său preamărit. Sf.Ap.Pavel foloseşte aici, ca şi în 2Cor.8,9; 5,21; Gal.3,13;4,4, idea “schimbului” : Fiul lui Dumnezeu a devenit ceea ce suntem noi, pentru ca să noi să putem deveni ceea ce este El. Puterea Domnului ne va transforma pentru a fi în conformitate cu El, vom deveni ca El 
, în sensul că drepţii vor străluci în Împărăţia cerurilor “ca soarele”(Mt.17,2;cf.Mt.13,43) dar ca soarele- Hristos, fiind vorba de o lumină mai presus de fire.

Trupurile drepţilor, în eshaton, vor fi de aceeaşi ordină cerească, vor împărtăşi condiţia trupului înviat şi glorificat al Domnului, trupuri care nu mai sunt în antiteză cu pneuma, ci, dimpotrivă, sunt duhovniceşti. “Şi după cum am purtat chipul celui pământesc-  ten eikona tou choikou, să purtăm şi chipul celui ceresc”- ten eikona tou epouraniou (I Cor.15,49).

În Noul Testament învierea apare în legătură cu o anume corporalitate, care ţine de viaţa cerească. Expresia “trupul slavei Sale” face referire la trupul “în care este înveşmântat în condiţia Sa glorificată, veşmântul specific slavei Sale cereşti;  forma în care existenţa Sa spirituală perfectă se manifestă. 

Învierea Domnului este garanţia învierii şi transformării trupurilor celor ce au trăit “viaţa în Hristos”, trupul înviat al Domnului este prototypul şi paradigma trupurilor noii lor condiţii ( I Cor. 15,38-39).   

Alain Riou observă că Sfântul Maxim Mărturisitorul, încă din primul capitol al Mystagogiei, abordează tema “ontologiei” misterului ecclesial ale cărei categorii fundamentale îşi au originea în hristologie şi pnevmatologie.
 Primul capitol se intitulează: 

“Cum şi în ce chip sfânta Biserică este icoana şi chipul lui Dumnezeu”- Pos te kai poio tropo eikon esti kai typos Theou e aghia Ekklesia 
. Este vorba de tropos-ul filiaţiei dumnezeieşti prin care Dumnezeu S-a făcut prezent  în mod ipostatic în lumea oamenilor, făcând din aceştia icoana Sa, în măsura în care, fiind încorporaţi  în Biserică vor ajunge să imite prin sinergie energia ( lucrarea) necreată a lui Dumnezeu
:

 “Sfânta Biserică este… după un prim înţeles spiritual, chip-typon şi icoană-eikona a lui Dumnezeu, ca una ce are aceeaşi lucrare-energhian ca El, prin imitare-mimesin  şi închipuire”- typon,( în neogreacă : morphe) 
.  

Întruparea Cuvântului, “taina cea din veac ascunsă şi de îngeri neştiută”, face posibilă înfierea omului, nu în calitate de individ, ci ca urmare a vocaţiei sale ipostatice, personale şi soborniceşti, de Biserică ce enipostaziază întreaga creaţie. Biserica este acel tropos unificator , care readuce lumea la Dumnezeu, nu din exterior, prin impunerea unei cauzalităţi atotputernice, ci din însuşi interiorul lumii, din inima ei, din omul însuşi
 :

“În acelaşi chip-tropon şi sfânta Biserică a lui Dumnezeu ni se arată făcând aceleaşi lucruri cu noi ca şi Dumnezeu, imitându-L, cum imită o icoană-eikon modelul-arhetypo său. Căci sunt mulţi şi nesfârşiţi la număr cei ce fac parte din ea şi sunt renăscuţi-anaghennomenon şi recreaţi în Duh[ul] - anademiourgoumenon to pnevmati: bărbaţi, femei şi copii, despărţiţi şi foarte deosebiţi după gen şi înfăţişare, după neamuri şi graiuri, după viaţă, vârstă, păreri, meşteşuguri, chipuri, moravuri şi aptitudini, după ştiinţă şi slujbe, după soartă, caracter şi deprinderi. Dar tuturor Biserica le dă deopotrivă o singură formă şi numire dumnezeiască- theian morphen kai prosegrian, adică existenţa şi numele de la Hristos(s.n.); şi o singură şi neîmpărţită relaţie prin credinţă, simplă şi fără părţi, care nu lasă să fie cunoscute relaţiile cele multe şi nenumărate ale fiecăruia, nici măcar că sunt, din pricina raportării şi concentrării  universale a tuturor spre ea. În temeiul acesteia nici unul nu e cât de puţin despărţit prin nimic de ceea ce-i comun, ca să fie de sine. Toţi există împreună unii cu alţii şi sunt uniţi prin unicul har şi unica putere simplă şi neîmpărţită a credinţei. “Căci era în toţi, zice, o inimă şi un suflet”(F.Ap.4,32), precum din felurite mădulare este şi se cunoaşte un singur trup, vrednic de Hristos Însuşi, care e cu adevărat capul nostru : “în care, zice dumnezeiescul apostol, nu este bărbat, nici femeie, nici iudeu, nici elin, nici tăiere împrejur, nici netăiere împrejur, nici barbar, nici scit, nici rob, nici slobod, ci toate şi în toate El”(Gal.3,28). Acesta le închide toate în Sine prin unica putere simplă şi nesfârşit de înţeleaptă a bunătăţii, ca un centru al unor linii drepte pornite din El, în calitate de cauză şi putere unică şi simplă, nelăsând să se despartă începuturile lucrurilor odată cu capetele lor finale şi circumscriind în cerc extinderile lor şi adunând la Sine însuşi distincţiunile lucrurilor făcute de El. Şi aceasta o face ca să nu se înstrăineze cu totul între ele şi să se învrăjbească creaturile şi făpturile aceluiaşi Dumnezeu, nemaiavând în jurul a ce şi unde să-şi arate iubirea şi pacea şi identitatea întreolaltă, şi să fie primejdie ca însăşi existenţa lor să cadă în nefiinţă, prin despărţirea de Dumnezeu.

Prin urmare sfânta Biserică este icoană a lui Dumnezeu, precum s-a spus, ca una ce înfăptuieşte aceeaşi unire ca Dumnezeu între cei credincioşi, chiar dacă cei unificaţi în ea prin credinţă sunt deosebiţi după însuşirile lor şi sunt din diferite locuri şi feluri. Este aceeaşi unire pe care o înfăptuieşte şi Dumnezeu însuşi în chip neamestecat între fiinţele lucrurilor, îndulcind şi aducând la identitate deosebirea dintre ele, precum s-a arătat, prin raportarea lor la El şi prin unirea cu El, ca pricină-aitian, început-arhen şi scop-telos.

Redăm în continuare scolia Părintelui Stăniloae la acest pasaj : 

“În paragraful al doilea al capitolului I, Sfântul Maxim face o paralelă exactă între acţiunea Bisericii referitoare la membrii săi şi acţiunea lui Dumnezeu în lume. Desigur că prin Biserică se exercită şi acţiunea lui Dumnezeu. Acţiunea lui Dumnezeu prin intermediul Bisericii asupra membrilor săi este o formă accentuată a acţiunii lui Dumnezeu în lume. Prin această acţiune puternică lumea se consolidează şi mai mult şi se actualizează din ce în ce mai mult. Biserica rămâne totuşi o imagine-eikon a lui Dumnezeu. Arhetip, pentru că ea se prezintă ca un mediu vizibil şi prin ea se exercită vizibil acţiunea invizibilă a lui Dumnezeu.

Biserica renaşte în Duh pe membrii săi, în multipla lor varietate şi le imprimă, în toată această varietate, o singură formă divină, un singur nume care arată existenţa lor în Hristos( s.n.). Iar aceasta se realizează  datorită faptului că toţi sunt legaţi printr-o singură, simplă şi invizibilă relaţie de credinţă, care nu mai lasă să fie văzută mulţimea diferenţelor dintre ei, datorită faptului că în toţi se manifestă aceeaşi referinţă şi convergenţă şi prin aceasta nici unul nu-şi însuşeşte nimic din ceea ce este comun, dar toţi sunt într-o întrepătrundere şi uniţi între ei, datorită harului şi puterii simple şi invizibile a credinţei.

Dacă părţile  universului create sunt menţinute în unitatea întregului şi în legătură cu Dumnezeu prin relaţia de cauză, membrii Bisericii sunt menţinuţi împreună prin relaţia credinţei produsă şi ajutată de har. Unitatea pe care ei o formează reprezintă corpul lui Hristos, Fiul lui Dumnezeu întrupat, devenit Capul Bisericii.

Dar Hristos în care se unesc acum într-un mod mai strâns oameni variaţi ca naţiune, sex, vârstă, îi include în Sine, în virtutea aceleaşi calităţi de cauză şi putere unice, în aceeaşi putere a bunătăţii  infinit de înţelepte, prin care toţi sunt aduşi şi menţinuţi în existenţa unitară a universului creat. Căci Hristos este ca în centrul liniilor ieşite din El, care nu lasă punctele de plecare ale creaturilor să se separe cu ramificaţiile lor exterioare, ci circumscrie aceste ramificaţii în cercul puterii sale şi uneşte în Sine, ca centrul cercului diferenţele care s-au produs. Astfel în Hristos, Dumnezeu nu lasă creaturile să devină total străine între ele şi separate de Dumnezeu şi să cadă astfel din existenţă, lipsindu-le pacea şi legătura cu Dumnezeu.

Sfântul Maxim reia aici imaginea centrului şi a liniilor ce ies din el, din Amgigua (91,1069-1084). Dar aici pune această imagine în legătură cu Hristos, cel al Bisericii, ceea ce nu face în Ambigua. 

În consecinţă, nu face prin Biserică o operă diferită de aceea pe care Dumnezeu o săvârşeşte în lume, dar o perfecţionează, plecând de la  un cerc restrâns de oameni, dar cu intenţia să lărgească această formă întărită a acţiunii sale asupra creaţiei în totalitatea ei.

Unirea tuturor în Dumnezeu, fie prin acţiunea lui Dumnezeu în calitatea Sa de cauză a tuturor în universul întreg, fie prin harul lui Hristos în Biserică, reprezintă scopul urmărit, după Sfântul Maxim, în univers şi în Biserică, fără dispariţia diferenţelor între creaturi, căci în diviziunea lor se află pericolul de a-şi pierde existenţa.

Dar dacă în Univers, acţiunea în favoarea unităţii menţine mai degrabă unitatea ce există ( care este totdeauna contracarată prin tendinţa separării) în Biserică, acţiunea de unire a creaturilor a luat un curs progresiv accelerat. Această este ideea care domină viziunea Sfântului Maxim”.
 

D. Pecetea- sphragis Duhului Sfânt - premisa hristomorfizării  noastre

“Pogorârea Sfântului Duh - spune Părintele Stăniloae- dă existenţă reală Bisericii, punând începutul sălăşluirii trupului îndumnezeit al lui Hristos în celelalte fiinţe umane şi cu aceasta, începutul Bisericii ; este actul de trecere de la lucrarea mântuitoare a lui Hristos în umanitatea Sa personală, la extinderea acestei lucrări în celelalte fiinţe umane. Prin întrupare, viaţa de ascultare, răstiugnire, înviere şi înălţare, Hristos pune temelia Bisericii în trupul Său. Prin acestea Biserica ia fiinţă virtual. Dar Fiul lui Dumnezeu nu S-a făcut om  pentru Sine, ci pentru ca din trupul Său să extindă mântuirea ca viaţă dumnezeiască în noi. Această viaţă dumnezeiască, extinsă din trupul Său în credincioşi, e Biserica. Această viaţă iradiază din trupul Său ridicat la deplina stare de pnevmatizare prin înălţarea şi aşezarea lui de-a dreapta Tatălui, în suprema intimitate a infinităţii vieţii şi iubirii lui Dumnezeu îndreptată spre oameni. … Fără Biserică opera de mântuire a lui Hristos nu s-ar putea realiza”.
 Excepţionala formulare subliniată  supra este posibil să fie pusă în legătură cu afirmaţia a lui M.J.Congar
, potrivit căruia Biserica este : “extensiunea vieţii divine unei mulţimi de creaturi”, afirmaţie citată de Părintele într-un studiu anterior
, în care scria : 

“Hristos îi mântuieşte pe oameni întrucât se extinde în ei, întrucât îi încorporează în Sine şi întrucât îi asimilează treptat cu omenitatea Sa înviată. Biserica este această extindere a lui Hristos în oameni, acest laborator în care se realizează treptat asimilarea oamenilor cu Hristos cel înviat.”

Părintele Stăniloae subliniază faptul că  “toate expresiile Sfântului Apostol Pavel despre moartea, învierea, prefacerea omului, sădirea şi îmbrăcarea lui în Hristos, ca evenimente etic-ontologice sunt amintite în rânduiala Botezului (s.n.)…. Prin această participare la Hristos cel răstignit şi înviat, cei botezaţi iau chipul [forma] lui Hristos, sau devin împreună purtători ai chipului  [formei] lui Hristos-symmorphoi. Chipul [forma] lor cel [cea] nou[ă] e chipul [forma] lui Hristos imprimat[ă] în ei şi prin aceasta în Biserică.” 
(s.n.) 

Într-adevăr, textul slujbei Tainei Sf.Botez face distincţie clară între chip-eikon şi formă- morphe (şi verbul derivat). În rugăciunea pe care preotul o rosteşte în taină, înainte de sfinţirea apei,  el se roagă Preasfintei Treimi (ecfonisul este “…  preasfânt numele Tău, al Tatălui şi al Fiului şi al Sfântului Duh) - omul este “imago Trinitatis”-  rostind cuvintele :

 “Şi fă să ia chip [formă] Hristosul Tău în acesta ce se va naşte din nou…”
 textul original este : “Kai morphoson sou ton Christon, en to mellonti anagennasthai…”. 
  “Omul se cufundă în apa Botezului ca o “materie amorfă şi fără chip”- hyle aneidos kai amorphos şi iese afară “purtând chipul” frumos al lui Hristos”.
 “Suntem modelaţi şi imprimaţi şi viaţa noastră amorfă şi nedefinită primeşte o formă şi o definire”.

“Prin Botez, Mirungere, Euharistie şi restul vieţii spirituale ne încorporăm în Hristos, primim existenţa creştină, adică hristocentrică şi hristomorfă, precum şi forma şi viaţa corespunzătoare. În acest mod, “Tatăl găseşte pe feţele noastre însăşi forma  -  morphen - formam Fiului” Său şi “recunoaşte în noi mădularele Celui Unul Născut” al Său”.
  “Natura omului  ia  forma, cu alte cuvinte constituţia şi funcţiile naturii umane îndumnezeite a lui Hristos”.

În acelaşi sens Părintele Stăniloae scrie: “Omul îşi primeşte la Botez numele său, care îl face conştient de responsabilitatea sa personală. Acest nume îi dă forma lui personală adâncă, care e chipul lui Hristos în el.... De aceea forma aceasta personală unică a fiecărui om se imprimă tot mai mult în el şi în ea se imprimă însăşi forma lui Hristos.... Dar încă la Botez omul a primit în forma lui de persoană, forma lui Hristos, pentru că a intrat în relaţie cu El. Cel botezat îşi va aduce mereu aminte de această legătură între sine şi Hristos, între chipul lui personal şi chipul lui Hristos imprimat în el. În sensul acesta el s-a şi îmbrăcat în Hristos încă de la Botez. Hristos i-a dat înfăţişarea Sa şi omul trebuie s-o facă pe aceasta tot mai clară, silindu-se să vieţuiască tot mai mult după modelul lui Hristos”
; “Chipul lui Hristos e o adevărată haină luminoasă, este Hristos însuşi. “Câţi în Hristos v-aţi botezat, în Hristos v-aţi şi Îmbrăcat”(Gal.3,26). Haina aceasta nu rămîne numai la suprafaţa pielii, ca hainele obişnuite, ci se imprimă în fiinţa noastră întreagă. Ea e Hristos însuşi, dar în acelaşi timp e o relaţie specială, personală, unică a fiecăruia, cu Hristos.”
 

a.De la haine de piele la haină de lumină

La Botez omul Îi cere lui Dumnezeu: “Dă-mi mie haină luminoasă, Cel Ce Te îmbraci cu lumina ca şi cu o haină”.  Sf.Ap.Pavel zice :“…v-aţi dezbrăcat de omul cel vechi laolaltă cu faptele lui, şi v-aţi îmbrăcat cu cel nou, care spre cunoaştere se reînnoieşte după chipul- kat’eikona, secundum imaginem- Celui Ce l-a zidit.”  (Col.3,10) (aici “chipul” este echivalentul lui “eikon” deoarece se referă la crearea omului). 


 Adam nu era gol înainte de păcat, cu atât mai puţin cel ce trăieşte “viaţa în Hristos” :  “Trupul  omenesc al lui Hristos străluceşte de frumuseţea spirituală a purităţii, bunătăţii şi înţelepciunii nesfârşite a lui Dumnezeu, care restabileşte şi înalţă minunata spiritualitate umană. Iar această strălucire se răspândeşte din Hristos şi peste sufletele şi trupurile celor uniţi cu El,  formând Biserica (s.n.)”.

“Slava de care e plină Biserica coincide cu dobândirea deplină a calităţii de fii ai lui Dumnezeu din partea membrilor ei, calitate care înseamnă cea mai intimă comuniune cu Tatăl. Ea constă nu numai în vederea, ci şi în împărtăşirea de slava de Fiu pe care o are Cuvântul cel întrupat şi capul Bisericii ca om . Căci El aflându-Se în legătură organică cu trupul, slava Lui se răspândeşte asupra întregului trup ( s.n.).” 

Sfântul Vasile cel Mare spune că prin Botez ne modelăm [formăm] după omul nostru cel dinlăuntru împreună cu Hristos, după măsura întrupării Lui, adică după măsura umanităţii asumate de El şi modelată [formată] de dumnezeirea Sa 
 . Asemănarea cu Hristos e de ordin spiritual şi se realizează prin Duhul lui Hristos lucrător în noi(s.n). Ea constă în faptul că din trupeşti am devenit spirituali. Devenim “duh”, “ transformând modul nostru (de a fi şi de a ne comporta), datorită întăririi omului nostru cel dinlăuntru prin Duhul”- ton tropon metaschematisthentes dia tou krataiothenai Pnevmati ton eso anthropon.
 Tot Sf.Vasile scrie : “ Cel care primeşte de la cineva forma bunei credinţe - ten morphosin tes eusebeias, este oarecum plăsmuit de acela - diaplattetai par’ autou şi este adus la desăvârşire de dascălul său, întocmai ca pruncii - ta brephe formaţi - diamorphoumena  în pântecele mamelor. De aceea şi Sf.Pavel a numit fii - tekna întreaga Biserică a galatenilor, căzută de la învăţăturile primite mai înainte şi cumva avortată; dar Sf.Pavel i-a luat din nou - analambon şi a format în ei, de sus - morphon anothen  , pe Hristos  în ei”.
   

Sf.Atanasie cel Mare dă sens hristologic versetului: “Păzeşte-Mă Doamne, că întru Tine am nădăjduit ”(Ps.15,1), de acea afirmă că Fiul luând înfăţişarea - prosopon umană - anthropotetos Se adresează lui Dumnezeu Tatăl nu atât pentru Sine, ci din cauza noastră, pentru noi, ca fiind Unul dintre noi prin iconomie. Aşadar numeşte Domn pe Tatăl datorită naşterii în chipul robului - hen te tou doulou genesthai morphe. El cere să fie păzit din cauza Bisericii- diaten Ekklesian, căci Biserica este Trupul Său; deci cere să fie Biserica
 , adică cei botezaţi.

Părintele Stăniloae îl citează pe Sfântul Chiril al Alexandriei care spune că: “toţi cei ce sunt în trupul lui Hristos, deci care Îl au pe El drept cap “se configurează” - anamorphoumenon prin El spre nestricăciune”.
 Pentru a explica textul din Ieşire 21,22-23, Sf.Chiril scrie:  “Rodul şi fătul minţii e credinţa în Hristos, care prin cunoştinţă desăvârşită ne modelează - anaplattousa  din nou după El şi ne formează după typul dumnezeiesc - eis theion diamorphousa typon . Aceasta spunându-o credincioşii au strigat prin glasul lui Isaia : “Pentru frica Ta , Doamne, am luat în pântece şi am purtat şi am născut duhul mântuirii Tale care l-am făcut pe pământ” (Isaia 26,18). Iar dumnezeiescul Pavel a spus celor ce au căzut prosteşte de la cunoştinţa mai desăvârşită la cea mai de jos şi nedesăvârşită, adică galatenilor : “ O, copiii mei, pentru care sufăr iarăşi durerile naşterii până ce Hristos va lua chip - [formă] în voi”(Gal.4,19). Căci începând în duh, au căutat desăvârşirea după trup, trecând la slujirea legii. De aceea n-au dus la sfârşit formarea - morphosin chipului lui Hristos în ei, avortând, aşa- zicând, binele aşezat în ei ca într-un pântece. Aşadar, desăvârşirea în cunoştinţă şi curăţia în credinţă, duc la capăt în sufletele noastre ale tuturor, formarea - morphosin chipului lui Hristos”.
 Părintele Stăniloae explică : “Chipul lui Hristos se conturează cu încetul, în noi, ca embrionul în pântecele femeii... e ca o sămânţă la început. Ia chipul clar pe măsură ce Îl cunoaştem tot mai bine şi fiinţa noastră se întipăreşte de virtuţi, prin care îl imită pe El” - întipărirea se referă la pecetea darurilor Duhului Sfânt. 

“Sfântul Ambrozie compară cămaşa Botezului cu veşmintele lui Hristos de pe Tabor. Hristos transfigurat face să apară umanitatea perfectă şi fără de păcat, nu goală, ci îmbrăcată în veşminte albe ca zăpada în lumina necreată a slavei divine”.

Dacă   forma dumnezeiască se referă, aşa cum s-a arătat, la “veşmântul” lui Hristos, cel botezat îl primeşte şi el, nu în sensul unei autonomii umane sau într-unul panteist. Hristos Se sălăşluieşte în cel botezat, şi implicit îi dă forma Sa. La strălucire ajunge pe măsură ce împlineşte poruncile Dacă Hristos este ascuns în noi de la Botez, cum afirmă Sf.Marcu Ascetul, El creşte pe măsura creşterii noastre duhovniceşti, pe măsura dobândirii intimităţii cu Duhul Sfânt, şi ajunge să strălucească în cel sfânt. Nu sfântul străluceşte, asemenea Mântuitorului schimbat la Faţă pe munte, nici nu reflectă în vreun fel strălucirea lui Hristos, ci Hristos Însuşi străluceşte în cel sfânt. Acesta este sensul vederii Luminii dumnezeieşti, nefiind deci vorba despre vreun fenomen exterior impersonal. Aceasta este treapta a treia a  apofatismul, aceasta este cunoaşterea supremă a lui Dumnezeu , pregustarea trăirii veşnice în Lumina Sa, a nesfârşitei epectaze.
b. Hristomorfizarea sau conformarea noastră lui Hristos- opera Sfântului Duh şi a conlucrării umane

“Dumnezeu Însuşi S-a făcut sarcofor, pentru ca noi oamenii să devenim pnevmatofori.”- Sfântul Atanasie cel Mare 

“Biserica, aflată virtual în trupul lui Hristos, ia fiinţă actuală prin iradierea Duhului Sfânt din trupul Său în celelalte fiiinţe umane lucru care începe la Rusalii, când Duhul Sfânt coboară peste apostoli, făcându-i primele mădularele Bisericii, primii credincioşi în care se  extinde puterea trupului pnevmatizat al lui Hristos”.

Datorită relaţiei intime dintre Fiul şi Duhul Sfânt în Treimea imanentă dar şi în evenimentul Hristos, lucrarea lui Hristos şi cea a Sfântului Duh nu pot fi separate când vorbim despre constituţia teandrică (sublin.n.) a Bisericii. Sfântul Duh, Cel Ce ce a fost activ în îndumnezeirea firii umane asumate de Fiul , rămâne în această fire îndumnezeită pentru totdeauna. Sfântul Duh Se revarsă peste creaţie şi peste persoanele umane din trupul înviat, deplin pnevmatizat al Domnului.

Atât prin Hristos, cât şi prin Duhul Sfânt se realizează Biserica atât ca unitate, cât şi ca diversitate. Şi Ei nu lucrează separat, ci în unire perfectă, având între ei şi o unire de fiinţă şi o relaţie personală.  Dar Sfântul Duh are rolul său deosebit în întemeierea şi susţinerea Bisericii ca unitate de comuniune, ca unitate în diversitate. El reprezintă prin excelenţă relaţia  vie între Tatăl şi Fiul şi ca atare întemeiază relaţia vie între membrii Bisericii şi între ei şi Tatăl.” 

 Duhul Sfânt nu săvârşeşte o lucrare separată de cea a lui Hristos, ci dimpotrivă :

 “Hristos e în toţi ca o comoară ce aşteaptă să fie descoperită de conştiinţa celor în care se află El. Lucrarea aceasta se atribuie cu deosebire Duhului Sfânt. El îi face pe cei din Hristos să-şi dea seama că sunt în El. Hristos e în adâncul credincioşilor de la Botez, dar adâncul acesta devine sensibil la prezenţa Lui prin  Duhul Sfânt, care pune în mişcare voia omului.”
 

Duhul Sfânt este Cel ce ne face proprii energiile dumnezeieşti necreate asimilate în umanitatea lui Hristos, şi făcute implicit accesibile nouă, şi darurile care ne apropie de asemănarea cu El. “Prin Duhul noi intrăm într-un dialog cu Hristos, în care ni se comunică puterea şi lumina cunoaşterii Lui, a cunoaşterii treptate a infinităţii dumnezeieşti, care sălăşluieşte în umanitatea Lui accesibilă nouă. Noi imităm şi primim prin Duhul cele ale lui Hristos, într-un dialog liber în nesfârşit progres.”
 Aşadar  Ortodoxia nu explică Biserica dintr-un punct de vedere exclusiv hristologic: Biserica este Trupul lui Hristos, numai întrucât Acelaşi Duh al Fiului a adunat toate mădularele ei în Hristos ca fraţi ai Lui şi ca fraţi între ei şi într-o relaţie filială faţă de Tatăl.

Sf.Chiril al Alexandriei  afirmă că Hristos “ia formă- morphoutai în noi prin Duhul, care ne restaurează- anastoicheiountos, reformat  după modelul dumnezeiesc prin Sine, cînd deci Hristos ia chip în noi şi El însuşi se imprimă în noi prin Duhul, care-I este asemenea. Deci Duhul este  Dumnezeu. El ne face după chipul lui Dumnezeu- diamorphoun pros Theon nu printr-un har slujitor, ci ca Cel ce dăruieşte prin Sine celor vrednici împărtăşirea de firea  dunezeiască- theias physeos methexin. Iar că Duhul este asemănarea adevărată a Fiului, auzi-l scriind  pe fericitul Pavel: “Căci pe cei ce I-a cunoscut de mai înainte, i-a şi hotărât de mai înainte să fie asemenea chipului Fiului Său- symmorphous; şi pe aceştia i-a şi chemat”( Rom.8,29). Dar suntem remodelaţi-anaplattometha după chipul - eikonismon Duhului Sfânt, sau al lui Dumnezeu, prin credinţă şi sfinţenie şi prin relaţia cu El, se înţelege prin relaţia de participare, chiar dacă suntem părtaşi la firea dumnezeiască (IIPetru 1,4)”.
 Acelaşi  Părinte scrie: “Iar prin glasul lui Hristos de ce S-a numit “Duh Sfânt”? Pentru că a introdus şi a făcut să locuiască cu adevărat Duhul în sufletele celor ce credeau şi prin El şi în El i-a prefăcut - metaplattoontos în chipul- eidos  de la început, adică în cel al Lui însuşi, adică în asemănarea cu Sine prin sfinţenie, şi astfel ne-a readus la arhetipul chipului- eikonos archetypon,  care este pecetea - charaktera Tatălui. Căci pecetea adevărată a Tatălui în toată exactitatea similitudinii este cu El, este Fiul însuşi. Iar asemănarea- homoiosis perfectă şi  fiinţială a Fiului este Duhul, după care fiind şi noi modelaţi, prin sfinţenie- morphoumenoi di’ agiasmou,  ne configurăm după chipul lui Dumnezeu- Theou morphen.” 
 Sf.Chiril citează apoi Gal.4,9: “tekna mou, ous palin odino mehris ou morphothe Hristos en hymin”

 Duhul care Se întipăreşte în noi e chipul Fiului. “Noi devenind duhovniceşti, având Duhul imprimat în făptura noastră, suntem după chipul Fiului, după chipul lui Hristos, şi avem în noi elanul afectuos al filiaţiei faţă de Tatăl ceresc”.
 S-ar putea vorbi de o legătură indisolubilă între sphragis - pecete, şi morphe - forma, prin care se accentuează şi cele două iconomii: morphe ( care poate fi un sinonim pentru asemănare) o avem datorită slujirii mesianice, o primim de la Hristos, dar pecetea, întipărirea  formei este opera Duhului Sfânt.  Fiul ne face asemenea Sieşi prin Duhul, ca împreună cu El, şi în El să avem acces la Tatăl: “prin Duhul devenind de aceeaşi  formă - symmorphoi  cu Fiul cel după fire, am fost numiţi dumnezei şi fii ai lui Dumnezeu”.
  

Prin Duhul Sfânt lucrează însuşi Fiul, de aceea suntem ridicaţi la demnitatea de fii: “Pentru că Duhul este din fiinţa Celui ce ni-L procură, adică a lui Hristos (adică de aceeaşi fiinţă cu Fiul), şi pentru că Dumnezeu-Cuvântul e sălăşluit în noi prin Duhul, urcăm spre demnitatea înfierii, având în noi pe Fiul însuşi, după care ne şi conformăm prin participarea la Duhul şi înălţându-ne la acelaşi fel de îndrăzneală, îndrăznim să zicem : “Avva, Părinte”.
 

Având în vedere cele de mai sus se poate înţelege mai bine afirmaţia Părintelui Stăniloae: “Biserica adevărată este hristologică şi pnevmatologică, instituţională şi evenimenţială în acelaşi timp, sau este hristologică întrucât este pnevmatologică şi viceversa.”

În urma acestei analize am putea afirma că expresia Forma Bisericii, chiar dacă are ca punct de plecare Mystagogia aparţinând Sf.Maxim Mărturisitorul, şi este întâlnită ca formulare, nu ca sens, şi la alţi autori, contribuţia Părintelui Stăniloae la clarificarea acesteia este deosebit de importantă. S-a încercat în această lucrare, cu riscul abundenţei diverselor citate, să se deceleze înţelesul acestei expresii, şi mai ales, prin diferite conexiuni, să se propună consacrarea acestei formulări ca posibilă soluţie pentru o sinteză a învăţăturii de credinţă creştin - ortodoxe, a cărei prezentare poate să rămână de multe ori fragmentată.


Considerăm că expresia  “forma Bisericii” ne oferă posibilitatea sesizării legăturii dintre :

theognosie - vederea luminii dumnezeieşti, adică morphe a Sfintei Treimi strălucind în trupul celui cu viaţă sfântă, - datorită prezenţei lui Hristos şi lucrării de hristomorfizare ce aparţine Duhului Sfânt şi omului - este suprema treaptă a cunoaşterii lui Dumnezeu, numită de Părintele Stăniloae apofatismul de gradul al treilea 

antropologie -  Omul este “imago Trinitatis”, dar propriu-zis modelul - arhetipul său este Logosul întrupat, omul este eikon eikonos, desăvârşirea omului fiind în legătură cu conformarea sa trupului slăvit al lui Hristos,  “Cel care ia  formă în om, iar cei botezaţi iau chipul [forma] lui Hristos, sau devin împreună purtători ai chipului  [formei] lui Hristos-symmorphoi. Chipul [forma] lor cel [cea] nou[ă] e chipul [forma] lui Hristos imprimat[ă] în ei şi prin aceasta în Biserică”.
 “Natura omului ia  forma, cu alte cuvinte constituţia şi funcţiile naturii umane îndumnezeite a lui Hristos. ... adevărul omului constă în deiformitatea sau mai exact în hristomorfismul lui”.
 

 
hristologie - Hristos este cel în care “locuieşte trupeşte toată plinătatea dumnezeirii ”(Col.2,9). Dacă omul este capax divini şi Fiul lui Dumnezeu este capax humanitatis. El ia  forma robului nu pentru Sine, ci pentru noi, pentru a  Se  putea sălăşlui în noi şi a ne conferi   forma Sa.  

pnevmatologie - Duhului Sfânt îi aparţine opera de hristomorfizare, El pecetluieşte, întipăreşte în noi  forma lui Hristos ( sphragis - morphe), şi implicit forma Bisericii, existânt o indisolubilă unitate între iconomia Sa, şi cea a Fiului, fiind, totodată mai intim omului duhovnicesc, decât îşi este el însuşi sieşi. 


ecclesiologie - “Viaţa dumnezeiască [inclusiv forma dumnezeiască, n.n.], extinsă din trupul Domnului în credincioşi e Biserica”.
  Expresia “ forma Bisericii ” se referă şi la modalitatea în care Iisus Hristos îşi face transparentă iconomia mântuirii între Cincizecime şi Parusie prin intermediul Sfintelor Taine, instituţiilor şi structurilor bisericeşti în viaţa credincioşilor, fără ca acestea să fie simple instrumente, ci purtătoare de har şi daruri. Ecclesiologia trebuie să evite instituţionalismul şi excluderea laicilor de la participarea la pleroma Bisericii, la plenitudinea darurilor Duhului Sfânt.
 
mariologie sau theotokologie -  “coborând ca ipostas El însuşi în ea [Fecioara Maria] şi începând să-şi  formeze trupul din ea, cu împreună - lucrarea Duhului Sfânt întreg ca persoană”.
 Dar şi Maica Domnului a primit forma lui Hristos, fiind primul om îndumnezeit. 
teologie sacramentală - “Prin Botez, Mirungere, Euharistie şi restul vieţii spirituale ne încorporăm în Hristos, primim existenţa creştină, adică hristocentrică şi hristomorfă , precum şi forma Fiului Său” , iar Tatăl “recunoaşte în noi mădularele Celui Unul Născut” al Său”. 
 Comuniunea sacramentală cu Hristos e cea care-l scoate pe om din viaţa moartă şi din existenţa moartă, din caracterul ei “amorf” şi “şters” şi din  “ignoranţă” - amorphia, aphatia, agnosia.   

eshatologie -  procesul hristomorfizării este epectatic, “din slavă în slavă ”(II Cor.3,18)
 
etică, ascetică şi mistică - “Iar dumnezeiescul Pavel a spus celor ce au căzut prosteşte de la cunoştinţa mai desăvârşită la cea mai de jos şi nedesăvârşită, adică galatenilor :  “O, copiii mei, pentru care sufăr iarăşi durerile naşterii până ce Hristos va lua chip  [formă]- morphe în voi”(Gal.4,19). Căci începând în duh, au căutat desăvârşirea după trup, trecând la slujirea legii. De aceea n-au dus la sfârşit formarea - morphosin chipului lui Hristos în ei, avortând, aşa- zicând, binele aşezat în ei ca într-un pântece. Aşadar, desăvârşirea în cunoştinţă şi curăţia în credinţă, duc la capăt în sufletele noastre ale tuturor, formarea - morphosin chipului lui Hristos”.
 “Chipul lui Hristos se conturează cu încetul, în noi, ca embrionul în pântecele femeii... e ca o sămânţă la început. Ia chipul clar [ ajunge să aibă  forma] pe măsură ce Îl cunoaştem tot mai bine şi fiinţa noastră se întipăreşte de virtuţi, prin care îl imită pe El.”


Îndumnezeirea - theosis omului, concept fundamental în Ortodoxie, nu este o figură de stil, ci înseamnă explicit primirea formei- morphe a lui Hristos( hristomorfizarea), Cel care a luat forma noastră pentru a ne conferi forma Sa.
misiune şi ecumenism - omul în care are loc procesul hristomorfizării, este mai smerit, mai deschis, mai iubitor, nu poate să spună despre alţii că vor ajunge în iad, el rămânând nepăsător, ci dimpotrivă, va încerca prin exemplul personal şi dialogul plin de iubire să-i ajute să devine părtaşi ai vieţii în Hristos. 
Implicaţii ecumenice şi misiologice ale Botezului nostru

“Mărturisim un Botez spre iertarea pacatelor - homologoumen hen baptisma eis aphesin hamartion” (Crezul niceo-constantinopolitan, 325, 381)

Titlul acestei prezentări  a fost inspirat de volumul editat de Thomas F.Best şi Dagmar Heller
, care prezintă reflecţia şi  experienţa a douăzeci de teologi care s-au întrunit pentru o consultaţie cu tema : “A deveni creştin: Implicaţii ecumenice ale Botezului nostru comun” (“Becoming a Christian. The Ecumenical Implications of Our Common Baptism”), organizată de Comisia Credinţă şi Constituţie a Consiliului Ecumenic al Bisericilor (CEB) şi desfăşurată în localitatea Faverges, Franţa, în anul 1997. Discuţiile s-au axat pe implicaţiile botezului nostru comun pentru  identitatea noastră de creştini, pentru biserici şi pentru mişcarea ecumenică.
 Această consultaţie a continuat tema celei precedente, “Înspre koinonia în cult” (“Towards Koinonia in Worship”), organizată de aceeaşi comisie a CEB şi ţinută în oraşul Ditchingham din Marea Britanie în luna august 1994. Conform regulamentului de organizare şi funcţionare, misiunea centrală a Comisiei Credinţă şi Constituţie este aceea de a “proclama unitatea Bisericii lui Iisus Hristos şi de a chema bisericile la împlinirea obiectivului unităţii vizibile într-o singură credinţă şi într-o comuniune euharistică, exprimată în cult şi în viaţa comună în Hristos, pentru ca lumea să creadă (paragr.2)”.

În ultimele decenii cultul s-a dovedit a avea o semnificaţie crescândă pentru mişcarea ecumenică. Datorită mişcării de reînnoire liturgică începută în anii ’50, numeroase biserici au descoperit cu surprindere că au mult în comun cu privire la înţelegerea şi practicarea cultului. În cult se exprimă doxologic învăţătura de credinţă, existând o adevărată simbioză între doctrină, cult şi morală - lex credendi, lex orandi, lex agendi .

 Dar cultul este şi locul în care separările dintre biserici sunt, în mod dureros, evidente – şi aceasta nu doar cu ocazia întrunirilor ecumenice, ci şi în viaţa bisericilor locale.
 Ne amintim ce impact negativ a avut hotărârea luată la întrunirea inter-ortodoxă de la Tesalonic (29 aprilie-2 mai 1998), organizată ca parte a pregătirii pentru cea de a VIII-a Adunare generală a CEB, (Harare, Zimbabwe, 1998) potrivit căreia: “delegaţii ortodocşi nu vor participa la serviciile religioase ecumenice, rugăciuni comune, cult sau alte ceremonii religioase din cadrul Adunării generale”.
 Hotărârea nu s-a respectat de către toţi participanţii, inclusiv de cei din România, iar Raportul Comisiei speciale pentru participarea ortodoxă la CEB, constituită ca urmare a deciziei de la Harare, avea să propună reglementări amănunţite pentru desfăşurarea serviciilor religioase la întrunirile ortodoxe.
  

Comisia Credinţă şi Constituţie a redescoperit, odată cu pregătirea conferinţelor sale mondiale, importanţa centrală a cultului în căutarea unităţii creştine. Prin accentuarea teologiei Botezului şi Euharistiei s-a redobândit conştientizarea faptului că acestea sunt acte de cult în cadrul unei comunităţi creştine, şi nu pot fi înţelese deplin în afara practicilor liturgice în care sunt încorporate. Începând de la Conciliul II Vatican şi Biserica romano-catolică afirmă că orice botez “săvârşit corect” îi încorporează pe credincioşi în Hristos şi îi situează într-o “anumită comuniune, deşi imperfectă, cu Biserica Catolică”.


Delegaţii bisericilor la cea de a V-a Conferinţă mondială a Comisiei Credinţă şi Constituţie a CEB au „afirmat şi celebrat împreună recunoaşterea reciprocă crescândă a Botezului ca singurul Botez întru Hristos”.
 Prin Botez candidatul este primit, prin ritualul săvârşit într-o anumită comunitate creştină, în Biserica universală. Prin urmare, multe biserici subliniază astăzi faptul că este vorba de “botezul în Hristos, nu într-una sau alta dintre denominaţiunile istorice. Prin botez cineva nu devine metodist, luteran sau romano-catolic, ci creştin”.
 Recunoaşterea oficială a botezului prevalează astăzi în bisericile protestante. Este important de menţionat faptul că anumite biserici se identifică cu contextul cultural şi istoric în care există, prin urmare Botezul nu conferă numai identitate creştină, ci şi o anumită identitate naţională sau etnică, aşa cum se întâmplă şi la noi. Afirmăm că procesul etnogenezei s-a desfăşurat împreună cu cel al creştinării noastre, şi că a fi român înseamnă până astăzi a fi creştin, unii intelectuali, ca Mircea Vulcănescu, spunând chiar creştin-ortodox. 



 Probleme ridică şi practica re-botezării. De exemplu, bisericile baptiste, întrucât nu acceptă botezul copiilor, cer creştinilor aparţinând altor tradiţii, şi care doresc să adere la cultul baptist, să accepte să fie re-botezaţi, sau în opinia lor botezaţi. Re-botezarea se practică şi de unele biserici ortodoxe, chiar dacă Botezul s-a săvârşit în numele Sfintei Treimi. Altele aplică principiul kat’oikonomian care duce la o “acceptare  de lucru”, adică Botezul nu se recunoaşte în sine, ci doar în cazul convertirii la Ortodoxie.
 De asemenea, orice botez implică tema “Evanghelie şi culturi” suscitând probleme complexe cu privire la inculturarea credinţei creştine şi a ritualurilor. În acelaşi timp, se pune întrebarea : Când este necesar ca prin Botez să se ofere o contra-mărturie culturală societăţii, printr-o judecată creştină asupra gândirii şi practicilor locale?


Pentru aceste motive, şi pentru multe altele, Botezul ajunge în centrul reflecţiei ecumenice cu privire la viaţa şi la unitatea Bisericii.

I. Documentul “Botez, Euharistie şi Slujire” (B.E.M.)
 – un exemplu de “conversaţie ecumenică a bisericilor”
 


Se vor împlini în curând 25 de ani de la publicarea documentului de la Lima, care avea să suscite cel mai larg interes din partea bisericilor. Nikos Nissiotis, cunoscutul ecumenist grec, care a fost şi director al Institutului Ecumenic din Bossey, scria că “ prin receptarea documentului de la Lima, bisericile se receptează pe ele însele în strădania lor comună de a construi o autentică asociaţie frăţească de biserici. Într-un sens, documentul de la Lima este propria lor gândire, voce şi decizie en route spre acest scop. Textul propus pentru receptare credibilă nu le este unul impus din afară, nu este nici provocarea unei comisii străine, consiliu sau mişcare. Este propria lor decizie din prezent, ce urmează după o lungă perioadă de strădanie ecumenică, studiu, rugăciune şi acţiune”.
 Potrivit autorului citat, prin acest document bisericile  rămân consecvente în demersul lor, noutatea ar consta în efortul de a face cunoscut acest document credincioşilor, de a-i introduce într-o conversaţie dificilă a inimii şi a minţii, de a-i face conştienţi de era ecumenică în care avem relaţii interconfesionale avansate.
 Este exclus orice fel de triumfalism, documentul de la Lima nu este un miracol sau un panaceu pentru problemele legate de unitatea Bisericii, ci mai degrabă încheie o lungă perioadă de studiu şi inaugurează alta, care cere bisericilor să facă paşi hotărâţi, inclusiv implmentarea practică a ecumenismului care până acum a fost mai ales teoretic.
 

În prefaţa documentului B.E.M. se afirmă că datorită studiilor biblice şi patristice, împreună cu renaşterea liturgică şi necesitatea mărturisirii comune, a luat fiinţă o asociaţie frăţească, în măsură să treacă peste graniţele confesionale şi, datorită căreia, fostele diferenţe sunt văzute acum într-o nouă lumină. Aşa cum demonstrează textul de la Lima, s-a ajuns deja la un grad remarcabil de acord, chiar dacă nu s-a atins “consensul”(consentire), înţeles ca acea experienţă de viaţă şi articulare a credinţei necesară realizării şi menţinerii unităţii văzute a Bisericii. Un asemenea consens se bazează pe comuniunea întemeiată pe  Iisus Hristos şi pe mărturia Apostolilor. Ca dar al Duhului, este realizat ca o experienţă comună, înainte de a fi exprimat în cuvinte, prin eforturi comune. Consensul deplin poate fi proclamat doar după ce bisericile ating punctul în care trăiesc şi acţionează împreună în unitate. Lăsând în urmă ostilităţile din trecut, bisericile au început să descopere multe convergenţe promiţătoare în convingerile şi perspectivele pe care le împărtăşesc. Practic toate tradiţiile confesionale, inclusiv Biserica romano-catolică, au fost reprezentante în componenţa Comisiei Credinţă şi Constituţie, care a elaborat textul.  Cititorul nu trebuie să se aştepte la o tratare teologică exhaustivă a Botezului, Euharistiei şi Slujirii. Textul la care s-a ajuns de comun acord, în mod intenţionat evidenţiază acele aspecte care sunt în mod direct sau indirect în legătură cu recunoaşterea reciprocă, ce poate duce la unitate.Textul de bază cuprinde domeniile principale ale convergenţei teologice, iar comentariile identifică fie diferenţe care au fost depăşite, fie chestiuni care încă necesită cercetare şi reconciliere.    

Considerăm că este util, în special pentru cei ce se referă direct la documente, ca în continuare să se redea: a) secţiunea despre Botez din documentul B.E.M. (t.r. Anca Manolache), b) prezentarea şi raportul  symposion-ului inter-ortodox de la Boston , iunie 1985 ( prezentarea şi traducerea vrednicului de pururea pomenire, Mitropolitul Antonie al Ardealului, Crişanei şi Maramureşului), c)  răspunsurile bisericilor ortodoxe la textul despre Botez din B.E.M. (t.r. N.M.) şi, pentru analiză şi comparaţie, d) răspunsul Bisericii Romano-Catolice (t.r.N.M.).

 a) “Botez

 I.Instituirea Botezului


1. Botezul creştin îşi are temeiul în slujirea lui Iisus din Nazaret, în moartea Lui şi în învierea Lui. El este încorporare în Hristos, Domnul răstignit şi înviat; el a intrat în Noul Legământ dintre Dumnezeu şi poporul Său. Botezul este un dar al lui Dumnezeu şi se conferă în numele Tatălui şi al Fiului şi al Sfântului Duh. Sfântul Matei relatează că Domnul înviat, trimiţând pe ucenicii Săi în lume, le-a poruncit să boteze (Matei 28, 18-20). Practicarea universală a botezului de către Biserica apostolică, chiar din primele zile, este atestată în scrisorile Noului Testament, în Faptele Apostolilor şi scrierile Părinţilor. Bisericile continuă astăzi această practică drept un rit al angajării faţă de Domnul, care-Şi răspândeşte harul peste poporul Său.

II. Semnificaţia Botezului


2. Botezul este semnul vieţii noi în Iisus Hristos. El uneşte pe cel botezat cu Hristos şi poporul Lui. Scrierile noului Testament şi slujbele Bisericii dezvoltă semnificaţia botezului, folosind diferite imagini, exprimând bogăţiile lui Hristos şi darurile mântuirii Lui. Aceste imagini sunt uneori în legătură cu folosirea simbolică a apei în Vechiul Testament. Botezul este participare la moartea şi la învierea lui Hristos (Romani, 6, 3 – 5; Coloseni 2, 12); curăţire de păcat (I Corinteni 6, 11); o nouă naştere (Ioan 3, 5); luminare prin Hristos (Efeseni 5, 14); schimbare a îmbrăcămintei în Hristos (Galateni 3, 27); înnoire prin Duhul (Tit 3, 5); experienţă a eliberării prin valurile distrugerii (I, Petru 3, 20 – 21); ieşire din robie (I Corinteni 10, 1- 2); slobozire în vederea unei noi umanităţi, în care s-au depăşit barierele dintre sexe, rase şi stări sociale (Galateni 3, 27 – 28; I Corinteni 12, 13). Imaginile sunt numeroase, dar realitatea este una. 

A. Participare în moartea şi învierea lui Hristos


3. Botezul înseamnă o participare la viaţa, la moartea şi la învierea lui Iisus Hristos, Iisus a coborât în Iordan şi a fost botezat, în solidaritate cu cei păcătoşi, pentru a împlini toată dreptatea (Matei 3, 15). Acest botez a condus pe Iisus pe drumul Robului îndurerat, manifestat prin pătimirea Sa, prin moartea şi învierea Sa (Marcu 10, 38 – 40; 45). Prin Botez, creştinii se cufundă în moartea eliberatoare a lui Hristos, în care au fost îngropate păcatele lor, şi în care „vechiul Adam” este răstignit împreună cu Hristos şi în care puterea păcatului, s-a sfărâmat. Astfel, cei botezaţi nu mai sunt robi păcatului, ci liberi. Asimilaţi cu totul morţii lui Hristos, ei sunt îngropaţi cu El şi renasc – aici şi acum – într-o viaţă nouă prin puterea învierii lui Iisus Hristos, încrezători că vor fi într-o zi uniţi cu El şi într-o înviere asemenea cu a Lui (Romani 6, 3 – 11; Coloseni 2, 13; 3, 1; Efeseni 2, 5- 6).

B. Pocăinţă, iertare, curăţire


4. Botezul, care face pe creştini să participe la taina morţii şi a învierii lui Hristos, implică mărturisirea păcatelor şi pocăinţa. Chiar botezul lui Ioan era un botez de pocăinţă întru iertarea păcatelor (Marcu 1, 4). Noul Testament subliniază implicaţiile etice ale botezului, reprezentându-l ca pe o spălare care curăţă trupul cu o apă curată, o curăţire a inimii de orice păcat şi un act de îndreptare (Evrei 10, 22; I Petru 3, 21; Faptele Apostolilor 22, 16; I Corinteni 6, 11). Astfel, cei botezaţi sunt iertaţi, curăţiţi şi sfinţiţi de Hristos; ei primesc o nouă orientare etică, sub diriguirea Duhului Sfânt, care face parte din experienţa lor baptismală

C. Dar al Duhului

5. Sfântul Duh lucrează în viaţa dinainte, din timpul şi de după botez. Acelaşi este Duhul care a revelat pe Iisus ca fiind Fiul (Marcu 1, 10 – 11) şi care a dat puterea Sa ucenicilor, ca şi unitatea, la Cincizecime (Fapte 2). Dumnezeu împarte asupra fiecăruia din cei botezaţi ungerea Sfântului Duh promis, îi însemnează cu pecetea Sa şi pune în inima lor arvuna moştenirii de copii ai lui Dumnezeu. Sfântul Duh hrăneşte credinţa în inima lor, până la dezrobirea finală când ei îşi vor primi moştenirea, spre lauda lui Dumnezeu (II Corinteni 1, 21 – 22; Efeseni 1, 134 – 14).

D. Încorporarea în trupul lui Hristos


6. Celebrat în ascultarea faţă de Domnul nostru, botezul este un semn şi o pecetluire a angajării noastre comune ca ucenici. Prin propriul lor botez; creştinii sunt conduşi la unirea cu Hristos, cu fiecare din ceilalţi creştini şi cu Biserica din toate timpurile şi din toate locurile. Botezul nostru comun, care ne uneşte cu Hristos, în credinţă, este astfel o legătură fundamentală de unitate. Noi suntem un singur popor şi suntem chemaţi să mărturisim şi să slujim pe un singur Domn, în orice loc şi în întreaga lume. Unirea cu Hristos de care noi ne împărtăşim prin botez are implicaţii importante pentru unitatea creştină: „Este un singur botez, un singur Dumnezeu şi Tată al tuturor….” (Efeseni 4, 4 – 6). Când unitatea baptismală este realizată în Biserica cea una, sfântă, sobornicească şi apostolească, se poate da o mărturie creştină autentică iubirii lui Dumnezeu care vindecă şi împacă. De aceea, botezul nostru unic în Hristos constituie o chemare către Biserici, pentru ca ele să-şi depăşească separarea şi să-şi manifeste vizibil comuniunea.

Comentariu

Când Bisericile nu sunt capabile a recunoaşte că diferitele lor practici ale botezului sunt o participare la unicul botez şi când rămân separate chiar recunoscându-şi reciproc botezul, ele oferă imaginea dramatică a unei mărturisiri împărţite a Bisericii. Atunci când Bisericile acceptă, în unele locuri şi timpuri, că diferenţele de sex, de rasă, de stare socială, împart Trupul lui Hristos, aceasta pune în discuţie autenticitatea unităţii baptismale a comunităţii creştine (Galateni 3, 27 – 28) şi le compromite în mod serios mărturia. Nevoia de a regăsi unitatea baptismală stă la inima activităţii ecumenice; ea este de asemenea vitală pentru a trăi o comuniune autentică în sânul comunităţilor creştine.

E. Semn al Împărăţiei

7. Botezul ne dă acces la realitatea vieţii celei noi, dată în această lume. Prin el participăm la comunitatea Sfântului Duh. El este un semn al Împărăţiei lui Dumnezeu şi al vieţii lumii viitoare. Datorită darurilor credinţei, nădejdii şi dragostei, botezul deţine un dinamism care atinge întreaga viaţă, cuprinde toate popoarele şi anticipează ziua în care fiecare glas va mărturisi că Iisus Hristos este Domnul întru mărirea lui Dumnezeu – Tatăl.

III. Botezul şi credinţa

8. Botezul este în acelaşi timp darul lui Dumnezeu şi răspunsul nostru omenesc la acest dar. El tinde la creşterea spre vârsta adultă – măsura deplinătăţii lui Hristos (Efeseni 4, 13). Toate Bisericile recunosc necesitatea credinţei pentru primirea mântuirii implicate şi manifestate în botez. Angajarea personală este necesară pentru a fi un membru responsabil în Trupul lui Hristos.


9. Botezul nu constă într-o experienţă de moment, ci priveşte creşterea unei întregi vieţi în comuniunea lui Hristos. Cei botezaţi sunt chemaţi să oglindească slava Domnului, să fie chiar transfiguraţi în acest chip din slavă, prin puterea Duhului Sfânt (II Corinteni 3, 18). Viaţa creştinului este în mod necesar o continuă luptă, dar şi o continuă experiere a harului. În această nouă relaţie, cei botezaţi trăiesc pentru Hristos, pentru Biserica Lui şi lumea pe care o iubeşte El, aşteptând întru nădejde manifestarea noii făpturi a lui Dumnezeu şi a vremii în care Dumnezeu va fi toate în toţi (Romani 8, 18 – 24; I Corinteni 15, 22 – 28; 49 – 57).


10. Sporind în vieţuirea credinţei, credincioşii botezaţi arată că omenirea poate fi regenerată şi eliberată. Ei au răspunderea comună, aici şi acum, de a mărturisi împreună Evanghelia lui Hristos, eliberatorul tuturor făpturilor omeneşti. Contextul acestei mărturisiri comune este Biserica şi Lumea. În această comuniune de mărturisire şi de slujire, creştinii descoperă întreaga semnificaţie a unicului botez ca dar al lui Dumnezeu către tot poporul Său. Ei recunosc de asemenea că botezul în moartea lui Hristos are implicaţii etice care nu mai cheamă la sfinţirea personală, ci angajează pe creştini să lupte pentru ca voia lui Dumnezeu să se realizeze în toate domeniile de viaţă (Romani 6, 9 urm.; Galateni 3, 26 – 28; I Petru 2, 21 – 46).

IV. Practica Botezului
A. Botezul adulţilor
 şi botezul pruncilor


11. Este posibil ca botezul copiilor să se fi practicat în perioada apostolică, dar botezarea după o mărturisire de credinţă personală este forma cel mai clar atestată în documentele Noului Testament. În decursul istoriei, practicarea botezului s-a dezvoltat sub diferite forme. Unele Biserici botează copiii aduşi de părinţi sau de responsabili pregătiţi să-i crească, în şi cu Biserica, potrivit credinţei creştine. Alte Biserici practică numai botezul credincioşilor în stare să facă o mărturisire personală. Dintre aceste Biserici, unele recomandă ca nou – născuţii sau copiii să fie aduşi şi binecuvântaţi în cursul unei slujbe care cuprinde obişnuit o mulţumire pentru darul copilului, precum şi un angajament al mamei şi al tatălui că vor fi părinţi creştini. Bisericile botează credincioşi care – provenind din alte religii sau din necredinţă – acceptă credinţa creştină şi participă la o instruire catehetică.


12. Botezul adulţilor
 şi botezul copiilor au loc – şi unul şi celălalt – în lăuntrul Bisericii ca comunitate de credinţă. Atunci când un credincioşi responsabil se botează, o mărturisire de credinţă personală va face parte integrantă din serviciul baptismal. Atunci când se botează un copil, răspunsul său personal va fi prezentat mai târziu în viaţă. În ambele cazuri, cel botezat va avea să crească în aprofundarea credinţei. În cazul botezaţilor care mărturisesc personal credinţa, se impune mereu cerinţa unei continue sporiri a răspunsului personal în credinţă. În cazul copiilor, mărturisirea de credinţă personală se aşteaptă pentru mai târziu; educaţia creştină se orientează către dezvoltarea acestei mărturisiri. Orice botez se întemeiază pe credincioşia lui Hristos până la moarte şi proclamă această credincioşie. El se plasează în centrul vieţii şi credinţei Bisericii şi revelează credincioşia lui Dumnezeu – temei al oricărei vieţi de credinţă. Cu fiecare botez, întreaga comunitate îşi afirmă credinţa în Dumnezeu şi se angajează să pună la dispoziţia celui botezat o ambianţă de slujire şi mărturisire. De aceea botezul ar trebui să fie totdeauna celebrat şi desfăşurat în cadrul comunităţii creştine.


Comentariu

Atunci când se folosesc expresiile „botezul copiilor” şi „botezul adulţilor”
, trebuie reţinut că distincţia se face între cei care botează la orice vârstă şi cei care botează numai credincioşii capabili să pronunţe singuri mărturisirea de credinţă. O mai mică diferenţă se face între botezul copiilor şi botezul adulţilor
, când se recunoaşte că ambele forme de botez implică iniţiativa lui Dumnezeu în Hristos şi exprimă un răspuns al credinţei înlăuntrul comunităţii credincioase.


Practica botezului copiilor insistă asupra credinţei comunitare şi a credinţei pe care copilul o împărtăşeşte cu părinţii lui. Copilul s-a născut într-o lume sfărâmată şi el împărtăşeşte această ruptură. Prin botez, făgăduinţa şi chemarea Evangheliei sunt depozitate în copil. Credinţa personală a celui botezat şi participarea sa fidelă la viaţa Bisericii sunt esenţiale pentru ca botezul să-şi aducă toate roadele.


Practica botezului adulţilor
 subliniază mărturisirea expresă a persoanei care răspunde la harul lui Dumnezeu în şi prin comunitatea de credinţă şi care solicită botezarea. Ambele forme de botez cer o atitudine răspunzătoare identică privind educarea creştină. Redescoperirea unui caracter permanent în educaţia creştină poate facilita acceptarea reciprocă a diferitelor practici de iniţiere. 


În unele Biserici care practică ambele tradiţii, a botezului copiilor şi a botezului adulţilor
 a fost posibil să se considere ca fiind echivalenţe alternative pentru a se intra în Biserică, de o parte, forma în care botezul din copilărie este urmat mai târziu de o mărturisire de credinţă, şi, pe de altă parte, forma în care botezul adulţilor se petrece în urma unei prezentări şi binecuvântări din copilărie. Acest exemplu invită alte Biserici să hotărască dacă şi ele nu ar putea recunoaşte unele alternative echivalente în relaţiile lor reciproce şi în tratativele de unire dintre Biserici.


13. Botezul este un act care nu poate fi repetat. Trebuie să se evite orice practică ce ar putea fi interpretată ca o „re-botezare”.

Comentariu

Unele Biserici care au insistat asupra unei anume forme de botez sau care au avut probleme serioase în privinţa autenticităţii Tainelor şi a slujirilor celorlalte Biserici, au cerut uneori persoanelor care veneau din alte tradiţii ecleziale, să fie botezaţi înainte de a deveni membri deplini care să se poată împărtăşi. Dat fiind că Bisericile ajung la o înţelegere reciprocă mai mare şi se acceptă reciproc, dat fiind că ele intră în relaţii mai strânse de mărturisire şi de slujire – se vor abţine de la orice practică ce ar putea pune în discuţie integritatea sacramentală a altor Biserici sau ar atenua faptul că Taina botezului nu poate fi repetată.

B. Botez – Ungere – Confirmare

14. În lucrarea lui Dumnezeu pentru mântuire, misterul pascal al morţii şi al învierii lui Hristos este legat inseparabil de darul de la Cincizecime al Duhului Sfânt. De asemenea, participarea la moartea şi la învierea lui Hristos este legată inseparabil de primirea Duhului. Botezul, în sensul lui plenar, semnifică şi îndeplineşte şi una şi cealaltă.


Creştinii diferă în înţelegerea lor asupra locului pe care-l ocupă semnul darului Duhului. Transmiterea Duhului a fost asociată unor diferite gesturi. Pentru unii, este însuşi ritualul apei. Pentru alţii, este ungerea cu mir (sa) punerea mâinilor pe care multe Biserici o numesc confirmare. Iar pentru alţii, sunt toate trei, căci ei consideră că Duhul lucrează prin întreaga ceremonie. Toţi sunt de acord să spună că botezul creştin este un botez în apă şi în Duhul Sfânt.

Comentariu
a) În unele tradiţii se dă explicaţia că – aşa cum botezul ne face conformi lui Hristos cel răstignit,

îngropat şi înviat -, astfel prin mirungere creştinii primesc darul Duhului Cincizecimii, din partea Fiului, care a primit ungerea.

b) Dacă botezul ca încorporare la Trupul lui Hristos, tinde prin însăşi natura lui, la împărtăşirea

euharistică cu trupul şi sângele lui Hristos, se pune problema să vedem pentru ce un rit separat poate să fie adăugat între botez şi primirea la împărtăşire. Bisericile care botează copii, dar le refuză participarea la euharistie înaintea unui asemenea ritual, ar trebui să se întrebe dacă ele au cântărit bine şi au acceptat consecinţele botezului.

c) Botezul trebuie reafirmat fără încetare. Forma cea mai firească a unei asemenea reafirmări este 

celebrarea euharistiei. Reînnoirea promisiunilor făcute la botez, poate de asemenea să aibă loc la unele ocazii, ca de pildă la celebrarea anuală a misterului pascal sau cu ocazia botezării altor persoane.

C. Pentru o recunoaştere reciprocă a botezului

15. Bisericile sunt din ce în ce mai capabile să recunoască – unele, altora – botezul, ca unicul botez al lui Hristos, în măsura în care Iisus Hristos a fost mărturisit de candidat ca Domnul, sau, în cazul unui botez de copil, în măsura în care această mărturisire a fost făcută de Biserică (părinţi, responsabili, naşi, naşe şi comunitatea) şi apoi afirmată prin credinţa personală şi prin angajament. Recunoaşterea reciprocă a botezului este, evident, un semn important şi un mijloc de exprimare a unităţii baptismale date în Hristos. Pretutindeni unde este posibil, Bisericile ar trebui să exprime în mod explicit recunoaşterea reciprocă a botezului lor.


16. Pentru a depăşi diferenţele lor, cei care practică botezul adulţilor şi cei care botează copii ar trebui să reconsidere unele aspecte ale modului în care o fac. Cei dintâi ar trebui să exprime mai vizibil faptul că copiii se află sub protecţia harului lui Dumnezeu. Ceilalţi ar trebui să se ferească de a practica botezul, aparent, fără o deliberare prealabilă şi să ia în serios răspunderea pe care o au în educarea copiilor botezaţi în vederea unui angajament adult faţă de Hristos.

V. Celebrarea Botezului



17. Botezul se celebrează cu apă, în numele Tatălui, al fiului şi al Sfântului Duh.


18. În celebrarea botezului, valoarea simbolică a apei ar trebui luată în serios şi să nu fie minimalizată. Actul cufundării poate exprima în mod corect faptul că, în botez, creştinul participă la îngroparea şi la învierea lui Hristos.

Comentariu

În unele tradiţii teologice folosirea apei, toate asocierile ei pozitive cu viaţa şi cu binecuvântarea, semnifică continuitatea între vechea şi noua făptură,manifestând astfel o semnificaţie a botezului nu numai pentru făptura omenească, ci şi pentru întregul univers. În acelaşi timp, folosirea apei reprezintă o curăţire a făpturii, o moarte faţă de tot ceea ce este negativ şi distrugător în lume; cei ce sunt botezaţi în trupul lui Hristos sunt făcuţi participanţi la o nouă existenţă.


19. Aşa cum a fost cazul în primele veacuri, darul Duhului la botez poate fi arătat în moduri diferite; de exemplu, prin semnul punerii mâinilor şi prin ungere sau mirungere. Semnul crucii evocă însemnarea cu pecetea Duhului făgăduit, semn eshatologic şi arvună a moştenirii finale din Împărăţia lui Dumnezeu (Efeseni 1, 13 – 14). Redescoperirea unor asemenea semne concrete poate adânci ceremonia.


20. Într-o slujbă completă a botezului, ar trebui să se găsească măcar următoarele elemente: o invocare a Sfântului Duh; o renunţare la rău; o mărturisire de credinţă lui Hristos şi Sfintei Treimi; folosirea apei; o declaraţie că persoanele botezate au dobândit o nouă identitate ca fii şi fiice ai lui Dumnezeu şi ca membri ai Bisericii consideră că iniţierea creştină nu este deplină fără pecetea Duhului Sfânt dăruit celui botezat şi participarea la împărtăşanie.


21. Ar fi nimerit ca – în cadrul slujbei botezului – să dea o explicaţie a sensului botezului, potrivit Scripturii: participare la moartea şi învierea lui Hristos, pocăinţă, iertare şi curăţire, dar al Duhului, încorporare în Trupul lui Hristos şi semn al Împărăţiei.

Comentariu

Unele discuţii recente arată că ar trebui să se acorde mai multă atenţie unor greşite înţelegeri, întreţinute de contextul socio – cultural în care se situează botezul.

a)În unele părţi ale lumii, obiceiul ca în cursul slujbei botezului să se dea un prenume celui botezat, a condus la o confuzie între botez şi obiceiuri locale de atribuire a unui nume. Această confuzie este deosebit de regretabilă dacă – în unele culturi cu predominanţă necreştină – cei botezaţi trebuie să primească prenume creştine care nu sunt înrădăcinate în tradiţia lor culturală. În elaborarea disciplinei lor privind botezul, Bisericile ar trebui să fie atente să pună accentul pe adevărata semnificaţie a botezului, pentru a evita o inutilă îndepărtare a celor botezaţi, de cultura locală, prin atribuirea unor nume străine. Un prenume primit din propria lui cultură de origine înrădăcinează pe botezat în această cultură şi, în acelaşi timp, evidenţiază universalitatea botezului, încorporarea în Biserica cea una, sfântă, sobornicească şi apostolică, ce se întinde la toate popoarele pământului.

b) În multe Biserici majoritare europene şi nord-americane, se practică adesea botezul copiilor aparent fără nici o discriminare. Aceasta contribuie la lipsa de grabă a Bisericilor care practică botezul adulţilor, în a recunoaşte validitatea acestui botez; acest fapt ar trebui să conducă la o reflexiune mai critică privind semnificaţia botezului înlăuntrul chiar al Bisericilor multitudiniste.

c) Unele Biserici africane practică botezul Duhului Sfânt, fără apă, prin punerea mâinilor, deşi recunosc botezul celorlalte Biserici. Este necesar un studiu în privinţa acestei practici şi a relaţiei ei cu botezul cu apă.

22. În mod obişnuit botezul este celebrat de către un slujitor instituit, deşi în unele împrejurări sunt şi alţii autorizaţi să boteze.


23. Dat fiind că botezul este strâns legat de viaţa comunitară şi de cultul Bisericii, ar trebui să fie celebrat în timpul unui serviciu liturgic public, astfel încât membrii comunităţii să-şi amintească de propriul lor botez, să primească pe cei botezaţi în comunitatea lor frăţească şi să se angajeze să-i formeze în credinţa creştină. Aşa ca în practica Bisericii primare, marile sărbători ale Paştelui, ale Cincizecimii şi ale Bobotezei sunt potrivite pentru celebrarea botezului.”

b) “ Simpozion inter-ortodox la Boston- SUA asupra documentului Consiliului Ecumenic al Bisericilor : “Botez, Euharistie, Preoţie” 

“Introducere


1. Dăm slavă lui Dumnezeu Celui în Treime că noi, ierarhi şi teologi, reprezentând Bisericile Ortodoxe Răsăritene şi Vechi Orientale, membre ale Consiliului Ecumenic al Bisericilor, am putut să ne întâlnim la <<Holy Cross Greek School of Teology>>, în Brookline, Massachusetts – SUA (o listă a participanţilor se anexează la acest Raport). Ţelul nostru a fost să clarificăm o seamă de probleme care se vor putea pune Bisericilor ortodoxe când vor proceda la alcătuirea unui răspuns oficial la documentul Botez, Euharistie şi Preoţie (B.E.M.), adoptat la Lima (1982) de către Comisia <<Credinţă şi Constituţie>> din cadrul Consiliului Ecumenic al Bisericilor.


2. Am dori să ne exprimăm gratitudinea celor ce au găzduit simpozionul, Arhiepiscopiei Greco - Ortodoxe din America de Nord şi de Sud, şi Şcolii teologice <<Holy Cross>> (Sfânta Cruce), ca şi <<Secţiei intereselor Ortodoxe>> (The Orthodox Task Force), şi Comisiei <<Credinţă şi Constituţie>> din cadrul Consiliului Ecumenic al Bisericilor, care au mediat organizarea unei întâlniri atât de reprezentative. Suntem de asemenea recunoscători pentru ocazia ce ni s-a dat de a vizita mai multe parohii ortodoxe din regiunea Boston.


Eminenţa Sa Arhiepiscopul Iakovos, Primatul Arhiepiscopiei Greco - Ortodoxe din America de  Nord şi Sud a salutat pe membrii Simpozionului cu prilejul ceremoniei de deschidere a lucrărilor, împreună cu alţi distinşi reprezentanţi ai Bisericii Ortodoxe locale şi altor Biserici din regiune.


3. Moderatorul Simpozionului fost Eminenţa Sa Prof. Dr. Mitropolit Hrisostom de Mira (Patriarhia Ecumenică din Constantinopol). Au prezentat comunicări următorii: Rev. Dr. Günther Gassman şi Rev. Dr. Ghenadios Limuris: Introducere generală asupra documentului <<Botez Euharistie, Preoţie>> în situaţia ecumenică de astăzi; Prof. Dr. Nicos Nissiotis: Sensul Recepţiei în legătură cu rezultatele dialogului ecumenic, pe baza documentului BEM. Acestuia i-a răspuns Episcopul Nerses Bozabalian. Apoi au vorbit: Arhiepiscopul Kiril de Smolensk: Semnificaţia şi statutul documentului BEM în mişcarea ecumenică; Mitropolitul Dr. Antonie al Ardealului: Documentul BEM în teologia ortodoxă românească. Stadiul actual al discuţiilor; Prof. Dr. Theodor Stilianopoulus: Problema recepţiei Documentului BEM  în Biserica Ortodoxă, în lumina angajamentelor sale ecumenice. I-a răspuns Rev. Dr. K. M. George. Apoi au vorbit: Rev. prof. dr. Thomas Hopko:  Problemele ce confruntă Ortodoxia în <<Procesul de Recepţie>> al BEM – ului. I-a răspuns Mitropolitul Prof. Dr. Hrisostom de Mira.


4. Pe baza acestor comunicări şi discuţiilor în plenară, şi discuţiile în patru grupe de lucru participanţii la Simpozion supun spre apreciere următoarele consideraţii şi recomandări:

B.Semnificaţia B.E.M.- ului şi răspunderile ortodocşilor 

1. Ni se pare că noi, ca ortodocşi, trebuie să salutăm Documentul de la Lima ca o experienţă şi un nou stadiu în istoria Mişcării ecumenice. După secole de înstrăinare, ostilitate şi indignare reciprocă, creştinii împărţiţi încearcă să vorbească împreună asupra unor aspecte esenţiale ale vieţii bisericeşti, anume: Botez, Euharistie şi Preoţie (Ministry). Acest proces este unic, dacă avem în vedere larga atenţie ce se acordă Documentului de la Lima în toate Bisericile. Ne bucurăm că teologii ortodocşi au jucat un rol important în formularea acestui Document.


2. În general, noi primim B.E.M. – ul ca pe un remarcabil document ecumenic de convergenţă doctrinală. De aceea trebuie apreciat ca o încercare serioasă de a aduce lumină şi de a exprima astăzi <<Credinţa Bisericii de-a lungul veacurilor>> (Prefaţa B.E.M. – p. X).


3. În multe secţiuni credinţa Bisericii este exprimată în chip clar pe baza tradiţiei biblice şi a teologiei patristice. Există însă alte secţii în care ortodocşii găsesc formulări pe care nu le pot accepta şi asupra cărora ar dori să se facă eforturi pentru a se exprima mai corect credinţa Bisericii. Precum se declară în documentul însuşi, în anumite domenii procesul trebuie continuat prin mai multă reflecţie, prin adâncire şi clarificare.


4. În sfârşit, există secţii în care se foloseşte o terminologie care nu este aceea cu care sunt obişnuiţi ortodocşii. Totuşi în unele dintre aceste cazuri, sub terminologia nefamiliară se poate descoperi că sensul este în fapt aproape de credinţa tradiţională. În alte părţi ale B.E.M. – ului notăm o terminologie care este familiară ortodocşilor, dar care poate fi înţeleasă altfel.


Credem de asemenea că Bisericile ortodoxe au datoria să răspundă în mod responsabil la invitaţia Comisiei <<Credinţă şi Constituţie>>, în special din trei motive:

a) pentru că avem de-a face aici cu probleme de credinţă, şi a fost insistenţa Bisericilor Ortodoxe de multă vreme că şi Consiliul Ecumenic al bisericilor trebuie să-şi îndrepte atenţia în special asupra problemelor referitoare la credinţă şi unitate;

b) pentru că ortodocşi au participat la pregătirea textului de la început şi au adus o contribuţie substanţială la alcătuirea lui;

c) pentru că e important a se avea răspunsurile tuturor Bisericilor Ortodoxe şi nu numai ale unora dintre ele.

C. Răspuns şi recepţie

1. Atât la cea de-a şasea Adunare generală a Consiliului Ecumenic al Bisericilor, de la Vancouver (1983), precum şi la ultima sesiune a Comitetului central (1984) al C.E.B., ortodocşii s-au obligat să răspundă la B.E.M. în vederea continuării eforturilor mişcării ecumenice.


2. Am vrea să distingem între un răspuns imediat din partea Bisericilor Ortodoxe membre ale C.E.B., cu privire la B.E.M. şi forma recepţiei în timp a textului conform tradiţiei ortodoxe. Noi afirmăm că noţiunea recepţiei documentului B.E.M., aici este deosebită de înţelesul clasic ortodox, al recepţiei decretelor şi deciziilor Sfintelor Sinoade.


3. Recepţia documentului B.E.M. înseamnă că noi recunoaştem în acest text unele dintre elementele constitutive ale credinţei noastre cu privire la Botez, Euharistie şi Preoţie, aşa încât putem depune mărturie comună în faţa lui Iisus Hristos şi să ne îndreptăm împreună spre scopul comun: unitatea. Astfel, recepţia în acest stadiu este un pas mai departe în <<procesul creşterii noastre împreună în încredere reciprocă>>, spre convergenţa doctrinală şi în cele din urmă către <<comuniunea unii cu alţii pe linia Apostolilor şi a învăţăturilor Bisericii universale>> (B.E.M., prefaţă, p. IX).


4. Recepţia documentului B.E.M. ca atare nu implică în mod necesar o recunoaştere eclesiologică ori practică a slujirii (ministry) şi a tainelor Bisericilor nonortodoxe. O astfel de recunoaştere ar cere o acţiune specială din partea Bisericilor Ortodoxe.


5. Ca un pas iniţial către acest fel de recepţie, am dori ca în chip oficial Bisericile Ortodoxe să faciliteze studierea şi discutarea documentului B.E.M. la diferite nivele ale vieţii bisericeşti aşa încât fiecare Biserică să evalueze documentul în vederea unităţii finale a tuturor Bisericilor. 


6. În acest proces de discernământ Bisericile Ortodoxe să fie sensibile la procesul similar de evaluare a textului şi la dialogurile bilaterale între Bisericile membre ale C.E.B. şi Biserica Romano – Catolică. Astfel evaluarea noastră va di în întregime informată de reflecţiile ecumenice şi de experienţele stimulate de acest text.

D. Câteva puncte care necesită clarificări


1. Noi ortodocşii recunoaştem multe elemente pozitive în B.E.M. care exprimă aspecte însemnate ale credinţei apostolice. Afirmând această apreciere iniţială a B.E.M. – ului, dăm câteva exemple printre care, credem noi, mai au nevoie de clarificări şi elaborare. Există de asemenea şi alte probleme care nu au fost menţionate în acest text.


2. În secţia despre Botez notăm:


a) Relaţia dintre unitatea Bisericii şi unitatea baptismală (par 6);


b) Rolul Sfântului Duh în Botez şi în consecinţă relaţia dintre Botez şi Mirungere, legând apa şi Duhul prin încorporarea membrilor în corpul lui Hristos (par. 5.14);


c) Rolul exorcismelor şi lepădării de cel rău în ritul baptismal (par. 20);


d) Termenii <<semn>>, <<semn sacramental>>, <<simbol>>, <<celebrant>> (par. 22) <<viaţă morală>> şi alţi termeni din text.


3. În secţia asupra Euharistiei notăm:


a) Relaţia Euharistiei cu eclesiologia în lumina naturii euharistice a Bisericii şi înţelegerea Euharistiei ca <<taină a lui Hristos>> şi ca <<taină a Bisericii>> (par. 11);


b) Relaţia între participarea la Euharistie şi unitatea în credinţă;


c) Rolul Sfântului Duh în Euharistie, ca referinţă specială la anamnesis  în relaţia ei cu epiclesis (par. 10, 12);


d) Relaţia dintre Euharistie şi pocăinţă. Mărturisire şi reconciliere cu congregaţia euharistică;


e) Înţelesul jertfei (par. 8), a prezenţei reale (par. 13), a cuvântului ambasador (par. 29) şi implicaţiile cuvintelor <<în scopul comuniunii>>, cu privire la rezervarea elementelor euharistice (par. 15);


f) Participarea copiilor botezaţi la Euharistie.


4. În secţia asupra Preoţiei (Ministry) notăm:


a) Legătura dintre Preoţie ca hirotonie şi slujirea apostolilor şi succesiunea apostolică (par. 10, 35);


b) Distincţia dintre preoţia întregului popor al lui Dumnezeu şi preoţia sacramentală (cu hirotonie), în lumina învăţăturii pauline asupra diferitelor funcţii ale membrelor Trupului unic al lui Hristos (par. 17 şi comentariile);


c) Problemele legate de hirotonia femeilor ca preoţi (par. 18), inclusiv felul în care problema este formulată în textul B.E.M. – ului;


d) Relaţia dintre episcop, presbiter şi diaconi;


e) Relaţia dintre episcopé, episcop şi Euharistie.

E. Probleme ce stau în faţa bisericilor ortodoxe 

Având în vedere lucrarea viitoare în legătură cu B.E.M., notăm următoarele consideraţii şi recomandări:

1. Vor fi făcuţi paşi în vederea traducerii şi distribuirii documentului B.E.M. în limbile tuturor Bisericilor Ortodoxe;

2. Bisericile ortodoxe să aibă grijă ca documentul B.E.M. să fie studiat şi discutat de grupe de clerici şi laici, de Seminariile şi Facultăţile de Teologie, de asociaţiile clericale ca şi de către grupuri interconfesionale;

3. Bisericile Ortodoxe să fie deschise lecturii B.E.M. – ului şi să răspundă în legătură cu el în spirit de auto – examinare, în special în ceea ce priveşte practicile curente din biserici şi parohii. Ele vor folosi de asemenea acest proces ca pe un stimulent şi ca o încurajare pentru reînnoirea propriei lor vieţi;

4. Studiind şi evaluând B.E.M. – ul, ortodocşii vor depăşi scolasticismul teologic din secolele recente, reluând creativitatea şi dinamica teologiei biblice şi patristice. Aceasta îi va face capabili să ajungă la perspective mai largi şi să gândească mai adânc asupra anumitor probleme;

5. În conversaţiile bilaterale în curs, Bisericile Ortodoxe vor ţine seamă şi de B.E.M.    
F.Perspective pentru activitatea viitoare a Comisiei Credinţă şi Constituţie


Cu privire la activitatea viitoare a Comisiei <<Credinţă şi Constituţie>> şi a Consiliului Ecumenic al Bisericilor în general, recomandăm următoarele perspective pentru o mai exactă interrelaţie între B.E.M.şi proiectele de studii ale Comisiei <<Credinţă şi Constituţie>>, precum: <<Spre o expresie a credinţei apostolice astăzi>> şi <<Unitatea Bisericii şi reînnoirea Comunităţii omeneşti >>.

1. Procesul unei reconsiderări ecumenice a tradiţiei şi credinţei apostolice aşa cum s-a început prin B.E.M., să fie continuat în mod conştient în celelalte două proiecte de studii;

2. E necesar să fie clară înţelegerea că Botezul, Euharistia şi Preoţia (Ministry) sunt elementele esenţiale ale tradiţiei şi credinţei apostolice. În acelaşi timp, le sunt expresii fundamentale ale mărturiei şi slujirii Bisericii pentru lumea de azi şi nevoile ei, preocupările ei şi reînnoirea ei. Reînnoirea vieţii Bisericii şi a lumii nu pot fi separate de viaţa liturgică şi sacramentală a Bisericii, nici de responsabilitatea ei pastorală;

3. Aceste alte două proiecte să fie de asemenea folosite când se vor trimite răspunsurile la B.E.M.;

4. Documentul de la Lima scoate în evidenţă relaţia importantă dintre <<regula credinţei>> şi <<rânduiala rugăciunii>> de care ortodocşii sunt atât de profund legaţi. De aceea sperăm că în celelalte două proiecte de studii ale Comisiei <<Credinţă şi Constituţie>> această relaţie este în mod serios luată în consideraţie;

5. Recomandăm apoi ca unul dintre punctele importante ale viitoarei activităţi a Comisiei <<Credinţă şi Constituţie>> în relaţie cu B.E.M.-ul să fie clarificarea terminologiei teologice şi a problemelor lingvistice în traduceri. Acestea par a fi necesare mai ales cu privire la titlul <<Ministry>> din secţia a treia a B.E.M.-ului şi cu privire la unii termeni ca: <<recepţie>> şi <<botezul credincioşilor sau al adulţilor>>.

6. Pornind de la clarificarea viziunii Bisericii care e prezentă în B.E.M., activitatea viitoare a Comisiei <<Credinţă şi Constituţie>> să se concentreze asupra eclesiologiei prin evidenţierea perspectivelor eclesiologice din B.E.M., în răspunsurile Bisericilor la B.E.M. şi în celelalte proiecte de studii ale Comisiei <<Credinţă şi Constituţie>>.”

c)  Răspunsurile bisericilor ortodoxe la secţiunea despre Botez din documentul B.E.M.

a. Patriarhia Ecumenică a Constantinopolului(
“ Prefaţă
1. După ce a studiat prin organele sale competente textul de la Lima,  << Botez, Euharistie şi Slujire>>, patriarhul ecumenic a cerut Comisiei patriarhale şi sinodale pentru chestiuni interconfesionale să formuleze reflecţiile şi judecăţile sale în privinţa acestui document.

2. În primul rând recunoaştem şi noi << că textul BEM, elaborat de Comisia Credinţă şi Constituţie cu participarea  teologilor ortodocşi, este un document ecumenic important despre convergenţe teologice fundamentale, un document care exprimă o experienţă care deschide perspective noi în istoria mişcării ecumenice>>.

3. În consecinţă acest document este întâmpinat cu bucurie, ca rod al eforturilor făcute în ultimele decenii de Comisia Credinţă şi Constituţie a Consiliului Ecumenic al Bisericilor. În această privinţă, Sanctitatea Sa patriarhul ecumenic Dimitrios declara: <<  Astăzi ne bucurăm constatând lăudabilul fapt că de câţiva ani s-a reluat de către CEB căutarea unităţii creştine pentru care a şi fost creat [CEB]. Aceasta se vede din activitatea Comisiei Credinţă şi Constituţie. De curând această Comisie a  editat un document despre  << Botez, Euharistie şi Slujire >> , în care Biserica Ortodoxă găseşte cu satisfacţie multe elemente ale învăţăturii sale despre aceste subiecte fundamentale. Ne rugăm ca această reîntoarcere, precum şi progresul CEB înspre ţintă sa esenţială să se permanentizeze >>.

4. În pofida celor mai de sus, BEM, aşa cum este astăzi, nu poate, în nici un caz, să exprime unitatea şi comuniunea de credinţă şi tradiţie a Bisericii, una, sfântă, catolică (sobornicească) şi apostolică a Crezului, a Sinoadelor ecumenice şi a Părinţilor cu care Biserica noastră ortodoxă se identifică pe sine. 

5. Cu privire la natura acestui text , acesta constituie un răspuns adresat organelor competente ale CEB, fără a însemna o << recepţie >>  a conţinutului BEM : este o atitudine constructivă faţă de această lucrare importantă. Prin acest răspuns nu dorim să intrăm în detaliile documentului, ci să oferim o apreciere generală a sa pe baza tezelor doctrinare ale Bisericii noastre Ortodoxe.

6. De la începutul mişcării ecumenice, Patriarhia Ecumenică şi-a exprimat în mod repetat dorinţa de a se ajunge la un acord teologic care să servească ca fundament al unităţii care se caută între biserici, cu condiţia ca acestea să-şi găsească rădăcinile comune în credinţa apostolică şi în tradiţia Bisericii nedespărţite. Este suficient să menţionăm aici enciclica patriarhală din anul 1920 << către bisericile lui Hristos de pretutindeni >> - prin care le propunea înfiinţarea unei << ligi de biserici >>, scopul final fiind unitatea lor în credinţa creştină comună – şi mesajul său cu ocazia aniversării a 25 de ani de la fondarea CEB ( 1973). Acest mesaj exprimă stima profundă pentru activitatea desfăşurată în cadrul CEB, dar şi elemente  critice şi o apreciere necesară a poziţiei, ţelurilor şi liniilor directoare, temelor şi obiectivelor de-a lungul drumului comun spre unitatea bisericilor.

7. În acest mod a participat Patriarhia ecumenică, şi participă în continuare activ la toate iniţiativele constructive, atât în dialogurile bilaterale cât şi în cele multilaterale, asumându-şi ca ultim scop unirea bisericilor.

Elemente pozitive

8. (a) Afectată de discuţii care durează de mulţi ani, care nu au produs întotdeauna rezultate concrete, mişcarea ecumenică încearcă astăzi să descopere mijloacele de depăşire a crizei interne şi să facă faţă unei lumi ce devine pe zi ce trece  mai secularizată şi mai tulburată – fiind ea însăşi divizată- de o multitudine de factori ne- teologici: economici, politici, sociali, culturali, rasiali şi aşa mai departe…

În cadrul acestei lumi divizate, din păcate, şi creştinătatea apare ca divizată, şi se apropie de cel de al treilea mileniu suspinând sub povara acestor separări.

9. În contextul separărilor din lume şi din cadrul creştinătăţii, documentul de la Lima, care abordează ambele aspecte, izbuteşte să inculce un suflu nou şi puternic. Este momentul în care mişcarea ecumenică, prin activitatea sa şi prin dialogurile multilaterale, încearcă să descopere o teologie vie şi coerentă în slujba unităţii Bisericii al cărei cap este Iisus Hristos.

10. (b) Patriarhia ecumenică doreşte să felicite Comisia Credinţă şi Constituţie a CEB pentru iniţiativa de a examina temele fundamentale: Botezul, Euharistia şi slujirea, care pentru Biserica Ortodoxă sunt sfinte taine ( mysteria) ale credinţei şi vieţii Bisericii.

11. (c) Faptul că acest document a fost pregătit de teologi aparţinând majorităţii bisericilor membre al CEB şi Bisericii Romano-Catolice, este un element încurajator în favoarea sa şi arată că, în pofida diviziunilor existente, bisericile şi teologii lor sunt capabili de dialog şi colaborare într-un proiect comun, acela al unităţii Bisericii, chiar cu biserici care nu au nici o ecclesiologie definită, nici o tradiţie doctrinară.

12. Elaborat în acest mod, documentul s-a bucurat, de la prima sa apariţie cu patru ani în urmă, de o largă circulaţie, atât în bisericile unde a fost cunoscut începînd cu  forurile lor supreme ( sinoade, prezidii, etc.) şi până la nivelul parohial, în diferitele facultăţi de teologie şi institute şi în unele dialoguri bilaterale, cât şi consiliile unor biserici locale la diferite nivele. Acesta este cu adevărat un element pozitiv. Ca un rezultat al acestei circulaţii, mai ales în Apus, textul în discuţie a devenit deja un punct de referinţă la întrunirile ecumenice, ca şi în sfera mai largă a cooperării şi cunoaşterii reciproce a creştinilor aparţinând bisericilor divizate.

A contribuit la această largă circulaţie şi numărul neobişnuit, pentru un document ecumenic, de traduceri care s-au făcut. Totuşi, aceasta nu înseamnă ca s-a difuzat atît de mult cât s-a dorit.

13. În pofida imperfecţiunilor, BEM este o contribuţie la întoarcerea la vechea    tradiţie a Bisericii nedivizate, pe care trebuie să se fundamenteze unirea bisericească. Biserica noastră speră că influenţa sa va fi extinsă la teologia creştină în general, şi va ajuta bisericile şi confesiunile care au primit documentul să descopere în mod deplin identitatea lor ecclesiologică.

Elemente negative

14. Patriarhia ecumenică nu poate sub nici o formă să accepte şi să împărtăşească premisele şi concluziile textului de la Lima în sensul trecerii la intercomuniune sau chiar la ospitalitate euharistică, înainte ca toate condiţiile necesare împărtăşirii să fi fost împlinite.

15. În privinţa folosirii termenului << receptare >> , trebuie notat că diferă de interpretarea clasică ortodoxă a receptării de către conştiinţa întregii Biserici a dogmelor şi deciziilor sfintelor Sinoade. Mai mult, << receptarea >> BEM nu implică în mod necesar recunoaşterea – ecclesiologică şi practică- a celor trei taine (mysteria) ale bisericilor cu care Biserica Ortodoxă se găseşte în dialog, dar nu încă în comuniune bisericească.

16. Referitor la termenul << convergenţe >> , care este caracteristic textului de la Lima încă din subtitlu, Biserica noastră ar dori să vadă clarificat acest termen. Ce înseamnă mai exact? Ce idei transmite folosirea lui? Implică oare acest cuvânt primii paşi  înspre un  << consens >> mai general? Sau reprezintă doar o apropiere, pe cât este cu putinţă, în vederea unui ţel comun care nu este posibil de atins în mod deplin? În ambele cazuri, folosirea termenului nu este potrivit pentru caracterizarea unui document, înainte de a fi fost bine studiat şi analizat de către biserici.


Pentru Ortodoxie, adevărul revelat şi învăţat de către aceasta este o continuă comuniune, armonizată de puterea Duhului Sfânt. Pentru noi toate – tradiţia, doctrina, canoanele, chiar şi istoria însăşi – se succed una după cealaltă şi formează un tot.

17. Trebuie să se admită că o slăbiciune a textului este absenţa unei substructuri ecclesiologice care să sprijine şi să omogenizeze elementele separate.


Necesitatea unei ecclesiologii comune constituie pentru Biserica noastră punctul de plecare pentru orice conversaţie sau critică cu privire la textul de la Lima, şi nu punctul final. Trebuie să se cunoască bine ecclesiologia pe care se fundamentează BEM atunci când se studiază cele trei Taine (mysteria) ale Botezului, Euharistiei şi Slujirii ( Preoţiei).

Pentru Biserica Ortodoxă, credinţa este o cale trasată de învăţătura ( doctrina) şi  tradiţiile ecclesiastice, care duce la mântuire şi îndumnezeire. Astfel nu este posibil să se caute un << consens >> în privinţa Botezului, Euharistiei şi Slujirii fără existenţa unui acord pe calea spre mântuire şi îndumnezeire, care presupune un acord  în privinţa eccelsiologiei.

Biserica este şi rămâne trupul lui Hristos. Poporul lui Dumnezeu este expresia lui vie. În sine Biserica este o realitate care depăşeşte timpul şi spaţiul.

Într-o astfel de biserică Tainele ( mysteria) sunt săvârşite în mod canonic şi valid. Potrivit tradiţiei ortodoxe, Biserica << este făcută cunoscută de Taine>>.
 De aceea, Patriarhia Ecumenică nu poate omite faptul că cele trei teme ale textului de la Lima sunt sfinte taine ( mysteria) pentru Biserica Ortodoxă şi că orice altă perspectivă  sau dimensiune conferită acestor taine de oricine ar fi, şi bineînţeles de textul de la Lima, este inacceptabilă.

Biserica din Constantinopol consideră că documentul BEM nu poate fi folosit de credincioşii săi ca mijloc de catehizare şi de cult din cauza lipsei elementelor fundamentale de ecclesiologie.

      18. Din acest punct de vedere este corect şi justificabil că se exprime satisfacţia în privinţa raportului Symposionului inter-ortodox desfăşurat la Holy Cross Theological Seminary, Boston, SUA ( iunie 1985). Acest raport, deşi nu este un  răspuns ortodox  obişnuit, exprimă totuşi anumite idei şi consideraţii ortodoxe în privinţa BEM, fără a fi obligatorii pentru bisericile participante. Mai mult, acest raport conţine opinii clare împărtăşite de lumea ortodoxă, mai ales în privinţa punctelor concrete din BEM care necesită clarificări  în cele trei secţiuni despre Botez, Euharistie şi Slujire.
 

Perspective şi recomandări

19. În primul rând am dori să ne exprimăm opinia şi speranţa
 că ecclesiologia va fi    printre priorităţile imediate ale programelor Comisiei Credinţă şi Constituţie în următorii ani, în strînsă relaţie cu cele trei Taine ( mysteria) ale Botezului, Euharistiei şi Slujirii. Altfel, există pericolul ca BEM să-şi piardă importanţa şi oportunitatea, putând ajunge unul dintre multele documente ale CEB. Este de dorit ca să inaugureze Comisia  Credinţă şi Constituţie un program care să fie pur ecclesiologic, unul care să ofere bisericilor o şansă de a descoperi puncte comune şi adevărate << convergenţe >> în teologia lor şi în progresul lor comun înspre unitate.

20. Patriarhia Ecumenică este dornică să participe la un astfel de program, dacă se va acorda atenţia cuvenită  << conceptului >> şi   << naturii >> Bisericii pe temeiul învăţăturii autentice şi tradiţiei Bisericii nedespărţite a primelor secole.

21.O altă opinie şi perspectivă a Patriarhiei Ecumenice, în relaţie cu studierea şi analizarea documentului BEM, este necesitatea pentru Comisia Credinţă şi Constituţie de a determina relaţia în terminologie între BEM şi Declaraţia de la Toronto ( 1950) cunoscută sub titlul:     << Biserica, Bisericile şi CEB >>. Este adevărat că în Declaraţie se spune că CEB există pentru ca diferitele biserici să îşi poată vedea diferenţele lor, şi că nici o biserică nu este obligată să îşi schimbe ecclesiologia deoarece este membră a Consiliului.
 Dar există pericolul ca BEM, datorită anvergurii sale, să treacă dincolo de tezele şi garanţiile date de Declaraţia de la Toronto în privinţa identităţii ecclesiologice a fiecărei biserici. Căci dacă acceptăm că BEM este un document care conţine doar  << tendinţe convergente >> (convergenţe), fără premise ecclesiologice clar exprimate, contrastul cu Declaraţia de la Toronto devine evidentă în mod automat.

22. În privinţa celui de al treilea punct în aria perspectivelor şi recomandărilor relativ la viitorul BEM, este obligatoriu să se reflecteze şi să se pună întrebarea cum îşi propune Comisia Credinţă şi Constituţie să îşi împlinească responsabilitatea sa de a evalua  <<răspunsurile >> obţinute din partea bisericilor membre ale CEB. Dacă aceste răspunsuri nu vor primi nici un feedback sau evaluare, toată activitatea istovitoare şi efortul recunoscut, de care a fost nevoie pentru elaborarea şi publicarea documentului BEM în lumea creştină va fi fost zadarnic. Şi o oportunitate deosebită pentru o mai concretă apropiere teologică între biserici va fi fost irosită.


În consecinţă, este recomandabil pentru Comisia Credinţă şi Constituţie să ofere informaţii responsabile bisericilor membre ale CEB în legătură cu evoluţiile în privinţa BEM. Dacă nu se va proceda astfel, va fi spre dezamăgirea bisericilor.

Epilog

Unitatea bisericească este, mai presus de orice, cu siguranţă dorinţa lui Dumnezeu Celui Sfânt. Dar nimeni nu poate ignora faptul că este, şi va fi, un rod al colaborării cu El (synergia) a bisericilor şi confesiunilor despărţite şi, în general, a tuturor creştinilor de bună-credinţă. În mod cert nu doar abstract, ci plecând de la premise teologice şi ecclesiologice concrete. A sosit <<kairos >>
 - ul, <<kairos >> - ul Domnului, aşa încât ideea unităţii să devină o slujire zilnică ( diakonia ) şi misiune ( apostole) a bisericilor înspre redescoperirea comună a credinţei apostolice şi a tradiţiei Bisercii celei una şi nedespărţite şi înspre un progres comun asemănător în direcţia unicului scop, unirea bisericilor, pe care a dorit-o şi pentru care s-a rugat Domnul Bisericii, Iisus Hristos:  <<ca toţi să fie una >> (Ioan 17,21).
 
 b. Patriarhia Ortodoxă Greacă a Alexandriei(
De la început se precizează faptul că fiecare biserică autocefală ortodoxă va răspunde în mod separat, oferind opinia sa “oficială”. Dar pentru o autentică poziţie oficială asupra acestei chestiuni, va trebui convocat un sinod pan-ortodox, pentru a decide cu privire la atitudinea Bisericii Ortodoxe ca întreg. 

Patriarhia, reprezentată în acest răspuns de Î.P.S. Mitropolit Parthenios al Cartaginei, consideră că bisericile ortodoxe vor accepta, dar nu vor “recepta” documentul, deoarece nu exprimă întreaga perspectivă teologică a Bisericii Ortodoxe. După cum afirmă chiar CEB nu este vorba de un text final despre subiectele tratate, nici nu reprezintă doctrina unei biserici membre a CEB. Este pentru prima dată în istoria CEB cînd delegaţi ai tuturor denominaţiunilor creştine au reuşit să elaboreze împreună un document de doctrină comună, şi aceasta dovedeşte valoarea dialogului din cadrul CEB. Dacă bisericile acceptă textul va fi un mare pas înainte spre unitatea Bisericii, iar rugăciunea lui Iisus Hristos “ca toţi să fie una”, nu va mai fi o utopie. Fără CEB, este posibil ca dialogurile bilaterale şi multilaterale să nu fi ajuns atât de departe, aşa ca textul de la Lima, care merită în mod sigur consideraţie. Apoi se exprimă acordul cu concluziile sympozionului inter-ortodox desfăşurat la Institutul Teologic Holy Cross din Boston. Cu privire la Botez se reiau parţial:

“1. Secţiunea despre Botez

Următoarele puncte necesită clarificare:

a) relaţia dintre unitatea Bisericii şi unitatea baptismală(&6)

b)  rolul exorcismelor şi lepădării de cel rău în rânduiala Botezului (&20)

c) Lucrarea Sfântului Duh în Botez (&&5,14)”.

c. Biserica Ortodoxă Rusă ((
Se precizează de la început că textul de la Lima nu este un “consens” cu privire la Botez, Euharistie şi Slujire, nici nu reprezintă un acord deplin în credinţa, experienţa de viaţă şi practica liturgică a bisericilor cu privire la aceste teme.
 Textul ar fi doar “expunerea opiniilor împărtăşite de un grup de teologi, şi nu o declaraţie dogmatică a bisericilor, prin care să îşi prezinte învăţătura ( dogmatica şi ecclesiologia lor)”
, nefiind suficient pentru a se pune acum problema restaurării comuniunii euharistice şi a koinonia dintre biserici. Documentul de la Lima va trebui să fie în continuare analizat de cei competenţi, procesul de receptare fiind complex şi de durată,  “ Lima 82 este doar un alt pas pe anevoiosul şi lungul drum al unităţii, adică unitatea tuturor creştinilor în Biserica cea una, sfântă, catolică (sobornicească) şi apostolică”.
  

Cu privire la Botez răspunsul Bisericii Ortodoxe Ruse cuprinde două paragrafe :

1. “În secţiunea despre Botez, teologii care au participat la Lima afirmă statutul egal al botezului credincioşilor şi al botezului copiilor. Aceasta ar putea servi ca o bază pentru recunoaşterea reciprocă a validităţii ambelor feluri de botez şi pentru stoparea practicii re-botezării. 

Pentru noi consecinţele ar fi primirea catehumenilor, instruirea catehetică şi educarea copiilor botezaţi ( 12, comentariul &3;16).”


2. “În text se afirmă : << Duhul Sfânt este lucrător în viaţa oamenilor înainte, în timpul şi după botezul lor >> (&5). Această formulare nu este destul de explicită cu privire la lucrarea unică a Duhului Sfânt în botez, când credinciosul moare pentru viaţa trupului şi păcatului, şi este născut pentru viaţa de spiritualitate şi sfinţenie.

În paragraful 3 se afirmă: << Iisus a coborât în râul Iordan şi a fost botezat   în solidaritate cu cei păcătoşi, pentru a împlini toată dreptatea (Mt.3,15) >>; în timp ce împlinirea întregii dreptăţi nu constă în împărtăşirea de către Domnul a intereselor şi acordului comun cu păcătoşii, ci în faptul că a luat asupra sa păcatele lumii ( v. Isaia 53; Efes.1,7).

Documentul stabileşte o legătură strânsă între misterul pascal al morţii şi învierii şi darul Cincizecimii atunci când se afirmă: << Botezul, în sensul său plenar, semnifică şi îndeplineşte şi una şi cealaltă >> (&14). Totuşi, din punct de vedere ortodox, lucrarea binevoitoare a lui Dumnezeu pentru mântuirea noastră este împlinită prin Taina ungerii cu sfântul mir, unde “darurile Duhului Sfânt sunt conferite credinciosului în vederea creşterii şi întăririi în viaţa duhovnicească”.
    

d.Biserica Greciei(
Răspunsul Bisericii Greciei este sub foma unei scrisori pe care, având în vedere stilul şi conţinutul particular, o redăm integral în traducere:

“Atena, 19 mai 1986



Prof.Dr.Chrysostom- Gerassime Zaphiris








Mitropolit al Peristerion –ului

Rev. Dr. Gunther Gassmann

Director, Secretariatul Credinţă şi Constituţie (Faith and Order Secretariat)

Consiliul Ecumenic al Bisericilor

Geneva








Dragă Dr. Gassmann,


Din încredinţarea Comisiei sinodale pentru relaţii inter-ortodoxe şi inter-creştine  a Bisericii Greciei, o comisie specială compusă din teologi şi-a asumat studierea întregii problematici a textelor despre <<  Botez, Euharistie şi Slujire >>  pregătită de Comisia Credinţă şi Constituţie a CEB. Această Comisie specială de teologi,  întrunindu-se de multe ori, a studiat textele în discuţie atât din punct de vedere al tradiţiei şi teologiei ortodoxe – în special al ecclesiologiei – cât şi al procesului special al  << receptării  >> acestora de fiecare dintre bisericile membre în CEB.


Comisia specială, după ce a analizat rapoartele scrise şi comentariile profesorilor Ioannis Kalogyrou, Vlasios Pheidas şi Gerasimos Konidaris asupra fiecărui text în parte, a purces la evaluarea teologică, din perspectivă ortodoxă, a celor trei texte, iar apoi, la sfârşit, la re-evaluarea metodologiei folosite de CEB în acest caz, şi a ajuns la următoarele concluzii:

1. Textele despre <<Botez, Euharistie şi Slujire >> trebuie, în cadrul misiunii Comisiei Credinţă şi Constituţie, să descopere premisele teologice care să faciliteze dialogul mai larg dintre bisericile membre în CEB şi promovarea ideii de unitate a lumii creştine în dreapta credinţă şi în iubire. În acest sens, textele în discuţie, sunt în orice caz exemple folositoare ale dialogului multilateral care se desfăşoară între reprezentanţii diferitelor biserici membre în cadrul CEB, ca de exemplu propunerea privind introducerea instituţiei de episkope, şi , fără îndoială, va constitui o motivaţie serioasă pentru strădania teologică.

2. Biserica Ortodoxă a Greciei, ca unul dintre membrii fondatori ai CEB, participă activ, prin reprezentanţii săi teologi, la dialogul multilateral care are loc în interiorul CEB – în pofida serioaselor rezerve exprimate câteodată de întregul său, cu referire la obiective, deviaţii şi eficacitate. În acest sens, au avut şi continuă să aibe loc discuţii pe baza deciziilor luate la Sofia (dezideratele exprimate la Sofia) cu privire la schimbările necesare ale Constituţiei CEB în concordanţă cu decizia asemănătoare luată la Consultaţia pre-sinodală pan-ortodoxă din anul 1976.

3. Procedura folosită de CEB în trimiterea textelor în analiză bisericilor membre pentru promovarea ideii << receptării >> lor – în orice fel s-ar înţelge termenul << receptare >> - este o iniţiativă neobişnuită a CEB şi este în afara cadrului stipulat de articolele Constituţiei pentru continuarea dialogului multilateral în cadrul acestei organizaţii inter-creştine. CEB este doar cadrul în care bisericile sale membre desfăşoară în mod independent acest dialog.

4. Inovaţia introdusă de o decizie a Comitetului central al CEB în metodologia dialogului constituie, într-o ultimă analiză, o alterare a fundamentului constituţional şi o depăşire a principiilor constituţionale cu privire la relaţiile bisericilor membre ale CEB, deoarece implică o dezvoltare a relaţiilor cu serviciile administrative ale CEB. Astfel, CEB printr-o asemenea iniţiativă ţinteşte spre abandonarea rolului său de cadru bine delimitat, pentru a se transforma pe sine în partenerul de dialog principal şi dinamic al bisericilor membre, care vor fi obligate să continue dialogul nu doar între ele în cadrul CEB, ci cu CEB însuşi.
5. Comisia specială a teologilor prin sublinierea consecinţelor oricărui răspuns – indiferent de conţinutul său – la procesul propus de CEB consideră noua metodologie introdusă:

a) ca un proces inutil din punct de vedere ecclesiologic şi teologic, din moment ce nu se are în vedere nici un fel de revizuire sau corectare a ceea ce este considerat a fi forma finală a celor trei texte de la Lima, şi a fost anunţată deja definitivarea cercetării teologice necesare primei variante;

b) ca neprevăzută de reglementările Constituţiei CEB şi ca neacoperită de procedurile stabilite anterior, cel puţin cu privire la modul prezentării propunerilor bisericilor membre;

c) ca o schimbare a bazei constituţionale şi a cadrului instituţional al relaţiilor bisericilor membre din interiorul CEB.
Conform celor de mai sus, comisia specială de teologi, în pofida faptului că încurajează toate tipurile de evaluare teologică a textelor de la Lima, consideră nu doar lipsit de valoare, dar chiar dăunător orice tip de răspuns bisericesc oficial sau ne-oficial.






Al dumneavoastră sincer,






Chrysostomos






Mitropolit al Peristerion-ului

Preşedinte al Comisiei speciale de teologi“
  

e.Biserica Ortodoxă Bulgară(
“În primul rând trebuie menţionat că dintre cele trei Taine la care se face referire în textul de la Lima, cel cu privire la Botez este cel mai puţin extins. Este foarte firesc, dacă ne gândim că diferenţele dintre biserici în privinţa acestei Taine sunt cele mai puţin semnificative în comparaţie cu celelalte două.

I.Acord în învăţătura şi practica bisericilor

Nu este necesar să se sublinieze ce este comun şi acceptabil pentru toate bisericile. Acestea sunt evidente. Ar trebui menţionat că în cuprins şi în textul propriu-zis documentul este bine întemeiat. Sunt abordate toate momentele importante, şi sunt reliefate toate elementele aflate în legătură cu esenţa şi celebrarea Tainei Botezului.

II. Obiecţiuni din punct de vedere ortodox 

2. Cu privire la terminologie

Pentru conştiinţa ortodoxă sunt inacceptabili termenii: << semn >>, << semn sacramental >>, << rit >>, << orientare etică >>  şi altele, întrucât în multe locuri folosirea lor nu arată caracterul sacramental al tainei. Aceşti termeni ar trebui reconsideraţi cu atenţie şi ar trebui apoi înlocuiţi cu unii mai potriviţi.


De asemenea, este nepotrivit să se vorbească despre << Iisus din Nazaret >>. Prin aceasta accentul pare să cadă mai ales, dacă nu exclusiv, pe firea umană a lui Iisus Hristos. Sfânta Scriptură ne oferă multe nume mai potrivite, cel mai important şi mai precis fiind << Domnul Iisus Hristos >>, care evidenţiază adevărul despre cele două naturi şi unitatea lor în Persoana lui Iisus Hristos.

3. În concluzie

a) Nu se spune nimic în document despre formula sacramentală folosită în celebrarea Tainei Botezului. Acesta este un fapt de o mare importanţă. Aşa cum se ştie, în Biserica Ortodoxă noi folosim formula impersonală << Se botează … >>, în timp ce în alte biserici se foloseşte forma personală << Eu te botez…>>. Această diferenţă ar trebui îndepărtată ca rezultat al discuţiilor viitoare asupra acestui document. Ceea ce, totuşi, ar trebui luat în consideraţie este faptul că, păstrând vechea practică, Biserica Ortodoxă nu poate schimba această formulă, prin care se evidenţiază că adevăratul săvârşitor al Tainei este Dumnezeu Însuşi.

b) În pofida faptului că Botezul, celebrat de diferite biserici, este recunoscut ca valid şi irepetabil, documentul ar trebui să includă acceptarea de către toţi a Botezului copiilor. Altfel, se vor întâlni obstacole serioase pe drumul spre dorita unitate bisericească.

c) Datorită procedeului vechi al administrării Botezului prin tripla imersiune în apă, este imposibil pentru ortodocşi să accepte un botez, administrat doar prin punerea mâinilor, aşa cum este practica în unele biserici africane.  

   
Celelalte diferenţe marginale care apar în textul despre Taina Botezului sunt mai uşor de îndepărtat. Şi apoi, chiar dacă unele se vor menţine, acelea vor mărturisi numai despre o unitate în diversitate. Aici, din nou, se aplică bine principiul patristic : In necessariis unitas, in dubiis libertas, in omnibus autem caritas”.

f. Biserica Ortodoxă în America 

“1.Unitatea Bisericii creştine este dată de Dumnezeu. Este unitatea Lui Dumnezeu Însuşi, Tatăl, Fiul şi Duhul Sfânt, conferită oamenilor pentru mântuirea lor. Este o unitate în credinţă, viaţă, viaţă sacramentală şi lucrare.Este o unitate ce nu poate fi nici creată nici distrusă de vreo putere a celor create. Este o unitate care doar poate fi doar descoperită, în care doar se poate crede, acceptată, celebrată, şi trăită.

2. Biserica Ortodoxă în America, una dintre bisericile ortodoxe autonome din lume, este compusă din urmaşii americani ai episcopiei misionare a Bisericii Ortodoxe Ruse, din creştini ortodocşi de origine albaneză, bulgară, română şi mexicană, precum şi din alţi americani care au intrat în comuniune cu aceasta. Noi, episcopii acestei biserici, ne bucurăm de primirea declaraţiei Comisiei Credinţă şi Constituţie a CEB, adoptată la Lima în anul 1982. Salutăm acest document ca pe un pas pozitiv înspre redescoperirea unităţii Bisericii de către creştini care acum, din păcate, sunt despărţiţi, o unitate despre care noi, ortodocşii, credem că a fost păstrată în mod esenţial în Biserica Ortodoxă în pofida numeroaselor noastre păcate şi separări omeneşti. Mulţumim Comisiei pentru efortul remarcabil. Oferindu-ne comentariile şi întrebările noastre ne rugăm ca declaraţia de la Lima să fie într-adevăr un pas semnificativ spre comuniunea tuturor creştinilor uniţi în mod deplin şi vizibil în singura Biserică a lui Dumnezeu.

Un Botez spre iertarea păcatelor

3. De la începutul istoriei creştine tema “ unicului Botez spre iertarea păcatelor” a fost discutată în contextul separărilor şi schismelor între creştini. Astăzi noi creştinii, încă ne mai întrebăm despre modul în care trebuie afirmată şi înţeleasă mărturisirea noastră comună a “ unicului Botez” , dată fiind situaţia de astăzi a multor “biserici” despărţite.

4. În cadrul Consiliului Ecumenic al Bisericilor şi în mişcarea ecumenică în general, tema Botezului a fost abordată aproape exclusiv în contextul restrâns al dezbaterii asupra recunoaşterii reciproce sau a ne-recunoaşterii, a “validităţii” sau a “invalidităţii” anumitor cazuri de practică baptismală. Foarte des, dezbaterea a fost limitată la discuţii privind legitimitatea formulelor şi ritualurilor baptismale. Problemele create de o asemenea abordare pot fi rezolvate doar în cadrul unei viziuni autentic ortodoxe şi autentic catolice [depline n.tr.] a semnificaţiei botezului şi a rolului său în credinţa şi viaţa Bisericii.

5. Ne bucurăm să observăm că documentul Comisiei Credinţă şi Constituţie a adoptat acestă abordare largă a temei Botezului. Considerăm că rezultatul este un remarcabil document echilibrat, bazat pe evidenţe scripturistice şi arătând mare respect pentru Tradiţia Bisericii. Aşa cum scria Sfântul Vasile cel Mare, rânduiala Botezului, în   elementele sale fundamentale, este una dintre învăţăturile Bisericii ( dogmata) primite prin Tradiţia nescrisă, care nu poate fi ignorată dacă se doreşte evitarea “denaturării totale a Evangheliei” ( Despre Sfântul Duh, 66).

6. Documentul de la Lima cuprinde convergenţe teologice; acesta trimite la o convergenţă a gândirii teologice în interiorul şi între “bisericile” separate care, se speră, va fi implementată în practică. Pentru acest motiv, este poate inevitabil ca documentului de la Lima să-i lipsească respiraţia harismatică a, de exemplu, comentariilor Părinţilor Bisericii asupra Botezului. Reprezintă rezultatul mai multor ani de muncă asiduă a teologilor care provin din multe tradiţii şi medii. Totuşi, este o realizare remarcabilă. Noi îi recunoaştem bogăţia de conţinut şi acurateţea. În mod corect consideră Botezul “ în numele Tatălui şi al Fiului şi al Sfântului Duh” ca fiind participare la moartea şi învierea lui Hristos; ca fiind convertire, iertare şi curăţire; ca dar al Duhului; ca încorporare în trupul lui Hristos şi ca semn al Împărăţiei. Noi am fi dorit ca teologia exprimată în Sfânta noastră Taină a Mirului – aceea a pecetluirii penticostale cu Duhul lui Dumnezeu – să fi fost afirmată mai pregnant; şi ca acea intrare directă în cina euharistică a tuturor celor pe deplin iniţiaţi, incluzând copiii, să fi fost menţinută ca apostolică şi normativă. Totuşi, noi suntem sensibili faţă de temerile şi neînţelegerile multora în privinţa acestor teme; şi aşteptăm cu răbdare vremea când astfel de temeri şi neînţelegeri vor fi dispărut.

7. Ne pare rău să vedem că relaţia dintre Botez şi credinţă este considerată mai ales în legătură cu problema Botezului copiilor şi prezentată aproape exclusiv în termenii dialogului dintre cei care practică aşa-numitul << Botez al credincioşilor>>  şi cei care nu-l practică, din moment ce această dezbatere, pentru cei mai mulţi, evită problema centrală a conţinutului credinţei. Pentru ortodocşi, conţinutul mărturisirii de credinţă făcut la Botez este de o importanţă crucială. Noi credem că adoptarea unui singur crez pentru a fi folosit peste tot  în Biserica universală pentru Botez, ca şi pentru alte ocazii solemne, a devenit o parte inalienabilă a Tradiţiei sfinte şi reprezintă astăzi pentru Biserica Ortodoxă un criteriu major pentru recunoaşterea sau nerecunoaşterea legitimităţii practicilor baptismale folosite în diferitele tradiţii creştine. Ce credinţă mărturisesc creştinii la Botezul lor? Ce declaraţie a credinţei folosesc ei? Ce interpretare se conferă acestei declaraţii din partea persoanei şi din partea corpului ecclesial în care este făcută declaraţia? Cum este exprimată această credinţă în chiar ritualul baptismal? Acestea sunt unele dintre întrebările la care trebuie să se ofere un răspuns pe parcursul drumului spre deplina unitate în unica Biserică a lui Hristos. Noi credem că o atentă reflecţie asupra documentului de la Lima, împreună cu continuarea studierii credinţei apostolice în cadrul Comisiei Credinţă şi Constituţie a CEB,  în mod deosebit aşa cum este exprimată în Crezul nicean, ar putea oferi unele dintre răspunsurile necesare în acest domeniu crucial.

8. Deşi este neclar în privinţa temei expresiei ce aparţine crezului şi conţinutului mărturisirii baptismale a cedinţei, documentul de la Lima afirmă în mod corect “cerinţa constantă a unei dezvoltări continue a răspunsului personal la credinţă”. Acesta este un punct esenţial. Credinţa conduce la Botez şi trebuie întreţinută continuu în viaţa cotidiană a Bisericii. De aceea noi recunoaştem necesitatea de a păstra catehizarea adecvată, în sensul deplin al cuvântului – instrucţie, formare, disciplină- atât înainte, cât şi după Botez, pentru ca nu cumva Botezul să fie privit ca o simplă formalitate.

9. Importanţa creşterii continue în credinţă, ca urmare a Botezului, suscită o altă problemă importantă: aceea a semnificaţiei reale a Botezului ca “încorporare în trupul lui Hristos”. “Trupul lui Hristos” în care suntem introduşi prin Botez este Biserica. În aceasta trebuie să aibe loc “continua creştere în credinţă”. Documentul de la Lima este destul de clar în a afirma acest lucru, dar lasă identitatea acestei “biserici” de altfel nedefinită, fără să indice mai mult despre natura şi forma vieţii sale în timpul şi  spaţiul acestei lumi. În perioada participării noastre la mişcarea ecumenică, noi ortodocşii am afirmat că Biserica Ortodoxă este într-adevăr acest unic trup al lui Hristos, şi am crezut ferm că noua naştere a credinciosului prin Botez conduce la această unică Biserică. Suntem convinşi că în aceasta rezidă semnificaţia practicii continue a Bisericii Ortodoxe, autorizate de sinoadele ecumenice, de a primi ca deja botezaţi pe cei ce intră în comuniune cu ea, provenind din anumite grupuri, în timp ce s-a insistat să se săvârşească Botezul pentru cei ce proveneau din alte grupuri, al căror “ botez” nu poate să-l recunoască. Chiar dacă implicaţiile acestei practici pentru unitatea creştinilor în unica Biserică a lui Hristos nu au fost încă pe deplin explorate, noi credem că documentul de la Lima a oferit un stimul folositor pentru discutarea acestui subiect important.

10. Noi aşteptăm cu nerăbdare reacţiile la documentul de la Lima în alte comunităţi creştine, mai ales cu privire la practicile baptismale. Dacă documentul Comisiei Credinţă şi Constituţie recunoaşte posibilitatea existenţei diferitelor cutume locale în privinţa ritualurilor baptismale, acesta şi subliniază elemente esenţiale în actul botezării. Noi afirmăm aceste elemente esenţiale şi vedem adoptarea lor în practică de către diferite biserici ca esenţială pentru unitatea dintre creştini pentru care ne rugăm.” 
  

g. Biserica Ortodoxă Finlandeză(
“Secţiunea despre Botez din documentul BEM exprimă credinţa bisericii apostolice comune într-un mod profund şi în multe cazuri într-un mod precis. Acest fapt devine clar atunci când abordăm realismul hristologic în relaţie cu Botezul. Se reliefează corect că Botezul înseamnă participare la misterul morţii şi învierii lui Hristos şi că Botezul trebuie să ducă la o nouă direcţie etică a vieţii sub îndrumarea Sfântului Duh.

Pe de altă parte, este discutabil să se aşeze în opoziţie Botezul copiilor şi cel al adulţilor şi să se facă aluzie la faptul că pruncului i-ar lipsi credinţa. În loc de <<Botezul credinciosului>>, ar fi mai bine să se vorbească de <<Botezul adultului>>. Botezul este întotdeauna un dar de la Dumnezeu , în care El, prin apă şi prin Duh, reînnoieşte creaţia Sa. Dacă vorbim despre Botezul credinciosului, există întotdeauna pericolul de a nu vedea caracterul hristologic al Botezului, să ne mutăm în domeniul antropologiei, şi să vorbim despre abilităţile intelectuale sau duhovniceşti ale unei persoane, de a mărturisi credinţa.

Relaţia dintre Botez şi Taina Mirungerii ( sfântul mir) este nesigură în document. Biserica Ortodoxă a susţinut întotdeauna că Botezul, Taina Mirungerii şi prima Împărtăşanie formează iniţierea în apartenenţa la Biserică. Acestea se află într-o foarte strânsă legătură, atât din punct de vedere doctrinar, cât şi practic. Botezul ne uneşte cu moartea şi învierea lui Hristos, iar Taina Mirungerii ne conferă calitatea de participanţi la pogorârea Duhului Sfânt la Cincizecime.

Este foarte de dorit ca Taina Mirungerii să fie clar lămurită în studii viitoare. În acelaşi timp este important să se clarifice legătura dintre Taina Mirungerii şi Confirmarea din bisericile apusene. Botezul şi celelalte Taine necesită studii extinse. O problemă ecumenică foarte serioasă este poziţia şi semnificaţia acestor Taine, atunci când sunt săvârşite în afara graniţelor vizibile ale Bisericii celei una, sfinte, catolice ( sobornice) şi apostolice.

Documentul subliniază că locul normal al Botezului este în cadrul cultului divin. În tradiţia apostolică Botezul a fost aşezat în legătură cu celebrarea Euharistiei. Documentul îi încurajează pe ortodocşi să se gândească la modul cum s-ar putea reînvia rânduiala Botezului ca parte a adunării comunităţii euharistice. Unele expresii ale unei astfel de reînvieri pot fi văzute şi în Biserica ortodoxă Finlandeză. Ar trebui să se acorde atenţie şi importanţei catehezei înainte şi după Botez, nu doar pentru cei botezaţi, ci şi pentru naşii lor”.
 
h. Biserica Ortodoxă Română(
“Biserica Ortodoxă Română a apreciat şi apreciază toate iniţiativele şi eforturile care au scopul de a găsi cele mai bune căi înspre cunoaşterea reciprocă şi apropierea dintre bisericile creştine, confesiunile şi denominaţiunile în vederea ajungerii la consensul deplin şi la unitatea creştină. Biserica Ortodoxă Română şi-a arătat interesul pentru studierea documentului BEM- Lima 1982.


Documentul BEM ca întreg este un text de convergenţă teologică, dar conţine şi anumite afirmaţii pe care  Biserica Ortodoxă Română nu le poate accepta deoarece nu sunt în acord cu învăţătura ortodoxă.


Convergenţa teologică , după cum se ştie, nu este identică cu consensul teologic. Şi doar acesta din urmă poate avea ca rezultat deplina unitate într-o singură credinţă pe care o caută bisericile.
Totuşi, documentul este un pas înainte spre convergenţă în privinţa a trei dintre cele şapte Taine ale Bisericii. […] 

Botez

1.a) Elemente de convergenţă

În tratarea generală a credinţei Bisericii - care se fundamentează pe Sfânta Scriptură şi pe Sfânta Tradiţie – documentul descrie Botezul ca

· încorporare întru Hristos şi întru trupul Său eccelsial ( B1);

· participarea celui ce se botează la moartea şi învierea lui Hristos Rom. 6,4 (B3);

· darul lui Dumnezeu şi răspunsul omului la acel dar (B8);

· creşterea permanentă întru Hristos (B9)

· Botezul săvârşit cu apă în numele Tatălui şi al Fiului şi al Sfântului Duh (B17).

b) Remarci critice

 
Deşi această tratare generală a Botezului se bazează pe Sfânta Scriptură, termenii folosiţi în document sunt << semn al vieţii noi prin Iisus Hristos >> (B2) şi << semn al Împărăţiei lui Dumnezeu şi al vieţii lumii ce va să vină >>(B7) nu taină. Termenii  << semn >>  şi << simbol >>, folosiţi în document ca termeni tehnici pentru cele trei Taine, nu exprimă participarea reală la harisma Duhului Sfânt care este caracteristică pentru Botez, prin care păcatul originar şi păcatele personale sunt iertate. Sfintele Taine, ca mijloace prin care credinciosul participă la harul Duhului Sfânt, îşi au originea în însăşi Întruparea Mântuitorului. Consideraţii semantice în privinţa termenului  << semn >> arată că acesta indică un sens, un mesaj, o direcţie înspre o realitate pe care trebuie să o explice, dar nu poartă în sine realitatea pe care o semnifică. Semul este doar un simbol.

 
Textul include afirmaţia că Botezul << curăţă inima de orice păcat  >> (B4) dar nu se precizează că este iertat păcatul originar şi că astfel cel botezat este eliberat de robia păcatului. Mai departe, în document se afirmă că  << celor botezaţi li se conferă o nouă orientare etică >> ( B4). Dacă Botezul este redus la aceasta, nu mai apare ca un început al restaurării ontologice a omului ca o nouă făptură în Hristos.


Documentul separă  pedo-baptismul de Botezul adulţilor şi doar recunoaşte posibilitatea pedo-baptismului în perioada apostolică (B11), deşi aceasta era o practică curentă în Biserică (F.Ap. 2, 39; 16,15, 33; I Cor. 1,16; 110 Cartagina).


Unitatea creştină este văzută ca întemeindu-se doar pe Botez, ca o << unitate baptismală >>, şi astfel perspectiva este unilaterală, documentul cerând bisericilor şi recunoaşterea reciprocă a Botezului (B6). În timp ce iniţierea creştină şi apartenenţa deplină la Biserică sunt primite doar prin Botez, Mirungere şi Euharistie.

2.Botezul şi ecumenismul


Documentul BEM este un instrument şi un fundament teologic pentru discuţii viitoare aprofundate despre temele deja abordate, până la gradul în care va exprima tradiţia apostolică referitoare la Botez.

3.Botezul şi misiunea pastorală a Bisericii

Biserica noastră păstrează tradiţia apostolică, potrivit căreia administrarea Botezului este o ocazie pentru catehizare, pentru a aprofunda adevărurile acestui act important şi pentru a furniza învăţături religios – morale familiei şi credincioşilor prezenţi.

4.Sugestii cu privire la Botez

 
Remarcile noastre critice trimit spre unele aspecte referitoare la Botez, care trebuie să fie reconsiderate şi analizate aprofundat, aşa încât documentul ar trebui:

a) să afirme în mod clar caracterul sacramental al Botezului şi al Mirungerii

b) să afirme în mod clar relaţia dintre Botez, Mirungere şi Euharistie, care sunt constitutive iniţierii creştine;
c) să afirme în mod clar relaţia dintre unitatea Bisericii şi aşa – numita  << unitate baptismală >>, întrucât învăţătura ortodoxă înţelege unitatea în deplinătatea credinţei şi a celor şapte Taine

d) să evidenţieze iconomia lui Hristos în Duhul Sfânt în Botez şi Mirungere, care sunt celebrate de preoţia sacramentală a Bisericii ( episcop şi preoţi);

e) să evidenţieze eliberarea din robia păcatului şi a celui rău prin Botez, afirmând şi importanţa şi necesitatea mărturisirii de credinţă în Sfânta Treime;

f) să studieze aprofundat pedo – baptismul ca practică curentă a Bisericii încă din perioada apostolică”.

Poate este superfluu să atragem atenţia asupra divesităţii reacţiilor bisericilor ortodoxe. S-ar putea întreba cineva, în ce măsură răspunsurile au fost influenţate şi de contextul politic şi social al fiecărei biserici. Într-adevăr, ne aflam înainte de schimbările majore din anul 1989, când CEB era văzut ca o „umbrelă protectoare” pentru multe biserici din spaţiul dominat de fosta U.R.S.S. Situaţie similară pentru biserici ca cea din Egipt, unde violenţele la adresa minorităţii creştine sunt foarte frecvente (peste 70 milioane musulmani şi vreo 10 milioane creştini, marea majoritate copţi), sau ca Patriarhia de Constantinopol confruntată de mai multe ori cu pericolul expulzării din sediul său milenar. De asemenea, cum ar fi putut reacţiona biserici ortodoxe minoritare ca cea din SUA sau Finlanda ? Chiar dacă ar fi fost şi astfel de influenţe, nu putem spune că s-au făcut concesii doctrinare, ci doar s-a apreciat ce este pozitiv, s-au formulat critici şi recomandări, s-a exprimat speranţa sinceră pentru continuarea dialogului şi apropierea dintre creştini. În totală disonanţă s-a aflat  Biserica Greciei, singura biserică ortodoxă cu o situaţie privilegiată în epoca respectivă, care a reacţionat virulent prin invocarea încălcării prevederilor din Constituţia CEB şi a refuzat orice referire punctuală la capitolele documentului, deşi avea prilejul să dezvolte o teologie baptismală profundă.

După cum observa părintele profesor Ion Bria
, cea mai importantă lipsă semnalată de ortodocşi, inclusiv de cei români
, în secţiunea despre Botez, este aceea a unui capitol despre Sfânta Taină a Mirungerii. Documentul se limitează la a afirma că Taina aceasta semnifică „pecetea darului Duhului”, fiind asociată cu transmiterea Duhului, cu comentariul că unii se întreabă de ce este necesar să se adauge un rit separat între Botez şi primirea la împărtăşirea euharistică. Documentul n-a reţinut acea concepţie integrală a Bisericii vechi despre „naşterea din nou”, „pecetea darului Sfântului Duh”, „cuminecarea cu Trupul şi Sângele Domnului” (v. rugăciunea din Molitfelnic, 1984, pp.37-38).
 „Sfântul Chiril al Ierusalimului a consacrat o cateheză specială <<mistagogică>> Tainei Ungerii cu Mir, introdusă cu textul biblic din I Ioan 2, 20-28. După Sfântul Nicolae Cabasila împărtăşirea Duhului Sfânt şi a darurilor Acestuia sunt un rod al acestei Taine. Citând textele din Ioel 2,28 şi Fapte 2,17, el spune că există un element sacerdotal comun între Hirotonie şi Ungere, deşi Tainele sunt distincte ( Viaţa în Hristos, III,1-7). Rânduiala Tainei ca atare începe cu troparul „Dă-mi mie haină luminoasă” şi constă în ungerea trupului cu Mir, precedată de rugăciunea : <<Însuţi Stăpâne, Preaîndurate Împărate al tuturor, dăruieşte-i lui şi pecetea darului Sfântului şi întru tot puternicului şi închinatului Tău Duh şi cuminecarea sfântului Trup şi scumpului Sânge al Hristosului Tău>>. 

Într-adevăr, Botezul împreună cu Mirungerea şi primirea Euharistiei constituie ritual de primire în Biserică ( de iniţiere) şi de aceea se săvârşesc într-o singură celebrare liturgică. Trebuie deci să fie afirmată unitatea acestor trei taine, deşi fiecare în parte are sensul ei distinct: Botezul este un eveniment pascal, actualizînd moartea şi învierea împreună cu Hristos; Mirungerea este un eveniment penticostal, alăturând pe cel botezat la comunitatea înfiinţată la Cincizecime şi pecetluindu-se cu darul Duhului Sfânt; Euharistia este un eveniment ecclesial-eshatologic, deoarece comuniunea euharistică în Biserica văzută prefigurează Împărăţia în lumea viitoare”

d) Biserica Romano-Catolică (

Procesul prin care s-a ajuns la răspunsul oferit de Biserica romano-catolică a fost coordonat de Secretariatul pentru promovarea unităţii creştine. Procesul a inclus, mai întâi, consultarea, începând din anul 1982, cu Conferinţele episcopale catolice din toată lumea, multe dintre acestea au trimis rapoarte despre BEM la Secretariat. Apoi rapoartele primite de la Conferinţe episcopale catolice, de la Facultăţi de teologie catolice, de la diferite societăţi, şi de la alte surse, au fost analizate şi luate în consideraţie de Secretariatul pentru promovarea unităţii creştine cu ajutorul unui grup de consultanţi teologici care au lucrat pentru a oferi un proiect de răspuns şi, în sfârşit, s-a ajuns la forma finală.


În introducere se apreciază activitatea Comisiei Credinţă şi Constituţie, şi în special documentul BEM. Se subliniază eterogenitatea Comisiei care a elaborat BEM-ul, anglicani, ortodocşi, protestanţi şi romano-catolici (deşi Biserica Romano-Catolică nu este membră a CEB, a delegat în mod oficial 12 reprezentanţi - a zecea parte din numărul total al membrilor -  în Comisia Credinţă şi Constituţie, care au participat ca membri deplini, având deci şi drept de vot), provenind dintr-o largă varietate de biserici şi comunităţi. Apoi documentul BEM este un prim rezultat al eforturilor făcute în vederea restabiliri unităţii Bisericii şi, în sfârşit, BEM este important pentru că a stimulat răspunsul bisericilor şi comunităţilor la cel mai înalt nivel de autoritate. Cea de a VI-a Adunare generală a CEB confirma necesitatea procesului de receptare şi indica limitele de timp în care să se publice răspunsurile bisericilor şi comunităţilor. Biserica Romano-Catolică percepe BEM-ul în relaţie cu teme importante din enciclica Unitatis Redintegratio
.

“ A. Botez

1. Apreciere generală

Considerăm că textul despre Botez se întemeiază pe credinţa apostolică primită şi profesată de Biserica Catolică. Provine într-o manieră echilibrată din zonele importante ale învăţăturii Noului Testament despre Botez; se conferă un loc important mărturiei bisericii primare. Deşi nu se discută toate temele majore doctrinare care au apărut despre botez, se indică efectul pe care l-au avut asupra dezvoltării înţelegerii acestui sacrament şi valoarile deosebite ale diferitelor soluţii ivite; în text se apreciază forţa normativă pe care o pot avea  unele forme de celebrare liturgică şi semnificaţia practicii pastorale; din perspectivă ecumenică, textul tratează dezvoltarea înţelegerii creştine a Botezului folosind o coerentă metodă teologică. Are multe afinităţi, de stil şi conţinut, cu modul în care credinţa Bisericii despre Botez este expusă de Conciliul II Vatican şi de Slujba iniţierii creştine promulgate de Papa Paul al VI-lea.
 

Credinţa Bisericii este expusă corect în următoarele puncte:

a) Botezul este mărturisit a fi darul şi lucrarea Sfintei Treimi – Trinitarian God (1,7,17). Credinţa în Sfânta Treime dă posibilitate textului să trateze în mod profund hristo-centrismul Botezului dar şi rolul corespunzător pe care-l are duhul Sfânt (4,5,7,14).

b) Practicarea Botezului este parte integrantă a planului lui Dumnezeu de a-i aduna pe toţi în Împărăţia Sa prin intermediul Bisericii, în care misiunea lui Hristos este continuată prin Duhul (1,7,10).

c) Botezul este o realitate sacramentală. Textul numeşte Botezul sacrament (23 şi com.13). Dar tratează această temă, nu atât prin folosirea cuvântului (care, datorită istoriei sale complexe, necesită multe explicaţii în discuţiile interbisericeşti) cât prin afirmarea caracteristicilor principale ale Botezului pe care le-a exprimat cuvântul sacrament. Se spune:

- Botezul este un semn (2,18), care are cerinţe rituale clar definite (17,20), celebrat în şi de Biserică (12,22,23); este un semn al credinţei Bisericii ( 12), al credinţei sale în Hristos şi în noua viaţă pe care El a inaugurat-o prin misterul pascal (2,3,4), al credinţei sale în darul Duhului Sfânt prin care se împărtăşeşte această viaţă (5).

- Participarea la moartea lui Hristos şi darul Duhului Sfânt sunt semnificate şi realizate  prin Botez (14).

- Ca semn eficace, Botezul a fost inaugurat de Iisus (1)

- Botezul este darul lui Dumnezeu făcut nouă şi răspunsul nostru omenesc la acel dar (8). Darul pe care îl semnifică şi îl realizează este spălarea şi biruirea păcatului (2,3), convertirea, iertarea şi îndreptarea (3,4), încorporarea în Hristos (6), sfinţenia morală ( 4) a cărei sursă şi pecete este Duhul Sfânt (5), a face pe bărbaţi şi pe femei fii şi fiice ale lui Dumnezeu întru Hristos Fiul (5), care la sfârşit se vor împărtăşi deplin de moştenirea lor spre slava lui Dumnezeu (5). Răspunsul nostru este credinţa (8), mărturisirea păcatelor şi convertirea (4), efortul moral susţinut pe tot parcursul vieţii, sub puterea transformatoare a harului, pentru a creşte în asemănarea cu Hristos (9), şi lucrarea pentru venirea Împărăţiei lui Dumnezeu pe pământ precum în cer (7,10).

- Botezul, făcându-ne una cu Hristos, ne face şi una între noi şi << cu Biserica din toate timpurile şi locurile>> (6); ne înseamnă şi ne pecetluieşte în această comună legătură frăţească (6) şi este un act irepetabil (13).

2. Comentarii speciale

Instituirea Botezului


Textul este o declaraţie exactă despre adevărul fundamental care este afirmat atunci când se spune că Botezul a fost instituit de Hristos. Realitatea care este simbolizată în ritualul Botezului este chiar realitatea lui Hristos, dăruindu-Se pe Sine prin moarte şi Înviere, şi fiind acceptat în modul în care El a biruit, de cei care sunt chemaţi să intre în Noul Legământ. Faptul că Botezul este modul în care El a biruit, se face cunoscut prin mărturia apostolică ce se găseşte în Scriptura şi Tradiţia Bisericii.

Semnificaţia Botezului      

Botezul încorporează oamenii în trupul lui Hristos, ducându-i la unire << între ei şi cu Biserica din toate timpurile şi locurile >> (6). Acest punct este bine explicat în text. Totuşi, documentul nu dă aici atenţie potrivită implicaţiilor faptului că o persoană este botezată într-o anumită comunitate ecclesială, într-o creştinătate divizată. Deoarece textul se adresează bisericilor şi comunităţilor care nu sunt în deplină comuniune între ele, subliniază în mod corect faptul că, unindu-i pe oameni cu Hristos, Botezul stabileşte între ei o legătură mai profundă decât tot ceea ce îi separă. Atrage atenţia asupra contradicţiei dintre unicul Botez şi comunităţile creştine separate, şi cheamă la depăşirea separării şi la manifestarea vizibilă a legăturii frăţeşti baptismale (6).

Când în text se spune despre << dinamica Botezului care îmbrăţişează întreaga viaţă, se extinde la toate neamurile şi anticipează ziua când toată limba va mărturisi că Domn este Iisus Hristos întru slava lui Dumnezeu Tatăl >> (7), se atinge problema relaţiei dintre Botez şi mântuirea întregii lumi – o proplemă care este şi în relaţie cu necesitatea Bisericii pentru mântuire. Întrucât textul se ocupă de semnificaţia Botezului, şi nu de întreaga iconomie a mântuirii, poate este de înţeles că nu se spune nimic despre mântuirea celor nebotezaţi. Dar textul nu se ocupă în mod explicit nici de problema necesităţii Botezului pentru mântuire, care cu siguranţă necesită în continuare studiu comun. 

Tema necesităţii Botezului pentru mântuire este în relaţie cu dezvoltarea doctrinei păcatului strămoşesc,  dar nu total dependentă de aceasta. Textul pare a face referire la realitatea  pe care doctrina păcatului strămoşesc o exprimă în &3 (<< Prin Botez creştinii... dar liberi>>). Aici, ca şi în alte pasaje, textul afirmă în mod clar faptul că Botezul şterge păcatul, dar nu se pune înrebarea dacă şi de ce toţi sunt păcătoşi, în felul în care doctrina despre păcatul original a făcut-o. 

Este de înţeles ca într-un text de convergenţă ca acesta, Comisia Credinţă şi Constituţie să fi preferat să evite folosirea expresiei păcatul originar. Dar sublinierea doctrinei păcatului strămoşesc este o înţelegere prin credinţă a păcătoşeniei umane universale, a necesităţii universale a mântuirii, a lui Hristos ca Mântuitor universal, şi a necesităţii Botezului pentru mântuire. Este o doctrină care poate are rădăcini adânci în Scriptură ( e.g. Rm.5) şi care a luat formă în epoca patristică. Are o profundă influenţă asupra doctrinei şi practicii baptismale. Credinţa Bisericii pe care o exprimă rămâne obscură în text. De aceea credem că ar fi potrivit ca doctrina păcatului originar, ca expresie şi conţinut, să fie încorporat în mod explicit în discuţia despre semnificaţia şi efectele Botezului.

În abordarea temei <<încorporării în Trupul lui Hristos>> (6), textul afirmă: <<Botezul este un semn şi o pecete a uceniciei noastre comune>>. În &5 de asemenea, ar trebi să se clarifice ce se înţelege prin <<pecete>>. Care este înţelesul deplin al peceţii? În vederea acestei clarificări, facem următoarele observaţii.

Imaginea <<peceţii>>, în mod special când este folosită în relaţie cu practica liturgică a însemnării şi ungerii în forma crucii a celor botezaţi, a fost dezvoltată mai ales în perioada patristică. Nu este clar dacă textul face aluzie în pasajele citate la aceste dezvoltări patristice. Acestea nu au un loc important în reflecţia Bisericii , mai ales în tradiţia latină, despre sacramentalitatea Botezului. Se intră în explicaţii cu privire la motivele pentru care Botezul nu se repetă, despre modul în care poate fi un sacrament real  chiar şi atunci când , din cauza lipsei dispoziţiei necesare, o persoană botezată nu pare a trăi ca şi cum el sau ea a fost sfinţit, despre modul cum Botezul încorporează oamenii în Biserică, şi despre modul cum Botezul într-o comunitate care este considerată a fi în afara deplinei comuniuni cu Biserica, poate totuşi să fie recunoscut ca botez autentic.

Acestea într-adevăr rămân subiecte conexe Botezului. Nu sunt abordate în text. O teologie a însuşirilor Botezului, care se dezvoltă din reflecţia lui Augustin asupra peceţii, le abordează şi le tratează. Credem că o redescoperire ecumenică a extensiunii în care o astfel de teologie reprezintă o parte importantă a tradiţiei patristice, ar îmbogăţii textul despre Botez de la Lima. 

Botezul şi credinţa  

Există o profundă doctrină a harului inerentă explicaţiei date în &8-10 despre cum răspunsul omenesc întâlneşte darul lui Dumnezeu în Botez. Textul este o invitaţie la o adâncă spiritualitate baptismală.

Pe de o parte, se afirmă că în Botez este întruchipat (conţinut) şi propagat (semnificat)  darul lui Dumnezeu de mântuire. Pe de altă parte, se afirmă că acest dar conferit la Botez dă naştere credinţei şi se primeşte prin aceasta, prin angajament pentru a creşte în sfinţenie, şi în grijă faţă de lume. Acest har este lucrarea Duhului Sfânt. Este dat, şi creează între cei care sunt botezaţi o legătură frăţească în credinţă, în dragoste şi << în speranţa pentru descoperirea noii creaţii a lui Dumnezeu şi pentru vremea în care Dumnezeu va fi totul în toţi>> (10). Referinţele la Biserică din aceste paragrafe, şi mai ales folosirea cuvântului <<context>> pentru a descrie rolul său (10), pare, totuşi, mai puţin adecvat pentru a exprima dimensiunea ecclesiologică a harului baptismal.

Săvârşirea Botezului

Din perspectiva secţiunii despre <<botezul credincioşilor şi al copiilor>>, noi înţelegem dificultatea de a formula un text care ar cuprinde credinţele celor care sunt convinşi de importanţa botezului pentru copii şi ale celor care cred că Botezul este justificat doar atunci când candidatul este un credincios adult. Luând în consideraţie ce s-a spus mai înainte cu privire la păcatul original, la har, etc., noi apreciem eforturile Comisiei Credinţă şi Constituţie pentru a fi încercat să clarifice în BEM baza comună a acestor poziţii. Dar credem că este nevoie de continuarea studiului pe această temă.

Tema este tratată la nivelul practicii. În viaţa sacramentală a Bisericii, practica exprimă credinţa, şi credinţa este, de asemenea, aprofundată de reflecţia asupra practicii. Practica permanentă a Bisericii este un factor de bază care justifică botezul copiilor. În acelaşi timp credinţa Bisericii a fost de la început pregătită să răspundă dificultăţilor ivite împotriva practicii, şi să ofere motivaţia pentru a fi continuată. 

Învăţătura potrivit căreia se cere o profesiune de credinţă la Botez este şi aceasta fundamentată pe practica liturgică şi pastorală, mai ales în Botezul adulţilor dar şi în cel al copiilor. Toate acestea sunt prezentate bine în text. Deosebit de adecvată este explicaţia despre cum realitatea Botezului este asigurată, pe de o parte, de <<credincioşia lui Hristos până la moarte>> (12) şi de <<credincioşia lui Dumnezeu -  temei al oricărei vieţi în credinţă>> (ibid.); şi pe de altă parte, de răspunsul credinţei, care este întotdeauna credinţa comunităţii (12). Textul arată cum este împlinit acest model atât în cazul Botezului celor care fac o mărturisire de credinţă personală în momentul Botezului cât şi în cazul celor care vor ajunge la acea mărturisire de credinţă ulterior prin educaţia creştină. Credinţa acestora din urmă este văzută ca un răspuns la <<făgăduinţa şi chemarea Evangheliei>> care li s-au conferit ( Com.12).

Dar terminologia folosită în text <<Botezul credincioşilor şi copiilor>> cere coemntarii. Copiii botezaţi sunt încorporaţi în Hristos şi sunt membrii ai comunităţii de credinţă. Prin urmare distincţia pe care pare să o facă textul între <<copii>> şi <<credincioşi>> duce în eroare. Era mai bine dacă în text se vorbea despre Botezul adulţilor şi copiilor.

Practica şi credinţa catolică cu privire la importanţa Botezului copiilor provine din câteva convingeri  de credinţă fundamentale despre Botez care au fost deja menţionate în text. Botezul este în primul rând un dar al lui Dumnezeu (cf.1). Este un dar prin care cineva poate participa la tainele mântuitoare ale vieţii, morţii şi învierii lui Iisus Hristos, prin care au fost zdrobită puterea păcatului, şi începe noua viaţă cu Hristos (cf.3). Copiii sunt afectaţi de păcatul originar, dar prin Botez ei participă la noua viaţă în Hristos. Ei trebuie aduşi apoi prin educaţie creştină, la acea mărturisire de credinţă. Acest fapt este, de asemenea, foarte important. Este posibil ca preocuparea pentru un evident <<Botez nediscriminatoriu>> în &16 să provine dintr-o percepţie a unora dintre cei care nu îl practică, deoarece Botezul copiilor a fost practicat într-un fel care pare <<magic>> sau <<automat>>, ca şi cum n-ar mai fi nimic de făcut după Botezul în sine. De fapt, este o responsabilitate pastorală serioasă în cadrul Bisericii nu doar pentru pregătirea Botezului unui copil, ci şi pentru educaţia creştină care urmează. Părinţii sau naşii au responsabilitatea serioasă să vegheze ca educaţia copilului botezat să conducă la o matură dedicare lui Hristos. A fi fidel acestei responsabilităţi poate fi, de asemenea, o contribuţie la depăşirea diferenţelor dintre bisericile şi comunităţile care încorporează copii în comunitatea credincioşilor prin Botez şi cei care practică doar Botezul credincioşilor adulţi.

În privinţa discuţiei despre <<Botez-Mirungere- Confirmare>>, &14 este o afirmaţie corectă a credinţei Bisericii despre darul Duhului Sfânt în iniţierea creştină, aşa cum s-a dezvoltat de-a lungul anilor. Este o complexă dezvoltare teologică, aşa cum atestă şi paşii făcuţi de biserica noastră începând cu Vatican II, pentru a reînnoi slujba, teologia şi practica pastorală a confirmării.

Noi credem totuşi că apariţia unui ritual sacramental distinct, numit mirungere sau confirmare, este o dezvoltare normativă în credinţa Bisericii. Dacă darul Duhului Sfânt este conferit la Botez, anumite aspecte ale acestui dar penticostal au ajuns să fie simbolizate propriu-zis în slujba iniţierii creştine prin ungerea cu mir şi printr-o rugăciune cu punerea mâinilor. Printre astfel de aspecte sunt şi împuternicirea de a mărturisi şi de a sta neclintit în încercări, şi de a manifesta public apartenenţa la biserică. Unele dintre acestea au fost deja menţionate la &5 din text. O evocare a lor aici ar fi deschis drumul spre o mai bună înţelegere a motivului pentru care Biserica Catolică crede că Mirungerea/ confirmarea este un sacrament distinct de Botez în care se conferă un dar special şi unic al Duhului Sfânt. Aceasta este  parte a procesului liturgic al iniţierii creştine care poate subzista în sine ca o celebrare sacramentală a Bisericii.

Noi suntem de acord cu afirmaţia că <<Botezul, ca încorporare în trupul lui Hristos, trimite prin însăşi natura sa la împărtăşirea euharistică a trupului şi sângelui lui Hristos...>> (Com.14b; cf.UR 22). Ar fi trebuit subliniat mai mult acest adevăr în textul principal. Ar fi ajutat la clarificarea anumitor aspecte ale Botezului, în special dimensiunea sa ecclesiologică.Iniţierea creştină începută prin Botez este desăvârşită prin participarea la Euharistie, sacramentul care angajează şi manifestă întreaga realitate a Bisericii.

Noi suntem de acord cu Comentariul 14c, că Botezul necesită să fie reafirmat în mod constant. Noi facem acest lucru în liturghia noastră în modul sugerat. Reafirmarea Botezului, este în mod firesc completată de Euharistie, aceasta fiind deplinătatea acelei vieţi pe care o vizează Botezul. Noi considerăm confirmarea a fi un alt pas după Botez în procesul iniţierii, şi de aceea ceva care are propriul loc în dezvoltarea vieţii care îşi găseşte deplinătatea în Euharistie.

Celebrarea Botezului

Ceea ce se spune în această secţiune a textului despre celebrarea Botezului este substanţial din punct de vedere liturgic, şi include toate elementele clasice conexe acelei celebrări. O acceptare a sa de către comunităţile ecclesiale ar contribui în mod sigur foarte mult la procesul recunoaşterii reciproce a Botezului.

Noi suntem de acord cu preocuparea exprimată în Comentariul 21a, faţă de integrarea celebrării Botezului pe cât se poate în cultura celor care sunt evanghelizaţi. Cu privire la practica menţionată în Comentariul 21c, spunem doar că noi considerăm că folosirea apei este esenţială pentru Botez. Ne întrebăm ce fel de evidenţe există pentru a sprijini raţionamentul din Comentariul 21b unde se spune <<în multe mari biserici majoritare europene şi nord-americane se practică adesea botezul copiilor aparent fără nici o discriminare>>.

În concluzie, în textul despre Botez găsim multe elemente cu care putem fi de acord, dar şi puncte care necesită continuarea studiului în procesul Credinţă şi Constituţie”.
     

II. Botezul şi unitatea Bisericii


Cea de a VII-a Adunare generală a Consiliului Ecumenic al Bisericilor ( Canbera, Australia, 1991) a adoptat şi a trimis bisercilor o declaraţie despre “Unitatea Bisericii privita drept koinonia : Dar şi chemare” (“The Unity of the Church as Koinonia: Gift and Calling”).
 În acest document se subliniază progresul înspre unitatea văzută dar şi realitatea faptului că “bisericile nu au reuşit să exprime în viaţa lor consecinţele ce decurg din gradul de comuniune pe care deja l-au experiat şi din acordurile la care s-a ajuns deja”(parafr.1.3). Una dintre provocările majore a fost aceea “de a-şi recunoaşte una alteia Botezul pe baza documentului B.E.M.”(paragr.3.2); o astfel de recunoaştere fiind un pas important înspre koinonia dată şi exprimată într-o “viaţă sacramentală inaugurată de un  Botez şi celebrată împreună într-o comuniune euharistică”(paragr.2.1).


  Accentuarea teologiei Botezului şi a Euharistiei a dus la conştientizarea importanţei acestora ca acte de cult  în comunitatea creştină, şi a faptului că nu putem înţelege deplin aceste acte în afara practicii liturgice în care sunt integrate. 
Această nouă perspectivă a influenţat întrunirea Comisiei „Credinţă şi Constituţie” ţinuta la Ditchingham, Anglia, în anul 1994, care a explorat modelul sau structura (ordo)  cultului creştin ca fiind din ce în ce mai mult un punct de contact şi experienţa comună între biserici.
  Conferinţa a luat în considerare criteriile pentru acomodarea culturală a cultului şi a dat multe exemple practice de biserici în care cultul nutreşte căutarea unităţii între bisericile din întreaga lume. Aceasta a fost recunoscută ca o importantă redeschidere a contactelor constructive între Faith and Order şi comunitatea specialiştilor în Liturgică, precum şi ca un semnal al noii sensibilităţi în privinţa dimensiunii non-verbala a cultului creştin.


La Consultaţia din Faverges, Comisia „Credinţă şi Constituţie” a tratat Botezul ca pe un proces fundamental pentru creştini, pentru biserici şi pentru mişcarea ecumenică.  În procesul continuu al Botezului suntem instruiţi în elementele fundamentale ale credinţei creştine; suntem primiţi cum se cuvine, printr-un act de spălare cu apă într-o comunitate creştină anume şi, totodată, în Biserica universală; suntem nutriţi pe parcursul întregii vieţi, în timp ce tindem spre “viaţa din belşug” care este viaţa în Hristos, devenind fii adoptivi ai Tatălui ceresc. Pentru fiecare creştin, Botezul este intrarea într-o viaţă noua în Hristos: o noua viaţă trăită în relaţia cu Hristos, în interiorul trupul lui Hristos, într-o comunitate creştină ce se află în contextul Bisericii universale. Prin urmare, Botezul nu are o semnificaţie deosebită doar pentru creştini ca persoane considerate separat, nici doar pentru anumite comunitaţi creştine, ci pentru întreaga Biserică. 

„Implicaţiile ecumenice ale Botezului au devenit centrale în ultimii ani.  Prin Botezul nostru suntem aduşi toţi în Hristos, şi aceasta formează baza angajamentului nostru comun: pentru că Hristos ne-a revendicat pe toţi, noi nu avem nici un drept să ne respingem unul pe celalalt, oricare ar fi diferenţele noastre teologice, eclesiologice, istorice, culturale, sociale, etnice si economice.  Revendicarea de către Hristos stă înaintea oricăror temeiuri pământeşti cu referire atât la identitate cât şi la diferenţă, înaintea oricărei “ stăpâniri şi puteri” din această lume, înaintea oricăror factori din interiorul sau din afara bisericilor care ameninţă să ne despartă pe unii de alţii şi să ne împiedice să ne revendicăm dreptul nostru obţinut prin naştere de a fi una în Hristos (cf.Decretul despre ecumenism al Conciliului II Vatican: “Botezul constituie o legătură sacramentală de unire, aşezându-i în relaţie pe toţi cei care au fost renăscuţi prin acesta” -para. 22). Din moment ce noi, în calitate de creştini, suntem integraţi în Hristos răstignit şi slăvit, nimic – nici chiar bisericile cu secolele lor de dezbinare – nu ne poate separa pe unul de celalalt.


Aceasta provoacă bisericile sa învingă diviziunile lor actuale, iar bisericile au răspuns prin accentuarea Botezului ca legătura unităţii lor în Hristos. Recunoaşterea reciprocă oficială a Botezului – câteodată stimulată de angrenarea lor în textul de convergenţa al Comisiei „Credinţă şi Constituţie”,  „Botez, Euharistie, Slujire”  este acum prevalentă în multe biserici protestante.  Începând cu Conciliul II Vatican, Biserica Romano-catolică a admis că toate botezurile “săvârşite corect” integrează credincioşii în Hristos şi-i aduce într-o “anumită, deşi imperfectă, comuniune cu Biserica Catolica” (Decretul Despre Ecumenism, para. 3). De aceea delegaţii bisericilor la a cincea conferinţa mondiala a Comisiei „Credinţă şi Constituţie” au afirmat şi au sărbătorit <<recunoaşterea mutuala crescândă a Botezului fiecăruia ca fiind Botezul cel unul în Hristos>>
.  În recunoaşterea acestei poziţii, multe biserici accentuează astăzi faptul că Botezul este Botezul în Hristos, nu într-una sau alta dintre denominaţiunile istorice. Prin Botez cineva nu devne metodist, luteran ori romano-catolic, ci un creştin”.
  

 
În răspunsurile lor la B.E.M. bisericile au afirmat, în general, gradul ridicat de asentiment şi convergentă care există.  Multe au recunoscut importanţa acordată în text Botezului, ca Taina principală şi fundamentală a unităţii precum şi implicaţiile ecumenice ale acesteia.  Au fost de acord cu expresia: “ De aceea, Botezul nostru unic în Hristos constituie o chemare către Biserici, pentru ca ele să-şi depăşească separarea şi să-şi manifeste vizibil comuniunea” (para. 6).  Punctele care necesită mai multa atenţie includ: fundamentul biblic al Botezului, relaţia dintre Botez şi credinţa, Botezul credincioşilor (adulţilor) şi cel al copiilor, implicaţiile etice şi practice , problema “re-botezării” ş.a. S-a subliniat faptul că iniţierea este un proces continuu, este creştere perpetuă în Hristos, dar s-a exprimat şi îngrijorarea în privinţa lipsei de claritate în privinţa înţelegerii relaţiei dintre diferitele părţi ale procesului de iniţiere – Botezul cu apă, Mirungerea, confirmarea, primirea Euharistiei.  Există o diversitate de opinii deja exprimate asupra darului Duhului Sfânt în procesul de iniţiere.

a. Actualizarea Botezului prin moartea martirică


Împreună cu toate discuţiile referitoare la Botez în general şi la recunoaşterea reciprocă a acestuia în special, trebuie să accentuăm re-trăirea experienţei baptismale atunci când moartea martirică este iminentă. Într-un excelent studiu
, la care vom face referire în continuare, profesorul Gordon Lathrop afirmă de la început că unul din sensurile  Botezului creştin şi a formei comune a practicii sale în întreaga lume poate fi descoperită în locuri surprinzătoare. De exemplu putem găsi acest înţeles într-o referinţă indirectă dintr-un text istoric clasic al Bisericii care nu este despre Botez, dar care reflectă indirect practica baptismală sau foloseşte descrieri baptismale.Uneori surpriza unei asemenea descoperiri şi caracterul contextului său pot dezvălui cu claritate importanţa majoră a modelului de baza al Botezului


Astfel, în prima jumătate a secolului al II-lea, Sfântul Ignatie, episcop al Antiohiei, pe drumul spre proces şi martiriu, a scris o impresionantă scrisoare creştinilor din Roma, oraşul unde urma să moară.  A scris nu despre Botez, ci despre moartea sa iminenta:

 „ << Stăpânitorul veacului acestuia>>
 vrea să mă răpească şi să strice gândurile mele despre Dumnezeu. Nimeni, dar, dintre cei de faţă să nu-l ajute! Mai bine fiţi cu mine, adică cu Dumnezeu! Să nu căutaţi să vorbiţi despre Iisus Hristos, dar să doriţi lumea. ... Dorinţa -eros mea a fost răstignită şi nu mai este în mine nici un foc, care să iubească materia - pyr philoulon,  ci << apă vie >>
, care grăieşte în mine şi-mi spune dinlăuntrul meu: <<Vino la Tatal! >>. Nu mă desfătez de hrana cea stricăcioasă, nici de plăcerile vieţii acesteia. Vreau pâinea lui Dumnezeu, care este trupul lui Iisus Hristos, Cel din sămânţa lui David
, iar băutură vreau sângele Lui, care este dragoste - agape nestricăcioasă.”

Prin acest text remarcabil  îşi anunţă Sfântul Ignatie martiriul ce îl aşteaptă şi pe care îl doreşte. „Apa vie” care grăieşte semnifică consacrarea prin prezenţa Duhului Sfânt, Cel care ni-L face prezent pe Hristos, Logos-ul, Cuvântul lui Dumnezeu. „Apa vie  este Duhul lui Dumnezeu revărsat înlăuntrul său (In 4:14; 7:37-39; 19:34).   Duhul Sfânt ne hristomorfizează, ne aşază în intimitatea lui Hristos, Cel care îi spune sfântului: „Vino la Tatăl!”. Este deosebit de impresionant cum harul baptismal este experiat din nou în mod plenar. Botezul nu a fost un act formal, ci este un proces continuu de sesizare a prezenţei nemijlocite a Sfintei Treimi. Sfântul Ignatie se referă la elementele centrale ale comunităţii creştine: cuvântul Domnului, apa naşterii din nou în trupul lui Hristos, agapa euharistică.  Bineînţeles că aceste cuvinte – apa, vorbire, pâine, carne, băutură, sânge, dragoste – au înţelesuri multiple, ce includ înţelesuri religioase multiple.  Dar aici, în scrierea sa adresată altei biserici, o adunare ce se remarca prin exact aceste elemente folosite împreună, principalele lor înţelesuri liturgice nu puteau fi departe de înţelesul urmărit de Sfântul Ignatie.  El dorea să convingă  Biserica din Roma că el intr-adevăr alesese să bea paharul pe care şi Hristos îl băuse, să fie botezat cu Botezul cu care Domnul său a fost botezat (cf. Mc. 10:38-39).  Prin aceasta doreşte să prevină eforturile acestei biserici de a-l salva.  Într-adevăr, a zis despre el că, dacă este capabil să moară, mărturisind credinţa creştină, el va fi “cuvânt al Domnului” rostit pentru ca alţii să audă, nu doar un alt “strigăt” pierdut în istoria plină de nevoi a lumii.
 

„La nimic nu-mi vor folosi desfătările lumii, nici împărăţiile veacului acestuia. <<Mai bine-mi este să mor>>
 în Hristos Iisus decât să împărăţesc marginile pământului. Pe Acela Îl caut, Care a murit pentru noi; pe Acela Îl vreau, Care a înviat pentru noi. Naşterea mea îmi este aproape. Iertaţi-mă fraţilor! Să nu mă impiedicaţi să trăiesc, nevoind ca eu să mor! Nu-l daţi lumii pe cel care voieşte să fie al lui Dumnezeu, nici nu-l amăgiţi cu materia! Lăsaţi-mă să primesc lumina cea curată! Ajungând acolo, voi fi om deplin! Îngăduiţi-mi să fiu următor al patimilor Dumnezeului meu!”

 Se folosesc aici analogii baptismale pregnante : moartea sa va fi o naştere, o iluminare, o participare la pătimirile lui Hristos. Nu ar trebui să fie o surpriză faptul că Botezul şi Euharistia puteau fi utilizate în Biserica veche ca metafore pentru mărturisirea prin suferinţă în faţa lumii, şi ca surse pentru astfel de fapte, pentru că aveau deja acest înţeles în Evanghelia după Sf. Ev. Marcu şi s-a continuat astfel şi în Biserica martirilor.
 Într-un timp al cruzimii şi opresiunii, distanţa dintre mâncarea pâinii Domnului în comunitate şi a fi “măcinat ca  grâul” în arenă nu era mare.
   

Sfântul Ignatie este pe cale să devină martir, un proces pe care el îl vede ca reflectând faptul de a deveni creştin şi totodată om deplin.
 Propovăduirea şi convertirea, apa grăitoare, agapa: aceasta a fost probabil rânduiala - ordo prin care cineva devenea creştin în Antiohia.
  Acestă rânduială - ordo era disponibilă reamintirii, iar şi iar, fiind co-extensivă întregii vieţi mărturisitoare creştine autentice, nu repetând Botezul, ci ascultând “glasul” său, acţionând conform chemării sale. Ar fi ceea ce mult mai târziu, dar înscriindu-se, iată, într-o îndelungată tradiţie, Sfântul Simeon Noul Teolog numea: „Botezul în Duhul Sfânt”, „Botezul lacrimilor” adică actualizarea harului batismal, lacrimile nefiind „materia” pentru o nouă Taină ci însăşi dovada conştientizării autentice a prezenţei sfinţitoare a Preasfintei Treimi. Mai mult, deşi acestă rânduială- ordo reflecta practica din Antiohia Sf.Ignatie se aştepta să fie înţeleasă şi la Roma : în subiectele principale bisericile erau în unitate.
  

b. Consideraţii cu privire la o rânduiala-ordo baptismală comună şi la terminologia folosită


Textul de mai sus este într-adevăr un exemplu remarcabil al înţelesului  cuvântului “biserică” în secolul al II-lea, care poate să ne fie de ajutor astăzi.  Biserica locală din Antiohia era în comuniune cu biserica locala din Roma.  Amândouă împărtaşesc modelul “apei care grăieşte” (adică apa unită cu vocea Domnului) şi masa Domnului. Creştinii sunt întruniţi într-o adunare locală personal-comunitară, în comuniune cu alte adunări similare, în care înţelegerea reciprocă este posibilă datorită experienţei comune a proximităţii lui Dumnezeu Cel Unul în Treime, a conformării prin credinţă şi viaţă modelului Crucii şi Învierii lui Hristos şi datorită unei rânduieli- ordo comune, modelul reciproc recunoscut   al Botezului, Euharistiei şi Preoţiei. Se pune întrebarea dacă putem vorbi şi noi despre o rânduială- ordo baptismală a bisericilor noastre locale într-un fel recunoscut mutual?  Putem face aceasta cu aceeaşi pasiune pentru înţelesurile teologice, ecumenice şi etice ale acelei rînduieli- ordo?  Putem înţelege împreună cum Botezul – în procesul său, Botezul cu ecourile sale continue în viaţa creştină, Botezul în lucrarea sa unificatoare asupra bisericilor – poate fi “cuvântul Domnului” şi nu doar un “strigăt” în mijlocul nevoilor acestei lumi?


Mult mai multă atenţie a fost dată în ultima vreme unei rânduieli - ordo euharistice, ca un instrument pentru a realiza koinonia, decât unuei rânduieli -ordo baptismale, prin crearea aşa-numitei „Liturghii de la Lima”. Dar nu trebuie să se piardă din vedere  fundamentele biblice ale Bisericii universale în succesiunea lor firească descrisă în Faptele Apostolilor. După ce istoriseşte evenimentul întemeierii Bisericii, Sfântul Evanghelist Luca ne spune că primii creştini :  “stăruiau în învăţătura Apostolilor- te didahe ton Apostolon, doctrina Apostolorum- şi în comuniune (legătură frăţească)- te koinonia, communicatione-, în frângerea pâinii- te klasei ton arton, fractionis panis - şi în rugăciuni- tais proseuhais, orationibus ” (F.Ap.2,42). Dacă este considerată corectă afirmaţia potrivit căreia orice Biserică locală, ar trebui să se identifice prin constituţia sa cu Biserica universală - sau altfel spus că toţi cei convertiţi ulterior celor trei mii din Ierusalim, s-au alăturat de fapt acestora din urmă, Biserica fiind Trupul lui Hristos care se extinde neîncetat, pentru a-i cuprinde pe toţi oamenii şi în mod actual nu doar virtual, ca toţi să trăiască plenar comuniunea cu Sfânta Treime—se va deduce faptul că cele patru elemente menţionate sunt premisele fundamentale pentru orice concluzie teologică rezultată din dialogurile ecumenice. Mărturisirea comună a învăţăturii Apostolilor,  trăirea plenară a vieţii de comuniune, a legăturii frăţeşti - koinonia,  împărtăşirea din acelaşi Potir, rugăciuni pentru “unirea tuturor” formează o simfonie în care se exprimă identitatea şi integritatea Bisericii. Prin urmare nu ne putem gândi la împărtăşirea din acelaşi potir, până când nu suntem în comuniune de credinţă şi iubire, învăţătura despre Botez şi recunoaşterea sa fiind premisa oricărui dialog în vederea realizării unităţii.

Comisia „Credinţă şi Constituţie” a organizat o consultaţie cu tema „Towards Koinonia in worship” ( „Spre comuniune- koinonia în cult”), desfăşurată în Ditchingham, Anglia, în anul 1994. În raportul acestei consultaţii se afirmă: “ Formarea în credinţă şi botezul în apa duc împreună la participarea la viaţa comunităţii. Slujitorii şi poporul înfăptuiesc aceste lucruri împreună… Aceasta este moştenirea tuturor bisericilor, avându-şi originea în Noul Testament, practicându-se în mod local, şi atestată în străvechile surse atât ale creştinătăţii din Răsărit, cât şi a celei din Apus”. (Ditchingham, paragr. 3-4)
 În urma analizelor la Ditchingham s-a propus o rânduială –ordo pentru Botez care trebuie să cuprindă:  formarea în credinţă; Botezul; participarea la viaţa comunităţii; deşi chemarea perpetuă la învăţătură şi ucenicie situează, de asemenea, formarea continuă în credinţă  şi dupa primirea Botezului.  Modelul pe care îl putem întrezări în fragmentul citat din opera Sfântului Ignatie are aceleaşi elemente: proclamare, convertire, întoarcere de la rău; “apa care grăieşte”; masa Domnului \ mărturia în lume. Dar şi alte scrieri vechi urmează acest model. Sfântul Iustin Martirul şi Filozoful scria: 

„ Vă vom explica acum modul în care, înnoiţi prin Hristos, ne-am consacrat pe noi înşine ca daruri lui Dumnezeu, pentru ca nu cumva, trecând cu vederea acest lucru să apărem înaintea voastră că din viclenie am ascunde ceva în explicarea noastră. Toţi cei ce s-ar încredinţa şi ar crede că lucrurile acestea învăţate şi propovăduite de noi sunt adevărate şi care făgăduiesc că vor putea trăi aşa, sunt învăţaţi să se roage şi să ceară de la Dumnezeu, postind, iertarea păcatelor pe care le-au săvârşit mai înainte, în timp ce noi, la rândul nostru ne rugăm şi postim laolaltă cu ei. Apoi, ei sunt conduşi de noi undeva, unde este apă şi sunt renăscuţi acolo, în acelaşi fel în care noi înşine am fost renăscuţi; ei primesc atunci o baie în apă, în numele Părintelui tuturor şi Stăpânului Dumnezeu şi al Mântuitorului nostru Iisus Hristos şi al Sfântului Duh.
Căci Hristos a zis : << De nu vă veţi renaşte, nu veţi intra în Împărăţia cerurilor>>.
 ... Iar baia aceasta se numeşte luminare (...) . (...) după spălarea celui ce crede şi care a căzut întru totul de acord cu noi, îl aducem în locul unde se găsesc adunaţi cei pe care noi îi numim fraţi, făcând rugăciuni comune pentru noi înşine şi pentru cel luminat, ca şi pentru toţi ceilalţi de pretutindeni, cu multă stăruinţă, ca să ne învrednicim ca, aflând adevărul, să ne găsim şi prin fapte a fi nişte buni trăitori şi păzitori ai celor ce ne sunt poruncite (...) . Încetând rugăciunile, noi ne îmbrăţişăm unii pe alţii cu sărutarea păcii . (...) Mai departe, noi ne reamintim unii altora de toate acestea; cei ce avem bunuri materiale, venim în ajutorul celor lipsiţi şi ne găsim laolaltă cu ei întotdeauna. Şi, pentru toate cele ce ni se oferă, noi binecuvântăm pe Creatorul tuturor, prin Fiul Său Iisus Hristos şi prin Duhul Sfânt. Iar în aşa-zisa zi a soarelui, se fae adunarea tuturor celor ce trăiesc la oraşe sau la sate şi se citesc Memoriile apostolilor sau scrierile profeţilor, câtă vreme îngăduie timpul. Apoi , după ce cititorul încetează, întâistătătorul ţine un cuvânt prin care sfătuieşte şi îndeamnă la imitarea acestor frumoase învăţături.”
 Urmează o descriere a euharistiei duminicale, a trimiterii euharistiei către cei absenţi şi a ajutorării celor săraci, precum şi întelesului duminicii.  As


S-ar putem rezuma acest proces baptismal în analogie cu modelul pe care l-am găsit la Sfântul Ignatie:  formare în credinţa sau convertire; spălarea cu apa asociată cu cuvântul şi numele lui Dumnezeu Cel Unul în Treime; şi participarea la viaţa comunităţii, incluzând reamintirea reciprocă permanentă a Botezului, ajutorarea săracilor, întâlnirile comunităţii, binecuvântarea mesei, şi, ca evenimentul ce încorporează toate acestea, Euharistia de duminica.  Putem spune că unele lucruri care sunt prezente implicit la Sfântul Ignatie, sunt redate aici explicit.  Proclamarea şi învăţarea preced apa, dar o şi  succed; într-adevar, o “reamintire continuă” este o parte integrantă importantă a acestei rânduiele- ordo. Evenimentle baptismale au loc în comunitate şi conduc la participarea la viaţa comunităţii; masa este în centrul acestei participări.  

 La Sfântul Iustin întregul proces al iniţierii creştine şi al vieţii în comunitate este pus în mişcare, chiar în procesiune, şi este  însoţit de rugăciune.  Modelul rezultat poate fi descris astfel: 
predarea credinţei şi chestionarea în privinţa comportamentului; rugăciunea şi postul candidaţilor la Botez şi a comunităţii; procesiunea către apă; spălarea; procesiunea către locaşul de rugăciune comună; Euharistia; reamintirea continuă a evenimetelor baptismale prin Euharistia duminicală şi prin grija faţă de   săraci.


O structură similară găsim în  Didahia sau “Invatatura celor 12 Apostoli”.  Dacă presupunem că acestă străveche “rânduială bisericeasca” începe cu cateheza celor ce vor fi botezaţi, structura care rezultă ar fi următoarea : instruirea morală; post şi rugăciune, înainte de Botez, post obligatoriu pentru candidat şi recomandabil şi pentru alţii din comunitate; Botezul în apă în numele Sfintei Treimi; Euharistia după Botez; viaţa comunitară, ce include şi primirea misionarilor, grija faţă de săraci, Euharistia duminicală. De fapt, această structură primară pentru iniţierea creştină va deveni  rânduiala “catehumenatului”, cunoscut noua din multe surse începând din secolul al III-lea: chestionarea în privinţa dorinţei de schimbare a comportamentului; ascultarea Evangheliei / propovăduirii învăţăturii de credinţă; rugăciune şi post; spălarea baptismală;

Euharistia, introducerea în tainele la care deja a participat ; synaxa euharistică săptămânală; mărturia şi grija pentru săraci.
 


Se pune întrebarea dacă această rânduială are origine biblică?  Poate fi regăsită oare în Sfânta Scriptură?  Bineînteles că Noul Testament nu este o carte de ritualuri, nici nu dă o evidenţă clară a practicii creştine primare.  Dar în măsura în care această evidenţă poate fi obţinută indirect, modelul de baza este acelaşi.  Acest model poate fi regăsit în diferite parţi ale Noului Testament.  Astfel, Botezul de la Cincizecime (F. Ap. 2) urmează propovăduirii Sfântului Petru şi face ca cei botezaţi să  stăruie „în învăţătura Apostolilor- te didahe ton Apostolon, doctrina Apostolorum- şi în comuniune (legătură frăţească)- te koinonia, communicatione-, în frângerea pâinii- te klasei ton arton, fractionis panis - şi în rugăciuni- tais proseuhais, orationibus ” (F.Ap. 2,42), ca şi distribuirii bunurilor “tuturor, după nevoia fiecăruia” (F.Ap. 2,45).  Intr-adevăr, Sfântul Apostol Pavel se bazează pe faptul că Botezul duce la Euharistie, în analogia sa cu trecerea mării ce duce la hrănirea cu  mană şi la adăparea din stâncă ( I Cor. 10).


Mai mult, dacă  epistola I Petru poate fi considerată o cateheză baptismală şi o rânduială bisericească, şi acolo ordinea iniţierii creştine este aceeaşi. Propovăduirea Învierii şi instruirea despre schimbarea etică (1,3-21) duc la “purificare” (1,22) şi la “naştere din nou” (1,23).  Aceasta curăţire prin cuvântul Domnului – care poate fi o referire la spălarea bapismală – duce la iubire şi la Euharistie  (2,2-3), la participare la viaţa comunităţii, descrisă ca preoţia împărătească şi popor al lui  Dumnezeu (2,4-10),  şi la comportamentul cel nou (2,11sq.).  Această succesiune poate fi văzută ca rezultată din rânduiala- ordo baptismală .

 Nu era vorba doar de o curăţire personală, ci de participarea comună la Hristos, având şi o profundă semnificaţie eshatologică, toate imaginile şi înţelesurile Botezului în Noul Testament – spălarea în vederea nunţii, iluminare, iertare, intrarea în templu, supravieţuirea după potop, îmbrăcarea în Hristos – pot fi considerate ca celebrări ale acestei realităţi eshatologice.  


Botezul Domnului are profunde semnificaţii pentru Botezul nostru. Prin coborârea Sa în Iordan, Fiul lui Dumnezeu înomenit uneşte în mod desăvârşit puterile vivificatoare ale Duhului Sfânt cu apa, făcând posibil Botezul „din apă şi din Duh”. Prin consacrare, apa baptismală  face posibilă naşterea din nou, naşterea de sus, de fapt omul este re-creat, devină făptură nouă. Săvârşitorul se roagă . „ Tu Stăpâne a toate arată apa aceasta, apă de izbăvire, apă de sfinţire, curăţire trupului şi sufletului, dezlegare legăturilor, iertare păcatelor, luminare sufletului, baie de-a doua naştere, înnoirea duhului, har de înfiere, îmbrăcăminte de nestricăciune, izvor de viaţă”.
 Îmbrăcămintea de nestricăciune, haina de lumină, pe care ne-o conferă Duhul Sfânt, are ca urmare firească, aşa cum se va sublinia infra, înfierea, dobîndirii intimităţii cu Tatăl, Cel care spune la Botezul fiecărui om : „Acesta este fiul Meu cel iubit”. Prezenţa Duhului Sfânt asupra lui Iisus la Iordan este reliefarea consubstanţialităţii treimice. Este interesant de subliniat că Sfântul Marcu, dar şi sfântul Matei şi Sfântul Luca notează că prezenţa Duhului este evidentă la ieşirea lui Iisus din apă, deci nu în timpul botezului de la Sfântul Ioan. În rânduiala Botezului cerem : „Dă-mi mie haină luminosă, Cel ce Te îmbraci cu lumina ca şi cu o haină!”, apoi are loc Mirungerea şi numai după aceea  cântăm:  „Câţi în Hristos v-aţi botezat în Hristos v-aţi şi îmbrăcat”, deoarece Duhul Sfânt este Cel care ne hristomorfizează.

Părintele Stăniloae subliniază faptul că  “toate expresiile Sfântului Apostol Pavel despre moartea, învierea, prefacerea omului, sădirea şi îmbrăcarea lui în Hristos, ca evenimente etic-ontologice sunt amintite în rânduiala Botezului (s.n.)…. Prin această participare la Hristos cel răstignit şi înviat, cei botezaţi iau chipul [forma] lui Hristos, sau devin împreună purtători ai chipului  [formei] lui Hristos-symmorphoi. Chipul [forma] lor cel [cea] nou[ă] e chipul [forma] lui Hristos imprimat[ă] în ei şi prin aceasta în Biserică.” 
(s.n.) 

Într-adevăr, textul slujbei Tainei Sf.Botez face distincţie clară între chip-eikon şi formă- morphe (şi verbul derivat). În rugăciunea pe care preotul o rosteşte în taină, înainte de sfinţirea apei,  el se roagă Preasfintei Treimi (ecfonisul este “…  preasfânt numele Tău, al Tatălui şi al Fiului şi al Sfântului Duh) - omul este “imago Trinitatis”-  rostind cuvintele :

 “Şi fă să ia chip [formă] Hristosul Tău în acesta ce se va naşte din nou…”
 textul original este : “Kai morphoson sou ton Christon, en to mellonti anagennasthai…”.
 “Omul se cufundă în apa Botezului ca o “materie amorfă şi fără chip”- hyle aneidos kai amorphos şi iese afară “purtând chipul” frumos al lui Hristos”.
 “Suntem modelaţi şi imprimaţi şi viaţa noastră amorfă şi nedefinită primeşte o formă şi o definire”.

“Prin Botez, Mirungere, Euharistie şi restul vieţii spirituale ne încorporăm în Hristos, primim existenţa creştină, adică hristocentrică şi hristomorfă, precum şi forma şi viaţa corespunzătoare. În acest mod, “Tatăl găseşte pe feţele noastre însăşi forma  -  morphen - formam Fiului” Său şi “recunoaşte în noi mădularele Celui Unul Născut” al Său”.
  “Natura omului  ia  forma, cu alte cuvinte constituţia şi funcţiile naturii umane îndumnezeite a lui Hristos”.
 Înfierea, esenţa Sfintei Taine a Botezului, este un dar real, posibil datorită primirii formei Fiului întrupat, frumuseţii Sale. Sfântul Grigorie de Nyssa scrie atât de frumos: “ Acela [Mirele- Hristos] Şi-a făcut Biserica trup şi, prin adăugirea celor ce se mântuiesc, o zideşte pe ea în iubire, până ce vom ajunge toţi la bărbatul desăvârşit, la măsura vârstei plinirii lui Hristos (Ef.4,13).  Dacă, aşadar, Biserica e trupul - soma  lui Hristos, iar Cap - kephale al trupului e Hristos, Care formează - morphon  faţa Bisericii - tes Ekklesias to prosopon  cu propria Sa înfăţişare - to idio charakteri, prietenilor Mirelui, privind la aceasta, le-a fost răpită inima - ekardiothesan, pentru că văd în ea mai limpede pe Cel nevăzut”.
 Datorită legăturii organice dintre Cap şi trup, forma, splendoarea lui Hristos- Capul se răspândeşte şi asupra trupului- Biserica.

Dacă forma dumnezeiască se referă la “veşmântul” lui Hristos, cel botezat îl primeşte şi el, nu în sensul unei autonomii umane sau într-unul panteist. Hristos Se sălăşluieşte în cel botezat, şi implicit îi dă forma Sa. La strălucire ajunge pe măsură ce împlineşte poruncile, oricum procesul conformării noastre cu Trupul Lui Hristos cel îndumnezeit, plin de energiile dumnezeieşti necreate, nu are sfârşit, nici aici, nici în Împărăţia Sa. 


Botezul este fundamentul vieţii fiecărui creştin, al fiecărei biserici şi al mişcării ecumenice. Botezul comun însă nu poate implica şi deplina comuniune, care culminează cu împărtăşirea comună. Chiar dacă rânduiala-ordo ar fi similară pentru toţi creştinii, Botezul nu poate fi rupt din contextul mai larg al vieţii într-o comunitate. Din ziua Pogorârii Duhului Sfânt, ziua întemeierii primei comunităţi creştine (F.Ap.2) se observă legătura indisolubilă între Biserică, cuvânt şi Taine. După ce „au fost pătrunşi la inimă” de predica apostolică, ascultătorii au întrebat : „Ce să facem?” Li s-a răspuns prin îndemnul la pocăinţă, adică o schimbare radicală a modului de a trăi şi de a concepe lumea şi viaţa, la Botez, care vor fi succedate de primirea darului Duhului Sfânt; şi imediat în F.Ap. 2, 42 se adaugă „frângerea pâinii” ca centru al cultului creştin. Botezul Mirungerea şi Euharistia sunt primite împreună, rânduiala prevede o rugăciune  care face trecerea firească de la Botez la  Mirungere şi Euharistie: 


„Binecuvântat eşti Doamne Dumnezeule, Atotţiitorule, Izvorul bunătăţilor, Soarele dreptăţii, Care celor ce erau întru întuneric le-ai strălucit lumina mântuirii prin arătarea Unuia-Născut Fiului Tău şi Dumnezeului nostru şi ne-ai dăruit nouă nevrednicilor fericita curăţie prin Sfântul Botez şi dumnezeiasca sfinţire prin ungerea cea făcătoare de viaţă; Care şi acum ai binevoit a naşte din nou pe robul (roaba) Ta acesta nou luminat, prin apă şi prin Duh, şi i-ai dăruit lui iertare păcatelor celor de voie şi celor fără de voie. Însuţi Stăpâne, Preaîndurate Împărate al tuturor, dăruieşte-i lui iertarea păcatelor celor de voie şi celor fără de voie. Însuţi Stăpâne, Preaîndurate Împărate al tuturor, dăruieşte-i lui şi pecetea darului Sfântului şi întru tot puternicului şi închinatului Tău Duh şi cuminecarea sfântului Trup şi scumpului Sânge al Hristosului Tău. (...)
 

 
Rânduiala Botezului, textele propriu-zise, descoperă profunzimea cultului ortodox. În general, Biserica Ortodoxă, aplicând principiul iconomiei, nu re-botează pe cei ce au fost deja botezaţi în numele Sfintei Treimi, mai precis pe romano-catolici şi pe cei din Biserica Reformei, dar nu recunosc validitatea Tainei decât atunci cînd credinciosul respectiv este primit prin Mirungere şi Euharistie în sânul Ortodoxiei. Acest fapt demonstrează credinţa sa că aceste biserici să străduiesc să înveţe despre Botez în conformitate cu învăţăturile Bisericii primare, deşi nu consideră că acest scop este realizat în riturile baptismale ale acestor biserici.
 Principiul iconomiei poate să se schimbe în recunoaştere deplină numai dacă Biserica Ortodoxă poate recunoaşte în riturile baptismale ale altor biserici acele elemente pe care Biserica primară le-a considerat necesare pentru a se separa în mod clar de care le considera eretice. 
 Înainte ca Botezul comun să devină o realitate este necesar ca să se ajungă la un acord în privinţa conceptului despre Biserică şi despre slujire. Opinia se bazează pe ideea că putem boteza în Biserica cea una, numai dacă ştim ce este această Biserică şi unde sunt limitele sale. Chiar dacă s-ar respecta întru totul rânduiala ortodoxă, tot nu s-ar putea recunoaşte validitatea în sine, deoarece candidatul trebuie să profeseze doctrina în ansamblul său şi să fie în deplină comuniune- koinonia de iubire (cf.F.Ap.2,42). Părintele profesor Ion Bria afirma categoric . „ Ortodoxia, mai ales în cazul Botezului, a insistat asupra legăturii dintre mărturisirea credinţei şi validitatea Tainei, sau altfel spus, între comuniunea în credinţă şi comuniunea în Taine, sacramentală. Chiar dacă Botezul este un dar divin, totuşi credinţa celui ce primeşte acest dar are un loc central. Mai mult, Botezul şi Mirungerea sunt primite şi celebrate ca Taine de alăturare la trupul lui Hristos, Biserica, cu înţelegerea că există o comunitate de credinţă care mărturiseşte pentru şi care primeşte pe cel nou botezat”.
 


Se ştie, dar nu se acceptă întotdeauna faptul că multe dintre diferenţele teologice dintre bisericile ortodoxe şi bisericile „apusene” sunt legate de terminologie.
 Afirmaţia aceasta este valabilă şi în privinţa înţelegerii conceptului de Taină ( Sacrament). Cuvântul latin sacramentum folosit de creştinătatea apuseană are un înţeles diferit de echivalentul grecesc mysterion, folosit în Răsărit. Din perspectiva teologului protestant Gerhard Ebeling, termenii mysterion şi sacramentum, „care au fost stabiliţi pentru a denumi lucrările sacre în sensul cel mai strict în bisericile răsăritene şi în biserica apuseană” chiar reprezintă „spiritul diferit al creştinătăţii greceşti şi latine”.
 Potrivit analizei lui Ebeling, cuvântul mysterion folosit în bisericile răsăritene, mai păstrează încă în uzul creştin elemente din semnificaţia originară din religia antică. Folosirea în Apus a cuvântului sacramentum , care derivă din limbajul juridic şi militar ( având înţelesul de jurământ), a însemnat efortul de distanţare de acele elemente, dar  şi sublinierea legăturii şi obligaţiei impuse asupra credincioşilor care luau parte la lucrările sacre ale Bisericii, în detrimentul simţirii prezenţei lui Dumnezeu care Se comunică pe Sine. Astfel, în Apus, sublinierea caracterului obligatoriu al sacramentelor pentru credincioşi a dus la o prea mare îndepărtare de ceea ce cuvântul  mysterion exprimă cu adevărat : comunicarea de Sine a lui Dumnezeu Cel Unul în Treime în aceste lucrări sacre.


Este semnificativ faptul, după cum explică în continuare profesorul Grosshans, că de la începutul perioadei Reformei s-a manifestat nemulţumirea faţă de folosirea termenului latin sacramentum şi s-a arătat că este o traducere incorectă a cuvântului nou-testamentar mysterion.
 Zwingli se plângea deja spunând: „cuvântul sacramentum nu exprimă în mod corect înţelesul lui mysterion”
 şi dorea ca germanii să nu fi acceptat vreodată cuvântul „sacrament” în vocabularul lor – o dorinţă pe care a preluat-o şi Friedrich Schleiermacher în Dogmatica sa.
  În anul 1520 Luther arăta că terminologia biblică nu justifică folosirea termenului „sacrament” pentru lucrări bisericeşti.
 Philip Melanchthon în lucrarea sa intitulată Loci Communes (1521) dorea să numească „semne sau semne sacramentale ... ceea ce alţii numeau sacramente”
, întrucât, conform terminologiei biblice, doar Iisus Hristos ar putea fi numit sacrament. Pot fi găsite multe alte exemple în teologia protestantă care să ateste nemulţumirea faţă de termenul sacramentum. Este foarte important de amintit faptul că acum 175 de ani F. Schleiermacher îşi exprima speranţa că problemele cauzate de termenul latin sacramentum pot fi îndepărtate „ prin apropierea de Biserica Răsăriteană, pentru care această denumire a rămas străină, şi care în schimb a folosit expresia mistere (taine)”(s.n.).
 


Cuvântul mysterion apare de 23 de ori în Noul Testament. În Epistola către Efeseni 1,9,10 citim : „ El ne-a făcut cunoscută taina- mysterion, sacramentum voii Sale pe care, potrivit bunăvoinţei Lui, mai înainte întru Sine o plănuise spre buna rânduială a plinirii vremurilor: toate , cele din ceruri şi cele de pe pământ, să fie iarăşi adunate întru Hristos;” iar în Rm., 16,25: „ Iar Celui ce putere are să vă întărească după Evanghelia mea şi după propovăduirea lui Iisus Hristos, potrivit cu descoperirea tainei – mysteriou, mysterii celei ascunse din timpuri veşnice”.

 
În limba română folosim cuvântul “taină” care redă grecescul “mystirion”. Este important de amintit că părintele Stăniloae nu scrie, în cel de al treilea volum al Teologiei Dogmatice,  direct despre cele şapte Sfinte Taine ci, făcând o apologetică implicită, dorind să apropie pe cititor cât mai firesc de o temă profundă,  în introducere explică cum creaţia însăşi este o taină, un symbol în sensul etimologic (aşezarea împreună a două realităţi care aparent nu pot avea tangenţă). Taina este tocmai atingerea Celui necreat de creaţie. Dar în cadrul tainei celei mari a creaţiei, omul însuşi este o taină, ca unire între spirit şi materie. Apoi, taină este Hristos, Dumnezeu adevărat şi om adevărat, o singură Persoană, Care uneşte pentru totdeauna firea dumnezeiască cu cea omenească. Taină este Biserica, prin care toate se reunesc cu Creatorul, părintele Stăniloae spunând că “actualizarea acestei unităţi într-o anumită măsură virtuală a Lui cu subiectele umane ia forma Bisericii”.
 Părintele Stăniloae a scris o  excepţională introducere la  Sfintele Taine, fiind deplin conştient că nu putem quantifica în mod simplist harul – să nu uităm că înmormântarea a fost considerată sfântă taină, ce am putea spune despre tunderea în monahism!
. 

c.Botezul din perspectiva limitelor canonice ale Bisericii


Aparent, datorită diferenţelor de doctrină, morală, cult şi disciplină canonică, Botezul nostru  nu ar avea implicaţii majore. Totuşi, nu ne poate fi indiferent că cineva se botează în numele Sfintei Treimi, are principii creştine în viaţă, urmează rânduielile din comunitatea creştină unde L-a primit pe Hristos. Chiar dacă nu a putut fi de acord cu mitropolitul Platon, care considera că toate confesiunile sunt despărţăminte egale ale aceleiaşi unice Biserici, Părintele Stăniloae spunea totuşi că  “s-au format într-o anumită legătură cu Biserica deplină şi există într-o anumită legătură cu ea, dar nu se împărtăşesc de lumina şi de puterea deplină a soarelui Hristos. Într-un fel deci Biserica cuprinde toate confesiunile despărţite de ea, întrucât ele nu s-au putut despărţi deplin de Tradiţia prezentă în ea. În altfel, Biserica în sensul deplin al cuvântului este numai cea ortodoxă. Într-un fel creaţia întreagă se află obiectiv încadrată în razele aceluiaşi Logos preincarnaţional, deci în faza Bisericii dinainte de Hristos, chemată să devină Biserica lui Hristos. Obiectiv şi subiectiv întreaga omenire de diferite credinţe cunoaşte într-o oarecare măsură pe Logosul  preincarnaţional….O anumită biserică subzistă şi azi în afară de creştinism, întrucât există încă legături ontologice ale forţelor umane între ele şi cu Logosul dumnezeiesc”
, de fapt ”Duhul Sfânt nu e absent din nici o făptură şi mai ales din cele ce s-au învrednicit de raţiune. El o susţine în existenţă pe fiecare… .Căci se întâmplă să aflăm şi dintre barbari şi nomazi mulţi care duc o viaţă de fapte bune şi resping legile sălbatice care stăpâneau odată în ei. Astfel se poate spune în chip general că în toţi este Duhul Sfânt” 
. “Cu atât mai mult există această biserică în celelalte formaţiuni creştine, dată fiind legătura lor prin credinţă cu Hristos, Logosul întrupat, şi dat fiind că au în parte o credinţă comună în Hristos cu Biserica ortodoxă, Biserica deplină” 
. 

Cu toate că celelalte confesiuni creştine sunt numite “biserici nedepline”
, unele mai aproape de deplinătate, altele mai îndepărtate, este folosit totuşi termenul   “biserică”, datorită credinţei lor în parte comune, cu Biserica deplină. Mai mult punând întrebarea dacă în situaţia de nedeplinătate bisericească, celelalte confesiuni pot oferi posibilitatea mântuirii, părintele Stăniloae răspunde : “În diferite confesiuni creştine sunt mulţi credincioşi a căror viaţă creştină nu s-a redus la formulele doctrinare oficiale ale confesiunilor lor. Tradiţia veche creştină a fost mai tare decăt inovaţiile  de doctrină aduse de întemeietorii lor şi susţinute în mod oficial până azi de acele formaţiuni şi de teologii lor. În catolicism de exemplu se practică până azi Tainele însoţite de convingerea credincioşilor că prin ele se unesc intim şi nemijlocit cu Hristos, deci că Hristos este lucrător în sânul Bisericii, deşi teoria teologică a dat lui Hristos un locţiitor şi concepe mântuirea adusă de Hristos ca înfăptuită prin simpla satisfacţie dată de El lui Dumnezeu, pe Golgota, sau declară că harul primit în Taine este o graţie creată, nu o lucrare izvorâtoare din dumnezeirea necreată a lui Hristos şi ca prelungire a ei în fiinţa credincioşilor”. Totuşi, deşi : “credincioşii diferitelor confesiuni creştine s-au pomenit fără voia lor în cadrul acelor denominaţiuni cu credinţe despre un Hristos care nu e prezent cu toată eficienţa Lui mântuitoare în sânul lor, participarea lor nedeplină la Hristos, şi aceasta în mare măsură fără vina lor, poate avea ca urmare o participare nedeplină la El şi în viaţa viitoare, conform cuvântului Mîntuitorului :”În casa Tatălui Meu multe locaşuri sunt…”. Vina esenţială o au ereziarhii, care nu au aprofundat credinşa moştenită, ci fiind dominaţi de patima trufiei au contribuit  la lucrarea demonică de sfâşiere a creştinismului.
 Se face distincţia clară între cei născuţi în familii aparţinând diferitelor denominaţiuni, şi ereziarhii şi credincioşii de rând care au părăsit Biserica deplină din diferite interese, sau poate din ignoranţă, care este însă un mare păcat, şi se apreciează că Mişcarea ecumenică, în încercarea sa de restabilire a unităţii Bisericii, “trebuie să tindă spre cea mai intimă prezenţă a lui Hristos întreg în sânul credincioşilor. Dar gradul celei mai intime prezenţe lucrătoare a lui Hristos în sânul ei, îl mărturiseşte şi îl experiază Biserica ortodoxă, care a păstrat tradiţia de viaţă a Bisericii primare”
.

 
O foarte bună sinteză a temei “limitele Bisericii” a fost realizată de profesorul Emmanuel Clapsis
, din care redăm în continuare. Ni se reaminteşte de la început faptul că Iisus S-a rugat ca ucenicii să fie una  precum El şi Tatăl una sunt ( In.17, 21). A dorit ca ei să fie o singură turmă sub un singur păstor ( In.17,21), călăuziţi de Duhul Sfânt spre tot adevărul (In. 16,13). Prin viaţa în Hristos, creştinii sunt reconciliaţi cu Dumnezeu şi devin una în Hristos (Ef.2,13-18; Gal. 3,28). Pentru Sf.Ap.Pavel , cei ce-I urmează lui Hristos formează trupul lui Hristos, şi de aceea nu pot fi împărţiţi (cf.I Cor.1,13). Urmând consecvent învăţătura biblică şi patristică, Ortodoxia mărturiseşte ferm faptul că nu poate exista decât o singură Biserică a lui Dumnezeu, întrucât cunoaştem un singur Dumnezeu, o credinţă, şi un Botez ( Ef.4,5).


Unitatea Bisericii îngăduie diversitatea bisericilor locale, dar exclude o pluralitate de biserici rivale şi de confesiuni aflate în stare conflictuală. Totuşi creştinătatea este divizată; această situaţie necesită o explicaţie teologică. Ce realitate eclesială au acele denominaţiuni şi biserici care nu sunt în comuniune una cu alta, nici cu Biserica Ortodoxă? Dacă Biserica Ortodoxă este într-adevăr manifestarea şi întruchiparea Bisericii celei una, sfântă, catolică (deplină) şi apostolică, cum apreciază ortodocşii natura eclesială a celorlalte biserici, care la rândul lor, pretind a fi întruchiparea aceleiaşi realităţi?


Avery Dulles în articolul său intitulat: “Biserica, bisericile şi Biserica Catolică (deplină n.tr.)”
 a identificat  cinci tipuri de soluţii la această problemă ecumenică:

1. Se susţine faptul că Biserica există oriunde se pot găsi elementele tradiţiei apostolice în materie de doctrină, taine şi slujire. Aceasta înseamnă că unica Biserică este identică cu o comunitate istorică anume şi că toate celelalte “biserici” sunt contrafaceri sau pseudo-biserici. Din motive irenice se afirmă şi faptul că, deşi Biserica lui Hristos există deplin sau perfect doar într-o comunitate, poate fi găsită în mod imperfect sau prin participare în altele- în măsura în care şi ele posedă anumite daruri sau înzestrări care aparţin de drept unicei Biserici.

2. Se face distincţia între două sfere: cea invizibilă, noumenală sau spirituală, în care trebuie să găsim unitatea, şi una vizibilă, fenomenală sau empirică, în care experimentăm separările. Această viziune implică faptul că toţi creştinii sunt una în Iisus Hristos, prin faptul că ei aparţin unei singure koinonia pnevmatice ( în opoziţie faţă de biserica instituţională care este expresia externă a Bisericii din inimile credincioşilor).
3. Biserica autentică nu este identificabilă cu nici una dintre denominaţiunile existente. Se afirmă că Biserica ia fiinţă, temporal, atunci când Duhul Sfânt în mod real transformă sinaxa  locală prin cuvânt şi Taine. Dacă se acceptă această viziune, atunci Biserica devine o serie de evenimente disparate. Totuşi, din perspectivă biblică, Biserica este o comunitate divino-umană concretizată într-o comunitate vizibilă existând în mod continuu în istorie.
4. Biserica adevărată ar trebui să existe ca speranţă şi promisiune, mai degrabă decât ca înfăptuire concretă. În istorie, nici o comunitate sau combinaţie de comunităţi existente nu ar putea pretinde a fi, chiar şi momentan, Biserica lui Hristos, deşi astfel de comunităţi  pot fi uşor considerate acolo unde Biserica este pe deplin actualizată şi descoperită, de vreme ce acestea sunt continuu convertite la Evanghelia lui Hristos. În opinia lui E.Clapsis,  recurgerea prematură la consolarea cu realităţile eshatologice ar putea avea ca efect perpetuarea actualei diviziuni dintre creştini şi s-ar înlătura şi motivaţia de a lupta împotriva acesteia. Unitatea Bisericii nu trebuie înţeleasă numai eshatologic, ci şi ca o realitate prezentă care îşi se va desăvârşi în ziua de pe urmă.
5. O ultimă abordare a acestei probleme sugerează faptul că separarea creştinilor cauzată de afirmaţiile confesionale şi de cultul sacramental nu este decisivă, Biserica luând fiinţă cel mai bine atunci când creştinii acţionează împreună, chiar şi dincolo de demarcaţiile confesionale, aflându-se în slujba semenilor lor. Adepţii acestui punct de vedere sugerează faptul că cea mai bună modalitate de a promova unitatea este ca creştinii să lucreze în solidaritate, ca şi cum ar fi membrii unei singure comunităţi de credinţă. Pe măsură ce ei se dezvoltă împreună prin eforturi comune, barierele suspiciunii şi ale neînţelegerilor vor dipărea. Această abordare este criticată adesea, deoarece subliniază dimensiunea orizontală sau umană, în detrimentul celei verticale sau divine şi subordonează adevărul dogmei, eticii şi politicii.
 
Fiecare abordare oferă o soluţie în legătură cu o anumită poziţie ecclesiologică. O primă ecclesiologie priveşte Biserica în primul rând din perspectivă socială şi instituţională. A doua se concentrează pe aspectul interior sau mistic al comuniunii oamenilor cu Dumnezeu şi între ei. A treia acordă o importanţă majoră experierii concrete a iertării pline de iubire a lui Dumnezeu în viaţa comunităţii ( sinaxei). A patra accentuează caracterul provizoriu şi de făgăduinţă al tuturor celor date în viaţa aceasta. A cincia priveşte Biserica, în primul rând, în misiunea sa de a tămădui şi a transforma lumea.

În pofida participării sale la mişcarea ecumenică, Ortodoxia nu a renunţat niciodată la     credinţa că este “ Biserica una, sfântă, catolică (deplină) şi apostolică”. Cu toate acestea, sau poate chiar de aceea, Ortodoxia nu a încetat să fie într-un  dialog de credinţă şi iubire cu toate acele asociaţii confesionale creştine şi biserici care caută să refacă unitatea vizibilă a tuturor creştinilor. Fiind implicată în mişcarea ecumenică, Ortodoxia trebuie să situeze în planul de mântuire al lui Dumnezeu acele formaţiuni creştine care, în opinia sa, nu sunt în comuniune cu Biserica, una, sfântă , sobornicească şi apostolică, din cauza diferenţelor de credinţă şi practică liturgică,prin urmare este necesară reflecţia teologică. Corespund oare limitele canonice ale Bisericii cu cele harismatice ? Mai mult, este posibil să se recunoască validitatea tainelor acelor biserici care nu sunt în comuniune cu Biserica Ortodoxă? Dacă răspunsul la această problemă este afirmativ, atunci Biserica Ortodoxă trebuie să enumere criteriile pentru o astfel de recunoaştere.

Tradiţia Bisericii Ortodoxe în privinţa recunoaşterii validităţii tainelor în afara Bisericii este complicată şi imprecisă. În secolul al III-lea, Sfântul Ciprian al Cartaginei afirma că orice schismă a fost o plecare din Biserică, din acel ţinut sfânt unde se primeşte izvorul Botezului, apa mântuirii (Epist. 71,2). Pentru Sfântul Ciprian, Duhul Sfânt nu este prezent în afara comunităţii canonice; limitele Bisericii harismatice, corespund cu limitele Bisericii canonice. Mai târziu, Fericitul Augustin nu  a fost de acord, ci el a sugerat că Duhul Sfânt şi darurile Sale pot fi găsite în afara limitelor canonice ale Bisericii. În funcţie de circumstanţe, Biserica a apărat una dintre aceste două poziţii.

Teologia ortodoxă contemporană nu a reflectat în mod riguros asupra acestei probleme şi a implicaţiilor pentru relaţiile cu celelalte biserici. Părintele George Florovsky, în articolul intitulat : “Limitele Bisericii”
, scrie că, deşi Sf.Ciprian a avut dreptate să afirme că tainele Bisericii sunt înfăptuite doar în Biserică, el defineşte acest “în” repede şi prea strâmt. Potrivit părintelui Florovsky, conştiinţa comună a Bisericii nu a acceptat niciodată echivalarea limitelor canonice cu cele harismatice. El susţine, de asemenea, că teologia Fer. Augustin în această privinţă este de folos, şi de aceea ar trebui să fie luată în serios de ortodocşii care abordează această problemă. Concluzionează spunând că Biserica continuă să slujească în situaţia de schismă, în aşteptarea timpului tainic când “inima încăpăţânată” se va afla în lumina harului lui Dumnezeu. “Validitatea” tainelor schismaticilor este garanţia misterioasă a reîntoarcerii  lor la plenitudinea catolică şi la unitate.

Ioan Karmiris
 crede că, de vreme ce conceptul extra ecclesiam nulla salus nu-şi are originea în Sf.Scriptură, îi lipseşte caracteristica de bază a unei doctrine ortodoxe ( chiar dacă a fost învăţată de mulţi Părinţi ai Bisericii). El consideră că acest concept este mai degrabă un îndemn pentru a se salva unitatea Bisericii împotriva schismelor şi ereziilor şi sugereză că ar trebui studiat în contextul său istoric. Mai departe explică acest concept sugerând că nu există mântuire în bisericile eretice şi schismatice, privite ca entităţi independente şi auto-suficiente. Astfel, membrii acestor biserici care au fost botezaţi şi care trăiesc o viaţă dreaptă se pot mântui; pot exista chiar oameni care sunt sau vor fi mântuiţi, deşi nu sunt recunoscuţi în calitate de creştini. Karmiris afirmă că pot fi consideraţi membrii ai Bisericii într-un sens larg, mistic şi invizibil credincioşi ai altor biserici - şi chiar aparţinând altor religii - de vreme ce harul lui Dumnezeu nu este limitat doar la cei care sunt membrii ai Bisericii canonice; se extinde la toţi oamenii pe care Dumnezeu doreşte să-i mântuiască.


Reflectând asupra aceleiaşi teme, mitropolitul Damaskinos
 al Elveţiei (acum pensionar, n.tr.) duce discuţia mai departe. El invită Biserica Ortodoxă să-şi re-evalueze înţelegerea relaţiilor sale cu alte biserici şi religii prin a-i recunoaşte pe toţi cei care Îl mărturisesc pe Iisus Hristos Domn şi Mântuitor, ca membrii ai Bisericii.
 Referindu-se la acele biserici care pretind a fi manifestarea actuală a Bisericii una, sfântă, catolică (deplină) şi apostolică - E. Clapsis crede că se referă la Biserica Ortodoxă şi la Biserica romano-catolică- , declară că acestea trebuie să cerceteze şi să recunoască drept biserici în deplinul sens al cuvântului “biserică”, acele asociaţii de comunităţi creştine care există dincolo de limitele lor canonice. Aceasta trebuie să aibă loc oriunde este posibil şi trebuie să ducă la comuniune euharistică ( care presupune unitate în credinţa şi în structurile bisericeşti ale tradiţiei apostolice). Aceste consideraţii sunt deosebit de semnificative pentru ecumenism. Se subînţelege din cele afirmate că acele biserici care pretind a fi în continuitate cu Biserica una, sfântă, catolică (deplină) şi apostolică ar trebui să se recunoască una pe alta ca manifestări ale unicei Biserici şi ar trebui să avanseze prin a recunoaşte alte comunităţi creştine ca biserici – cu condiţia ca ele să adere la aceeaşi credinţă apostolică şi ca structura bisericilor lor să fie în continuitate cu tradiţia apostolică. Aceasta presupune ca toţi creştinii să-şi depăşească fundamentalismul şi ca dialogurile bilaterale să dezvolte modele de unitate a Bisericii.

Mitropolitul Ioannis Zizioulas al Pergamului crede că teologiei ortodoxe îi lipseşte încă o soluţie satisfăcătoare a problemei limitelor Bisericii şi a implicaţiilor pentru acele persoane şi comunităţi care există în afara acestor limite.
 Autorul mărturiseşte că “în mod sigur nu este uşor să excluzi din sfera de lucrare a Duhului Sfânt atât de mulţi creştini care nu aparţin Bisericii Ortodoxe. Există sfinţi în afara Bisericii Ortodoxe. Cum putem noi să înţelegem acest fapt din punct de vedere teologic? Cum putem să aprecia acest fapt fără a spune că limitele canonice ale Bisericii nu sunt importante?
 În opinia sa, limitele canonice ale Bisericii sunt importante dar nu absolute. Limitele canonice ale Bisericii nu trebuie considerate ca ziduri, sau ca separare, ci ca moduri de a pune în legătură comunitatea locală cu restul lumii. Mai departe autorul sugerează că Botezul crează o limită pentru Biserică şi că “ în cadrul acestei limite baptismale este de imaginat că pot fi separări, dar orice separare în cadrul acelor limite nu este la fel ca separarea dintre Biserică şi cei din afara limitei baptismale”.
 Din această perspectivă, în afara Botezului nu există de loc biserică; în cadrul Botezului, chiar dacă există o separare, se poate încă vorbi de Biserică”.
 Pentru ortodocşi, există o ruptură în comuniune dacă nu putem să ne iubim unii pe alţii şi să mărturisim aceeaşi credinţă. Dar “această ruptură nu înseamnă că cineva iese din sfera Bisericii”. Ortodocşii, chiar şi după schisma din secolul al XI-lea şi până recent, au ezitat să numească episcopi în regiunile aparţinând creştinătăţii occidentale: în înţelegerea lor schisma nu a implicat crearea a două biserici. Dimpotrivă, curând după schismă romano-catolicii au creat propriile lor biserici în zonele ortodoxe prin numirea de noi episcopi. Eclesiologia ortodoxă şi romano-catolică afirmă că în cazul în care există doi episcopi în acelaşi loc, numai unul poate fi episcop al Bisericii adevărate”.

Profesorul Vlasios Pheidas, participant la a treia Conferinţă a Facultăţilor de Teologie (1987) afirma că “ relaţia schismaticilor sau a ereticilor cu trupul Bisericii Ortodoxe este strict definită de tradiţia canonică şi patristică; de aceea, nu se poate schimba ceva din aceasta, fără a pune serios în pericol unitatea sa internă.”.
 Pentru autorul citat, unicul Trup al lui Hristos nu se poate manifesta în alte trupuri eclesiale în afara  Bisericii Ortodoxe “ deoarece Trupul lui Hristos este doar unul singur, nu multe”.
 Totuşi admite că practica şi tradiţia ortodoxă îi clasifică pe cei din afara Bisericii Ortodoxe conform distanţei faţă de Biserică sau a abaterii de la credinţa cea adevărată. Aceasta înseamnă că Biserica a recunoscut anumite forme de eclesialitate în comunităţile creştine din afara limitelor sale canonice. Aceste categorii nu sunt uşor de determinat, după cum susţine profesorul Pheidas, “Tradiţia ortodoxă, prin faptul că afirmă că Duhul Sfânt este Cel care conferă harului divin, care se revarsă datorită iconomiei lui Hristos, nu recunoaşte <<existenţa>> acestui har în afara limitelor canonice ale Bisericii. Duhul Sfânt acordă harul divin doar în cadrul trupului Bisericii.”
 Pheidas recunoaşte că această eclesiologie exclusivistă ar putea să devină mai flexibilă şi mai inclusivă. O reevaluare a tradiţiei patristice ortodoxe cu privire la lucrarea Duhului Sfânt în relaţie cu limitele Bisericii Ortodoxe, va constitui o “dezvoltare viitoare” a învăţăturii ortodoxe despre eclesiologie .
 

Este evident faptul că mulţi teologi ortodocşi contemporani, deşi nu au abandonat niciodată învăţătura că Biserica Ortodoxă este Biserica una, sfântă, sobornicească şi apostolică, nu se grăbesc să numească alte comunităţi creştine non-biserici, lipsite de prezenţa şi lucrarea mântuitoare a lui Dumnezeu. Pentru a fi numită biserică în sens teologic deplin, o comunitate trebuie să fie apostolică în credinţă, taine şi slujire. Mai precis, trebuie să împărtăşească credinţa ortodoxă aşa cum este definită în crezul niceo – constantinopolitan, să adiministreze sfintele Taine şi să posede o slujire apostolică transmisă neîntrerupt prin succesiune apostolică. Pentru ortodocşi Sfânta Euharistie  este chiar expresia naturii Bisericii în deplinătatea sa, şi pentru a se împărtăşi împreună este nevoie de unitate în credinţă şi de dragoste. Fără acestea nu se poate vorbi despre comuniune euharistică. Teologii ortodocşi contemporani par să fie de acord în a afirma că, în timp ce Biserica una, sfântă, catolică (deplină) şi apostolică este Biserica Ortodoxă, aceasta nu înseamnă că alte biserici şi comunităţi creştine sunt lipsite de semnificaţie eclesiologică, în măsura în care au păstrat în existenţa lor structuri bisericeşti şi aspecte ale credinţei depline. Interpretarea irenică a primului tip de soluţie sugerată de A. Dulles (v.supra) a fost adoptată în mod curent de teologii ortodocşi.
 

d.Oikonomia şi bisericile


În anul 1971 comisia pregătitoare a Sfântului şi Marelui Sinod al Bisericii Ortodoxe a emis un document despre oikonomia  în Biserica Ortodoxă.
 Acest document a reprezentat un pas semnificativ înspre recunoaşterea naturii eclesiale a altor comunităţi creştine. În acest document se afirmă :“Duhul Sfânt lucrează asupra altor creştini în multe feluri, în funcţie de gradul lor de credinţă şi speranţă”.
 Mai departe se susţine:  “creştinii din afara Bisericii, chiar şi când ei nu-şi păstrează credinţa intactă şi imaculată, totuşi ei îşi menţin legătura cu Hristos…. Aceşti creştini mărturisesc că, prin speranţă, ei îl au pe Hristos, Domnul nostru comun, împreună cu toţi creştinii, deoarece mărturisirea lui Hristos ne uneşte pe noi toţi, El fiind Domnul nostru comun şi speranţa mântuirii noastre finale.”
  În viaţa celor din afara Bisericii Ortodoxe “ harul nu lipseşte cu totul… deoarece ei încă mai menţin o anumită formă de relaţie cu Iisus Hristos şi Biserica Sa, şi astfel lumina harului divin al Bisericii îi luminează într-o anumită măsură.”
    


Documentul ia în considerare şi problema Tainelor săvârşite în afara Bisericii Ortodoxe de către alte comunităţi eclesiale. Se sugerează că Biserica poate proceda la recunoaşterea validităţii lor prin iconomie, bazându-se pe anumite criterii: a) gradul de apropiere arătat faţă de credinţa, doctrina şi harul sacramental al Bisericii Ortodoxe; b) evaluarea sentimentelor faţă de Biserica Ortodoxă; c) zelul pe care-l au pentru încorporarea lor în trupul Bisericii una , sfântă, catolică (deplină) şi apostolică; d) dacă aceste comunităţi i-au botezat pe membrii lor în numele Sfintei Treimi. În acelaşi timp,   se subliniază în mod deosebit faptul că iconomia poate fi aplicată corect numai acolo unde dogma nu este în pericol. Documentul exprimă dorinţa ca Biserica Ortodoxă să aplice cu libertate şi generozitate principiul iconomiei în relaţiile cu alte biserici creştine (ortodoxe orientale, romano-catolice şi biserici ale Reformei), acolo unde este potrivit, şi până ce diferitele biserici creştine se vor uni în Biserica cea una, sfântă, catolică (deplină) şi apostolică. Această sugestie presupune că ceea ce separă Ortodoxia de Romano-catolicism, de bisericile Reformei şi de cele pre (ne)-calcedoniene, nu sunt diferenţe esenţiale în materie de credinţă şi doctrină deoarece “sfânta noastră Biserică Ortodoxă va aplica întotdeauna akribeia (exactitatea) în privinţa acelor articole de credinţă şi surse ale harului care trebuie păstrate, dar nu va neglija să folosească oikonomia oridecâteori va fi posibil, în contactele  locale cu cei din afara ei – dacă există întotdeauna asigurarea că ei cred în Dumnezeu, închinat în Treime şi în doctrinele de bază ale credinţei ortodoxe care decurg de aici, rămânând întotdeauna în cadrul învăţăturii Bisericii primare, una şi indivizibilă”.
 Era pentru prima dată când Ortodoxia demonstra o deplină disponibilitate pentru dialog. Se ştie că, încă de la începutul implicării sale în mişcarea ecumenică, de la prima conferinţă  a Comisiei Credinţă şi Constituţie de la Lausanne din anul 1927, Biserica Ortodoxă a afirmat fără echivoc că principiul iconomiei nu poate fi aplicat pentru a se ajunge la communio in sacris.   


Imediat după publicarea documentului despre oikonomia , din anul 1971, cinci profesori de Teologie de la Atena au reacţionat virulent, arătându-şi preocuparea în privinţa recunoaşterii ca valide a Tainelor şi slujirii din alte biserici, prin aplicarea principiului iconomiei. Chiar dacă au spus că tainele din alte biserici sunt “incomplete”, “desfigurate” sau “deficiente” în privinţa harului şi adevărului – totuşi, nu au spus că sunt total lipsite de prezenţa lui Dumnezeu – şi pot deveni complete numai cînd respectivele biserici intră în comuniune cu Biserica Ortodoxă.
 Chiar dacă au fost şi opinii favorabile la adresa documentului în analiză, cele nefavorabile au dus la scoaterea principiului iconomiei de pe lista temelor viitorului Mare Sinod al Bisericii Ortodoxe. Prin aceasta s-a amânat o dezbatere majoră în cadrul Bisericii Ortodoxe despre statutul eclesial al altor biserici creştine, dar s-a şi evitat ca întreaga temă a ecumenismului să fie situată într-un context greşit, acela al discutării principiului iconomiei.


Limitele canonice ale Bisericii Ortodoxe salvează adevărul Revelaţiei dumnezeieşti, aşa cum a fost procalmat şi interpretat de Sfinţii Apostoli şi de Părinţii Biserici. Chiar dacă teologii ortodocşi susţin cu tărie, aşa cum este firesc, faptul că “Biserica cea una, sfântă, catolică (deplină) şi apostolică este descoperită deplin în viaţa sacramentală a Bisericii Ortodoxe, ei nu neagă că Dumnezeu lucrează pentru mântuirea lumii şi prin alte biserici creştine”.
 Prin urmare Botezul nostru este premisa mişcării ecumenice, este fundamentul eforturilor întreprinse pentru realizarea unităţii Bisericii, precum şi temei pentru „misiunea în unitate”.

“ SOBORNICITATEA DESCHISĂ  ” CA TIPOLOGIE ECUMENICĂ

Viziunea  creatoare a Părintelui Profesor Dumitru Stăniloae
În multe cercuri bisericeşti, ortodoxe cât şi ne-ortodoxe, este răspândită ideea că mişcarea ecumenică s-ar fi născut din interiorul lumii protestante, ca un rezultat al situaţiei sale interne şi în urma unui efort de a găsi soluţii la problemele existenţiale la care trebuiau să facă faţă, cu privire la viaţa cotidiană şi la mărturie.
 Din această cauză mulţi ortodocşi sunt surprinşi de prezenţa ortodoxă în mişcarea ecumenică, şi de participarea activă a Bisericii Ortodoxe la Consiliul mondial al Bisericilor. În acelaşi timp nu puţini protestanţi, nefamiliarizaţi cu creştinătatea răsăriteană, sunt tentaţi să-i considere pe ortodocşi ca aparţinând unei “lumi” şi culturi diferite, străine preocupărilor mişcării ecumenice, şi care constituie, adesea, un obstacol în calea unităţii creştine.
 

Încercând schiţarea unei cronologii a prezenţei ortodoxe, autorul citat scrie că istoria mişcării ecumenice şi în special a Consiliului Mondial al Bisericilor, este strâns legată de Biserica Ortodoxă. Prima propunere concretă, “fără precedent în istoria Bisericii” 
,  pentru stabilirea unei “koinonia de biserici”, a fost făcută de Patriarhia Ecumenică, care în binecunoscuta enciclică
 din anul 1920 în care odată cu apelul de a se renunţa la prozelitism, se accentua convingerea că iubirea va face posibilă cooperarea bisericilor, şi chiar constituirea unei ligi - koinonia a acestora, după exemplul Ligii Naţiunilor, dar modelul să fie cel nou-testamentar. 

Văzută dintr-o perspectivă ortodoxă, fondarea Consiliului Mondial al Bisericilor odată cu prima adunare ţinută la Amsterdam în anul 1948, poate fi considerată într-un fel ca împlinirea unei propuneri făcută de Constantinopol cu 28 de ani în urmă, cu atât mai mult cu cât modele de cooperare proiectate atunci au devenit bază pentru colaborare, cel puţin pentru primul deceniu de viaţă şi activitate al Consiliului. Este adevărat că la adunarea inaugurală dintre ortodocşi au participat doar delegaţi ai  Patriarhiei ecumenice, ai  Bisericii din Cipru, Grecia şi ai Episcopiei Ortodoxe Române din Statele Unite ale Americii. Celelalte Biserici Ortodoxe, deşi participaseră la mişcarea ecumenică între anii 1920-1938 ( cu excepţia Bisericii din Rusia, care se confrunta cu marile necazuri cauzate de revoluţia bolşevică) nu au luat parte la adunare, ca rezultat al recomandărilor conferinţei de la Moscova ţinută doar cu o lună înainte, unde se decisese neparticiparea 
, nu din motive teologice sau ecclesiologice, ci din cauza “războiului rece” . S-a reuşit depăşirea situaţiei, şi între anii 1961 şi 1965 toate Bisericile ortodoxe autocefale şi autonome au devenit membre ale Consiliului.

Prezenţa ortodoxă a reprezentat şi reprezintă foarte mult pentru mişcarea ecumenică. Biserica Ortodoxă a participat activ la unitatea “Faith and Order”, mărturisind “credinţa Apostolilor” ; “Life and Work” s-a îmbogăţit prin conceptele morale şi sociale promovate; a accentuat semnificaţia şi rolul cultului, şi mai ales al Euharistiei în viaţa Bisericii; a dat expresie experienţei asceticii şi misticii prezente în viaţa corpului ecclesial; a avut şi are o contribuţie unică la continuarea dezbaterilor despre unitatea văzută.  Dar, în acelaşi timp, Ortodoxia însăşi s-a îmbogăţit, atât din punct de vedere teologic, cât şi  al dragostei creştine şi al solidarităţii umane. Consiliul a dezvoltat multe programe şi a pus în mişcare resurse în multe părţi ale lumii, în domeniile diakoniei, educaţiei teologice şi dialogului între biserici, teologii ortodocşi reuşind astfel să studieze în cele mai bune centre universitare din lume.

Dacă avem în vedere cele de mai sus nu poate decât să ne surprindă faptul că un grup de “ucenici” pretind că Părintele Profesor Dumitru Stăniloae ar fi declarat, cu puţin înainte de trecerea sa din această lume, că ecumenismul  ar fi : “pan-erezia timpului nostru” 
. Chiar dacă ar fi adevărată, această afirmaţie, cu siguranţă ruptă din context, este cel puţin prezentată în mod evident tendenţios, şi, în nici un caz, nu poate rămâne ca o amprentă pe întreaga operă a celui mai cunoscut teolog român, cu atât mai mult cu cât  munca de traducere din opera sa în diferite limbi continuă, iar propagarea unei astfel de declaraţii ar afecta enorm procesul receptării operei sale de către ne-ortodocşi. Numele său este deja înscris în dipticele “pelerinilor ecumenici” împreună cu alţi mari pionieri ai mişcării pentru unitate din secolul nostru.
 În consecinţă este foarte necesară examinarea atitudinii sale faţă de “ceilalţi”. Tema fiind foarte sensibilă şi de mare actualitate, vom prefera, adesea, parafrazărilor redarea cuvintelor Părintelui.

Într-un studiu intitulat: Mişcarea ecumenică şi unitatea creştină în stadiul actual 
 Părintele precizează de la început:

”Mişcarea ecumenică s-a născut dintr-o nelinişte şi nemulţumire a conştiinţei creştine contemporane, care se vede confruntată cu două fenomene îngrijorătoare ale creştinătăţii de azi: a) cu modul nesatisfăcător în care răspunde năzuinţelor şi frământărilor umanităţii moderne şi b) cu dureroasa fărâmiţare din sânul său propriu. Ea a luat fiinţă dintr-un sentiment de vinovăţie al formaţiunilor creştine pentru cele două neajunsuri amintite şi din voinţa de a le vindeca. De aceea nu se poate să nu se vadă în apariţia şi acţiunea ei lucrarea lui Dumnezeu”.


1. Fundamentele biblice ale Bisericii universale

În precedentul studiu citat Părintele aduce în discuţie comentariile făcute de Adunarea de la New-Delhi punctelor cuprinse în declaraţie, considerate elemente constitutive ale viitoarei unităţi bisericeşti: a)”Numai în Hristos”, b)”În fiecare loc”, c) “Sunt botezaţi în Hristos”, d)”Conduşi(aduşi) de Sfântul Duh într-o deplină comuniune”, e) “Aceeaşi credinţă apostolică”, f) “Frâng aceeaşi pâine”, g) “Uniţi în rugăciune”, h)”Slujitorul şi membrii recunoscuţi de toţi”, i) “În toate locurile şi timpurile” .

 Plecând de aici considerăm că este relevant, pentru scopul prezentării de faţă, să se structureze materialului conform succesiunii din Faptele Apostolilor 2,42. După ce istoriseşte evenimentul întemeierii Bisericii, Sfântul Evanghelist Luca ne spune că primii creştini :  “stăruiau în învăţătura Apostolilor- te didahe ton Apostolon, doctrina Apostolorum- şi în părtăşie- te koinonia, communicatione-, în frângerea pâinii- te klasei ton arton, fractionis panis - şi în rugăciuni- tais proseuhais, orationibus ” (F.Ap.2,42). Dacă este considerată corectă afirmaţia potrivit căreia orice Biserică locală, ar trebui să se identifice prin constituţia sa cu Biserica universală- sau altfel spus că toţi cei convertiţi ulterior celor trei mii din Ierusalim, s-au alăturat de fapt acestora din urmă, Biserica fiind Trupul lui Hristos care se extinde neîncetat, pentru a-i cuprinde pe toţi oamenii şi în mod actual nu doar virtual, ca toţi să trăiască plenar comuniunea cu Sfânta Treime—se va deduce faptul că cele patru elemente menţionate sunt premisele fundamentale pentru orice concluzie teologică rezultată din dialogurile ecumenice. Mărturisirea comună a învăţăturii Apostolilor,  trăirea plenară a vieţii de comuniune-koinonia,  împărtăşirea din acelaşi Potir, rugăciuni pentru “unirea tuturor” formează o simfonie în care se exprimă identitatea şi integritatea Bisericii. 

A. Învăţătura Apostolilor - infinitus progresus in idem


Sintagma învăţătura Apostolilor se referă la realitatea istorică, dinamică a credinţei creştine, revelate de Mântuitorul, statornicită prin mărturia normativă a Sfintei Scripturi şi a Sfintei Tradiţii , explicată, transmisă şi proclamată în şi prin Biserică sub  asistenţă  Sfântului Duh. De fapt “dialogul viu al Bisericii cu Hristos se poartă în mod principal prin Sfânta Scriptură şi prin Sfânta Tradiţie”
, Sfânta Tradiţie fiind “permanentizarea” acestui dialog
.Biserica Ortodoxă este cunoscută ca o Biserică a Tradiţiei, deoarece a păstrat cu fidelitate conţinutul kerygmei apostolice şi practica sacramentală apostolică în întregimea lor.
 După cum se ştie, problemele apar atunci când diverse confesiuni sau grupări creştine îşi arogă, adesea în exclusivitate, exact această fidelitate deplină faţă de “începuturi”, susţin că s-au întors şi sunt în conformitate cu perioada primară a Bisericii, când exista o” unitate în diversitate”. Comentând documentul :”Scripură şi Tradiţie” 
 al comisiei “Faith and Order” a Consiliului Ecumenic al Bisericilor, Părintele Stăniloae arată că autorii -teologi protestanţi şi anglicani- reduc diversitatea tradiţiilor deosebite ale diferitelor Biserici actuale la acea diversitate de tradiţii existente chiar în Sfânta Scriptură-există însă pericolul subminării unităţii Revelaţiei divine după acceptarea canonului,n.n.-, de aceea “căutarea unităţii între diferitele tradiţii ale Bisericii va trebui să-şi însuşească unitatea Evangheliei, aşa cum o reflectă pluralitatea diferitelor mărturii biblice”.
 Mai mult, se consideră că : ”varietatea de gândire în interiorul Bibliei reflectă diversitatea acţiunilor lui Dumnezeu în diferite situaţii istorice şi diversitatea răspunsurilor umane la acţiunile lui Dumnezeu”, prin urmare “este important ca cercetătorul să nu se ataşeze la o singură cugetare biblică, chiar dacă i se pare centrală. Căci aceasta l-ar conduce la o neînţelegere  a acestei varietăţi şi a acestei  bogăţii”
. Părintele Stăniloae vede în această  recomandare adreasată nu doar exegeţilor, ci şi Bisericilor, posibilitatea apropierii ecumenice, deosebirile actuale dintre Biserici datorându-se faptului că au adoptat unilateral unele sau altele dintre afirmaţiile Sfintei Scripturi, nesocotindu-le pe celelalte la fel de importante
, respectarea acestei recomandări deschizând calea spre sobornicitate
  -considerăm  că avem aici o concepţie hermeneutică deschisă şi o  maximă disponibilitate pentru dialog. Imaginile şi simbolurile folosite în Sfânta Scriptură au dus la bogăţia sensurilor. Dacă limbajul acestor imagini şi simboluri e transpus într-unul conceptual “se riscă să li se îngusteze  prea mult sensul” şi prin aceasta să le şi “falsifice”, se precizează în documentul citat (p.61). Părintele Stăniloae îşi continuă comentariul arătând că orice simbol sau imagine spune mai mult decât se poate exprima prin concepte, având ceva indefinit, “de aceea, trebuie folosite alte imagini sau o pluralitate de cuvinte prin care să se exprime cu aproximaţie , sau să se sugereze bogatul lui conţinut imposibil de definit exact . Pentru că imaginea sau simbolul, fiind un termen luat din ordinea materială, exprimă ceva din ordinea spirituală, sau şi din ordinea spirituală, imposibil de definit exact. Recunoscând acest principiu ermineutic, numeroasele grupuri de teologi protestanţi şi anglicani, care au pregătit documentul, şi însăşi Comisia “Credinţă şi Constituţie” proclamă insuficienţa interpretării pur literale, lăudată mult timp în Occident ca singura exegeză “ştiinţifică” şi recunosc valoarea vechii interpretări patristice spirituale, dispreţuită până de curând de exegeza “ştiinţifică” pur literală”
. Un alt principiu ermineutic recunoscut de documentul în discuţie ar fi :”nici o parte nu-şi descoperă sensul ei decât pe fundalul ansamblului iar relaţia unui pasaj cu ansamblul textului revelează semnificaţii noi care nu ies la iveală dacă pasajul este privit izolat” (p.62).

Adoptarea unor sensuri unilaterale s-a manifestat de la început în creştinism. Erezia este de fapt alegerea oarecum arbitrară a unui aspect din unitatea complexă sau dialectică a două sau mai multe aspecte şi negarea celorlalte, sărăcindu-se astfel realităţile teologice bogate şi complexe.
 Dar în timp ce în Răsărit, cu excepţia ereziilor hristologice, toate celelalte s-au resorbit până la urmă în Biserică, atât datorită ajutorului dat de Imperiu bizantin, cât mai ales faptului că ”Biserica nu s-a plasat pe o altă poziţie unilaterală şi contradictorie faţă de poziţia unilaterală a unei erezii sau a alteia, ci s-a menţinut pe o poziţie de largă îmbrăţişare a tuturor aspectelor credinţei”
, în Apus, dacă Roma a ales pentru legitimarea autorităţii sale textele scripturistice care păreau să cuprindă ideea unui primat al Sf.Ap.Petru, reformatorii le-au ales, pentru legitimarea respingerii oricărei structuri în Biserică, pe acelea care vorbesc despre preoţia generală, viaţa comunităţii primare, varietatea slujirilor, nesocotindu-le pe cele care vorbesc despre preoţia slujitoare, Sfintele Taine şi celelalte aspecte controversate ulterior. ”Protestului anticatolic dintr-o parte îi răspundea antireforma din cealaltă. S-a pierdut astfel orientarea după “complexitatea suplă, echilibrată a realităţii exprimată de Evanghelie, şi a unei vieţi bogate şi autentice”, dominând “un spirit de alternative dure, tranşante, obişnuit cu simplificările unui raţionalism simplist, inferior”
.                                                                                                                                                                                                         

În continuare Părintele Stăniloae găseşte de cuviinţă să prezinte spiritul Ortodoxiei care nu s-ar caracteriza prin tendinţa spre confruntare
, ci dimpotrivă, spre  îmbrăţişarea învăţăturii în integralitatea sa, de aceea “în setea  după învăţătura şi viaţa creştină complexă” creştinii occidentali se întâlnesc cu Ortodoxia, mulţi considerând că “unitatea creştinismului nu se poate realiza în afara Ortodoxiei, că nu se poate realiza decât sub semnul Ortodoxiei, sub semnul revenirii la plenitudinea iniţială”
. Din cauza acestei afirmaţii autorul nu poate fi acuzat de exclusivism sau de idealizarea realităţii, deoarece imediat se pronunţă critic în legătură cu modul actualizării valenţelor Ortodoxiei  pe planul spiritualităţii şi al eficienţei în viaţa credincioşilor, pledând pentru îmbogăţirea sobornicităţii ortodoxe şi cu valorile pe care le-au actualizat mai mult creştinii occidentali.Găseşte chiar scuzabilă accentuarea unităţii în catolicism, întrucât în Răsărit nu s-ar mai fi trăit cu toată intensitatea unitatea creştină sub forma superioară a comunităţii universale între Bisericile locale.Însă, pe de altă parte, afirmarea juridic-centralistă a unităţii creştinismului, i-a determinat pe ortodocşi să accentueze independenţa Bisericii lor locale decât formele de menţinere a unităţii lor-ajungându-se la situaţii penibile cum este cea a calendarului(n.n.), iar după apariţia protestantismului “a preluat în practică de la catolicism un fel de anti-reformă, accentuând Tradiţia în dauna Sfintei Scripturi şi importanţa actelor obiective ale Tainelor şi a ierarhiei în dauna trăirii personale şi în comuniunea legăturii cu Dumnezeu”
.Această analiză lucidă trebuie să constituie un îndemn pentru  ortodocşi  să fie într-adevăr dreptmăritori şi drept-făptuitori-Ortodoxia înseamnă implicit ortopraxie, iar pentru ceilalţi să-şi reanalizeze aspectele credinţei care nu mai sunt în concordanţă cu perioada primară. Totodată transpare deschiderea spre dialog,  refuzul de a emite judecăţi apriorice, dorinţa de a valoriza tendinţele de apropiere de învăţătura autentică a Bisericii. 

În acest sens considerăm că este important să se analizeze, un studiu 
publicat când Părintele împlinea venerabila vârstă de optzeci de ani.De la început se arată că în pofida faptului că manualele de Dogmatică ortodoxă prezintă justificarea luterană ca un act prin care omul este asigurat că păcatele lui  sunt iertate, fără a fi şterse ( simul justus et peccator), sau fără a se produce vreo schimbare în fiinţa lui ( actus forensis), din studiile teologilor protestanţi din epoca mai recentă şi chiar din textele din opera lui Luther pe care se bazează, se poate constata că “justificarea este înţeleasă de Luther adeseori ca un act care produce o viaţă nouă în fiinţa omului”
. Este citat teologul Peter Stuhmacher care suţine că : “Justitia Dei înseamnă pentru Luther actul creator-eficient al graţiei lui Dumnezeu care justifică, şi nu o însuşire a lui Dumnezeu”
. Viaţa nouă, despre care vorbeşte Luther, este,după teologul citat, rezultatul sintezei între cele două concepţii despre dreptatea lui Dumnezeu relativă la om :”dreptatea ca un atribut al lui Dumnzeu , care se manifestă faţă de om conform comportării omului, şi dreptatea care iartă pe om şi produce în el o viaţă nouă prin mila Lui sau prin graţie”.
 Chiar dacă teologii luterani nu ajung întotdeauna la concluzia, la care a ajuns uneori Luther,că dreptatea lui Dumnezeu îl poate face pe om după chipul Lui , dându-i posibilitatea colaborării cu El pentru a înainta în asemănarea cu El, spunând că numai Dumnezeu este activ în noua viaţă a omului, “Luther ţine cu putere să considere justificarea ca un act creator şi prin aceasta e înlăturată orice posibilitate de a concepe credinţa şi prin aceasta justificarea şi ca o operă a omului” 
, de aceea “este o bucurie pentru noi să constatăm în această afirmaţie că chiar credinţa este considerată implicit ca o putere produsă în om de Dumnezeu şi nu ca ceva care nu aduce nici o schimbare în viaţa omului “
.Iar dacă omul devine subiect al acestei noi puteri, însemnă că participă, colaborează. Karl Barth însuşi recunoaşte acest fapt, întrucât nu afirmă că omul nu are nici o responsabilitate în opera mântuirii sale: “În explicarea justificării “numai prin credinţă”, noi am admis că trebuie spus clar şi aceasta : că noi în credinţă avem de-a face şi cu o imitaţie a lui Hristos. Că credinţa ca atitudine umană, cum rezultă din întrebuinţarea dublă a cuvântului pistis, este o imitaţie a lui Dumnezeu, o analogie cu lucrarea şi cu comportarea lui Dumnezeu, noi am menţionat adesea . Ea este o încredere a omului, care dă răspunsul corespunzător şi potrivit fidelităţii lui Dumnezeu care se revelează ca eficientă în judecata Lui. Dar ea este în special şi în concret şi o imitaţie a lui Hristos, o asemănare cu activitatea şi cu comportarea lui Hristos”.
 Părintele Stăniloae citează apoi din opera ascetului din Gaza secolului al VI-lea,Varsanufie, şi spune , în mod surprinzător , că : “în acest pasaj, sensul imitării coincide în chip uimitor cu ceea ce zice Barth” chiar dacă Varsanufie este mai explicit şi mai concret . Şi prezentarea paralelă continuă cu Moltmann şi Varsanufie. Dacă Moltmann declară că după Luther “drumul spre Dumnezeu este umilinţa”
,Varsanufie zice: “Dumnezeu a ales întotdeauna pe cei smeriţi (ICor.1,27). Să ai smerenie şi Dumnezeu îţi va veni în ajutor” 
, “deci se poate spune că Părinţii răsăriteni, ca şi Luther au înţeles că smerenia nu înseamnă că noi nu avem nici un rol în mântuirea noastră, ci ea este conştiinţa că dacă putem face vreun bine, aceasta ne vine din puterea pe care ne-o dă Dumnezeu…”.
 Mai mult, un alt teolog luteran, E.Jungel, consideră necerare pentru menţinerea legăturii cu Hristos prin justificare, nu numai iubirea, ci şi faptele bune. După aceaste fapte va fi omul justificat, acestea nemaifiind în Hristos fapte ale Legii, deci ale fricii, ci ale libertăţii şi ale bucuriei, deci au un caracter cu mult mai interior.
 Se revine apoi la Jurgen Moltmann, care vorbeşte de un adevărat dialog între Dumnezeu şi om, omul fiind înălţat de Dumnezeu la demnitatea unui partener în acest dialog.”Cuvântului  (lui Dumnezeu) îi corespunde răspunsul (omului), făgăduinţei, speranţa, Evangheliei, credinţa şi graţiei divine, mulţumirea omului”;  “Prin Scriptură vorbeşte nu numai Dumnezeu oamenilor, ci vorbesc şi oamenii lui Dumnezeu”
.   

Dar “îmbinarea dintre darul lui Dumnezeu şi folosirea lui activă de către noi este exprimată şi în toate rugăciunile şi cântările cultului divin luteran “
, exemplificându-se prin câteva citate din care s-ar putea desprinde următoarele:

-posibilitatea şi necesitatea pocăinţei                       

-chiar dacă e activat cu ajutorul lui Dumnezeu, acest ajutor nu anulează lucrarea omului

-omul justificat nu rămâne încărcat de păcate,Dumnezeu neputând să i le ierte, cum se spune în “Dogmaticile noastre de şcoală”, dimpotrivă el cere să i se ierte toate păcatele săvârşite, pe care ar fi putut să nu le săvârşească 

-necesitatea manifestării credinţei prin fapte bune, “un om se cunoaşte din fapte” - “an Werken wird erkannt ein Mann”
-folosirea expresiei “acoperă păcatele noastre”nu poate însemna că ar putea rămâne neatinse,  dimpotrivă se exprimă credinţa că Hristos le ia şi le poartă El Însuşi

-viaţa nouă dobândită de omul justificat , manifestată prin fapte bune, nu poate fi înţeleasă, având ca subiect numai pe Dumnezeu , omul rămânând doar un simplu spectator, deoarece aceasta ar însemna să se admită “un dualism ireconciliabil în interiorul omului şi în raporturile lui cu alţii “
, şi prin urmare crredinciosul nu I-ar mai cere lui Dumnezeu să-l scape de deznădejde, să-l umple de bucurie, de iubire faţă de alţii, să-l vindece de ceea ce e necuvenit în pornirile lui şi să-i  întărească puterile.

Cu toate acestea este criticată tendinţa de a acorda o importanţă uneori exclusivă cuvântului, care provine dintr-un fel de dispreţ al trupului, considerându-se cuvântul ca o manifestare directă şi exclusivă a spiritului. Se pierde astfel şi legătura indisolobilă dintre cuvânt şi Taină, aşa cum o reliefează Sf.Ev.Luca : “… ei, auzind acestea, au fost pătrunşi la inimă şi au zis către Petru şi ceilalţi apostoli :Bărbaţi fraţi, ce să facem? Iar Petru le-a zis :Pocăiţi-vă, şi să se boteze fiecare dintre voi în numele lui Iisus Hristos, spre iertarea păcatelor voastre, şi veţi primi darul Sfântului Duh ( F.Ap.2,37,38)- Mărturisire, Botez, Mirungere. În acest sens A.Schmemann remarca: “Prin Taină, noi devenim părtaşi Aceluia Care vine şi rămâne cu noi în Cuvânt : destinaţia Bisericii constă în a binevesti pe Acela. Cuvântul consideră Taina ca fiind împlinirea sa, căci în Taină Hristos Cuvântul devine viaţa noastră.Cuvântul adună Biserica pentrz a se întrupa în ea. Prin ruperea Cuvântului de Taină, Taina este ameninţată să fie înţeleasă ca magie, iar Cuvântul fără Taină este ameninţat să fie redus la doctrină.”
De fapt “fiecare sacrament este un mijloc corporal prin care Hristos ne Transmite printr-un gest o putere provenită din trupul Său înviat.”

Părintele Stăniloae nu a ignorat nici tendinţele de apropiere de învăţătura ortodoxă manifestată de unii telogi romano-catolici. Într-o conferinţă
 remarca cu satisfacţie pasul pozitiv din referatul teologului J.M.Garrigues prin care se ajunsese la a se considera acceptabilă pentru Biserica romano-catolică formula lui Bolotov potrivit căreia :”Duhul Sfânt purcede de la unicul Tată întrucât El naşte pe unicul Fiu”.
 Garriguez  modifică formularea : “Duhul care din Tatăl şi din Fiul purcede” - qui ex Patre Filioque procedit  propunând : “Duhul care purcede din Tatăl şi de la Fiul” - qui ex Patre et a Filio procedit. Se afirmă astfel o distincţie între Tatăl şi Fiul în actul purcederii Sfântului Duh, în timp ce învăţătura despre “Filioque” duce la confundarea Tatălui şi a Fiului în substanţa comună, după interpretarea provenită de la Anselm de Canterbury şi Toma d’Aquino, conform căreia Duhul purcede de la Tatăl şi de la Fiul ca dintr-un principiu- tamquam ex uno principio. Totodată foloseşte pentru relaţia Fiului numai cu Tatăl cuvântul originare, iar pentru relaţia Duhului cu Tatăl prin Fiul, pe cel de purcedere, ca echivalenţi ai termenilor greceşti ekporeuetai şi proeisi, folosiţi de Părinţi: ”Derivându-şi originea de la Unicul Tată care naşte pe Unicul Fiu, Duhul purcede de la Tatăl ca origine prin Fiul Său” - ek monou tou Patros, ton Monoghene ghennontos  ekporeuomenon, ek autou kai apo tou Yiou proeisi ; ex unico Patre generante Unicum Filium, ortus ex Patre et a Filio procedit.” Această formulă explicitează pasul pozitiv real pe care Părintele Garrigues îl face spre întâlnirea cu învăţătura din Răsărit. Dar socotim că ar fi bine să nu se mai folosească pentru relaţia Duhului cu Fiul cuvântul “purcede” care poate da naştere la ideea confundării acestei relaţii cu cea a purcederii Duhului din Tatăl. Ci să se folosească pentru relaţia cu Tatăl cuvântul “purcedere”, iar pentru relaţia cu Fiul, cuvântul “ieşire”, însoţit de alţi termeni ca “strălucire”, “arătare”, cum au fost folosiţi de unii Părinţi din Răsărit”

Aceeaşi încercare de valorizare o întâlnim şi în legătură cu învăţătura despre energiile dumnezeieşti necreate. Dacă Sf.Grigorie Palama a fost una din cele mai hulite figuri răsăritene din partea istoricilor catolici, mai recent-arată Părintele Stăniloae-“mai ales după afirmarea puternică a doctrinei energiilor necreate de către  Vladimir Lossky, în “Essai sur la Theologie mystique de l’Eglise orientale” 
  şi a studiului lui J.Meyendorff - “A study of Gregory Palamas”, 
  - este cunoscută şi foarte valoroasa contribuţie a Părintelui Stăniloae însuşi (n.n) -  nu numai teologii ortodocşi au valorificat pe multe planuri doctrina energiilor necreate, ci chiar şi printre teologii catolici se observă o atitudine mai pozitivă faţă de această doctrină. Revista “Istina” în editorialul citat 
   zice : “Pentru anumiţi teologi catolici palamismul oferă chiar azi principiul de bază al unei teologii nescolastice,atât de căutate”.O astfel de atitudine care găseşte simpatii printre teologii catolici cei mai cunoscuţi a fost remarcabil sintetizată de părintele Halleaux în articolul “Palamisme et scolastique” 
 , care acceptă ca punct de plecare indiscutabil şi de autoritate teza lui Meyendorff, sau: “Teza după care doctrina patristică a îndumnezeirii creştinului implică distincţia palamită între esenţa şi energiile divine se impune din ce în ce mai mult ca o evidenţă” (p.259)
.

Scriind  despre Apropierea doctrinară a Bisericilor prin deschiderea lor spre lume, Părintele Stăniloae remarca : “ Catolicismul a început să nu mai considere natura umană închisă în graniţele strâmte şi de nemişcat, ci ca o natură mobilă, capabilă de devoltare, de desăvârşire indefinită, de realizare a unor relaţii interumane tot mai înalte. În legătură cu aceasta a început să vadă şi natura cosmică pe de o parte într-un proces de evoluţie, pe de alta înzestrată cu elasticitate şi posibilitate indefinită de modelare şi combinare. Drept urmare, ideea de Dumnezeu a încetat şi ea să mai fie o idee statică. Prin aceasta antropologia catolică se apropie de cea ortodoxă, iar ideea catolică despre Dumnezeu de cea palamită despre energiile divine” 
. 

De asemenea, subliniază faptul că “un teolog catolic, Georg Koepgen, a pus cel mai bine în relief baza trinitară a spiritualităţii creştine, iar odată cu aceasta, şi faptul că această spiritualitate a fost păstrată cel mai bine în Biserica răsăriteană, pentru că aceasta singură a păstrat în modul cel mai nealterat învăţătura biblică despre Sfânta Treime şi locul central al acesteia în evlavia creştină”.


Conciliul II Vatican, eveniment istoric pentru Biserica romano-catolică, cu implicaţii majore în viaţa creştină l-a preocupat mult pe Părintele Stăniloae, chiar dacă nu a putut participa, şi nici măcar semna studiile respective cu numele său, ci folosind pseudonimul Pr. Barbu Gr. Ionescu.

Poate este superfluu să amintim satisfacţia cu care Părintele a scris despre: Posibilitatea reconcilierii dogmatice între Biserica Ortodoxă şi Vechile Biserici Orientale 
. În studiul citat afirmă de la început : “despărţirea Vechilor Biserici Orientale de Biserica Universală în secolul al V-lea d.Hr., a avut cauza într-o neînţelegere terminologică referitoare la doctrina despre persoana lui Iisus Hristos şi în tensiunile de ordin naţional, politic şi social dintre Imperiul bizantin şi populaţiile de la răsăritul lui. Pe de o parte, acest eveniment dureros trebuie regretat pentru toate urmările nefericite pe care le-a avut pentru creştinismul răsăritean în ansamblul lui. Dar, pe de altă parte, trebuie să semnalăm cu mulţumire că despărţirea nu s-a adâncit mai departe, ci a rămas până azi o despărţire de suprafaţă, o neînţelegere pe chestiuni de termeni nu o despărţire în credinţă.” 
Biserica ortodoxă Română, scrie în continuare  Părintele Stăniloae, a recunoscut ortodoxia armenilor. Sinodul de la Bucureşti califica, la 15 mai 1891, acuzaţiile de monofizitism aduse armenilor de Eutimie Zigabenul în secolul al XII-lea ca invenţii izvorâte din ură.
 Sunt amintiţi şi teologii români: Dimitrie Dan, I.Rămureanu, N Chiţescu, Liviu Stan, care din diverse perspective au apărat ortodoxia Bisericilor Vechi Orientale, în pofida unor diferenţe aproape neglijabile.
 Mai mult  Biserica noastră a avut relaţii prieteneşti cu Biserica Armeană, mulţi armeni vieţuind de secole în România.


Este evocată apoi consfătuirea de la Aarhus ( Danemarca- august 1964) unde într-o formă “mai argumentată şi într-un consens mai larg” s-a manifestat convingerea că principala divergenţă dogmatică, cea hristologică, rezidă de fapt într-o chestiune de terminologie. În referatul său J.Mayendorff afirma: “Noi toţi credem că o unire [între ortodocşi şi necalcedonieni] este posibilă, întrucât suntem de acord că atât în trecutul îndepărtat cât şi în cel apropiat deosebirea între noi a constat mai mult în terminologie decât în teologia însăşi.” 
 Opinia a fost împărtăşită şi de I.Karmiris şi I.Romanides. Din păcate la aceeaşi consfătuire s-a exprimat din partea unor teologi necalcedonieni opinia că Biserica Ortodoxă ar fi nestoriană! 


Speranţele exprimate de Părintele Stăniloae cu privire la posibilitatea apropierii doctrinare fapt ce ar face posibilă intercomuniunea, neexistânt probleme privind koinonia între membrii celor două biserici, au fost îndreptăţite, deoarece dialogul a continuat fructuos. De exemplu Comisia mixtă de dialog teologic între Bisericile Ortodoxe şi cele Orientale ( reunită la Mănăstirea Amba Bishoi, Egipt, iunie 1989 şi apoi la Centrul ortodox de la Chambesy, Elveţia, în septembrie 1990) a adoptat o declaraţie comună referitoare la hristologia ortodoxă
. Astfel, ambele familii de Biserici mărturisesc:


- O ousia în trei hypostases sau trei prosopon


- Logosul, consubstanţial cu Tatăl după dumnezeire, S-a întrupat de la Duhul Sfânt şi din Fecioara Maria- Theotokos, şi a devenit om, consubstanţial cu noi după umanitate, afară de păcat. Adevărat om şi adevărat Dumnezeu, perfect în divinitate şi perfect în omenitate. Deoarece Cel care S-a născut din Maria e în acelaşi timp deplin Dumnezeu şi deplin om, pe Maria o numim Theotokos.


- O persoană compusă- synthetos a lui Hristos, nu înseamnă că s-au unit o persoană umană şi una divină, ci că persoana- hypostasis, persoana a două a Treimii, a asumat firea umană creată, şi a unit-o cu firea divină necreată, ca să constituie o fiinţă divino-umană, naturile fiind deosebite una de alta, inseparabile şi fără confuzie, cunoscute astfel numai prin contemplaţie- theoria : Persoană compusă înseamnă unitate compusă.


- Hypostasul Logosului existent înainte de întrupare nu e compus. Persoana- prosopon unică teandrică este ipostasul etern care a asumat natura umană. Physis şi hypostasis nu trebuie să fie confundate şi folosite una pentru cealaltă. Hypostasis înseamnă fie persoană fără natură, fie persoană cu natură, deoarece o ipostază fără natură nu există.  
 - A doua persoană fiind Dumnezeu S-a făcut om. Misterul unirii ipostatice (personale) constă în unirea divinului, cu toate proprietăţile şi funcţiile divine necreate, cu natura umană creată cu toate proprietăţile şi funcţiile acesteia, inclusiv voinţa şi energia naturală. Logosul întrupat este deci subiectul voinţei şi acţiunii lui Iisus Hristos.

- Nu separăm nici nu împărţim natura umană în Hristos de natura Sa divină (nestorienii), nici nu credem că natura umană a fost absorbită de cea divină şi a încetat să existe (eutihienii).
- Unirea ipostatică operează fără confuzie- asyngchytos, fără schimbare- atreptos , fără separare- achoristos, fără împărţire- achiairetos. Cei care vorbesc de cele două naturi în Hristos nu neagă unirea lor indivizibilă. Cei care vorbesc de o natură divino-umană unită în Hristos nu neagă prezenţa divinului şi umanului în Hristos, fără schimbare şi fără confuzie.  Comisia mixtă s-a întâlnit din nou la Chambesy, noiembrie 1993, pentru a recomanda o procedură de restaurare a comuniunii depline între Bisericile respective.

L-au preocupat mult şi relaţiile Bisericii Ortodoxe cu cea Anglicană 
. Tratativele dintre delegaţia Bisericii Ortodoxe Române şi delegaţia Bisericii Anglicane din 1935 au avut loc în vederea recunoaşterii şi din partea Bisericii noastre a hirotoniilor anglicane. Această recunoaştere se obţinuse din partea Patriarhiei de Constantinopol încă din 1922, iar după un an şi din partea Patriarhiei Ierusalimului şi Bisericii din Cipru. Biserica noastră a arătat de la început o anumită prudenţă, cerând, în anul 1925, “ca Biserica anglicană să-şi precizeze ea însăşi doctrina despre Sfintele Taine şi în special despre cea a hirotoniei : o consideră ea Taină sau nu ?” 
 Reticenţa manifestată, care a ajuns să fie numită  “teza română ”,  a fost îndreptăţită, nu numai dacă avem  în vedere  situaţia actuală din Biserica anglicană, dar era vorba despre preeminenţa doctrinei. Nu putea fi recunoscută ca validă o Taină, fără a cunoaşte  învăţătura  despre ea . Consecventă acestui principiu, delegaţia română prezentă la Conferinţa episcopatului anglican de la Lambeth - unde se dorea oferirea unui răspuns la întrebarea ortodocşilor români, pentru a se obţine recunoaşterea hirotoniilor din partea tuturor Bisericilor Ortodoxe, şi chiar o comuniune sacramentală- a insistat ca anglicanii să  dea răspunsuri mai aprofundate privitor la doctrină, poziţie însuşită de întreaga delegaţie ortodoxă, în frunte cu patriarhul Macarie al Alexandriei.

 
Recunoaşterea hirotoniilor  era una limitată, deoarece nu ar fi însemnat  în nici un caz intercomuniunea, decât în cazul ajungeri la deplina unitate de credinţă, pentru care- observa Părintele Stăniloae- va fi necesară şi o evoluţie fericită în sânul Bisericii anglicane, în sensul unificării în acest spirit a tuturor curentelor ce se mai manifestă încă în ea, dintre care unele sunt foarte apropiate de Reformă. Din păcate această evoluţie n-a avut loc, dimpotrivă, în noiembrie 1992 forurile deliberative au admis hirotonirea femeilor, fapt ce a dus la stagnarea dialogului, chiar dacă foarte bunele relaţii anterioare se repercutează pozitiv, (prin burse- este cunoscută bursa “Michael Ramsey”, în memoria unuia dintre cei mai mari susţinători ai bunelor relaţii cu ortodocşii-  schimburi de studenţi, şi altele) .


Tratativele de la Bucureşti şi rezultatele obţinute au constituit un pas important spre apropierea celor două Biserici şi au descoperit vocaţia ecumenică a Bisericii noastre reprezentate de teologi cu largă deschidere, dar şi cu maximă circumspecţie faţă de tot ce înseamnă  tendinţă de relativizare a doctrinei şi implicit a succesiunii din Faptele Apostolilor 2,42. 
 


a.Biserica deplină
Chiar dacă nu poate fi de acord cu mitropolitul Platon, care considera că toate confesiunile sunt despărţăminte egale ale aceleiaşi unice Biserici, Părintele Stăniloae spune totuşi că  “s-au format într-o anumită legătură cu Biserica deplină şi există într-o anumită legătură cu ea, dar nu se împărtăşesc de lumina şi de puterea deplină a soarelui Hristos. Într-un fel deci Biserica cuprinde toate confesiunile despărţite de ea, întrucât ele nu s-au putut despărţi deplin de Tradiţia prezentă în ea. În altfel, Biserica în sensul deplin al cuvântului este numai cea ortodoxă. Într-un fel creaţia întreagă se află obiectiv încadrată în razele aceluiaşi Logos preincarnaţional, deci în faza Bisericii dinainte de Hristos, chemată să devină Biserica lui Hristos. Obiectiv şi subiectiv întreaga omenire de diferite credinţe cunoaşte într-o oarecare măsură pe Logosul  preincarnaţional….O anumită biserică subzistă şi azi în afară de creştinism, întrucât există încă legături ontologice ale forţelor umane între ele şi cu Logosul dumnezeiesc”
, de fapt ”Duhul Sfânt nu e absent din nici o făptură şi mai ales din cele ce s-au învrednicit de raţiune. El o susţine în existenţă pe fiecare… .Căci se întâmplă să aflăm şi dintre barbari şi nomazi mulţi care duc o viaţă de fapte bune şi resping legile sălbatice care stăpâneau odată în ei. Astfel se poate spune în chip general că în toţi este Duhul Sfânt” 
. “Cu atât mai mult există această biserică în celelalte formaţiuni creştine, dată fiind legătura lor prin credinţă cu Hristos, Logosul întrupat, şi dat fiind că au în parte o credinţă comună în Hristos cu Biserica ortodoxă, Biserica deplină” 
. 

Cu toate că celelalte confesiuni creştine sunt numite “biserici nedepline”
, unele mai aproape de deplinătate, altele mai îndepărtate, este folosit totuşi termenul   “biserică”, datorită credinţei lor în parte comune, cu Biserica deplină. Mai mult punând întrebarea dacă în situaţia de nedeplinătate bisericească, celelalte confesiuni pot oferi posibilitatea mântuirii, Părintele răspunde : “În diferite confesiuni creştine sunt mulţi credincioşi a căror viaţă creştină nu s-a redus la formulele doctrinare oficiale ale confesiunilor lor. Tradiţia veche creştină a fost mai tare decăt inovaţiile  de doctrină aduse de întemeietorii lor şi susţinute în mod oficial până azi de acele formaţiuni şi de teologii lor. În catolicism de exemplu se practică până azi Tainele însoţite de convingerea credincioşilor că prin ele se unesc intim şi nemijlocit cu Hristos, deci că Hristos este lucrător în sânul Bisericii, deşi teoria teologică a dat lui Hristos un locţiitor şi concepe mântuirea adusă de Hristos ca înfăptuită prin simpla satisfacţie dată de El lui Dumnezeu, pe Golgota, sau declară că harul primit în Taine este o graţie creată, nu o lucrare izvorâtoare din dumnezeirea necreată a lui Hristos şi ca prelungire a ei în fiinţa credincioşilor”. Totuşi, deşi : “credincioşii diferitelor confesiuni creştine s-au pomenit fără voia lor în cadrul acelor denominaţiuni cu credinţe despre un Hristos care nu e prezent cu toată eficienţa Lui mântuitoare în sânul lor, participarea lor nedeplină la Hristos, şi aceasta în mare măsură fără vina lor, poate avea ca urmare o participare nedeplină la El şi în viaţa viitoare, conform cuvântului Mîntuitorului :”În casa Tatălui Meu multe locaşuri sunt…”. Vina esenţială o au ereziarhii, care nu au aprofundat credinşa moştenită, ci fiind dominaţi de patima trufiei au contribuit  la lucrarea demonică de sfâşiere a creştinismului.

În concluzie am putea spune că se face distincţia clară între cei născuţi în familii aparţinând diferitelor denominaţiuni, şi ereziarhii şi credincioşii de rând care au părăsit Biserica deplină din diferite interese, sau poate din ignoranţă, care este însă un mare păcat, şi se apreciează că Mişcarea ecumenică, în încercarea sa de restabilire a unităţii Bisericii, “trebuie să tindă spre cea mai intimă prezenţă a lui Hristos întreg în sânul credincioşilor. Dar gradul celei mai intime prezenţe lucrătoare a lui Hristos în sânul ei, îl mărturiseşte şi îl experiază Biserica ortodoxă, care a păstrat tradiţia de viaţă a Bisericii primare”
.

B. Koinonia-  caracteristică primordială a Bisericii 

Într-un amplu şi interesant studiu despre koinonia intitulat : Growing together towards a full koinonia 
, semnat de  arhiepiscopul  Aram Keshishian se arată de la început că aceasta aparţine fiinţei Bisericii, Biserica fiind sancta communio. Termenul koinonia provine din limba greacă , koinos însemnând “comun”, iar koinoo “a pune împreună. Koinonia se referă la acţiunea de a avea ceva în comun, a împărtăşi, a participa la o realitate comună, a activa împreună. Echivalentul latin este communio.

Avându-şi rădăcinile în Vechiul Testament -legământul dintre Dumnezeu şi poporul său era expresia angajamentului reciproc (Ieremia 24,7), în Noul Testament koinonia este fundamentală pentru înţelegerea realităţii Bisericii atingând diferite concepte de bază cum ar fi : viaţa împreună ( F.Ap.2,44,47), a fi într-o inimă şi într-un cuget (4,32), a avea toate în comun ( 2,44)… . Koinonia se referă la “trupul lui Hristos”(ICor.12),”a fi în” şi “a rămâne în” Hristos (In.14,20,23; I In. 3,19-24). Alte imagini ale Bisericii ca : “poporul lui Dumnezeu”, “templu”al Sfântului Duh şi “mireasă” sunt expresii variate ale koinoniei . Astfel koinonia înseamnă atât participarea poporului lui Dumnezeu la viaţa Sfintei Treimi, cât şi comuniunea din cadrul  poporului care constituie koinonia 
. În continuare sunt evidenţiate mai multe trăsături caracteristice ale koinoniei pe care le  redăm rezumativ :

-koinonia nu este doar o realitate hristologică sau pnevmatologică, ci  viaţa de comuniune a Sfintei Treimi este prototipul şi sursa sa. De fapt Biserica este icoana koinoniei intratrinitare.

-koinonia nu este o realizare omenească, este un dar al Sfântului Duh. Este”împărtăşirea Sfântului Duh”( IICor.13,13). Koinonia cu Hristos este koinonia în Duhul Sfânt. Koinonia este o realitate dată în Hristos o dată pentru totdeauna, o realitate trăită în trupul lui Hristos. 

-Botezul este temeiul koinoniei şi sursa unităţii sale. Prin Botez, oamenii sunt încorporaţi koinoniei Sfintei Treimi ( Rom.6,4-11). Botezul este unire “cu Hristos”(Rom.6,8), încorporare “în Hristos”( Gal.3,27) şi existenţă “în Hristos” (IPt.5,14). Prin Botez creştinii sunt uniţi cu Hristos, unul cu altul şi cu Biserica din toate timpurile şi locurile. Botezul are o semnificaţie ecclesiologică deoarece crează şi susţine koinonia.
-koinonia este stabilită prin Botez şi susţinută de Euharistie. Euharistia este suprema manifestare a koinoniei. Prin Euharistie Biserica devine koinonia. 

-ca şi concept koinonia ţine împreună dimensiunea verticală, sursa dumnezeiască, cu cea orizontală, adunarea văzută a poporului lui Dumnezeu.

-koinonia nu este niciodată  parţială sau incompletă, ci îmbrăţişează plenitudinea Bisericii, în toate aspectele, dimensiunile şi manifestările sale. Implică integralitate, plinătate şi sobornicitate. O Biserică locală nu este o parte a koinoniei , este manifestarea sa deplină într-un loc anume. În ea este prezentă Biserica cea una, sfântă, sobornicească şi apostolească. Catolicitatea koinoniei nu se referă doar la extensiunea sa geografică, ci şi la diversitatea bisericilor locale şi la participarea lor la unica koinonia.

-koinonia înseamnă  integritate şi fidelitate faţă de o tradiţie ecumenică ce aparţine tuturor într-o diversitate de expresie

-koinonia este o realitate concretă. Biserica este o koinonia în fiecare şi în toate locurile şi timpurile. Se manifestă atât local cât şi universal. Biserica este o koinonia conciliară de biserici locale, fără un centru geografic sau administrativ.

-chiar dacă este o realitate prezentă aici şi acum, koinonia are şi o dimensiune eshatologică, doar în eshaton se va realiza plenar (ICor.9,23;I In. 3,2). Prin urmare, koinonia este o realitate care se dezvoltă mereu.

Teologia contemporană se referă la koinonia atunci când foloseşte expresia”ecclesiologia comuniunii”, aceasta devenind o temă centrală şi o abordare aproape ireversibilă pentru orice ecclesiologie.
 A fost un corectiv la Vatican II pentru o înţelegere “piramidală” a Bisericii, şi este o perspectivă ecumenică de bază în dialogurile bilaterale. După diferite stadii cum ar fi : “chemarea la unitate”- “call to unity”, “căutând unitatea”- “seeking unity”, “modele ale unităţii”- “models of unity”, “natura unităţii”- “nature of unity”,  “făcând paşi spre unitate”- “taking steps towards unity”,  la Canberra s-a declarat : “Unitatea Bisericii la care suntem chemaţi este o koinonia”
, afirmaţie dezvoltată astfel :”Koinonia este dată şi exprimată în mărturisirea comună a credinţei apostolice; într-o viaţă sacramentală comună inaugurată printr-un Botez şi celebrată împreună printr-o comuniune euharistică; în viaţa comunitară în care credincioşii şi slujitorii se recunosc reciproc şi sunt împăcaţi; şi într-o misiune comună mărturusind Evanghelia harului lui Dumnezeu pentru tot poporul şi slujind întreaga creaţie.” 
 - se poate observa că s-a schimbat parţial succesiunea din Faptele Apostolilor 2,42.

În continuarea studiului în discuţie autorul tratează despre : koinonia credinţei  koinonia euharistică şi  koinonia  conciliară, o biserică locală menţinându-şi ecclesialitatea şi catolicitatea -sobornicitatea, în relaţie conciliară cu celelalte biserici locale. Communio ecclesiarum exprimă natura reală a Bisericii. De fapt Biserica universală nu este  o organizaţie mondială, ci o koinonia de biserici locale unite în mod real.


C. Frângerea pâinii - Taina unităţii ecclesiale
Sfânta Euharistie a constituit de la început centrul cultului creştin, prezenţa reală a Domnului Iisus Hristos, fiind reliefată prin înseşi cuvintele de instituire:”Acesta este Trupul Meu”,”Acesta este Sângele Meu”. La Cina cea de Taină, Mântuitorul a trăit mistic anticipat Jertfa Sa de a doua zi. Apostolii s-au împărtăşit atunci prima dată, acesta rămânând modul desărşitei uniri cu Hristos. Cei doi ucenici au mers spre Emaus împreună cu Iisus Cel înviat, dar, cu toate că le-a vorbit, le-a explicat sensul slujirii mesianice, nu L-au recunoscut decât după ce s-au împărtăşit : “…luând pâinea a binecuvântat şi frângând, le-a dat. Şi s-au deschis ochii lor şi L-au cunoscut ; dar El li S-a făcut nevăzut”(Lc.24,30-31). Cei doi Îl căutau pe Hristos istoric şi dintr-o dată li Se descoperă Cel euharistic. 

Caracterul anamnetic, de jertfă şi de taină al Euharistiei a fost înţeles de creştini de la început, aşa cum reiese din cuvintele Sf.Ap.Pavel :”Fiiindcă de câte ori veţi mânca pâinea aceasta şi veţi bea paharul acesta, moartea Domnului vestiţi până când El va veni. Astfel, oricine va mânca pâinea sau va bea paharul Domnului cu nevrednicie, vinovat va fi faţă de Trupul şi de Sângele Domnului. Să se cerceteze omul pe sine şi aşa să mănânce din Pâine şi să bea din Pahar. Căci cel ce mănâncă şi bea cu nevrednicie, vinovat va fi faţă de Trupul şi Sângele Domnului. Să se cerceteze omul pe sine şi aşa să mănânce din Pâine şi să bea din Pahar. Căci cel ce mănâncă şi bea cu nevrednicie, osândă îşi mănâncă şi bea, nesocotind Trupul [şi Sângele] Domnului.Pentru aceasta sunt mulţi dintre voi neputincioşi şi bolnavi şi mulţi au murit”(I Cor.11,26-30).

Ne împărtăşim cu Trupul şi Sângele Domnului, cu firea Sa umană pe care Şi-a asumat-o din Preacurata Fecioara Maria, şi pe care a îndumnezeit-o prin întrupare, viaţa de ascultare, patimi, răstignire - pe Cruce, Trupul Său se frânge, iar sângele Său se varsă în semn de compasiune şi de solidaritate cu umanitatea noastră frântă - , moarte, înviere şi înălţare. Dar în momentul zămislirii - când Fecioara a rostit acel fiat - firea Sa dumnezeiască S-a unit cu cea omenească în mod neîmpărţit şi nedespărţit, neamestecat şi neschimbat , deci firea Sa dumnezeiască nu se mai desparte niciodată de cea omenească - dimpotrivă, El S-a înălţat la ceruri cu firea Sa umană în care ne-a cuprins virtual pe toţi, fiind şi Noul Adam - şi cum cele două naturi nu pot exista de sine, ci sunt ipostaziate de o sigură persoana, cea a Fiului lui Dumnezeu, înţelegem că în Sfânta Euharistie este prezentă mistic-sacramental şi firea  dumnezeiască a Mântuitorului, de aceea o numim: dumnezeiasca Euharistie, şi Persoana cea unică, de aceea mărturisim că ne împărtăşim cu Hristos, ne unim cu El. De aceea spune Sf.Ap.Petru : “Cu dumnezeiasca Lui putere ne-a dăruit toate cele ce sunt spre viaţă şi evlavie, făcându-ne să-L cunoaştem pe Cel Ce ne-a chemat prin propria lui slavă şi prin vîrtutea Sa, prin care ne-a dăruit preţioase şi foarte mari făgăduinţe pentru ca, scăpaţi fiind voi de stricăciunea poftei care e în lume, să deveniţi părtaşi ai firii celei dumnezeieşti - ghenesthe theias koinonoi physeos,  efficiamini divinae consortes naturae”(IIPt.1,3-4).

Euharistia este sursa şi suprema manifestare a koinoniei. Baza koinoniei noastre în Sfânta Treime este mărturisirea comună a credinţei Apostolilor, koinonia euharistică avându-şi temeiul în koinonia credinţei. Numai cei botezaţi, care împărtăşesc aceeaşi credinţă ca membrii ai aceleiaşi adunări euharistice sunt invitaţi să participe împreună la Masa Domnului. În Biserica primară Euharistia nu era considerată drept mijloc de restaurare a unităţii sfărâmate, ci era semnul unei reale unităţi în credinţă,
 aceasta pentru  că natura ei este aceea de cuminecare sacramentală cu Cuvântul predicat.

Placide Deseille, urmându-l pe Sf.Chiril al Alexandriei, subliniază caracterul sobornicesc al încorporării noastre în Hristos :”Din moment ce fiecare creştin se identifică mistic cu Trupul slăvit al lui Hristos, prin energia Sfântului Duh de care este pătruns atunci când devine părtaş al Trupului euharistic, putem conchide că toţi credincioşii devin, prin această împărtăşire, “co-trupeşti”(cf.Ef.3,6). Şi fiindcă sufletul fiecărui credincios, cu toate însuşirile sale, este pătruns de nergiile dumnezeieşti, se va statornici între toţi cei care împărtăşesc această viaţă o “unire duhovnicească”, înţeleasă într-un sens extrem de realist.”Amestecându-se” cu omul, Focul dumnezeiesc îl face pe acesta să biruie limitele sale individuale şi, paradoxal, îl face să acceadă la plinătatea vieţii sale personale, determinându-l să se lepede de preamărirea individualităţii sale, după pilda Persoanelor Dumnezeieşti”
. Citează apoi din opera Sf.Chiril :”Pentru ca să ne îndreptăm spre unitatea cu Dumnezeu şi totodată între noi toţi, şi să fim amestecaţi laolaltă, rămânând în acelaşi timp indivizi deosebiţi prin sufletele şi trupurile noastre-unitate în diversitate !n.n.-, Fiul unic a rânduit, prin propria înţelepciune şi prin povaţa Tatălui, o cale. Dăruindu-le credincioşilor harul îndumnezeitor într-un singur Trup, şi anume al Său, prin cuminecare mistică, I-a făcut un singur Trup cu Sine, dar şi între ei . Cine oare i-ar putea despărţi şi îndepărta de această uniune fizică pe cei care sunt lipiţi de Hristos la a fi un singur Trup cu El? Căci dacă împărtăşim cu toţii o unică pâine, formăm cu toţii un singur Trup. Iar Hristos,cu adevărat, nu poate fi împărţit. De aceea Biserica se numeşte şi ea Trup al lui Hristos, iar noi mădulare ale ei (cf.ICor.12,27). … Cu toate că, luaţi separat suntem mulţi, şi că, în fiecare, Hristos face să locuiască Duhul, al Tatălui şi al Său, cu toate acestea, Duhul este unul şi nedespărţit, Cel Care adună în El duhurile fiecăruia, cu toate deosebirile existenţei individuale, şi le face pe toate să apară ca făcând o singură fiinţă cu El Însuşi….” 
. În continuare după ce citează din mai mulţi Părinţi ai Bisericii, teologul catolic, convertit la Ortodoxie, desprinde câteva concluzii importante :”În toate[textele citate], Sfânta Euharistie, împărtăşania cu Trupul şi Sângele sfinţite ale Domnului, apare ca mijlocul predilect de a le încredinţa creştinilor, trupului şi sufletului lor, viaţa cea veşnică şi îndumnezeitoare pe care Dumnezeu, în marea Sa milă, a dorit să le-o dăruiască. Ea constituie astfel şi Sfânta Taină a unităţii ecclesiale : cum fiecare credincios face un singur Trup şi un singur Duh cu Hristos, toţi se topesc în unitate. 

Învăţătura aceasta se situează deplin pe linia ecclesiologiei euharistice a Părinţilor veacului al II-lea şi al III-lea. Fiecare Biserică locală, adică fiecare grup de creştini care se adună în acelaşi loc în jurul preotului lor legiuit, pentru a săvârţi Sfânta Euharistie, nu ete doar o parte a Bisericii universale, ci se identifică complet cu ea, o face prezentă în plinătatea ei, în acel loc, îndată ce rămâne în întregime fidelă credinţei propovăduite de această Biserică.

Aşa se explică de ce noţiunile de “intercomuniune” şi “ospitalitate euharistică” au fost necunoscute Bisericii vechi, care nu le-ar fi putut găsi vreun înţeles. …Se poate observa cât de important era pentru Părinţi, atunci când apăreau neînţelegeri între Biserici, să identifice exact natura acestora. Era vorba de chestiuni de importanţă minoră, sau de tradiţii deosebite, dar autentice? Atunci menţinerea sau restabilirea comuniunii se impunea, fără ca vreuna dintre părţi s-o poată constrânge pe cealaltă să se plece în faţa dorinţelor sale sub ameninţarea rupturii. Dar atunci când era vorba, dimpotrivă, de chestiuni care vizau esenţa credinţei şi a Tradiţiei apostolice? În acest caz, atâta vreme cât neînţelegerile dăinuiau, separaţia rămânea cea mai dureroasă, dar, în acelaşi timp, cea mai urgentă dintre necesităţi, nu numai în numele adevărului, ci şi în cel al adevăratei iubiri de Dumnezeu şi de aproapele. Pentru Sfinţii Părinţi, tezaurul de credinţă este indivizibil, nu este cu putinţă să deosebeşti părţi fundamentale şi părţi de importanţă mai mică, asupra cărora se poate negocia. Pentru ei, întregul adevăr revelat de Dumnezeu are o importanţă de nepreţuit”
.

Dacă fiecare Taină este un eveniment în Biserică, pentru Biserică şi prin Biserică, Euharistia este Taina Bisericii, deoarece constituie, manifestă şi dă expresie esenţei Bisericii 
, care este locul vizibil al Împărăţiei lui Dumnezeu, Basileia. 

Din nefericire, există încă obstacole serioase în calea deplinei koinoni. Pentru multe Biserici koinonia euharistică este expresia supremei unităţi în credinţă în timp ce pentru altele este posibilă, totuşi, atunci când există deja o comuniune “parţială”, sau un acord teologic. Există, de asemenea, biserici care încurajează “comuniunea euharistică provizorie”- “interim eucharistic communion”, “comuniune progresivă”-“progressive communion”, sau “ospitalitate eucharistică”- “eucharistic hospitality” ca mijloace de a-i pregăti pe credincioşi pentru comuniunea euharistică deplină
.

Expresia “ospitalitate euharistică” a apărut în contextul mişcării ecumenice moderne pentru a desemna posibilitatea participării la “Cina Domnului” în condiţiile divizării existente între creştini. Mulţi cred că aceasta este posibilă fie în sine, fie ca măsură intermediară care să conducă la  unitate desăvârşită. 
 

Abordând problema “ospitalităţii euharistice”, Mitropolitul Paulos Mar Gregorios arată că pentru un ortodox apar două întrebări: Cine este această gazdă atât de ospitalieră ? Ce şi cui oferă această gazdă? 
    Sfânta Euharistie este jertfa de mulţumire oferită lui Dumnezeu de către Biserică pentru toată creaţia, de aceea nu poate apare problema ospitalităţii. A oferi comuniune celor care nu sunt în comuniune, ar însemna a percepe Sfânta Euharistie ca un ospăţ oferit de Biserică, la care poate invita oaspeţi în plus. Dar Biserica se oferă pe sine lui Dumnezeu prin Trupul şi Sângele Domnului, de aceea nu poate fi vorba de ospitalitate în administrarea Sfintelor Taine. Mai mult termenul “ospitalitate” devine chiar ofensiv, deoarece bisericile care nu oferă acest gen de ospitalitate pot fi catalogate drept neospitaliere.  Ortodoxia poate aplica doar principiul oikonomiei , care permite autorităţilor canonice să facă excepţii din motive pastorale şi misionare. Dar nici “ospitalitatea euharistică”,  nici intercomuniunea nu au nici o relevanţă pentru un ortodox .
 

În ceea ce priveşte intercomuniunea lucrurile sunt clarificate în teologia românească. Părintele Profesor Ion Bria oferă în capitolul: Unitate şi intercomuniune, din teza de doctorat intitulată: Aspecte dogmatice ale unirii Bisericilor 
 o foarte utilă prezentare a problematicii, arătând că din punct de vedere al condiţionării dogmatice, s-au formulat patru concepţii despre intercomuniune: 

a) Concepţia “totală” (ortodoxă), după care între Biserici nu poate să existe decât “comuniune totală”, deplină (după terminologia de la Lund, 1952), ceea ce implică unitatea de doctrină şi unitatea de slujire sacramentală. Deci unirea trebuie înţeleasă ca unitate totală într-o singură Biserică văzută; b) Concepţia “ministerială” sau a slujirii (anglicană), care pune accentu pe unitatea preoţiei hirotonite. Numai Biserica aceea care păstrează succesiunea istorică a episcopatului are o preoţie capabilă să celebreze valid Euharistia; c) Concepţia “doctrinară” (luterană), care accentuează credinţa în doctrina euharistică, condiţia intercomuniunii fiind unitatea de credinţă în prezenţa reală, deci un consens doctrinar asupra Euharistiei; d) Concepţia “deschisă”(reformată), conform căreia Hristos este Domnul şi săvârşitorul Cinei, adică El invită pe toţi şi de aceea nici o doctrină sau disciplină nu poate să-i împiedice pe creştini să primească darul oferit de El gratuit.

Părintele Stăniloae a scris un studiu 
 în care  intercomuniunea este calificată drept un “produs al unui spirit de tranzacţie, conceptul intercomuniunii cuprinde în sine mai întâi o gravă contradicţie logică şi reală. Nu o coincidentia oppositorum, prin care e constituită orice unitate de bogată complexitate, ci o non-coincidentia oppositorum în care contrariile se anulează pur şi simplu, în care negaţia face imposibilă afirmaţia sau îi reduce considerabil deplinătatea”
, după ce cu câţiva ani înainte luase o poziţie radicală faţă de un act care ar fi putut avea repercusiuni greu de prevăzut : “intercomuniunea” dintre patriarhul ecumenic şi papă cu ocazia vizitei de la Roma în octombrie 1967.

La producerea acestui ipotetic eveniment ar fi contribuit substanţial Prof. M.Afanassieff de la Institutul Sf.Serghie din Paris, prin aşa-zisa teorie a ecclesiologiei euharistice opusă ecclesiologiei universaliste
. El afirmă că, după ecclesiologia universalistă, este imposibil  de realizat o unire a bisericilor, pentru că în afară de Biserica cea unică universală, care cuprinde tot ce este Biserica, nu mai există vreo Biserică, calitatea de Biserică universală arogându-şi-o în exclusivitate atât Biserica Romano -Catolică, cât şi cea Ortodoxă. De aici imposibilitatea realizării unirii. Dar după teoria lui Afanassieff, “nu există o Biserică Universală, o Biserică întinsă pretutindeni, din care să facă parte toate Bisericile locale. Apartenenţa la o Biserică Universală nu e necesară unei Biserici locale, pentru a fi Biserică deplină. Orice comuniune în care se săvârşeşte Euharistia şi are ca centru un episcop este Biserica deplină, indiferent dacă se află în comuniune cu alte comunităţi care săvârşesc şi ele Euharistia şi au ca centru un episcop”
.Avem aici un exemplu concludent pentru pericolul reprezentat de folosirea jumătăţilor de adevăr. Într-adevăr, în concepţia ortodoxă, nu poate fi vorba de o apartenenţă jurisdicţională a bisericilor locale faţă de Biserica Universală, sau mai degrabă universalistă-cum este Biserica Romano-catolică, dar aceasta nu înseamnă că nu trebuie să fie în unitate de credinţă, în relaţii frăţeşti, în unitate de cult în general, pentru a putea fi şi în comuniune euharistică. Biserica este redusă la o monadă ecclesială închisă în sine. De fapt ecclesiologia euharistică oscilează între catolicism care reduce ecclesiologia la o unitate închisă şi protestantism care supradimensionează rolul bisericilor locale fără a fi într-o relaţie strânsă de comuniune bazată pe adevăr şi iubire, cu celelalte Biserici sau cu Biserica universală.
. După ce expune în continuare teoria lui Afanassieff, şi îi arată carenţele, Părintele Stăniloae o califică drept o:  “pledoarie “dogmatică” şi “istorică” pentru intrarea Bisericii Ortodoxe în comuniune cu Biserica Romei, cu ocolirea discuţiei punctelor dogmatice deosebitoare, cu minimalizarea acestor diferenţe, pentru ca, creând în conştiinţa ortodocşilor intraţi în comuniune cu Roma, această atitudine relativistă faţă de diferenţele dogmatice  între Biserica Ortodoxă şi cea Catolică, să se ajungă treptat ca ortodocşii să accepte ulterior şi învăţăturile dogmatice ale Romei, “dându-i prin iubire mai mult decât prin drept”
. Cât de gravă a considerat Părintele Stăniloae această teorie, putem deduce şi din faptul că o menţionează din nou, după mulţi ani, într-o carte despre Sfânta Liturghie
, subliniind faptul  că Liturghia nu începe cu Euharistia , ci abia după ce preotul spune: “Să ne iubim unii pe alţii…”, şi se rosteşte Crezul, deci se realizează comuniunea de iubire şi de credinţă, se ajunge la prefacerea cinstitelor daruri şi apoi la împărtăşirea din acelaşi Potir. În studiul citat este criticată şi poziţia lui A.Schmemann, care “pornind de la baza ecclesiologiei euharistice, contrară ecclesiologiei juridic-universaliste şi centraliste a Romei, a ajuns pănă la urmă să recunoască în fond primatul papal în sensul lui aproape deplin” 
.

Părintele Stăniloae a urmărit şi a scris în mod amănunţit despre vizitele reciproce întreprinse de papa Paul al VI-lea şi de patriarhul Atenagora (iulie, respectiv octombrie 1967). Se pare că papa a făcut primul vizita din cauza opoziţiei ortodocşilor conservatori. Îngrijorarea începuse deja cu puţin înainte de vizita papei, când patriarhul ecumenic declara: “Noi suntem în unitate cu Biserica Romei şi în numele lui Hristos noi căută să stabilim intercomuniunea…”
. Nu a fost o expresie protocolară, ştiindu-se că afirmase adesea că după ce se va crea o atmosferă de mare iubire-prin intercomuniune, n.n., teologia va rezolva cu mai multă uşurinţă problema diferenţelor dogmatice, în sensul acesta cristalizându-se o adevărată “doctrină Atenagora”
. Pregătindu-şi viziata la Roma patriarhul Atenagora anunţa că intenţionează, ca în acord cu toate Bisericile Ortodoxe, să convoace un mare sinod, pentru a putea duce la Roma un acord al întregii Ortodoxii în problema dialogului cu Biserica Romano-Catolică. Totodată a hotărât să-i viziteze pe Întâistătătorii Bisericilor Ortodoxe autocefale în toamna anului 1967. Întâlnirile de la Belgrad, Bucureşti şi Sofia, ca şi declaraţiile anterioare ale patriarhului Moscovei şi mitropolitului Leningradului, l-au determinat pe patriarh să înţeleagă că din moment ce Roma nu a renunţat le vechile sale pretenţii, “premisele unui dialog, “pe picior de egalitate”,aşa cum îl înţelege Biserica Ortodoxă şi cum s-a hotărât şi la cea de a treia Conferinţă Panortodoxă de la Rodos nu sunt încă create şi, ca atare, începerea unui astfel de dialog teologic nu este încă cu putinţă”
, şi prin urmare cu atât mai puţin intercomuniunea. Chiar dacă la Roma se făcuseră pregătiri pentru o “misă de comuniune”, “fermitatea întâlnită de Patriarhul Atenagora la Belgrad, Bucureşti -Părintele Stăniloae a avut  în acest sens un rol foarte important n.n.- şi Sofia, a determinat scoaterea în ultima clipă, din această misă a părţii referitoare la consacrare şi împărtăşire” 
. Patriarhul şi-a exprimat dorinţa de a se realiza comuniunea euharistica, dar a precizat patru puncte neglijate anterior : 

a) dialogul iubirii trebuie continuat, b) acesta va trebui urmat de un dialog teologic, c) nu se ştie cât de lung va fi drumul până la unitate, d) comuniunea se va realiza abia odată cu unitatea în credinţă .
 

Tema a fost reluată într-un articol în care tonul este la fel de categoric : “Vaticanul a inventat o altă tactică: el nu mai doreşte un dialog teologic cu ortodocşii, ci propune realizarea unei comuniuni euharistice şi prin aceasta o comuniune în toate Tainele cu ortodocşii, cele două Biserici rămânând mai departe Biserici diferite şi distincte din punct de vedere dogmatic”
, scopul final fiind, de fapt, acceptarea primatului papal.

În concluzie vom spune că în tensiunea actuală, creată de divergenţe doctrinare ireconciliabile, împărtăşirea din acelaşi Potir - care înseamnă cuminecarea sacramentală cu Cuvântul mărturisit - nu poate deveni  un mijloc pentru refacerea unităţii, dar rămâne o mare speranţă, ca semn al existenţei unităţii de credinţă şi al vieţii de comuniune desăvârşite. 

D. Rugăciuni  -pentru unitate : perspectiva profetică
“Înainte de toate vă îndemn să faceţi cereri, rugăciuni, mijlociri, mulţumiri 
pentru toţi oamenii”( ITim.2,1; cf.F.Ap.1,14)
Rugăciunea are “un mare rol unificator” 
. În studiul intitulat: Rugăciunile pentru alţii şi sobornicitatea Bisericii 
, cu un conţinut deosebit de frumos, Părintele Stăniloae afirmă că sobornicitatea  este: “opusul singurătăţii”
 şi de aici deduce marea temă a răspunderii prin care “o persoană experiază legătura în care se află cu cealaltă, legătură care nu depinde nici de voinţa sa, nici de voinţa celeilalte, ci de structura dialogică imprimată în fiecare persoană” 
. Responsabilitatea creştinului faţă de semeni, răspunsul la cererea lor este obligatorie, de fapt, datorită răspunsului la revendicarea lui Dumnezeu :

“Cine dintre noi refuză să răspundă lui Dumnezeu cât timp trăieşte pe pământ, va răspunde în faţa judecăţii lui Dumnezeu din viaţa viitoare… pentru semenii săi, pentru care, nevoind să răspundă în viaţa aceasta, a voit să scape şi de responsabilitatea faţă de Dumnezeu” 
. 

Aproapele nostru este orice om, cu atât mai mult unul care se numeşte creştin. Scandalul provocat de creştini nu se datorează “unităţii în diversitate”, poate nici chiar dezbinărilor în sine, ci urii manifestate atât de des (cf.I In.4,20,21). Legătura dialogică între persoane, sau răspunderea unora faţă de celelalte înaintea lui Dumnezeu trebuie să se manifeste prin rugăciune şi fapte bune
. Şi pentru a rămâne deschişi şi disponibili pentru dialogul cu “ceilalţi”, asemenea Părintelui Stăniloae, am putea spune că în rugăciune şi în fapte bune se pot întâlni  toţi credincioşii creştini. Ei se pot ruga împreună 
 în special pentru unitate - se organizează adesea astfel de întâlniri, şi, de fapt , scria Lukas Vischer,  dimensiunea locală a rugăciunii de mijlocire constituie piatra de temelie a pregătirii noastre pentru solidaritate mutuală, ar fi necinstit să ne rugăm pentru biserici în general, dacă nu ne referim în primul rând la cele vecine cu noi 
. Pot  face împreună fapte bune - există diverse fundaţii şi asociaţii cu scop caritativ în care sunt angajaţi şi ortodocşi şi creştini aparţinând diverselor confesiuni sau denominaţiuni. Deci se pot uni  pe plan local în efortul de-a alina suferinţele de tot felul. S-ar realiza astfel o oarecare comuniune, un cadru propice pentru cunoaştere şi respect reciproc, o experienţă ecclesială profetică în mişcare spre unitate deschisă tuturor. Bineînţeles că această colaborare practică interconfesională nu trebuie să fie confundată cu ecumenismul propriu-zis, adică cu dialogul teologic în vederea restaurării unităţii văzute între Biserici pe linie istorică, dogmatică şi sacramentală. Mărturia creştină comună, publică crează doar ambianţa dialogului teologic. Bisericile ortodoxe au reacţionat contra unei versiuni exclusiviste, socio-politice a ecumenismului.

 2. Sobornicitatea - universalitatea creştină în formă de koinonia 
  

Scriind despre Sobornicitatea generală a Bisericii, Părintele Stăniloae se referă la : a) Sobornicitatea ca unitate a persoanelor în varietate complementară şi, b) Sobornicitatea ca comuniune şi plenitudine în Duhul Sfânt. Dar în primul rând cum se explică termenul sobornicitate? Traducătorii slavi ai Crezului niceo-constantinopolitan au redat termenul grec catholike prin sobornaia, cuvânt care derivă din verbul sobirati (a aduna la un loc, a reuni, a forma o unitate), iar acesta din radicalul sobor (adunare, grupare la un loc). Biserica este sobornicească deoarece are misiunea de a aduna într-o unitate, de a uni într-un tot întreaga lume. “A trăi în Biserica sobornicescă înseamnă a trăi în sobornicitate, adică în unitate internă de credinţă şi în unitate externă de fapte şi manifestări, a trăi după rânduiala întregului care înlătură izolarea şi rămânerea în afara acestui întreg. Pentru a exprima trăirea în sobornicitate slavii au cuvântul “sobornost” care arată tocmai împărtăşirea din sobornicitate”
- se ştie, însă, că slavofilii au promovat ideea de “sobornost” ca unitate şi comunitarism sub forma unui  catolicism voalat. 

Numind Biserica “sobornicească” - precizează Părintele Stăniloae - sensul este mai apropiat de  cel al apelativului “catolică”, deoarece se exprimă “modul sinodal de păstrare a învăţăturii Bisericii la nivel episcopal, dar şi modul general comunitar al practicării învăţăturii. Toată Biserica este un Sinod permanent, o comuniune [koinonia], o convergenţă şi o conlucrare permanentă a tuturor membrilor ei, căci numai în această stare se păstrează şi se valorifică bunurile ei spirituale. În timpul nostru această sinodalitate generală e redată prin ideea de comuniune,[koinonia] care implică pe aceea de complementaritate”
. Într-un studiu anterior menţiona cele trei accepţiuni mai cunoscute ale termenului sobornicitate : cea romano-catolică-  universalitate, cea anglicană-integritatea doctrinei, din perspectivă ortodoxă se accentuează ”sensul participării active a tuturor credincioşilor la bunurile spirituale ale lui Hristos în duhul deplinei comuniuni, aceasta constituind însăşi Biserica în calitate de organism sau de trup al lui Hristos . Sensul ortodox nu exclude, ci le include pe celelalte două : această comuniune ar îmbogăţii cu atât mai mult pe fiecare, cu cât ar cuprinde mai mulţi membri, dacă e posibil pe toţi creştinii şi pe toţi oamenii”
  
Însuşirea de a fi sobornicească arată de ce natură este unitatea Bisericii , aceasta fiind “realizată şi menţinută prin  convergenţa, comuniunea, complementaritatea unanimă a membrilor ei, nu printr-o simplă alăturare sau printr-o contopire a tuturor într-un tot uniform. Deci sinodalitatea sau sobornicitatea implică sensul Bisericii ca întreg organic-spiritual şi prin aceasta se apropie de înţelesul adevărat al termenului “catolică”, fără să-l exprime direct. Adică sinodalitatea sau sobornicitatea exprimă poziţia şi lucrarea complementară a membrilor Bisericii, ca într-un corp adevărat, şi nu cauza ei, cum o exprimă termenul  “catolică”. O redare directă a sensului termenului ”catolicitate” ne-ar oferi-o termenul de “întregime”- holon  sau de plenitudine”
.    

 “Sobornicitatea  trebuie să fie nu numai o teorie, ci şi o practică. Sobornicitatea trebuie să fie de fapt o trăire a credinţei într-o comuniune vie; ea e universalitatea creştină în formă de comuniune [koinonia1” 
. Trebuie să cuprindă totul valorizat prin trăire, fiind şi “unitatea atotcuprinzătoare a învăţăturii creştine trăite de comunitatea universală şi liberă a creştinilor”. Mai mult sobornicitatea este văzută ca “soborul a toată lumea, în care toţi creştinii îşi aduc înţelegerea întregii realităţi divine revelate şi a întregii realităţi umane văzute  în lumina revelaţiei integrale, pentru a o împărtăşi tuturor şi pentru ca fiecare să se împărtăşească de înţelegerea tuturor. Soborul sufletelor trebuie să realizeze sau să valorifice soborul sau sobornicitatea ideilor, o armonie a tuturor înţelegerilor şi a înţelegerii de către toţi a tuturor  aspectelor realităţii divine şi umane revelate. Evanghelia în totalitatea cuprinsului ei reflectă înţelegerea întregii realităţi umane şi Biserica menţinându-o  are în principiu această înţelegere universală în formă de comuniune-[koinonia] sau de sobor”
.Deşi spune că în principiu Ortodoxia păstrează totalitatea învăţăturii creştine -“Biserica Ortodoxă, păstrând şi practicând până azi Tradiţia apostolică, a păstrat şi practicat până azi Revelaţia integrală în Hristos prin Duhul Sfânt. Prin Tradiţie, credincioşii Bisericii Ortodoxe se bucură de toată lucrarea mântuitoare a lui Hristos în cadrul ei, sau de comuniunea cu Hristos în integritatea Lui”
- totuşi, la actualizarea contemporană a acesteia, la înţelegerea ei tot mai concretă, mai amănunţită, mai adâncită şi mai vie, corespunzător cu nivelul intelectual general al fiecărui timp, “sunt chemaţi să-şi aducă o contribuţie şi tradiţiile altor formaţiuni creştine, chiar dacă ele au reţinut aspecte mai puţine sau au accentuat prea exclusiv pe unele din totalitatea realităţii spirituale divino-umane a creştinismului”
. Prin urmare se pune în acelaşi timp problema depăşiri de către toţi a diversităţii modurilor în care se revelează Dumnezeu şi în care Îl înţelegem în unitatea integrală a Sa, cea mai presus de toate aceste moduri diverse de revelare. Dumnezeu face uz, pentru a se face cunoscut, de acte, cuvinte şi imagini
 mereu diferite, prin toate Se revelează, dar fiinţa Sa rămâne mereu incognoscibilă. De aceea  “nu trebuie să ne ataşăm la nici unul şi nici la toate la un loc ca la ultima realitate, cum spun Bonhoefer şi Congar, căci toate sunt numai penultimele
. …Mai mult trebuie să admitem şi moduri noi de a exprima pe Dumnezeu, mai bine-zis legătura noastră cu El.Aceasta înseamnă recunoaşterea tuturor modurilor creştine de exprimare de până acum a lui Dumnezeu ca având o valoare, dar şi o anumită conştiinţă a nedeplinătăţii, a relativităţii lor. Amândouă aceste atitudini ale conştiinţei creştine ne pot ajuta să înaintăm pe drumul unităţii dintre creştini”
. 

Dar sobornicitatea nu este numai cuprinderea tuturor modurilor de revelare şi de exprimare a lui Dumnezeu şi a tuturor modurilor de înţelegere şi a răspunsurilor mereu mai aprofundate, ci şi “o deschidere mereu mai înţelegătoare şi mai cuprinzătoare spre Dumnezeu cel mai presus de ele, o înaintare continuă în bogăţia Lui spirituală infinită. …Sobornicitatea aceasta deschisă, transparentă şi continuu depăşită implică însă şi un anumit pluralism teologic sau de înţelegere în Dumnezeu (având în vedere că orice înţelegere sau efort de înţelegere în Dumnezeu chiar a credinciosului celui mai modest, este o teologie) a tuturor înţelegerilor altora, ca cuprinse în misterul apofatic al lui Dumnezeu. Duhul sobornicesc al cuiva implică un anumit pluralism, întrucât, înţelegând misterul apofatic al lui Dumnezeu în care sunt cuprinse toate, are o deschidere şi pentru cel ce nu are aceeaşi largă înţelegere ca el a tuturor aspectelor realităţii,  ştiind că şi înţelegerea mai îngustă a lui  sesizează tot ceva din Dumnezeu. …Aşa se produce o înţelegere simfonică a tuturor, în care înţelegerile lor se interpenetrează, comunică între ele, fără să se unuformizeze. Iar prin aceasta se realizează o înţelegere comună mai corespunzătoare a realităţii divine mereu mai presus de orice înţelegere comună realizată. …În această sobornicitate sau universalitate deschisă, transparentă şi într-o continuă mişcare de depăşire în sens vertical şi orizontal, primesc o valoare nu numai chipurile şi formele din Biserică, sau din lumea creştină, ci toate ale lumii”
-dimensiunea cosmică a creştinismului.   

Dacă ar fi să rezumăm sensul conceptului sobornicitate deschisă credem că am putea spune că ar fi : cunoaşterea, înţelegerea, trăirea-experierea, mărturisirea şi valorificarea şi actualizarea credinţei Apostolilor în integralitatea sa, la care sunt chemaţi toţi creştinii-uniţi după fiinţă, dar diverşi după persoane, familie, neam şi tradiţii, fiind prinşi în ţesătura dialogică între ei înşişi şi între ei şi Dumnezeu
- într-o comuniune-koinonia ce poate deveni tot mai accentuată, pe măsură ce ei tind ca toată viaţa lor să se desfăşoare “potrivit întregului”-conform plenitudinii ( kata-potrivit, conform; holon-întregului, secundum totum, quia per totum est, “exprimă o totalitate care nu este geografică, orizontală, cantitativă, opusă oricărei fragmentări a dogmei.  Acolo unde este Hristos Iisus, acolo este Biserica universală.
, arată această unitate a plinătăţii care nu depinde nicidecum de condiţii istorice, spaţiale şi cantitative”.
 - acesta ar fi sensul catolicităţii Bisericii).  Aceasta deoarece “Biserica este un întreg organic, un organism sau un corp spiritual, o plenitudine care are totul, iar acest tot, această plenitudine e prezentă şi eficientă în fiecare din mădularele ei, din actele ei, din părţile ei. Înţelesul acesta al Bisericii precizează înţelesul ei de “corp” al lui Hristos. …Biserica are pe Hristos întreg cu toate darurile Lui mântuitoare şi îndumnezeitoare şi fiecare Biserică locală şi chiar fiecare credincios Îl are întreg, dar numai întrucât rămâne în “întregul“ corpului. Aşa cum în orice celulă a unui corp e corpul întreg cu lucrarea lui, cu specificul lui, aşa este în orice mădular sau parte a ei Biserica întreagă şi prin aceasta Hristos întreg, dar numai întrucât respectivul mădular, sau respectiva parte a ei rămâne în Biserică. Mădularele nu sunt uniformizate prin aceasta, ci sunt complementare, datorită faptului că viaţa corpului întreg, sau Hristos însuşi prin Duhul Sfânt e prezent în mod activ în toate”
. De aceea, “în loc să dezvolte un concept al adevărul universal înţeles din punct de geografic sau cultural, Tradiţia ortodoxă a susţinut universalitatea-catholicity sau adevărul “potrivit întregului” - “according to the whole”, exprimate în fiecare comunitate euharistică locală. Aceasta se datorează lucrării Sfântului Duh, Cel care ne călăuzeşte mereu spre deplinătatea adevărului. Prin urmare, catolicitatea credinţei apostolice este experiată şi exprimată de fiecare comunitate de credinţă locală în contextul său specific. …Puterea Evangheliei prin credinţa apostolică cea unică, ne poate face receptivi la nevoile variate în cadrul aceluiaşi context sau între diferite contexte. Astfel catolicitatea credinţei apostolice nu este pusă în pericol sau compromisă când Biserica răspunde diferitelor situaţii. Dimpotrivă, Biserica trăieşte şi împlineşte credinţa apostolică cu adevărat când arată compasiune şi devotament pentru lumea lui Dumnezeu în diferite epoci şi locuri” 
. 

Sobornicitatea este deschisă tuturor, dar intră numai cei care renunţă la accentuarea excesivă a unor părţi din credinţa Apostolilor şi doresc să trăiască “potrivit întregului”, în Biserica deplină, Biserica Ortodoxă. Fapt posibil de realizat deoarece ”o tradiţie nu poate dura permanent când e în ea o nedeplinătate, o insuficienţă, pentru că generaţiile următoare îşi dau seama de această nedeplinătate şi caută să o depăşească, sau cel puţin să o întregească printr-o concepţie mai cuprinzătoare, printr-un mod de viaţă lipsit de nedeplinătatea de care suferea cel de până atunci”
. 

Deschiderea aceasta ecumenică nu poate duce nicidecum la relativizarea învăţăturii de credinţă, fiindcă “ecumenismul nu înseamnă a trece peste diferenţele doctrinare, o eliminare a lor sau o minimalizare a lor, deoarece legea vitală a Creştinismului în general este păstrarea unităţii şi integrităţii sale doctrinare”, sobornicitatea deschisă nu înseamnă, în nici un caz, o ”Dogmatică creştină deschisă”
.

A. Uniatismul - cea mai gravă contra - mărturie pentru  koinonia locală şi universală

Este important să nu fie uitată pregătirea de istoric a Părintelui Stăniloae. În câteva studii incriminează, cu o virulenţă uşor de înţeles, acţiunile Romei combinate cu cele ale Vienei, care au dus la dezbinarea religioasă a românilor din Ardeal .Am spus că uniatismul este cel mai grav atentat la adresa koinoniei deoarece a dus la distrugerea unei străvechi comuniuni de credinţă, de limbă, de cult şi de cultură, sau cum spune Părintele: “Spre deosebire de toate religiile şi de toate confesiunile creştine, uniatismul nu s-a născut dintr-o aderare a unor mase de oameni la o concepţie religioasă deosebită de cea pe care au avut-o înainte, care să răspundă unor noi trebuinţe  sufleteşti şi să aducă schimbare în viaţa lor spirituală. El a fost rezultatul unei îndelungi acţiuni de violentare a conştiinţei religioase a poporului”
, de fapt a fost rodul unei întreite silnicii : silnicia unei asupriri sociale şi economice; silnicia administrativ-militară exercitată de un stat absolutist; silnicia unei confesiuni creştine care stimula silnicia statului şi se sprijinea pe ea.
 Se dezvolă apoi, folosindu-se metodologia unui istoric , aspectele principale ale temei : începuturile uniaţiei şi falsurile de documente care însoţesc originea ei, lupta poporului din Transilvania pentru a rămânea în Biserica strămoşească şi persecuţiile neîntrerupte suportate din cauza aceasta, lupta românilor uniţi pentru unitatea în credinţă cu românii ortodocşi şi dorinţa după reîntregirea Bisericii strămoşeşti.

Într-un alt studiu, intitulat : Problema uniatismului în perspectivă ecumenică
, scria: “Unica atitudine creştină şi ecumenică în problema uniatismului este ca şi o parte şi alta să uităm trecutul dureros şi să renunţăm la tendinţa de a-l menţine şi resuscita; iar concomitent cu aceasta să înaintăm pe calea pregătirii unei unităţi între Biserica Ortodoxă şi Catolică pe bază de iubire, spre o unitate pe care Ortodoxia o înţelege ca o comuniune între aceste două Biserici  şi între ierarhii lor, în condiţii de deplină egalitate, desigur după înfăptuirea unităţii de credinţă”.
 Din concluzii spicuim:

- problema uniatismului nu se mai pune azi ca o problemă oarecare, în ea însăşi, ci ca problemă a sincerităţii ecumenice, a sincerităţii iubirii în raporturile dintre Biserica Romano-catolică şi Biserica Ortodoxă

- uniatismul trebuie considerat ca un semn al lipsei de iubire, iar decizia pentru el ca o decizie împotriva iubirii şi a Duhului Sfânt, pentru că uniatismul constituie ipostasul viu al contestării unei Biserici de către altă Biserică soră şi pentru că uniatismul devine contestarea acţiunii evidente a Duhuluzi Sfânt manifestate în viaţa celeilalte Biserici surori

- uniatismul este în plus o minciună, pentru că ascunde celor ce sunt atraşi la uniatism caracterul prozelitist al acestei acţiuni

- atât timp cât Biserica Romano-catolică este decisă să promoveze uniatismul, va continua să fie socotită decisă pentru contestarea Bisericii Ortodoxe şi nu va putea manifesta o atitudine de iubire frăţească sinceră faţă de Ortodoxie

- chiar dacă între protestanţi şi ortodocşi există diferenţe cu mult mai mari decât între ortodocşi şi catolici, ortodocşii şi protestanţi progresează în apropierea lor, deoarece între ei nu există un zid de despărţire cum există între Biserica Romano-catolică şi cea Ortodoxă, ca semn al contestării, zidul reprezentat de uniatism”.

La fel de tranşant se exprimă Părintele atunci când afirmă că: “exerciţiul libertăţii religioase nu are nevoie să se manifeste în acţiunea unei Biserici în paguba altor Biserici, care e “de prost gust” mai ales în această epocă de ecumenism, când pe de altă parte se vorbeşte de frăţietatea creştină şi de valorile pe care le deţine orice Biserică. Caracterul unui “prozelitism de prost gust”, care n-are nimic din vibraţia unui misionarism religios, a unei propovăduiri a lui Hristos, celor ce nu-L cunosc, este în primul rând uniatismul, ca atragere a creştinilor orientali la recunoaşterea primatulti papal, fără nici o modificare a vieţii lor religioase, numai cu scopul extinderii zonei de influenţă politică a Vaticanului, slăbind o venerabilă Biserică “soră” şi dezmembrând grav unitatea unui popor sau altul”.
   

Din păcate, în pofida discuţiilor de la Balamand (iunie 1993) -unde se concluzionase că uniatismul nu se înscrie printre modelele de unire -poziţia papalităţii nu s-a schimbat. Comentând unirea de la Brest (1596) papa Ioan-Paul II, face din nou elogiul uniatismului :

 “Unii văd în existenţa Bisericilor Orientale catolice o dificultate pentru ecumenism. Interpretând din nou unirea de la Brest, ne întrebăm care este sensul acetui eveniment…Bisericile Orientale catolice pot să aducă o contribuţie foarte importantă la ecumenism…Biserica greco-catolică din Ucraina dă slavă lui Dumnezeu…pentru fidelitatea ei eroică faţă de succesorul lui Petru…Ea înţelege că această fidelitate o aşează pe calea angajamentului pentru unirea tuturor Bisericilor”
. A aminti suferinţele membrilor Bisericilor greco-catolice, în temniţele comuniste este o datorie de memorie pentru toţi. Dar a-i cinsti pe cei ce n-au acceptat subordonarea faţă de Roma, şi au suferit  pentru păstrarea integrităţii Bisericii Ortodoxe, este şi aceasta o datorie ecumenică. 

Vorbind pentru întreaga Ortodoxie, actualul patriarh ecumenic, arată că tezele apărate de episcopul Romei în enciclicele recente sunt în ruptură totală cu tradiţia orientală :

 “Am putut să constat cu surprindere că în enciclica papală Lumen Orientale, s-a făcut efortul de a se pune pe picior de egalitate comunităţile din Orient şi vechile Biserici Ortodoxe, acelea care anume perpetuează fără întrerupere tradiţia autentică a primului mileniu creştin. Aceasta înseamnă că regimul în neregulă al uniatismului, acceptat numai după principiul iconomiei ecclesiale şi numai în mod provizoriu, a fost considerat de Biserica Romei drept o amnistie totală acordată acestuia, cu alte cuvinte: ca o situaţie regularizată definitiv, şi deci ca un model ecclesial legitim, ceea ce evident, noi nu vom accepta niciodată, cu toată dispoziţia noastră pacifică neschimbată şi voinţa noastră de reconciliere după spiritul Evangheliei”.

Totuşi calea ecumenică, la sfârşitul războiului rece ( 1945-1989) este redeschisă în alţi termeni decât în trecut. Actualul episcop al Romei s-a pronunţat recent în legătură cu tradiţia ortodoxă ( Lumen Orientale, 1995)  şi cu relaţiile cu Bisericile Orientale ( Ut Unum Sint, 1995). Aceste noi declaraţii nu modifică ecclesiologia catolică, după care Biserica Orientului este “rănită” în  lipsa  unei  comuniuni depline cu succesorul lui Petru. Papa apreciază totuşi doctrinele şi proprii Orientului. El este conştient de chestiunile misiologice şi ecumenice pe care le ridică  doctrina primatului papal. Mai mult, într-un capitol din enciclica Ut Unum Sint el invită Bisericile să re-examineze problema autorităţii episcopului de Roma în slujirea - ministerium unităţii Bisericii universale
, fapt fără precedent în istorie. 

Se speră găsirea unei soluţii în privinţa uniatismului, speranţe ce se nasc şi datorită vizitei Papei Ioan Paul al II-lea în România ( 7-9 mai 1999). Modul desfăşurării vizitei a subliniat încă o dată vocaţia ecumenică a românilor, deschiderea lor, virtutea iertării şi uitării unui trecut dureros.

În concluzie Biserica Ortodoxă nu este o confesiune, deoarece nu se fundamentează pe vreo mărturisire de credinţă ulterioară epocii apostolice, ci este Biserica  Una Sancta.
 Prin urmare nici teologia ortodoxă nu poate fi o teologie confesională, ci o teologie ecumenică, adică are ce să transmită oricărei confesiuni deoarece a păstrat întregul tezaur al credinţei apostolice, deoarece este Biserica deplină. Această deplinătate va fi simţită şi de “ceilalţi”, şi vor fi atraşi de ea - se cunosc cazurile atâtor teologi sau credincioşi obişnuiţi care au reuşit ca prin studiu şi aleasă viaţă duhovnicească să primească darul lui Dumnezeu şi să îmbrăţişeze credinţa ortodoxă-  şi în măsura în care creştinii ortodocşi îşi vor cunoaşte, înţelege, trăi-experia şi mărturisi această revărsare ecumenică a credinţei lor, urmând modelul sfinţilor, şi nu doar declarativ, formal, adeseori fariseic. 


Sobornicitatea deschisă are o perspectivă profetică, deoarece insistă asupra însemnătăţii unităţii creştinilor pentru reconcilierea lumii, fapt realizabil în măsura trecerii lui Hristos pascal în viaţa umană sub “forma Bisericii” 
 depline,  întru El nemaifiind  nici iudeu, nici elin, nici rob , nici liber, nici parte bărbătească, nici parte femeiască, ci toţi devenind una (Gal.3,28). 

